(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΝΒ΄

Πέμπτη, 16 Νοεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 4ο Δημοτικό Σχολείο Αγίου Δημητρίου, το 1ο Γυμνάσιο Πετρούπολης, το 2ο Δημοτικό Σχολείο Καρύστου, το Γυμνάσιο και λυκειακές τάξεις Ακραιφνίου Βοιωτίας, το δημοτικό σχολείο Χαλικών Λέσβου, το 4ο Γενικό Λύκειο Καρδίτσας, το Δημοτικό Σχολείο Πελοπίου Ηλείας, το Δημοτικό Σχολείο Επιταλίου Ηλείας, το 4ο Δημοτικό Σχολείο Λευκάδας και το Δημοτικό Σχολείο Σφακιωτών Λευκάδας, σελ.
3. Ομόφωνη έγκριση της από 9/11/2023 απόφασης της Διάσκεψης των Προέδρων για τροποποίηση-συμπλήρωση της από 30/11/1990 σχετικής απόφασης της Ολομέλειας της Βουλής για τη σύσταση λογαριασμού αλληλοβοήθειας Βουλευτών, Ευρωβουλευτών, όπως τροποποιήθηκε και ισχύει , σελ.
4. Ειδική Ημερήσια Διάταξη:, σελ.
 α) Μόνη συζήτηση και ψήφιση του Σχεδίου Προϋπολογισμού Δαπανών της Βουλής, οικονομικού έτους 2024, σελ.
 β) Μόνη συζήτηση και έγκριση του Απολογισμού Δαπανών της Βουλής, οικονομικού έτους 2022 και του παραρτήματος αυτού (Απολογισμός 2022 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία), σελ.
5. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Ανακοίνωση του δελτίου επικαίρων ερωτήσεων της Δευτέρας 20 Νοεμβρίου 2023, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Εφαρμογή διατάξεων του κανονισμού (ΕΕ) 2021/784 του Ευρωπαϊκού Κοινοβουλίου και του Συμβουλίου της 29ης Απριλίου 2021 σχετικά με την πρόληψη της διάδοσης του τρομοκρατικού περιεχομένου στο διαδίκτυο και λοιπές ρυθμίσεις του Υπουργείου Δικαιοσύνης», σελ.
2. Κατάθεση Εκθέσεως Διαρκούς Επιτροπής:Η Διαρκής Επιτροπή Παραγωγής και Εμπορίου καταθέτει την Έκθεση της επί του σχεδίου νόμου του Υπουργείου Αγροτικής Ανάπτυξης και Τροφίμων: «Κύρωση του Μνημονίου Κατανόησης μεταξύ του Υπουργείου Αγροτικής Ανάπτυξης και Τροφίμων της Ελληνικής Δημοκρατίας και του Υπουργείου Γεωργίας και Αγροτικής Πρόνοιας της Δημοκρατίας της Ινδίας για συνεργασία στον τομέα της γεωργίας», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΩΡΓΑΝΤΑΣ Γ., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:
 ΒΙΛΙΑΡΔΟΣ Β. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΟΝΤΟΤΟΛΗ Μ. , σελ.
 ΠΑΝΑΣ Α. , σελ.
 ΤΑΣΟΥΛΑΣ Κ. , σελ.
 ΤΣΙΡΩΝΗΣ Σ. , σελ.
 ΥΨΗΛΑΝΤΗΣ Β. , σελ.
 ΧΑΛΚΙΑΣ Α. , σελ.
 ΧΡΥΣΟΜΑΛΛΗΣ Μ. , σελ.

Β. Επί διαδικαστικού θέματος:
 ΒΙΛΙΑΡΔΟΣ Β. , σελ.
 ΓΕΩΡΓΑΝΤΑΣ Γ. , σελ.
 ΞΑΝΘΟΠΟΥΛΟΣ Θ. , σελ.
 ΠΛΑΚΙΩΤΑΚΗΣ Ι. , σελ.

Γ. Επί του σχεδίου νόμου του Υπουργείου Δικαιοσύνης:
 ΑΘΑΝΑΣΙΟΥ Χ. , σελ.
 ΑΠΟΣΤΟΛΑΚΗ Ε. , σελ.
 ΒΟΛΟΥΔΑΚΗ Σ. , σελ.
 ΔΗΜΗΤΡΙΑΔΗΣ Π. , σελ.
 ΔΗΜΟΣΧΑΚΗΣ Α. , σελ.
 ΚΑΝΕΛΛΗ Γ. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΕΦΑΛΑ Γ. , σελ.
 ΚΟΜΝΗΝΑΚΑ Μ. , σελ.
 ΚΟΝΤΗΣ Ι. , σελ.
 ΚΤΙΣΤΑΚΗΣ Ε. , σελ.
 ΚΥΡΙΑΖΙΔΗΣ Δ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΚΩΤΣΟΣ Γ. , σελ.
 ΛΑΖΑΡΙΔΗΣ Μ. , σελ.
 ΛΟΒΕΡΔΟΣ Ι. , σελ.
 ΜΑΝΤΖΟΣ Δ. , σελ.
 ΜΑΡΚΟΓΙΑΝΝΑΚΗΣ Α. , σελ.
 ΜΠΟΥΓΑΣ Ι. , σελ.
 ΞΑΝΘΟΠΟΥΛΟΣ Θ. , σελ.
 ΠΑΠΑΗΛΙΟΥ Γ. , σελ.
 ΠΑΠΑΚΩΣΤΑ - ΠΑΛΙΟΥΡΑ Α. , σελ.
 ΡΑΠΤΗ Ζ. , σελ.
 ΡΟΥΝΤΑΣ Γ. , σελ.
 ΣΑΡΑΚΗΣ Π. , σελ.
 ΣΑΡΑΚΙΩΤΗΣ Ι. , σελ.
 ΣΠΑΝΙΑΣ Α. , σελ.
 ΣΠΥΡΙΔΑΚΗ Α. , σελ.
 ΦΛΩΡΙΔΗΣ Γ. , σελ.
 ΧΗΤΑΣ Κ. , σελ.
 ΧΡΗΣΤΙΔΗΣ Π. , σελ.

Δ. ΠΑΡΕΜΒΑΣΕΙΣ:
 ΚΤΙΣΤΑΚΗΣ Ε. , σελ.
 ΠΛΑΚΙΩΤΑΚΗΣ Ι. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΝΒ΄

Πέμπτη 16 Νοεμβρίου 2023

Αθήνα, σήμερα στις 16 Νοεμβρίου 2023, ημέρα Πέμπτη και ώρα 10.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 15-11-2023 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΝΑ΄ συνεδριάσεώς του, της Τετάρτης 15-11-2023.)

Σε συνέχεια της από 9-11-2023 απόφασης της Διάσκεψης των Προέδρων για τροποποίηση - συμπλήρωση της από 30-11-1990 σχετικής απόφασης της Ολομέλειας της Βουλής για τη σύσταση λογαριασμού αλληλοβοήθειας Βουλευτών, Ευρωβουλευτών, όπως τροποποιήθηκε και ισχύει, παρακαλώ να εγκρίνετε την πρόταση, όπως κατατίθεται στα Πρακτικά.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς, το Σώμα συνεφώνησε ομοφώνως.

Η απόφαση κατατίθεται στα Πρακτικά της σημερινής συνεδρίασης.

(Στο σημείο αυτό καταχωρίζεται στα Πρακτικά η προαναφερθείσα απόφαση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 3)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

α) Μόνη συζήτηση και ψήφιση του Σχεδίου Προϋπολογισμού Δαπανών της Βουλής, οικονομικού έτους 2024.

β) Μόνη συζήτηση και έγκριση του Απολογισμού Δαπανών της Βουλής, οικονομικού έτους 2022 και του παραρτήματος αυτού (Απολογισμός 2022 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία).

Οι παραπάνω αποφάσεις της Βουλής ψηφίστηκαν στην αρμόδια Επιτροπή Οικονομικών της Βουλής με πλειοψηφία 4/5 του όλου αριθμού των μελών της. Συνεπώς, σύμφωνα με το άρθρο 108, παράγραφος 1 και 6, μπορούν να ψηφιστούν από τη Βουλή χωρίς συζήτηση.

Η Διάσκεψη των Προέδρων στη συνεδρίασή της 9ης Νοεμβρίου του 2023 αποφάσισε τη συζήτησή τους σε μία συνεδρίαση ως εξής. Να λάβουν τον λόγο, εφόσον το επιθυμούν, οι εισηγητές, ειδικοί αγιορείτες και Κοινοβουλευτικοί Εκπρόσωποι με χρόνο ομιλίας τα πέντε λεπτά καθώς και ένας ομιλητής που έχει οριστεί από κάθε Κοινοβουλευτική Ομάδα, επίσης για πέντε λεπτά.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Το Σώμα συνεφώνησε.

Τον λόγο πρώτα απ’ όλα θα δώσω στον Πρόεδρο της Βουλής, τον κ. Κωνσταντίνου Τασούλα.

Κύριε Πρόεδρε, έχετε τον λόγο.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Κυρίες και κύριοι συνάδελφοι, η συζήτηση για τον απολογισμό και τον προϋπολογισμό της Βουλής είναι η πιο σοβαρή ενασχόληση της Ολομέλειας για θέματα που αφορούν στα του οίκου μας. Η αυτονομία της Βουλής η οποία προβλέπεται από το Σύνταγμα, έχει διάφορες εκφάνσεις μία των οποίων είναι ότι η Βουλή καταρτίζει τον προϋπολογισμό της ο οποίος ψηφίζεται νωρίτερα από τον κρατικό προϋπολογισμό και εν συνεχεία ενσωματώνεται ως έχει ψηφιστεί στον κρατικό προϋπολογισμό. Γι’ αυτό και η διαδικασία που ακολουθούμε όλα τα χρόνια αυτά έχει να κάνει με το ότι αποφασίζουμε εμείς αμέσως μετά, με το καλό, στέλνουμε την απόφασή μας στο Υπουργείο Οικονομικών και όταν κατατεθεί μετά ο κρατικός προϋπολογισμός για να συζητηθεί περίπου στα μέσα Δεκεμβρίου, θα υπάρχει η εγγραφή των ποσών που δικαιούται η Βουλή με βάση αυτό που θα αποφασίσουμε εμείς.

Τα του οίκου μας για το 2024 ανέρχονται σε δαπάνες 159.400.000. Είναι μία αύξηση σε σχέση με το προηγούμενο έτος της τάξεως του 7%, δηλαδή 10.500.000 ευρώ. Η αύξηση δικαιολογείται απολύτως, κυρίως, λόγω του νέου ενιαίου μισθολογίου του δημοσίου που θα εφαρμοστεί από την 1η Ιανουαρίου του 2024. Είναι η εφαρμογή του ν.5045/2023 για τους δημοσίους υπαλλήλους η οποία αφορά προφανώς και τους υπαλλήλους της Βουλής. Έχουμε ανατιμήσεις αγαθών και υπηρεσιών. Έχουμε έξοδα διαφόρων άλλων δραστηριοτήτων εις τρόπον ώστε όλα αυτά να συμποσούνται στην αύξηση κατά 7%.

Παρά ταύτα και βλέποντας τους άξιους συνεργάτες μας, τους υπηρετούντες στις διευθύνσεις οικονομικών και διοικητικών υπηρεσιών της Βουλής, αν κανείς διατρέξει με προσοχή τον προϋπολογισμό, θα δει ότι υπάρχουν και περικοπές δαπανών οι οποίες έχουν γίνει λόγω επιτυχών διαπραγματεύσεων με φορείς με τους οποίους συναλλασσόμεθα. Αίφνης, θυμάμαι την περικοπή κατά 400.000 ευρώ των δαπανών για εισιτήρια μετακινήσεως των Βουλευτών το οποίο επετεύχθη έπειτα από διαπραγματεύσεις με αεροπορικές εταιρείες ή τη μείωση κατά 200.000 ευρώ των τελών σταθερής τηλεφωνίας η οποία και αυτή επετεύχθη έπειτα από διαπραγματεύσεις με τις εταιρείες οι οποίες μας παρέχουν τις υπηρεσίες της τηλεφωνίας.

Υπάρχει, δηλαδή, παράλληλα και μια προσπάθεια περιστολής, όπου αυτό μπορεί να επιτευχθεί.

Η κυριότερη και πιο κατανοητή περιγραφή των κατηγοριών δαπανών της Βουλής, περιλαμβάνεται στις αρχές αυτού του σχεδίου. Είναι οι μείζονες κατηγορίες της οικονομικής ταξινόμησης. Έχουμε οκτώ κατηγορίες δαπανών. Η μερίδα του λέοντος, της τάξεως του 74,2% για την ακρίβεια, είναι οι παροχές σε εργαζομένους. Είναι προφανώς ανελαστικές δαπάνες και η πρόβλεψη για το 2024 είναι 118.249.000 ευρώ. Αυτή είναι η πρώτη μείζων κατηγορία της οικονομικής ταξινόμησης.

Έχουμε τις κοινωνικές παροχές, αυτή είναι η δεύτερη κατηγορία, 707.000 ευρώ. Εδώ περιλαμβάνονται, κατ’ εξοχήν, οι δαπάνες που κάνουμε εδώ και χρόνια για την «υιοθεσία» τέκνων πεσόντων στρατιωτικών ή στελεχών των Σωμάτων Ασφαλείας και της Πυροσβεστικής, όπου η Βουλή παρέχει στις οικογένειες μία οικονομική στήριξη μέχρι τα είκοσι πέντε χρόνια αυτών των παιδιών που έχασαν τον γονέα τους εν υπηρεσία.

Εν συνεχεία, έχουμε την τρίτη κατηγορία που είναι 5.884.000 ευρώ. Το 3,7% δηλαδή του προϋπολογισμού, που είναι μεταβιβάσεις όπως λέγεται λογιστικά. Είναι, κυρίως, οι συνδρομές που καταβάλλει η Βουλή σε διεθνείς οργανισμούς εις τους οποίους μετέχει ασκώντας τη λεγόμενη κοινοβουλευτική διπλωματία. Είναι το Συμβούλιο της Ευρώπης, είναι η Φραγκοφωνία, είναι η Παγκόσμια Κοινοβουλευτική Συνέλευση, είναι όλοι αυτοί οι διεθνείς οργανισμοί εις τους οποίους μετέχουμε μέσω εκπροσώπησης κομμάτων και Βουλευτών, προκειμένου να είμαστε παρόντες σε όλα τα κοινοβουλευτικά μέτωπα του κόσμου υπερασπιζόμενοι τις θέσεις της χώρας μας, τις θέσεις της δημοκρατίας, τις θέσεις του κοινοβουλευτισμού.

Η τέταρτη κατηγορία, η οποία είναι κι αυτή έκδηλη, είναι σημαντική, περίπου το 19%, 29.775.000 ευρώ, οι αγορές αγαθών και υπηρεσιών. Εδώ υπάρχει αύξηση λόγω του πληθωρισμού.

Η επόμενη κατηγορία είναι ανεπαίσθητη. Είναι οι τόκοι, είναι 5.000 ευρώ η πρόβλεψη μόνο. Αυτό αφορά τυχόν δικαστικές αποφάσεις που πρέπει να εφαρμόσουμε και που επιβάλλουν κάποιο τόκο, ο οποίος είναι συνήθως της τάξεως ποσού το οποίο δεν είναι συγκλονιστικό.

Μια άλλη κατηγορία είναι ένα αποθεματικό που τηρούμε τα τελευταία χρόνια στην ίδια τάξη, 100.000 ευρώ.

Το επόμενο είναι οι εξοπλισμοί, 4.600.000 ευρώ.

Η τελευταία κατηγορία είναι η δυνατότητα της Βουλής να αγοράζει έργα τέχνης, ακολουθώντας μία παράδοση που έχουμε. Είναι, είτε έργα τέχνης Ελλήνων ζωγράφων από το εξωτερικό, τα οποία επαναπατρίζουμε για να παραμείνουν στη χώρα είτε από αγορές στο εσωτερικό τα οποία απεικονίζουν τη Βουλή, έργα περιηγητών, παλιά βιβλία, τα οποία στολίζουν τη βιβλιοθήκη μας.

Αυτή είναι η κατ’ εξοχήν κατηγοριοποίηση των δαπανών που συμποσούνται στο ποσό που σας περιέγραψα.

Στο σημείο αυτό ήθελα να πω ότι όλο αυτό πρέπει να το συγκρίνουμε με το ότι προ της οικονομικής κρίσης, ο προϋπολογισμός της Βουλής ξεπερνούσε ετησίως τα 220.000.000 ευρώ και το ποσό το οποίο προβλέπουμε για το 2024 -εν σχέσει με τις συνολικές δαπάνες του κράτους, όπως αυτές περιγράφονται στο σχέδιο προϋπολογισμού το οποίο συζητήθηκε προ ημερών στη Βουλή- δεν ξεπερνά το 2‰ των κρατικών δαπανών. Είναι, συνεπώς, μία συμβολική -θα έλεγα- συμμετοχή του κόστους της κοινοβουλευτικής δημοκρατίας στη συνολική κρατική δαπάνη.

Αυτό διαψεύδει, κατά τη γνώμη μου, όλες αυτές τις υπερβολές που ακούμε ότι η Βουλή είναι μία σπάταλη και πολυτελής υπόθεση η οποία χρήζει κατακραυγής και αποδοκιμασίας.

Μετέχουμε πάντα στην ανάγκη να περιορίζουμε όσο μπορούμε τα έξοδά μας και αντιλαμβανόμαστε ότι το κόστος λειτουργίας της Βουλής, το κόστος λειτουργίας του κοινοβουλευτικού θεσμού, πρέπει να αντιλαμβάνεται και τις γενικότερες ανάγκες της χώρας, γι’ αυτό και ένα μέρος του προϋπολογισμού της Βουλής, ένα μέρος των μεταβιβάσεων της Βουλής, προερχόμενο, κυρίως, από εξοικονομήσεις που γίνονται από αυτόν τον προϋπολογισμό -από το περισσεύματα αυτού του προϋπολογισμού, του προηγούμενου, του προπροηγούμενου- ένα μέρος όχι αδιάφορο, διοχετεύεται σε κοινωνικές παροχές, σε παροχές εθνικού σκοπού, σε παροχές πολιτιστικού σκοπού, οι οποίες ικανοποιούν κοινωνικές ανάγκες και οι οποίες έχω την αίσθηση ότι αναγνωρίζονται από την κοινωνία.

Είναι παροχές που όλοι ξέρουμε, όπως η δημιουργία των πενήντα θέσεων ΜΕΘ σε χρόνο ρεκόρ στο Νοσοκομείο «Σωτηρία», είναι η βοήθεια σε πολιτιστικούς συλλόγους σε όλη την επικράτεια, σε μουσεία, η βοήθεια προς τις Ένοπλες Δυνάμεις. Σήμερα, συγκεκριμένα, θα επισκεφθώ τη Σχολή Ευελπίδων, διότι υπάρχει μία περίπτωση να συμβάλλουμε και εκεί στην ανακαίνιση ενός κτηρίου. Θα ήθελα πολύ να υπάρχει σε ένα κτήριο, ειδικά στη Σχολή Ευελπίδων, μία σεμνή πινακίδα ότι η συντήρηση αυτού του κτηρίου έγινε με δαπάνες και προσφορά της Βουλής των Ελλήνων. Είναι, επίσης, η βοήθεια προς θέματα που αφορούν την πυροπροστασία, θέματα που αφορούν την υγεία, ασθενοφόρα. Όλα αυτά είναι μία παράδοση την οποία συνεχίζει η Βουλή και είμαι βέβαιος ότι αναγνωρίζεται από την κοινωνία.

Το μέτωπο των δραστηριοτήτων και των δαπανών της Βουλής δεν περιορίζεται στο ποσό των οκτώ κατηγοριών που σας περιέγραψα αλλά έχουμε και ένα άλλο μέτωπο το οποίο δεν αντλεί πόρους από τον στενό προϋπολογισμό, αντλεί πόρους, κυρίως, από το ΕΣΠΑ -και το προηγούμενο, αλλά και αυτό το οποίο κρατάει μέχρι το 2027- αλλά και από το Πράσινο Ταμείο και έχει να κάνει με τη συντήρηση, την ανάδειξη και την ενεργειακή τακτοποίηση του πλούσιου κτιριακού αποθέματος της Βουλής.

Το κτήριο στο οποίο βρισκόμαστε, όπως ξέρετε, έχει ανεγερθεί επί δυναστείας Βίττελσμπαχ και αυτό το κτήριο το οποίο ανεγέρθηκε το 1840 και το οποίο επόπτευε ένας απλός ανθυπολοχαγός του μηχανικού της Βαυαρίας και στο οποίο δούλεψαν πάρα πολύ τεχνίτες και από την Αθήνα και από νησιά, δεν είχε προδιαγραφές, προφανώς, ενεργειακής αυτονομίας ή ενεργειακής εξοικονόμησης. Καταφέραμε αυτό το δύσκαμπτο ως προς αυτούς τους στόχους κτήριο με παρεμβάσεις χρηματοδοτημένες από το ΕΣΠΑ και το Πράσινο Ταμείο να το βελτιώσουμε ενεργειακά με αλλαγή των κουφωμάτων, με αλλαγή του φωτισμού –έχουμε LED παντού- με αλλαγή των κλιματιστικών, με περαιτέρω μόνωση της οροφής. Και όλα αυτά, πάντα, με τη συνεργασία του Υπουργείου Πολιτισμού, γιατί ως μνημείο δεν μπορείς να κάνεις την παραμικρή μεταβολή στο κτήριο αν δεν υπάρχει η παρακολούθηση και η έγκριση του Υπουργείου Πολιτισμού.

Όλα αυτά, λοιπόν, έχουν οδηγήσει σε μία εντυπωσιακή αναβάθμιση της ενεργειακής κατηγορίας αυτού του κτηρίου, από το Δ, στο Β. Αυτό το κτήριο δεν μπορεί να το πάει κανείς στο Α ως ενεργειακή κατηγορία, αλλά το Β στο οποίο πήγαμε είναι, νομίζω, ένα επίτευγμα για το οποίο αξίζει να επαινεθούν οι υπηρεσίες της Βουλής, η τεχνική υπηρεσία, όλοι οι συνεργάτες μας οι οποίοι συνέβαλαν με αυτά τα έργα που σας περιέγραψα στην ενεργειακή αναβάθμιση αυτού του κτηρίου. Αυτή η ενεργειακή, λοιπόν, αναβάθμιση συνεπάγεται 36% μείωση του ενεργειακού κόστους ετησίως και 40% μείωση των εκπομπών διοξειδίου του άνθρακα ετησίως από αυτό το τεράστιο «υπερωκεάνιο», από αυτό το τεράστιο κτήριο που στεγάζει τη Βουλή των Ελλήνων από δεκαετίες.

Την ίδια τακτική της ενεργειακής αναβάθμισης με πόρους που προέρχονται από το ΕΣΠΑ ή το Πράσινο Ταμείο ακολουθούμε σχεδόν σε όλα τα κτήρια της Βουλής. Αυτή τη στιγμή γίνονται εργασίες στο Νηπιαγωγείο της Βουλής στην οδό Θρασύλλου κάτω από την Ακρόπολη -ενεργειακή αναβάθμιση, κουφώματα, φώτα-, στον Βρεφονηπιακό Σταθμό της Βουλής, στην οδό Μητροπόλεως ετοιμάζουμε τα ίδια. Ταυτόχρονα δύο σπουδαία κτήρια για τη Βουλή αλλά και για την πόλη των Αθηνών που είναι η Μπενάκειος Βιβλιοθήκη πίσω από την παλιά Βουλή και στην οδό Φιλελλήνων ένα άλλο κτήριο που έχουμε -και αυτό μνημείο- αναβαθμίζονται, ανακαινίζονται, ώστε σύντομα να μπορούν να στεγάσουν η μεν Μπενάκειος μέρος της Βιβλιοθήκης της Βουλής που σήμερα στεγάζεται στην οδό Λένορμαν στο καπνεργοστάσιο, το δε κτήριο της οδού Φιλελλήνων να στεγάσει υπηρεσίες της Βουλής.

Για να δείτε πώς όλα αυτά πρέπει κανείς να τα παρακολουθεί και οι τεχνικές υπηρεσίες έχουν μεγάλη ευθύνη -στην οποία ανταποκρίνονται πλήρως- εν σχέσει με αυτά τα έργα, σας λέω ότι για το έργο της οδού Φιλελλήνων -που είναι ένα κτήριο του προπερασμένου αιώνα- ξεκίνησε η εργολαβία για να γίνει ανακαίνιση, αλλά λόγω των συντηρήσεων που έγιναν στους τοίχους και των καθαρισμών προέκυψε ένας διάκοσμος ζωγραφικός, ο οποίος αναβάθμισε το κτήριο από διατηρητέο σε μνημείο, άλλαξαν οι αξιώσεις συντήρησης και έπρεπε να κάνουμε σχεδόν νέα εργολαβία και νέο προϋπολογισμό ώστε να ανταποκριθούμε στις νέες αξιώσεις συντήρησης. Σας τα λέω όλα αυτά για να δείτε ότι για αυτά τα κτήρια η τελική τους ανάδειξη και η τελική τους ανακαίνιση θα είναι όχι μόνο μια διευκόλυνση των διοικητικών μας υπηρεσιών αλλά και μια προσφορά στον αρχιτεκτονικό πολιτισμό της Αθήνας και της Ελλάδος.

Η Βουλή επίσης έχει ξεκινήσει ένα πολύ φιλόδοξο πρόγραμμα για την αξιοποίηση, την ανακαίνιση και τον εξοπλισμό του κτηρίου της στην οδό Λένορμαν, του περίφημου πρώην δημοσίου καπνεργοστασίου. Είναι ένα κτήριο περίπου στα τετραγωνικά αυτού -γύρω στα δεκαεννέα χιλιάδες τετραγωνικά- στο οποίο γίνονται εκδηλώσεις πολιτισμού μετά την μετατροπή του 1/3 των χώρων σε υποδειγματικό εκθεσιακό χώρο, χάρη στη δωρεά του Πολιτιστικού Οργανισμού ΝΕΟΝ, αφού συνεργαστήκαμε μαζί τους για δύο χρόνια. Εκεί, λοιπόν, υπάρχει ένα «master plan», όπως λένε οι σύγχρονες ορολογίες εις τις οποίες πρέπει να υποκύψουμε, το οποίο θα οδηγηθεί σε τεύχη δημοπράτησης αργότερα, ώστε χρηματοδοτούμενο πάλι από κοινοτικά κονδύλια να ανακαινιστεί πλήρως και να εξοπλιστεί το κτήριο, ώστε να φιλοξενεί με πλήρη επάρκεια και χωρίς ανάγκη χορηγιών πολιτιστικές εκδηλώσεις, λειτουργικές και οργανωτικές ανάγκες της Βουλής. Είναι εκεί που στεγάζεται σήμερα το Τυπογραφείο και μέρος της Βιβλιοθήκης αλλά έχει άφθονους χώρους για πολιτιστικές εκδηλώσεις. Μετά τη γνωριμία που έκανε το κοινό, έπειτα από την έκθεση του Οργανισμού ΝΕΟΝ, αλλά και την έκθεση του Εικαστικού Επιμελητηρίου που ακολούθησε για αρκετούς μήνες, υπάρχει ένας καταιγισμός αιτημάτων για να φιλοξενηθούν εκδηλώσεις. Ο καταιγισμός αιτημάτων ξεκινάει από αιτήματα για δεξιώσεις γάμων, έως αιτήματα πολιτιστικών εκδηλώσεων. Αυτή η γκάμα -ακόμη και παράταιρων αιτημάτων- δείχνει πόσο έχει εντυπωσιάσει τον κόσμο αυτό το κτήριο που αισθάνονται ότι μπορούν εκεί να κάνουν πολύ ενδιαφέρουσες εκδηλώσεις. Πρόσφατα φιλοξενήσαμε ένα δείπνο που προσφέραμε στο αίθριο αυτού του χώρου -που είναι εντυπωσιακό, στεγάζεται από μια τζαμαρία και έχει διαστάσεις τεράστιες το αίθριο- σε ογδόντα πέντε συναδέλφους του Διεθνούς Οργανισμού Γαλλοφωνίας, που συνεκλήθη στην Αθήνα για ένα διήμερο.

Η εικόνα, λοιπόν, των δραστηριοτήτων της Βουλής συμπληρώνεται -πέραν των κατηγοριών που σας περιέγραψα- και από έναν νέο μηχανισμό πιο απαιτητικό ο οποίος είναι ο μηχανισμός απεικόνισης των δραστηριοτήτων μέσω του προϋπολογισμού επιδόσεων. Ο προϋπολογισμός επιδόσεων έχει να κάνει με τους στόχους που τίθενται και με την τυχόν εκπλήρωση ή μη εκπλήρωση αυτών των στόχων και περιλαμβάνεται στο τεύχος -στις σελίδες 68 και μετά- που έχετε μπροστά σας η έκθεση αυτής της νέας μεθόδου απεικόνισης του προϋπολογισμού. Είναι ικανοποιητικά τα αποτελέσματα και στο ποσοτικό και στο ποιοτικό σκέλος του προϋπολογισμού επιδόσεων της Βουλής. Η Γενική Διεύθυνση Κοινοβουλευτικού Έργου, Κοινοβουλευτικού Ελέγχου, Νομοθετικής Εργασίας αλλά και οι άλλες διευθύνσεις πήραν στον ώμο τους αυτόν το στόχο, ιδίως τα προηγούμενα χρόνια που είχαμε πολύ μεγάλο ποσοτικά και ποιοτικά έργο και αυτό απεικονίζεται στον προϋπολογισμό επιδόσεων στον ίδιο.

Στο ίδιο κεφάλαιο του σχεδίου που έχετε ανά χείρας, υπάρχει και η απεικόνιση των φιλοπεριβαλλοντικών επιδόσεων της Βουλής βάσει δεικτών της Ευρωπαϊκής Ένωσης. Εκεί είναι πολύ ενδιαφέρον να δει κανείς ότι όλοι αυτοί οι δείκτες είναι απολύτως απαιτητικοί και απολύτως -είναι στη σελίδα 69- συμβατοί με τα προβλήματα που έρχονται πλέον καταπάνω μας. Αναδεικνύουν ότι η Βουλή όσον την αφορά στο θέμα της προστασίας του περιβάλλοντος του ενεργειακού της αποτυπώματος, της μετάβασης σε μια κυκλική οικονομία, πρόληψη και έλεγχο της ρύπανσης, έχει να επιδείξει θετικό έργο το οποίο τολμώ να πω μπορεί να αποτελέσει και υπόδειγμα για πολλούς δημόσιους φορείς.

Σε σχέση με την εικόνα του απολογισμού του προηγούμενου έτους -είναι και αυτή ενδιαφέρουσα- θα δει κανείς ποσά τα οποία δεν χρησιμοποιήθηκαν. Οι αρχικές πιστώσεις του προϋπολογισμού του 2022 ήταν 144.200.000. Μετά την εκτέλεση αιτιολογημένων αποφάσεων, μεταφέρθηκαν ανάλογες πιστώσεις σε διάφορους φορείς. Σας αναφέρω ενδεικτικά ότι είχαμε μεταφορά πιστώσεων προς το Υπουργείο Πολιτισμού για την αποκατάσταση υποδομών της Βουλής, δηλαδή για συντήρηση των μαρμάρινων και των ξύλινων επιφανειών. Μεταφέραμε πιστώσεις στο Υπουργείο Εσωτερικών για κάλυψη λειτουργικών αναγκών σε σχολικές προσφυγικές δομές. Είναι, κυρίως, καύσιμα αυτά τα οποία πληρώνουμε σε σχολεία σε όλη τη χώρα που φιλοξενούν παιδιά προσφύγων και ,κυρίως, γίνονται μαθήματα απογευματινές ώρες. Αυτό είναι ένα ακόμη δείγμα της κοινωνικής συμβολής της Βουλής ή της συνεργασίας της με άλλους φορείς του δημοσίου.

Η περίοδος που θα αξιοποιήσει τον προϋπολογισμό της Βουλής του 2024 έχει και μια καινούργια εξέλιξη, τολμώ να πω ελπιδοφόρα και εντυπωσιακή για τη Βουλή και αρκετά φιλόδοξη ως προς το συμμάζεμα των οργανωτικών της δομών. Πριν από λίγες μέρες ολοκληρώθηκε μια ενδιαφέρουσα διαπραγμάτευση με το κοινωφελές Ίδρυμα Μποδοσάκη, το οποίο εδώ και μήνες -το περίφημο κτήριο Μποδοσάκη- βρίσκεται στη λεωφόρο Αμαλίας και Σουρή δίπλα σε ένα άλλο κτήριο ιδιοκτησίας της Βουλής που στεγάζει την Τεχνική Υπηρεσία, τις Διεθνείς Σχέσεις και άλλες υπηρεσίες.

Αυτό το κτήριο δεκατριών χιλιάδων τετραγωνικών, γνωστό κτήριο, στέγαζε επί σειρά ετών τις επιχειρήσεις Μποδοσάκη, σήμερα στεγάζει τη Eurobank η οποία φεύγει στα τέλη Δεκεμβρίου του τρέχοντος έτους. Αυτό λοιπόν το κτήριο, έπειτα από διαπραγματεύσεις απεφασίσθη από το Διοικητικό Συμβούλιο του Ιδρύματος Μποδοσάκη να νοικιαστεί για αρκετά χρόνια -θα κλείσουμε συμφωνία ενδεχομένως πέραν της δεκαπενταετίας- στη Βουλή των Ελλήνων, εις τρόπον ώστε να στεγαστούν εκεί οι υπηρεσίες της Βουλής που βρίσκονται μοιρασμένες σε διάφορους χώρους στην περιοχή Συντάγματος, κυρίως, σε χώρους που βρίσκονται στην οδό Σέκερη, στην οδό Βασιλίσσης Σοφίας, ενδεχομένως στην οδό Φιλελλήνων. Αυτό θα είναι μια πρώτη επίτευξη οργανωτικού συμμαζέματος του προσωπικού ώστε να μη στεγάζεται το προσωπικό σε διαφορετικούς χώρους, πράγμα το οποίο όπως ξέρετε δημιουργεί ορισμένες δυσκολίες και στην επικοινωνία και στην επαφή και στη συνεργασία. Και αυτό το συμμάζεμα νομίζω δεν θα έχει μόνο οικονομικό αντίκτυπο αλλά θα έχει και λειτουργικό και αποδοτικό αντίκτυπο.

Καλούμεθα εκτός από τον απολογισμό του 2022 και τον προϋπολογισμό του 2024 να λάβουμε θέση και για τον απολογισμό του Ιδρύματος της Βουλής. Το Ίδρυμα της Βουλής κάνει μια εξαιρετική δουλειά διαχρονικά. Εγώ θα ήθελα απλώς να σας διαβάσω σχετικά με τον απολογισμό του Ιδρύματος της Βουλής την έκθεση της Υπηρεσίας Επιτρόπου του Ελεγκτικού Συνεδρίου, η οποία ελέγχει και προληπτικά και κατασταλτικά το ίδρυμα. Το πόρισμα του ελέγχου για το 2022 το οποίο λέει λακωνικά αλλά κολακευτικά για τα στελέχη του ιδρύματος ότι «Αφού ολοκληρώθηκε ο έλεγχος του εξαχθέντος δείγματος…», το οποίο ήταν δείγμα παραπάνω από το 15% των δαπανών, δεν ήταν, δηλαδή, συμβολικό δείγμα, «…διαπιστώθηκε ότι διενεργήθηκαν νομίμως και κανονικώς οι πληρωμές των εντελλομένων δαπανών και η καταγραφή του συνόλου των πραγματοποιημένων συναλλαγών, δαπανών και υποχρεώσεων στις οικονομικές καταστάσεις της ελεγχόμενης χρήσης ανέδειξε χρηστή δημοσιονομική διαχείριση εκ μέρους του φορέα».

Συνεπώς, το Ίδρυμα της Βουλής με τα στελέχη του, με τον Γενικό Γραμματέα και καθηγητή, κ. Χατζηβασιλείου -που προσφάτως ανανεώθηκε δικαιολογημένα η θητεία του- δεν κάνει μόνο πολύ καλό έργο στον τομέα του, στον τομέα δηλαδή της ανάδειξης της ιστορικότητας και της λειτουργικότητας του βουλευτισμού στη χώρα μας αλλά και στον τομέα της διαχείρισης. Και γι’ αυτό νομίζω τους αξίζουν συγχαρητήρια.

Έχουμε, λοιπόν, όλη αυτή την εικόνα και επειδή ετέθη στην Επιτροπή Οικονομικών της Βουλής για το αν το ίδρυμα ελέγχεται φορολογικά από το Υπουργείο Οικονομικών ή όχι, από την ΑΔΑΕ προφανώς, ήθελα να πω ότι το Ίδρυμα της Βουλής ελεγχόταν μέχρι πρότινος από ορκωτούς λογιστές οι οποίοι έκαναν τις εκθέσεις. Εδώ και πέντε χρόνια, από το 2019, ελέγχεται από το Ελεγκτικό Συνέδριο. Δεν έχει κερδοσκοπικό σκοπό ώστε να υπάρχει θέμα φοροδιαφυγής που είναι ένα προσφιλές αγώνισμα παρ’ ημίν. Ας πούμε η τελευταία φορολόγηση του Ιδρύματος από την Δ΄ Εφορία Αθηνών του βάζει να πληρώσει 190,61 ευρώ φόρο και αν μάλιστα το κάνετε με δόσεις είναι 23 ευρώ η δόση. Σκεφτείτε το. Άρα δεν είναι ένα κερδοσκοπικό, όπως φαντάζονται κάποιοι, ίδρυμα. Οι πωλήσεις των βιβλίων δεν είναι συγκλονιστικό ποσόν. Τα βιβλία, κυρίως ,δωρίζονται. Και έχω εδώ έναν κατάλογο ενδεικτικό, ότι ας πούμε το 2022 διετέθησαν δωρεάν εννέα χιλιάδες αντίτυπα των εκδόσεων του ιδρύματος σε αιτήματα που υπεβλήθησαν από σχολεία πρωτοβάθμιας και δευτεροβάθμιας εκπαίδευσης, δημόσιες βιβλιοθήκες, πανεπιστήμια, ινστιτούτα, υπουργεία, πρεσβείες, προξενεία, στη Βουλή των Εφήβων αλλά και σε άλλα δώρα που κάνουμε. Επιτρέψτε μου να πω ότι οι εκδόσεις του Ιδρύματος της Βουλής των Ελλήνων εντυπωσιάζουν. Αναδεικνύουν, επαναλαμβάνω, την ιστορικότητα και τη λειτουργικότητα του κοινοβουλευτισμού και της δημοκρατίας.

Θα συνεχιστεί το εκθεσιακό πρόγραμμα και της Βουλής και του Ιδρύματος της Βουλής. Η έκθεση για τα διακόσια χρόνια από την Ελληνική Επανάσταση θα συνεχιστεί. Θα έχουμε, επίσης, εκθέσεις που αφορούν εις το έτος του φιλελληνισμού. Θα το αφιερώσουμε στον Λόρδο Βύρωνα. Είναι μία ενδιαφέρουσα υπόθεση, που την κυρίως δράση της Βουλής, νομοθεσία και κοινοβουλευτικό έλεγχο, τη διανθίζει με όλη αυτή την πολιτιστική επίδοση για την οποία πρέπει να είμαστε υπερήφανοι.

Συνεπώς, η Βουλή των Ελλήνων καλύπτοντας τις ανάγκες της στο κυρίως έργο που της αναθέτει το Σύνταγμα και ο ελληνικός λαός, αντικρίζει το χρέος της με επάρκεια, με σύνεση και με διαφάνεια. Για τον λόγο αυτό και κατατίθεται ο προϋπολογισμός για το 2024. Ο προϋπολογισμός αυτός καλύπτει τους στόχους του Κοινοβουλίου, καλύπτει όλη την γκάμα των στόχων μας. Πιστεύω πως έχοντας πει αυτά δικαιούμαι να ζητήσω από το Σώμα την υπερψήφιση του προϋπολογισμού για το 2024 και των απολογισμών της Βουλής του 2022 και του Ιδρύματος της Βουλής του αντίστοιχου έτους.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε πολύ τον κύριο Πρόεδρο.

Θα περάσουμε τώρα στον κατάλογο των εισηγητών και των ειδικών αγορητών.

Θα δώσω τον λόγο στον εισηγητή της Νέας Δημοκρατίας, κ. Βασίλειο Υψηλάντη.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κύριε Πρόεδρε.

Αξιότιμε, κύριε Πρόεδρε της Βουλής των Ελλήνων, αγαπητές και αγαπητοί συνάδελφοι, κυρίες και κύριοι λειτουργοί της Βουλής και του Ιδρύματος, κύριε Γενικέ Γραμματέα του Ιδρύματος της Βουλής των Ελλήνων για τη Δημοκρατία και τον Κοινοβουλευτισμό, είναι εξαιρετικά μεγάλη η τιμή για μένα, για πέμπτη συνεχή φορά υπό την ιδιότητα του Κοσμήτορα και του Προέδρου της Επιτροπής Οικονομικών της Βουλής να εισηγούμαι τον προϋπολογισμό της Βουλής για το έτος 2024, τον απολογισμό του 2022 και τον προϋπολογισμό και τον απολογισμό του Ιδρύματος της Βουλής για τον Κοινοβουλευτισμό και τη Δημοκρατία.

Στο σημείο αυτό θεωρώ ότι πρέπει να τονίσω ότι στο διάβα αυτών των χρόνων η συνεργασία μου με τον αξιότιμο κύριο Πρόεδρο της Βουλής αλλά και από την απλή θέση του Βουλευτή από τα έδρανα αυτά, ζώντας τη λειτουργία του Κοινοβουλίου μας, ένα μεγάλο ευχαριστώ πρέπει να αποτυπωθεί στον Πρόεδρο της Βουλής, τον κ. Τασούλα, ο οποίος με συστηματικότητα, με διακριτικότητα απαντά και στις προκλήσεις και στα αιτήματα, κάτι το οποίο έχει μεγάλη ανάγκη ο τόπος και ευρύτερα. Και νομίζω ότι σ’ αυτό ανταποκρίνεται και γι’ αυτόν τον λόγο του εκφράζουμε το μεγάλο ευχαριστώ.

Επίσης θέλω να τονίσω ότι ο κύριος Πρόεδρος της Βουλής ήδη έχει τονίσει τα οικονομικά ζητήματα του προϋπολογισμού, όποτε με απαλλάσσει από το βάρος να επισημάνω σε λεπτομέρειες όλα όσα καταγράφονται και έχουμε ήδη μελετήσει και εξετάσει και στην επιτροπή μας.

Θέλω όμως, να κάνω ορισμένες επισημάνσεις στο κλίμα και στις καταστάσεις με τις οποίες φτάσαμε να προτείνεται αυτός ο προϋπολογισμός, αλλά και ορισμένα σχόλια επί του απολογισμού.

Όλοι γνωρίζουμε ότι αυτή την περίοδο ο κόσμος ολόκληρος διατρέχει μια γεωπολιτική και οικονομική αβεβαιότητα, αλλά συνάμα οι πόλεμοι, η κλιματική κρίση και οι φυσικές καταστροφές μάς αναγκάζουν να προσαρμοζόμαστε στα δεδομένα αυτά. Παρά το δύσκολο αυτό διεθνές κλίμα, η Βουλή με καθαρές και τολμηρές θέσεις και αποφάσεις προχωρά σε μέτρα που στόχο έχουν τόσο την εξοικονόμηση ενέργειας όσο και τη δραστική μείωση του περιβαλλοντικού της αποτυπώματος.

Να επισημάνουμε ότι οι πόροι από τα διαρθρωτικά ταμεία καθώς και το Πράσινο Ταμείο, κατευθύνονται σε έργα για την ενεργειακή αναβάθμιση των κτηρίων και δράσεις πράσινης ανάπτυξης, με αποτέλεσμα να έχουμε καταφέρει να μειώσουμε την κατανάλωση ενέργειας κατά 36%, με παράλληλη μείωση των εκπομπών του διοξειδίου του άνθρακα σε ποσοστό 39% και όπως προείπε και ο κύριος Πρόεδρος, την αναβάθμιση των κτηρίων μας, των ιστορικών αυτών κτηρίων, από τη Δ΄ στη Β΄ ενεργειακή βαθμίδα.

Ο προϋπολογισμός που εισάγεται για επεξεργασία για το έτος 2024 έχει ως θεμελιώδη στόχο την αναβάθμιση του μηχανισμού συστηματικής παρακολούθησης του νομοθετικού έργου και του κοινοβουλευτικού έργου, τη βελτιστοποίηση των διοικητικών και οικονομικών διαδικασιών, των δράσεων εξωστρέφειας, διαφάνειας και λογοδοσίας και, βεβαίως, την καλυτέρευση της αποδοτικότητας του ανθρώπινου δυναμικού και των υποδομών της Βουλής.

Βασικό κριτήριο από ό,τι διαπιστώνουμε για την κατάρτιση των οικονομικών μεγεθών είναι η ενίσχυση του ρόλου αυτού μέσα στην εξελικτική πορεία της Βουλής αλλά και ο εκσυγχρονισμός της λειτουργίας των διοικητικών οικονομικών διαδικασιών, η εφαρμογή σύγχρονων μεθόδων οικονομικής παρακολούθησης, σύγχρονων πληροφοριακών συστημάτων και η αποδοτικότερη λειτουργία του ανθρώπινου δυναμικού.

Πρόκειται για έναν προϋπολογισμό που αγγίζει τα 159.400.000 ευρώ, αυξημένος κατά 10.500.000 σε σχέση με εκείνον του 2023, δηλαδή αύξηση 7,05%, ο οποίος είναι όμως μέσα στα πλαίσια του Αναθεωρημένου Μεσοπρόθεσμου Προγράμματος Δημοσιονομικής Στρατηγικής για το έτος.

Όλη αυτή η αύξηση οφείλεται σε ορισμένα γεγονότα τα οποία έχουν να κάνουν με αυξήσεις του ενιαίου μισθολογίου στο δημόσιο με τον ν.5045/2023 από 1-1-2024, σε μισθολογικές ωριμάνσεις, αναστολές μείωσης της προσωπικής διαφοράς, τις ανατιμήσεις των αγαθών, την αύξηση του πληθωρισμού και του κόστους ενέργειας.

Επίσης, πρέπει να πούμε ότι ήδη έχουμε ένα μεγαλύτερο αριθμό Κοινοβουλευτικών Ομάδων, καθώς επίσης και έναν αυξημένο αριθμό νεοεισερχόμενων Βουλευτών κατά το 1/3 του Βουλευτικού Σώματος. Συμβάλλει, επίσης, και η μετεγκατάσταση των διάσπαρτων υπηρεσιών, όπως είπαμε, σε ένα καινούργιο κτήριο. Γνωρίζουμε όλοι τι περιλαμβάνει ο συγκεκριμένος προϋπολογισμός.

Θα πρέπει, επίσης, να πούμε ότι απολογιστικά, για το οικονομικό έτος 2022, οι αρχικές πιστώσεις ήταν 144.200.000 ευρώ και μετά την εκτέλεση αιτιολογημένων αποφάσεων του κυρίου Προέδρου της Βουλής, που αναφέρονται στο υποβληθέν πόρισμα και τις αποφάσεις του Υπουργείου Οικονομικών, μειώθηκαν κατά 334.835 ευρώ, διαμορφώθηκε σε 143.865.165 ευρώ και επεστράφησαν 5.830,98 ευρώ. Έχουμε λάβει ενισχύσεις τόσο από το ΕΣΠΑ 2014 - 2020, όσο και από το ΕΣΠΑ 2021 - 2027 αλλά και από το Πράσινο Ταμείο.

Υπάρχει, τέλος, ως διακριτό παράρτημα, όπως είπαμε, η έγκριση του προϋπολογισμού του έτους 2024 του Ιδρύματος της Βουλής των Ελλήνων, καθώς και ο απολογισμός του 2022 μαζί με την αντίστοιχη έκθεση ότι όλα βαίνουν νομίμως και κανονικώς στο ίδρυμα από το Ελεγκτικό Συνέδριο.

Θέλω να κλείσω εδώ αυτή τη σύντομη παρέμβαση σεβόμενος όσο μπορώ τον χρόνο που διόρισε ο αξιότιμος κύριος Πρόεδρος της Βουλής, θέλοντας να ευχαριστήσω την Κοινοβουλευτική Ομάδα της Νέας Δημοκρατίας για την εξαιρετική δουλειά αλλά και όλους τους συναδέλφους οι οποίοι συμμετέχουν στην Επιτροπή Προϋπολογισμού και οι οποίοι με πνεύμα συνεννόησης, κατανόησης αλλά και με πνεύμα να βάλουμε τα πράγματα στη σωστή τους διάσταση συνεργάζονται προς τον σκοπό αυτόν.

Θέλω να ευχαριστήσω το Γραφείο Προϋπολογισμού της Βουλής που, πραγματικά, κοπιάζει έτσι ώστε όλα αυτά τα οποία βλέπουμε ως τελικό κείμενο μέσα σε αυτή τη διαδικασία του χρόνου, κύριε Πρόεδρε, των εργαζομένων αλλά και των προϊσταμένων των διευθύνσεων και των συνεργατών σας να αποτυπώνονται όχι μόνο με τον κλασικό τρόπο αλλά πλέον και με γραφήματα τέτοια τα οποία δείχνουν το νόημα και τη νοοτροπία να εκσυγχρονίζεται η Βουλή μας και να αποτελεί στην Ευρώπη ένα από τα πρωτεύοντα κοινοβουλευτικά ιδρύματα, έναν θεσμό πραγματικά που από τον τόπο της δημοκρατίας εκπέμπει θετικό πρόσημο.

Θέλω τέλος να ευχαριστήσω τον Γενικό Γραμματέα του Ιδρύματος για τον Κοινοβουλευτισμό και τη Δημοκρατία κ. Ευάνθη Χατζηβασιλείου, καθώς επίσης και τους προϊσταμένους και τους συνεργάτες του ιδρύματος γι’ αυτή τη δουλειά.

Όταν πριν από μερικά χρόνια είχα αποφασίσει να ζητήσω να σταλούν στα ακριτικά νησιά μας και στις μικρές βιβλιοθήκες τα βιβλία του ιδρύματος και ο κ. Χατζηβασιλείου είχε ανταποκριθεί με μεγάλη χαρά, αυτό που είχα σκεφτεί είναι ότι για παράδειγμα στο ακριτικό Καστελλόριζο το να υπάρχουν τα βιβλία του Ιδρύματος της Βουλής είναι η μεγαλύτερη εθνική ασπίδα που θα μπορούμε αυτή την ώρα εμείς από τη θέση μας να παράσχουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 20 Νοεμβρίου 2023.

ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφος. 2 και 132 παράγραφος 2 του Κανονισμού της Βουλής)

1. Η με αριθμό 354/7-11-2023 επίκαιρη ερώτηση της Βουλευτού Χαλκιδικής κ. Κυριακής Μάλαμα της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» προς την Υπουργό Πολιτισμού, με θέμα: «Σοβαρά ζητήματα αξιοπιστίας από τις μεγάλες καθυστερήσεις στην αποπεράτωση των έργων στο Σπήλαιο των Πετραλώνων».

2. Η με αριθμό 353/7-11-2023 επίκαιρη ερώτηση του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παύλου Χρηστίδη, προς τον Υπουργό Κλιματικής Κρίσης και Πολιτικής Προστασίας, με θέμα: «Άμεσος κίνδυνος λόγω έλλειψης πολιτικού σχεδιασμού σχετικά με την αντιπλημμυρική προστασία της Αττικής».

3. Η με αριθμό 373/13-11-2023 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας του «Κομμουνιστικού Κόμματος Ελλάδας» κ. Γεωργίου Λαμπρούλη προς τον Υπουργό Παιδείας, Θρησκευμάτων και Αθλητισμού, με θέμα: «Για το κλείσιμο του Εθνικού Αθλητικού Κέντρου (ΕΑΚ) στο Αλκαζάρ της Λάρισας».

4. Η με αριθμό 347/ 6-11-2023 επίκαιρη ερώτηση του Βουλευτή Σερρών της Κοινοβουλευτικής Ομάδας «Ελληνική Λύση» κ. Κωνσταντίνου Μπούμπα, προς τον Υπουργό Ανάπτυξης, με θέμα: «Διαγραφές παραγωγών και πωλητών λαϊκών αγορών με απώλεια αδειών και θέσεων».

5. Η με αριθμό 346/ 6-11-2023 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Σπαρτιάτες» κ. Μιχαήλ Γαυγιωτάκη προς τον Υπουργό Προστασίας του Πολίτη, με θέμα: «Εισροή εξτρεμιστών ισλαμιστών και τρομοκρατικές πράξεις».

6. Η με αριθμό 362/9-11-2023 επίκαιρη ερώτηση του Βουλευτή Λάρισας της Κοινοβουλευτικής Ομάδας «Νίκη» κ. Γεωργίου Ρούντα, προς τον Υπουργό Εξωτερικών, με θέμα: «Διέλευση ξένων στρατιωτικών δυνάμεων από την ελληνική επικράτεια».

7. Η με αριθμό 384/13-11-2023 επίκαιρη ερώτηση του Βουλευτή Επικρατείας της Κοινοβουλευτικής Ομάδας «Πλεύση Ελευθέριας» κ. Αλέξανδρου Καζαμία, προς τον Υπουργό Εξωτερικών, με θέμα: «Η θέση της ελληνικής Κυβέρνησης απέναντι στο διεθνές αίτημα για παύση πυρός στη Γάζα».

8. Η με αριθμό 358/7-11-2023 επίκαιρη ερώτηση του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Εξωτερικών, με θέμα: «Ζητήματα ελληνικής κυριαρχίας και εξωτερικής πολιτικής».

ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι. 2 και 3 και 132 παράγραφος 2 του Κανονισμού της Βουλής.)

1. Η με αριθμό 355/7-11-2023 επίκαιρη ερώτηση της Βουλευτού Β3΄ Νότιου Τομέα Αθηνών της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Θεανώς Φωτίου προς τον Υπουργό Εθνικής Οικονομίας και Οικονομικών, με θέμα: «Χωρίς κανένα ουσιαστικό μέτρο η Κυβέρνηση εγκαταλείπει τους νέους στα παιδικά δωμάτια, ενώ οι τιμές ενοικίων καλπάζουν».

2. Η με αριθμό 357/7-11-2023 επίκαιρη ερώτηση της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Κωνσταντίνας (Νάντιας) Γιαννακοπούλου, προς τον Υπουργό Προστασίας του Πολίτη, με θέμα: «Το αίσθημα προστασίας και ασφάλειας των πολιτών είναι πρωταρχικής σημασίας και ήδη έχουν περάσει δύο μήνες από τη δέσμευση του Πρωθυπουργού για την ενίσχυση των υποστελεχωμένων υπηρεσιών της ΕΛ.ΑΣ»

3. Η με αριθμό 374/13-11-2023 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας του «Κομμουνιστικού Κόμματος Ελλάδας» κ. Γεωργίου Λαμπρούλη προς τον Υπουργό Υγείας, με θέμα: «Για το μέλλον των χιλίων και πλέον συμβασιούχων του Εθνικού Οργανισμού Δημόσιας Υγείας».

4. Η με αριθμό 349/ 6-11-2023 επίκαιρη ερώτηση του Η΄ Αντιπροέδρου της Βουλής και Βουλευτή Β1΄ Βορείου Τομέα Αθηνών της Κοινοβουλευτικής Ομάδας «Ελληνική Λύση» κ. Βασιλείου Βιλιάρδου προς τον Υπουργό Υποδομών και Μεταφορών, με θέμα: «Προμήθεια λεωφορείων αστικών συγκοινωνιών, διευκρίνηση τιμής αγοράς, έλεγχος χρηματοδότησης και εξασφάλιση εγχώριας συμπαραγωγής».

5. Η με αριθμό 369/10-11-2023 επίκαιρη ερώτηση του Βουλευτή Β΄ Πειραιώς της Κοινοβουλευτικής Ομάδας «Σπαρτιάτες»
 κ. Αλέξανδρου Ζερβέα προς τον Υπουργό Εξωτερικών, με θέμα: «Απαράδεκτη παρέμβαση του Πρέσβη των ΗΠΑ στην Αθήνα σχετικά με την ακολουθούμενη μεταναστευτική πολιτική της πατρίδας μας».

6. Η με αριθμό 370/11-11-2023 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «Νίκη» κ. Τάσου Οικονομόπουλου προς τον Υπουργό Εξωτερικών, με θέμα: «Νέα ακραία προκλητική ενέργεια της Τουρκίας, με αφορμή πρόσφατη επίσημη αναγγελία της, σύμφωνα με την οποία παρουσιάζει τη βραχονησίδα Ζουράφα εντός του FIR Κωνσταντινούπολης».

7. Η με αριθμό 385/13-11-2023 επίκαιρη ερώτηση της Βουλευτού Α΄ Ανατολικής Αττικής της Κοινοβουλευτικής Ομάδας «Πλεύση Ελευθέριας» κ. Ελένης Καραγεωργοπούλου, προς τον Υπουργό Ανάπτυξης, με θέμα: «Η αδυναμία της Κυβέρνησης να αντιμετωπίσει την ακρίβεια- αισχροκέρδεια τα μέτρα που πρέπει να ληφθούν για την προστασία της ελληνικής κοινωνίας».

8. Η με αριθμό 356/7-11-2023 επίκαιρη ερώτηση του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, με θέμα: «Να μάθουν όλη την αλήθεια οι αγρότες και οι κτηνοτρόφοι για τις επιδοτήσεις».

9. Η με αριθμό 359/8-11-2023 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστάσιου (Τάσου) Νικολαΐδη προς τον Υπουργό Αγροτικής Ανάπτυξης και Τροφίμων, με θέμα: «Πατατοκαλλιέργεια Λεκανοπεδίου Κάτω Νευροκοπίου Νομού Δράμας και ευρύτερης περιοχής - Ανάγκη παροχής άμεσης συνδρομής».

10. Η με αριθμό 375/13-11-2023 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας του «Κομμουνιστικού Κόμματος Ελλάδας» κ. Λεωνίδα Στολτίδη προς τον Υπουργό Εργασίας και Κοινωνικής Ασφάλισης, με θέμα: «Για τα σοβαρά προβλήματα των εργαζόμενων στην οινοποιία «ΤΣΑΝΤΑΛΗ».

11. Η με αριθμό 372/13-11-2023 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «Νίκη» κ. Τάσου Οικονομόπουλου προς τον Υπουργό Μετανάστευσης και Ασύλου, με θέμα: «Ανησυχία για πιθανές επιπτώσεις εις βάρος μας μετά την υπογραφή του πρόσφατου Πρωτοκόλλου Συνεργασίας για το Μεταναστευτικό μεταξύ Ιταλίας και Αλβανίας».

12. Η με αριθμό 386/13-11-2023 επίκαιρη ερώτηση του Βουλευτή Β3΄ Νοτίου Τομέα Αθηνών της Κοινοβουλευτικής Ομάδας «Πλεύση Ελευθέριας» κ. Σπυρίδωνα Μπιμπίλα προς τον Υπουργό Εργασίας και Κοινωνικής Ασφάλισης, με θέμα: «Μη εφαρμογή των διατάξεων του ν.1296/1982 για τους καλλιτέχνες».

13. Η με αριθμό 360/8-11-2023 επίκαιρη ερώτηση της Βουλευτού Χαλκιδικής κ. Κυριακής Μάλαμα της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» προς την Υπουργό Πολιτισμού, με θέμα: «Να υπάρξει πραγματική διαβούλευση για τις σχεδιαζόμενες αλλαγές στο τοπίο του κινηματογράφου και των πνευματικών δικαιωμάτων».

14. Η με αριθμό 361/8-11-2023 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Εμμανουήλ (Μανώλη), Χριστοδουλάκη προς τον Υπουργό Εθνικής Οικονομίας και Οικονομικών, με θέμα: «Κλείσιμο υποκαταστήματος της Εθνικής Τράπεζας στον Ωρωπό».

15. Η με αριθμό 376/13-11-2023 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας του «Κομμουνιστικού Κόμματος Ελλάδας» κ. Ιωάννη Δελή προς τον Υπουργό Παιδείας, Θρησκευμάτων και Αθλητισμού, με θέμα: «Προβλήματα των σχολικών μονάδων της πρωτοβάθμιας εκπαίδευσης στο Δροσερό Ξάνθης».

16. Η με αριθμό 380/13-11-2023 επίκαιρη ερώτηση του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «Νίκη» κ. Νικολάου Βρεττού προς τον Υπουργό Εθνικής Οικονομίας και Οικονομικών, με θέμα: «Τα κεφάλαια του Ταμείου Ανάκαμψης και Ανθεκτικότητας (ΤΑΑ) καρπώνονται γνωστές ιδιωτικές και πολυεθνικές εταιρείες εις βάρος των μικρομεσαίων επιχειρήσεων και του παραγωγικού ιστού».

17. Η με αριθμό 366/10-11-2023 επίκαιρη ερώτηση της Βουλευτού Πέλλας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Θεοδώρας Τζάκρη προς τον Υπουργό Υγείας, με θέμα: «Διακοπή διενέργειας τακτικών χειρουργείων στο Νοσοκομείο της Έδεσσας».

18. Η με αριθμό 363/9-11-2023 επίκαιρη ερώτηση του Βουλευτή Ρεθύμνου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Εμμανουήλ Χνάρη, προς τον Υπουργό Αγροτικής Ανάπτυξης και Τροφίμων, με θέμα: «Λάθη και αστοχίες στην προκαταβολή της βασικής ενίσχυσης στους παραγωγούς του πρωτογενή τομέα».

19. Η με αριθμό 377/13-11-2023 επίκαιρη ερώτηση του Βουλευτή Ηρακλείου της Κοινοβουλευτικής Ομάδας του «Κομμουνιστικού Κόμματος Ελλάδας» κ. Εμμανουήλ Συντυχάκη, προς τον Υπουργό Περιβάλλοντος και Ενέργειας, με θέμα: «Απομάκρυνση της εγκατάστασης αποθήκευσης φιαλών υγραερίου, που είναι επικίνδυνη για ατύχημα μεγάλης έκτασης στην κατοικημένη περιοχή της Φοινικιάς Ηρακλείου Κρήτης».

20. Η με αριθμό 381/13-11-2023 επίκαιρη ερώτηση του Προέδρου της Κοινοβουλευτικής Ομάδας «Νίκη» και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Μετανάστευσης και Ασύλου, με θέμα: «Κατάργηση υποχρέωσης VISA για Τούρκους πολίτες».

21. Η με αριθμό 367/10-11-2023 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αθανάσιου (Νάσου) Ηλιόπουλου, προς τον Υπουργό Υγείας, με θέμα: «Υποχρεώσεις του ΕΟΠΥΥ για την στήριξη των θυμάτων της τραγωδίας των Τεμπών».

22. Η με αριθμό 364/9-11-2023 επίκαιρη ερώτηση της Βουλευτού Λάρισας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ευαγγελίας Λιακούλη προς τον Υπουργό Εθνικής Οικονομίας και Οικονομικών, με θέμα: «Σε μαρασμό οδηγείται η τοπική κοινωνία του Δήμου Τυρνάβου από το κλείσιμο του καταστήματος της Εθνικής».

23. Η με αριθμό 382/13-11-2023 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας του «Κομμουνιστικού Κόμματος Ελλάδας» κ. Ιωάννη Δελή, προς τον Υπουργό Προστασίας του Πολίτη, με θέμα: «Να εξασφαλιστεί άμεσα και με ασφάλεια η μεταφορά των μαθητών στις εκπαιδευτικές επισκέψεις».

24. Η με αριθμό 368/10-11-2023 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστάσιου (Τάσου) Νικολαΐδη προς τον Υπουργό Αγροτικής Ανάπτυξης και Τροφίμων, με θέμα: «Ακίνητα κάτω των εκατό στρεμμάτων».

25. Η με αριθμό 371/12-11-2023 επίκαιρη ερώτηση του Βουλευτή Κοζάνης κ. Παρασκευά (Πάρη) Κουκουλόπουλου της Κοινοβουλευτικής Ομάδας «ΠΑΣΟΚ - Κίνημα Αλλαγής» προς τον Υπουργό Περιβάλλοντος και Ενέργειας, με θέμα: «Το νέο Εθνικό Σχέδιο για την Ενέργεια και το Κλίμα (ΕΣΕΚ) δίνει το τελειωτικό χτύπημα στην Κοζάνη, γι’ αυτό πρέπει να αλλάξει».

26. Η με αριθμό 378/13-11-2023 επίκαιρη ερώτηση του Βουλευτή Βοιωτίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Μουλκιώτη προς τον Υπουργό Εργασίας και Κοινωνικής Ασφάλισης, με θέμα: «Ανολοκλήρωτη η έκδοση ενιαίων κανονισμών ασφάλισης και παροχών του ΕΦΚΑ από το 2016».

27. Η με αριθμό 379/13-11-2023 επίκαιρη ερώτηση του Βουλευτή Ροδόπης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων, με θέμα: «Οι πυρόπληκτες περιοχές της Περιφερειακής Ενότητας Ροδόπης εξαιρούνται από τα δεκαοκτώ μέτρα αποκατάστασης των πληγέντων και της ανάταξης της αγροτικής παραγωγής που ανακοινώθηκαν για τον Έβρο;»

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκατέσσερις μαθήτριες και μαθητές και ένας συνοδός καθηγητής από το 4ο Δημοτικό Σχολείο Αγίου Δημητρίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

**ΚΩΝΣΤΑΝΤΙΝΟΣ ΤΑΣΟΥΛΑΣ (Προέδρος της Βουλής):** Κύριε Πρόεδρε, θα ήθελα να κάνω μια μικρή παρέμβαση.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Πρόεδρε.

**ΚΩΝΣΤΑΝΤΙΝΟΣ ΤΑΣΟΥΛΑΣ (Προέδρος της Βουλής):** Ευχαριστώ.

Ήθελα να πω κάτι όχι για εμάς εδώ αλλά κυρίως για τους ακροατές, τους αναγνώστες και τους τηλεθεατές αυτής της συνεδριάσεως. Η Βουλή δεν είναι μια δημόσια υπηρεσία όπως όλες. Η Βουλή εργάζεται μέχρις πέρατος. Τι σημαίνει μέχρις πέρατος; Σημαίνει ότι οι υπάλληλοι της Βουλής είναι εδώ μέχρι την ώρα που θα τελειώσει και η τελευταία κοινοβουλευτική μας δραστηριότητα η οποία δεν είναι μόνο στην Ολομέλεια -χθες τελειώσαμε στις 9 00΄μ.μ., μεθαύριο που θα είναι οι Πολιτικοί Αρχηγοί μπορεί να τελειώσουμε στις 11.00΄μ.μ.- αλλά και μέχρι πέρατος όλων των επιτροπών οι οποίες συνεδριάζουν στη Βουλή σε άλλες αίθουσες.

Δεν υπάρχει άλλη δημόσια υπηρεσία η οποία να έχει αυτό το ωράριο και αυτές τις απαιτήσεις, οι οποίες καμμιά φορά είναι και ζογκλερικές για να συνδυαστούν ταυτόχρονες απαιτητικές συνεδριάσεις πολλών επιτροπών με την Ολομέλεια.

Νομίζω πως με την ψήφιση του προϋπολογισμού, και βλέποντας στα έδρανα εκτός από τους διευθυντές και τους εκπροσώπους της Διοικητικής και της Οικονομικής Υπηρεσίας και σύσσωμο το Διοικητικό Συμβούλιο των Υπαλλήλων της Βουλής, τον πρώην Πρόεδρο, τον νυν Πρόεδρο, μπορεί και τον μέλλοντα Πρόεδρο, βλέποντας, λοιπόν, τον Σύλλογο Εργαζομένων της Βουλής, οφείλω να πω ότι εκπροσωπώντας ο σύλλογος το σύνολο των εργαζομένων, θα αντιμετωπιστούν και θα διευθετηθούν και θέματα που έχουν να κάνουν με δικές τους ανάγκες, τα οποία μπορούν να διευθετηθούν χωρίς να έχουμε ζημία στα οικονομικά μας ή χωρίς να κάνουμε υπερβολές πάντα με σύνεση.

Υπάρχουν περιθώρια να έχουμε διευθετήσεις σε δίκαια και λογικά αιτήματα του προσωπικού, πάνω σε θέματα θεσμικά και άλλα. Και με την ψήφιση του προϋπολογισμού πιστεύω ότι ήρθε αυτή η ώρα και νομίζω πως αξίζει να προχωρήσουμε σε τέτοιες εξελίξεις.

Με την ευκαιρία, θα ήθελα να συγχαρώ τον σύλλογο και για την τελευταία εντυπωσιακή εκδήλωσή του για την επέτειο της 28ης Οκτωβρίου. Όσα χρόνια είμαι εγώ εδώ και είμαι φευ πολλά -φευ για την ηλικία μου και όχι για την πατρίδα- δεν έχει ξαναγίνει τόσο εντυπωσιακή και τόσο πλούσια και συγκινητική εκδήλωση για την επέτειο της 28ης Οκτωβρίου.

Ευχαριστώ.

(Χειροκροτήματα)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε, τον κύριο Πρόεδρο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, τριάντα επτά μαθητές και μαθήτριες και δύο εκπαιδευτικοί συνοδοί τους, από το 1ο Γυμνάσιο Πετρούπολης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στην εισηγήτρια του ΣΥΡΙΖΑ - Προοδευτική Συμμαχία, κ. Μαρίνα Κοντοτόλη.

Ορίστε, κυρία συνάδελφε, έχετε τον λόγο.

**ΜΑΡΙΝΑ ΚΟΝΤΟΤΟΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα 16 Νοεμβρίου 2023, μία ημέρα πριν από την επέτειο του Πολυτεχνείου συζητάμε στην Ολομέλεια τον προϋπολογισμό της Βουλής για το έτος 2024. Είναι μία μέρα που έχει σημαδέψει τη σύγχρονη πολιτική ιστορία, καθώς συμπληρώνονται πενήντα χρόνια από την εξέγερση των φοιτητών εναντίον της δικτατορίας.

Η 15η και 16η Νοεμβρίου του 1973, είναι οι δύο κρίσιμες ημέρες κατά τις οποίες η εξέγερση του Πολυτεχνείου έλαβε ένα παλλαϊκό χαρακτήρα αντίστασης κατά της χούντας. Η κινητοποίηση δεν αποτελούσε απλά μια πρωτοβουλία ομάδας φοιτητών αλλά μια εστία ελεύθερης πολιτικής έκφρασης μιας εξέγερσης. Έξω απ’ το Πολυτεχνείο είχαν συγκεντρωθεί περίπου είκοσι χιλιάδες διαδηλωτές, τα συνθήματα αντηχούσαν σε όλη την πόλη, «Λαέ πεινάς, γιατί τους προσκυνάς;», «Ψωμί- Παιδεία- Ελευθερία».

Οι διαδηλώσεις εντάθηκαν και οι συγκεντρωμένοι μέσα και έξω στο Πολυτεχνείο δεκάδες χιλιάδες. Η χούντα τρέμει και αποφασίζει να απαντήσει με τα όπλα, για να φτάσουμε στην ιστορική μέρα του Πολυτεχνείου με το αποτρόπαιο αιματοκύλισμα και την εισβολή του τανκ. Κι εδώ γράφεται η αρχή του τέλους της τυραννοκρατίας.

Τα λέω όλα αυτά όχι φυσικά για να σας κάνω μαθήματα πολιτικής ιστορίας αλλά για να θυμόμαστε εμείς οι νεότεροι και ειδικά οι Βουλευτές αυτής της Αίθουσας σε ποιους οφείλουμε τον φόρο τιμής, ώστε να μπορούμε σήμερα να συζητάμε ελεύθερα και δημοκρατικά σ’ αυτή την Αίθουσα του ελληνικού Κοινοβουλίου, σε ποιους οφείλουμε τη δημιουργία και την ύπαρξη της Τρίτης Ελληνικής Δημοκρατίας.

Έρχομαι τώρα στο υπό συζήτηση θέμα μας. Μας είπε ο αξιότιμος κ. Πρόεδρος της Βουλής προχθές στην επιτροπή ότι ο νέος προϋπολογισμός είναι αυξημένος κατά 10,5 εκατομμύρια ευρώ. Αποσαφηνίζοντας αυτή την αύξηση, μας είπε, επίσης, ότι τα μισά σχεδόν χρήματα αφορούν τις αυξήσεις του μισθολογικού κόστους των υπαλλήλων της Βουλής και τα άλλα μισά τις αυξήσεις των αγαθών και υπηρεσιών που προμηθεύεται η Βουλή.

Επί αυτών παρατήρηση πρώτη. Από τα συγκριτικά στοιχεία του 2023 και του 2024 του μισθολογικού κόστους, των μόνιμων υπαλλήλων και του αορίστου χρόνου, προκύπτει μία αύξηση του ποσού κατά 3,5%. Η μείωση, όμως, της αγοραστικής δύναμης των εργαζομένων σύμφωνα με τα στοιχεία της EUROSTAT μόνο για το 2022 είναι μείον 18,2%. Καταλαβαίνουμε όλοι ότι οι αυξήσεις κατά 3,5% στις μισθολογικές δαπάνες είναι απλά ένα «χαρτζιλίκι». Και αυτό φυσικά δεν αφορά μόνο τους υπαλλήλους της Βουλής, αλλά όλους τους εργαζόμενους δημοσίου και ιδιωτικού τομέα, ενώ η αντίστοιχη δαπάνη για την αγορά αγαθών, υπηρεσιών λόγω ακρίβειας αυξάνεται κατά 13%.

Δεύτερη παρατήρηση. Από τα ίδια συγκριτικά στοιχεία του προϋπολογισμού της Βουλής προκύπτει ότι η αντίστοιχη μισθολογική δαπάνη για τους εργαζόμενους της Βουλής με σύμβαση ορισμένου χρόνου αυξάνεται κατά σχεδόν 10%. Τι σημαίνει αυτό; Σημαίνει ότι οι εργαζόμενοι ορισμένου χρόνου παίρνουν περισσότερα χρήματα από τους μόνιμους; Φυσικά και όχι. Απλά οι εργαζόμενοι αυτοί έχουν πολύ χαμηλότερο μισθό διαφορετικό από αυτόν των μόνιμων, ίσως και να κινείται κοντά στο βασικό μισθό ανειδίκευτου εργάτη και το ίδιο ποσό μας δίνει μεγαλύτερη ποσοστιαία αύξηση.

Τι αποδεικνύεται από τα παραπάνω; Αποδεικνύεται ότι μέσα στο ναό της δημοκρατίας, στη Βουλή των Ελλήνων υπάρχουν εργαζόμενοι δύο ταχυτήτων. Σας το είπα και στην επιτροπή και ερωτώ εδώ ενώπιον της Εθνικής Αντιπροσωπείας: Πότε θα πάψει επιτέλους το καθεστώς των υπαλλήλων των δύο ταχυτήτων, για εργασία ίσης αξίας να υπάρχει άνιση αμοιβή; Πόσο συνάδει αυτό με το κράτος δικαίου;

Το είπαμε και στην επιτροπή. Αν, πράγματι, η Βουλή έχει πετύχει τους στόχους του στρατηγικού της σχεδιασμού, αν, πράγματι, έχει επιτευχθεί η μέγιστη δυνατή καλή εκτέλεση του προϋπολογισμού για το 2023, αυτό δεν οφείλεται πρωτίστως στους υπαλλήλους της; Άρα, πώς ανταμείβονται για αυτό; Με διαιώνιση των διακρίσεων και ανεμικές αυξήσεις μισθών; Το βρίσκετε δίκαιο;

Κύριε Πρόεδρε, κυρίες και κύριοι συνάδελφοι, έρχομαι τώρα σε κάτι πολύ σημαντικό για εμένα, εκτιμώ και για την Εθνική Αντιπροσωπεία που έχει να κάνει με το λεγόμενο κοινωνικό πρόσημο της Βουλής. Προβλέπεται στον υπό συζήτηση προϋπολογισμό της Βουλής ένα κονδύλι 1,1 εκατομμυρίου ευρώ για επιχορηγήσεις νομικών προσώπων, αθλητικών σωματείων, φορέων, κ.λπ..

Προέρχομαι από την πολύπαθη Θεσσαλία, της οποίας οι καταστροφές είναι ανυπολόγιστες και οι κάτοικοι ζουν στην απόγνωση και στην απελπισία. Πρόσφατα δέχτηκα αίτημα συλλόγων γονέων από σχολεία της Φαρκαδόνας για την αποκατάσταση των σχολικών κτηρίων. Γνωρίζετε ότι τα παιδιά μετακινούνται καθημερινά με λεωφορεία σε όμορα χωριά και πόλεις γιατί τα σχολεία τους είναι κατεστραμμένα; Γνωρίζετε ότι το Πανεπιστήμιο Φυσικής Αγωγής, το ΤΕΦΑΑ Τρικάλων έχει υποστεί ζημιές σε εξοπλισμό και εγκαταστάσεις άνω των 2 εκατομμυρίων ευρώ; Γνωρίζετε ότι ήδη αποχωρούν φοιτητές που έχουν έρθει από το εξωτερικό για μεταπτυχιακές ή διδακτορικές σπουδές και εγκαταλείπουν την χώρα μας γιατί δεν έχουν να κάνουν μάθημα;

Ακόμα όμως και αν δεν το γνωρίζετε, κύριε Πρόεδρε, νομίζω ότι οφείλουμε ως Βουλή να δείξουμε στοιχειώδη ευαισθησία απέναντι στο δράμα των Θεσσαλών συμπολιτών μας να μην πω την τραγωδία, γιατί είχαμε και νεκρούς συμπολίτες δεκαεπτά σε αριθμό και να δώσουμε ένα κονδύλι για την αποκατάσταση σχολείων και του ΤΕΦΑΑ Τρικάλων και την αποκατάσταση των δομών υγείας ή και για τη στέγαση των αστέγων. Και αυτό το λέω σε συνάρτηση με το ποσό του 1,4 εκατομμυρίου ευρώ που θα διαθέσει η Βουλή για την μετεγκατάσταση των υπηρεσιών της σε κτήριο του Ιδρύματος Μποδοσάκη. Δεν πήραμε απάντηση εάν το νέο ενοίκιο προκαλεί μεγαλύτερη δαπάνη από τα υπάρχοντα. Εξάλλου, όπως είπα και στην επιτροπή, είμαστε διάσπαρτοι και εμείς οι ίδιοι οι Βουλευτές σε διάφορα κτήρια και αυτό συνεχίζουμε.

Επομένως, κύριε Πρόεδρε, ναι μεν υπερψηφίζουμε τον προϋπολογισμό και τον απολογισμό της Βουλής, όμως επισημαίνουμε πολύ σημαντικές παραμέτρους που κατά τη γνώμη μας θα όφειλε να ικανοποιεί ένας προϋπολογισμός της Βουλής.

Θα κλείσω, λέγοντας πως οι συμπατριώτες μoυ οι Θεσσαλοί και ειδικά οι Τρικαλινοί περιμένουν με όση υπομονή τους έχει απομείνει, πότε θα λάβει επιτέλους η πολιτεία αποτελεσματικά μέτρα τόσο για να ξαναβρούν τη ζωή τους και, κυρίως, για να μην ξαναζήσουν τα ίδια με την πρώτη κακοκαιρία.

Και σε αυτό η Βουλή οφείλει να συμπράξει στο πλαίσιο και του εφικτού και του συμβολικού.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Κοντοτόλη.

Τον λόγο έχει ο κ. Απόστολος Πάνας από το ΠΑΣΟΚ.

Ορίστε, κύριε Πάνα, έχετε τον λόγο.

**ΑΠΟΣΤΟΛΟΣ ΠΑΝΑΣ:** Κύριε Πρόεδρε, κυρίες και κύριοι συνάδελφοι, για το πολίτευμά μας η λειτουργία του ελληνικού Κοινοβουλίου συνδέεται άμεσα με την ποιότητα της δημοκρατίας στη χώρα μας. Στο όνομα, λοιπόν, της δημοκρατίας τιμούμε αύριο την εξέγερση και τον αγώνα των φοιτητών, των νέων αλλά και των πολιτών απέναντι στη δικτατορία με την κορυφαία στιγμή στις 17 Νοέμβρη του 1973 στο Πολυτεχνείο για την ελευθερία και τη δημοκρατία, για δουλειά και μόρφωση για τους νέους. Τιμούμε τους αγωνιστές όσους θυσίασαν και τη ζωή τους και δεν πρέπει να επιτρέψουμε ούτε την απαξίωση ούτε την παραχάραξη της ιστορικής πραγματικότητας.

Κυρίες και κύριοι συνάδελφοι, σε κάθε περίπτωση θα πρέπει να διασφαλίζεται η ανεξάρτητη λειτουργία του ελληνικού Κοινοβουλίου, αυτού του κορυφαίου θεσμού για την Ελληνική Δημοκρατία, αλλά και η αξιοπρεπής και χωρίς εξαρτήσεις συμμετοχή και λειτουργία του πολιτικού προσωπικού, δηλαδή των Βουλευτών, με διασφάλιση της αντικειμενικότητας και της αξιοπιστίας στο έργο τους. Η διαφάνεια και η χρηστή διαχείριση στην οικονομική αλλά και διοικητική λειτουργία του Κοινοβουλίου αντανακλά ασφαλώς στο κύρος του πολιτικού συστήματος και την αποτελεσματικότητα του κοινοβουλευτικού έργου.

Ο προϋπολογισμός της Βουλής έρχεται σε μια περίοδο όπου η χώρα μας τα προηγούμενα χρόνια πέρασε πολλαπλές κρίσεις, την υπερδεκαετή οικονομική κρίση, την πανδημία και πλέον έχει να αντιμετωπίσει την ακρίβεια και τη μεγάλη ενεργειακή κρίση.

Ο σημερινός, όμως, προϋπολογισμός είναι αυξημένος κατά 7,05% από τον προηγούμενο και αυτό οφείλεται κατά κύριον λόγο στις εφαρμογές του νέου μισθολογίου και των σχετικών αυξήσεων σε μονίμους και ιδιωτικούς υπαλλήλους και εργοδοτικές εισφορές. Επίσης, αφορά κατά κύριον λόγο τις επιχορηγήσεις του Ιδρύματος της Βουλής των Ελλήνων για την κάλυψη των ετήσιων λειτουργικών δαπανών, τα πιστώματα, καθώς και τα μηχανήματα και τον εξοπλισμό.

Παρά, λοιπόν, τα όσα λέγονται, ο προϋπολογισμός στη Βουλή, -στην ουσία το κόστος λειτουργίας της δημοκρατίας μας- αφορά ένα ελάχιστο ποσοστό των συνολικών δαπανών του κράτους σύμφωνα με το προσχέδιο του προϋπολογισμού για το 2024.

Κυρίες και κύριοι συνάδελφοι, η δημοκρατία στη χώρα μας συνδέθηκε με την περίοδο της Μεταπολίτευσης, μια περίοδο με μεγάλες κοινωνικές αλλαγές, με ατομικές ελευθερίες, με άνοδο του βιοτικού επιπέδου για τους πολίτες, με πρόοδο και ανάπτυξη. Άντεξε και στην κρίση, παρ’ ό,τι τότε βγήκαν ξανά στην επιφάνεια οι λανθάνοντες κίνδυνοι από τους διαχρονικούς εχθρούς της.

Τα γεγονότα, όμως, που ζήσαμε μας δημιουργούν την ανάγκη για τη θωράκιση της δημοκρατίας, για τους θεσμούς της δημοκρατίας, αλλά και την προστασία και τη διασφάλιση των ατομικών δικαιωμάτων, των ατομικών ελευθεριών των πολιτών. Και σε αυτά τα ζητήματα θα πρέπει έμπρακτα να αποδεικνύουμε την αντίστοιχή μας πολιτική βούληση.

Και επαναφέρω σήμερα, κύριε Πρόεδρε, την πρόταση που έκανε πέρυσι ο συνάδελφός μου κ. Γκόκας ότι θα μπορούσε να υπάρχει ένα λογισμικό, ένας μηχανισμός για τον έλεγχο των κινητών όλων των Βουλευτών, των πολιτικών προσώπων, είτε φέρονται ως παρακολουθούμενοι είτε όχι. Ο Πρόεδρός μας Νίκος Ανδρουλάκης, επιβεβαιωμένο θύμα αυτής της λειτουργίας έχει κάνει συγκεκριμένη πρόταση για να μάθουμε την αλήθεια των παρακολουθήσεων από το παράνομο λογισμικό ή την απόπειρα παρακολούθησης.

Στο πλαίσιο, λοιπόν, αυτό θεωρώ ότι από τα περιθώρια των οικονομικών της Βουλής μπορεί να αναληφθεί αυτό το κόστος, όπως άλλωστε έχει προχωρήσει και το Ευρωκοινοβούλιο. Και αυτή θα είναι η απάντηση της Βουλής στο τοξικό κλίμα που δηλητηριάζει την πολιτική ζωή του τόπου μας.

Πέρα από αυτά έχουμε φυσικά και τις δαπάνες, όπως είπαμε, για εξωστρεφείς δράσεις, για δράσεις συνεργασίας, για δαπάνες κοινωνικής και πολιτιστικής προσφοράς. Ως μια απλή παρατήρηση θα ήθελα να σημειώσω ότι θα μπορούσαμε να έχουμε μία αναλυτικότερη καταγραφή, ώστε να γνωρίζουμε –και όχι μόνο τα μέλη της επιτροπής αλλά και οι Βουλευτές- τις δράσεις και τους φορείς που ενισχύουμε με αυτές τις δαπάνες.

Επίσης, θα αναφέρω όπως σωστά είπατε, ότι είναι αναγκαίες δαπάνες για την αναβάθμιση της λειτουργίας του Κοινοβουλίου -της ψηφιακής και ηλεκτρονικής φυσικά και αντίστοιχα για τους Βουλευτές- και χαίρομαι που έγινε μνεία για την ενεργειακή αναβάθμιση, κάτι το οποίο θέσαμε και εμείς και πέρυσι, σημειώνοντας πόσο σημαντική είναι η εξοικονόμηση πόρων για το ελληνικό Κοινοβούλιο μέσω της εξοικονόμησης της ενέργειας.

Πριν κλείσω, θα ήθελα να εκφράσω και εδώ στην Ολομέλεια την εμπιστοσύνη μας αλλά και τις ευχαριστίες μας από την πλευρά του ΠΑΣΟΚ - Κινήματος Αλλαγής και ο ίδιος προσωπικά προς τις υπηρεσίες και τους υπαλλήλους της Βουλής για τη μεθοδική, ολοκληρωμένη και αναλυτική επεξεργασία και προετοιμασία των σχεδίων του προϋπολογισμού αλλά και της ορθής εκτέλεσής του και αυτό αφορά όλες τις υπηρεσίες και το προσωπικό της Βουλής, τους συνεργάτες μας που στηρίζουν το έργο μέσα σε δύσκολες συνθήκες, χωρίς μέχρι τώρα να έχουν καταφέρει να έχουν τα προαπαιτούμενα που χρειάζονται σε ό,τι αφορά το εργασιακό τους περιβάλλον.

Εδώ, λοιπόν, θα ήθελα να τονίσω και το εξής, ότι υπάρχουν ώριμα και δίκαια αιτήματα των υπαλλήλων της Βουλής. Μας τα έχουν κάνει γνωστά με σχετικά υπομνήματα και πρέπει να δώσουμε λύσεις ιδίως σε αυτά που μπορούμε άμεσα να ανταποκριθούμε με βάση τον Κανονισμό της Βουλής, Μέρος Β΄.

Καταλήγοντας, θέλω να πω ότι στον κορυφαίο αυτόν θεσμό της δημοκρατίας τον οποίο υπηρετούμε υπερψηφίζουμε τον απολογισμό του 2022, μετά και το παράρτημά του και τον προϋπολογισμό του 2024 της Βουλής των Ελλήνων.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε πολύ τον κ. Πάνα.

Θα δώσω τον λόγο τώρα στον Αντιπρόεδρο της Βουλής και ειδικό αγορητή από την Ελληνική Λύση, τον κ. Βασίλειο Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Κύριε Πρόεδρε της Βουλής, κυρίες και κύριοι συνάδελφοι, θα ξεκινήσουμε από το θετικό γεγονός, σύμφωνα με το οποίο ο προϋπολογισμός της Βουλής μειώθηκε σημαντικά, από 230 εκατομμύρια ευρώ το 2009, στα 148,8 εκατομμύρια ευρώ το 2023, ή πάνω από 70 εκατομμύρια ευρώ. Πρόκειται για μεγάλες μειώσεις, όλα τα προηγούμενα χρόνια, που συνεχίζονται, ενώ ο περιορισμός προήλθε, κυρίως, από την κατακόρυφη μείωση των αμοιβών του προσωπικού και ειδικά των Βουλευτών.

Είναι, λοιπόν, άδικοι κάποιοι ισχυρισμοί σύμφωνα με τους οποίους η Βουλή δεν συμμετείχε στη λιτότητα που επιβλήθηκε στην Ελλάδα, αν και αυτή η λιτότητα, έτσι όπως εφαρμόσθηκε με τα μνημόνια, όχι μόνο δεν βοήθησε την οικονομία μας αλλά αντίθετα την κατέστρεψε και συνεχίζει να την καταστρέφει.

Θα συνεχίσουμε με μία ερώτηση που ξεχάσαμε να υποβάλουμε στην επιτροπή για το εάν εφάρμοσε η Βουλή το διπλογραφικό λογιστικό σύστημα το 2023, όπως μας είχατε διαβεβαιώσει, κύριε Πρόεδρε, πέρυσι. Ξεχάσαμε να την υποβάλουμε στην επιτροπή.Τελικά, αλήθεια, το εφάρμοσε ή όχι; Δεν θα απαντήσετε;

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Θα σας πω.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Θα μας πείτε.

Αποτελεί πάντως μία πάγια πρότασή μας για ολόκληρο το δημόσιο, από την πρώτη ημέρα που εισήλθαμε στη Βουλή, θεωρώντας πως είναι ένας από τους λόγους της μη αποτελεσματικής λειτουργίας του. Δυστυχώς, όμως, η εφαρμογή του διπλογραφικού λογιστικού συστήματος στο δημόσιο αναβλήθηκε για μία ακόμη φορά -φαντάζομαι και στη Βουλή, σύμφωνα με την απάντησή σας- για την 1-1-2025, υπενθυμίζοντας πως επιχειρείται ανεπιτυχώς από το 2014, περίπου δέκα χρόνια δηλαδή, και ακόμα δεν τα έχουμε καταφέρει, ενώ φοβόμαστε ότι δεν θα εφαρμοστεί ούτε το 2025.

Σε κάθε περίπτωση, όσον αφορά στη Βουλή, διαπιστώσαμε πως πρόκειται για έναν ορθολογικό απολογισμό, καθώς επίσης για έναν νοικοκυρεμένο προϋπολογισμό του 2024, για τα οποία οφείλουμε να συγχαρούμε τόσο τον Πρόεδρο της Βουλής όσο και όλους τους αρμοδίους σύνταξης και εφαρμογής τους.

Για το 2024 τώρα, προβλέπονται δαπάνες ύψους 159,4 εκατομμυρίων, αυξημένες κατά 7,05% σε σχέση με το 2023 ή κατά 10,5 εκατομμύρια, κυρίως, λόγω του πληθωρισμού που υπολογίστηκε μεν στις δαπάνες της Βουλής αλλά όχι στους μισθούς του προσωπικού. Εν προκειμένω, όσον αφορά στις κύριες δαπάνες για τους Βουλευτές και για τα όργανα διοίκησης, παραμένουν σχεδόν στα ίδια επίπεδα, το 2024, σε σχέση με το 2023. Προφανώς, επίσης, για τους επιστημονικούς συνεργάτες τους, όπου στα επίπεδα αυτά μειωμένα από τον πληθωρισμό δεν θα βρίσκεται πλέον κανένας αξιόλογος επιστημονικός συνεργάτης.

Όπως είπαμε, τώρα, στην επιτροπή, ενώ με χαρά είδαμε πως το υιοθέτησε τόσο ο ΣΥΡΙΖΑ όσο και το ΠΑΣΟΚ, οι δαπάνες για το τακτικό προσωπικό της Βουλής αυξάνονται στα 53,6 εκατομμύρια από 51,2 εκατομμύρια το 2022, γεγονός που σημαίνει πως πρόκειται για μία μέση, ετήσια, γεωμετρική αύξηση της τάξης του 2,3%.

Εδώ τοποθετηθήκαμε αρνητικά, γνωρίζοντας πως αφ’ ενός μεν οι υπάλληλοι της Βουλής απώλεσαν μεσοσταθμικά το 53% των αποδοχών τους από τα μνημόνια, αφ’ ετέρου ότι ο πληθωρισμός τον Οκτώβριο του 2023, σε σχέση με τον Οκτώβριο του 2021, ήταν αυξημένος κατά 13,25% σύμφωνα με την ΕΛΣΤΑΤ, ενώ όσον αφορά στα τρόφιμα κατά 27% το 2023 σε σχέση με το 2021. Αυτό σημαίνει πως η αγοραστική δύναμη των εισοδημάτων του προσωπικού της Βουλής μειώνεται από 11% έως 25%, κάτι που ισοδυναμεί με μια αντίστοιχη πληθωριστική μείωση των μισθών τους όπως ακριβώς ήταν η ονομαστική μείωση των μισθών τους με τα μνημόνια. Όλα αυτά χωρίς καν να υπολογίζουμε τον πληθωρισμό του 2024, αφού οι αμελητέες αυτές αυξήσεις θα δοθούν το επόμενο έτος που θα έπρεπε κανονικά να συνυπολογιστεί. Τέχνασμα είναι.

Πρόκειται για μία αντίληψη που προέρχεται από την πολιτική των μνημονίων, σύμφωνα με την οποία μόνο οι εργαζόμενοι πρέπει να επιβαρύνονται με μειώσεις, ενώ όλοι οι άλλοι όλοι οι υπόλοιποι μπορούν να αυξάνουν τις τιμές τους. Το διαπιστώνουμε, άλλωστε με τις χρεώσεις των τραπεζών, των εταιρειών ενέργειας, των σουπερμάρκετ, των ενοικιαστών κ.λπ., ενώ, φαίνεται επίσης, στον προϋπολογισμό της Βουλής όπου η μέση ετήσια αύξηση για υπηρεσίες συντήρησης κ.λπ., είναι 13,4% επίσης γεωμετρικά ή για μισθώματα 13,8%.

Αυτή η αντίληψη πρέπει επιτέλους να σταματήσει και οι αυξήσεις οφείλουν, τουλάχιστον, να καλύπτουν τον πληθωρισμό αν όχι και την ανταγωνιστικότητα, πολύ περισσότερο όταν αυξάνεται η παραγωγικότητα των εργαζομένων όπως μας διαβεβαίωσε ο Πρόεδρος για το προσωπικό της Βουλής, ενώ έχουμε την ίδια άποψη μαζί του. Παραδόξως πάντως για τους έκτακτους απασχολούμενους η μέση γεωμετρική ετήσια αύξηση είναι 6,8%, δηλαδή 4,3% υψηλότερη από τους τακτικούς.

Εύλογα, λοιπόν, είπαμε ότι δεν θα ψηφίζαμε τον προϋπολογισμό του 2024, εάν δεν γίνονταν διορθώσεις στο θέμα των αμοιβών του προσωπικού, όπου όμως ο Πρόεδρος της Βουλής μάς διαβεβαίωσε ότι θα το κάνει και ότι υπάρχουν τρόποι, οπότε δεν είχαμε κανένα λόγο να μην τον εμπιστευτούμε. Γι’ αυτό υπερψηφίσαμε και τον προϋπολογισμό και τον απολογισμό.

Όσον αφορά τώρα στο Ίδρυμα της Βουλής, τα οικονομικά του αποτελέσματα ήταν αρνητικά κατά 1,3 εκατομμύρια το 2022 από θετικά, περίπου 1 εκατομμύριο, το 2021, κάτι που όμως οφείλεται στην επιδότηση 3 εκατομμυρίων το 2021 που δεν πραγματοποιήθηκε το 2022. Με βάση τα αποτελέσματα αυτά, η καθαρή θέση του Ιδρύματος διαμορφώθηκε σε 19,3 εκατομμύρια το 2022 από 20,6 εκατομμύρια το 2021, ενώ για το 2024 προβλέπονται έσοδα 3,74 εκατομμύρια από 3,37 εκατομμύρια το 2023.

Σε σχέση με τις προγραμματιζόμενες δράσεις του είναι πολύ σημαντικές στον πολιτιστικό τομέα, ενώ εμείς προτείναμε να χρηματοδοτούνται επιπλέον εργασίες οικονομικού και επιστημονικού ενδιαφέροντος σε περιοχές που μας ενδιαφέρει, ως κράτος, η παραγωγή ενδεχομένως σε συνεργασία με εκπαιδευτικούς φορείς.

Κλείνοντας, θα ήθελα να ευχαριστήσω εκ μέρους της Ελληνικής Λύσης το προσωπικό της Βουλής για τις πολύ καλές υπηρεσίες που παρείχε, αποτελώντας, πραγματικά, και χωρίς καμμία υπερβολή φωτεινό παράδειγμα για όλους τους εργαζομένους στο δημόσιο τομέα και όχι μόνο.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Βιλιάρδο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθητές και μαθήτριες και δύο εκπαιδευτικοί συνοδοί τους από το 1ο Γυμνάσιο Πετρούπολης, το δεύτερο τμήμα.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στον ειδικό αγορητή από τους Σπαρτιάτες, τον κ. Αθανάσιο Χαλκιά.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Αξιότιμε κύριε Πρόεδρε, κυρίες και κύριοι συνάδελφοι, με την ανακοίνωση σας ότι μας παρακολουθεί η νεολαία της χώρας μας, δεν μπορώ να κάνω μία μνεία στην κοινοβουλευτική δημοκρατία, στο καλύτερο πολίτευμα που μπορεί να έχει υπάρξει. Νιώθω ένα τεράστιο χρέος ως νέος Βουλευτής έχοντας περάσει ως έφηβος βουλευτής από αυτά εδώ τα έδρανα και έχω την τιμή να είμαι εκπρόσωπος του ελληνικού έθνους και τώρα.

Είναι πολύ σημαντικό, κυρίες και κύριοι συνάδελφοι, να εμφυσήσουμε στη νεολαία μας τη δημοκρατία, τα δημοκρατικά ιδεώδη και θα πρέπει να τους εμφυσήσουμε να είναι οι αυριανοί ηγήτορες του έθνους μας. Οπότε θα πρέπει να νομοθετούμε πάνω σε αυτή τη βάση έχοντας τη νεολαία στο μυαλό μας, τις νέες γενιές και να νομοθετούμε έχοντας στο κέντρο τον άνθρωπο και όχι τους αριθμούς. Οπότε καλώ τη νεολαία μας να ασχοληθεί με τα κοινά, με την κοινοβουλευτική δημοκρατία και να είστε οι αυριανοί ηγήτορες του έθνους για να διαδραματίσετε ηγετικό ρόλο στο αύριο αυτής της χώρας και αυτού του γενναίου έθνους που έχουμε την τιμή να είμαστε μέλη.

Συνεχίζω με την ομιλία μου. Όπως επεσήμανα και στην προχθεσινή μου τοποθέτηση στην επιτροπή, η Βουλή μπορεί να αποτελέσει παράδειγμα προς μίμηση για άλλους φορείς του δημοσίου τομέα. Πώς θα γίνει αυτό, όμως, όταν δεν αντιμετωπίζονται έγκαιρα οι όποιες παθογένειες. Το συνολικό αποτέλεσμα είναι μεν καλό, με ορθολογική κατανομή των εξόδων και λελογισμένη χρήση των διαθέσιμων πόρων, όπως για παράδειγμα στον απολογισμό του 2022, όπου δεν υπήρξαν δαπάνες για δεξιώσεις λόγω της πανδημίας.

Υπάρχουν, όμως, τομείς στους οποίους μπορούμε να γίνουμε καλύτεροι. Για αρχή θα πρέπει να περιοριστεί σημαντικά ο όγκος των εντύπων που διανέμονται. Είναι δυνατόν όταν έχουμε τη διαθέσιμη τεχνολογία, εμείς να τυπώνουμε τόσες σελίδες και να διακινούμε τόνους χαρτιού ετησίως; Ο περιορισμός των εντύπων υλικών θα βοηθήσει τόσο στη μείωση της δαπάνης για αγορά αναλώσιμων, η οποία αγγίζει το μισό εκατομμύριο ευρώ όσο και στη μείωση του περιβαλλοντικού αποτυπώματος της Βουλής. Η ψηφιακή διακίνηση εγγράφων καθίσταται αναγκαία, καθώς με τους πόρους που εξοικονομούμε θα μπορέσουμε να υλοποιήσουμε ορισμένα από τα δίκαια αιτήματα των υπαλλήλων της Βουλής.

Οι υπάλληλοι της Βουλής αποτελούν εργαζόμενους ζωτικής σημασίας για την ομαλή λειτουργία και άσκηση του κοινοβουλευτικού έργου. Παρ’ όλο που δεν καλύπτονται όλες οι θέσεις του οργανογράμματος, τα αποτελέσματα είναι εξαιρετικά. Ωστόσο, αυτό δεν αναγνωρίζεται. Για ποιον λόγο να μη λαμβάνουν αυτοί οι υπάλληλοι τις ίδιες αποδοχές με άλλους δημόσιους υπαλλήλους; Γιατί να μη λαμβάνουν το επίδομα προσωπικής διαφοράς που λαμβάνουν οι υπάλληλοι ορισμένων Υπουργείων;

Γιατί να μην έχει προβλεφθεί μπόνους παραγωγικότητας ειδικά από την στιγμή που υπάρχουν και οι σχετικοί δείκτες μέτρησης απόδοσης; Δεν έχουν -το είπε νωρίτερα και ο αξιότιμος Πρόεδρος της Βουλής- ωράριο αυτοί οι υπάλληλοι. Αναφερόμενος στους δείκτες επίδοσης θα μου επιτρέψετε να πω ότι αυτοί αποτελούν ένα καινοτόμο και πολύ χρήσιμο εργαλείο που επιτέλους βλέπουμε να χρησιμοποιείται και στο ελληνικό δημόσιο. Αλλά οι δείκτες που έχουν καταρτιστεί δεν είναι αρκετοί. Υπάρχει δείκτης για το ποσοστό απαντήσεων σε επίκαιρες ερωτήσεις. Γιατί όχι και τις απλές ερωτήσεις ή επερωτήσεις.

Καταλαβαίνω απόλυτα ότι η εξοικονόμηση πόρων αποτελεί μία διαρκή διαδικασία ειδικά από την στιγμή που λειτουργούμε σε ένα αβέβαιο οικονομικό περιβάλλον. Ωστόσο, είναι στο χέρι μας να εξορθολογίσουμε τις δαπάνες και να μεταβούμε σε ένα σύστημα αυτονομίας του φορέα. Προβλέπονται δύο εκατομμύρια ευρώ δαπάνες για ενεργειακές ανάγκες της Βουλής. Γιατί δεν έχουμε μεταβεί στην ενεργειακή αυτονομία τουλάχιστον του Μεγάρου της Βουλής με μία επένδυση σε φωτοβολταϊκά είτε οροφής, εάν μπορούν και κρίνουν οι μηχανικοί ότι αντέχει αυτό το βάρος η οροφή και δεν αλλάξει φυσικά αυτό το μνημείο μορφή, ή τουλάχιστον σε κάποιον άλλον χώρο. Για να μπορέσουμε να εξοικονομήσουμε παραπάνω από τα μισά χρήματα που δαπανώνται για κάλυψη των ενεργειακών αναγκών. Η λύση είναι μπροστά μας. Ας την κάνουμε πράξη.

Θα πρέπει επίσης να εξετάσουμε εάν υπάρχει τρόπος η Βουλή να έχει κάποια έσοδα. Όπως αναφέρθηκε στην επιτροπή και αξίζει να αναφερθεί και σήμερα, η Βουλή έχει δυνατότητες για εκμετάλλευση των διάφορων χώρων της. Μπορεί για παράδειγμα να ενοικιάζει διάφορους χώρους για εκδηλώσεις ή άλλες εκδηλώσεις φορέων. Ωστόσο λείπει το σχετικό νομικό πλαίσιο. Ας το φτιάξουμε, λοιπόν. Γιατί να μην εκμεταλλευτούμε στο έπακρον τις δυνατότητες όπως κάνουν άλλα κοινοβούλια της Ευρώπης και να διαθέσουμε αυτά τα κονδύλια, αυτά τα χρήματα που θα έρθουν απ’ αυτή την ενέργεια σε κοινωνικό έργο ακόμα μεγαλύτερο το οποίο πράττει η Βουλή των Ελλήνων.

Κλείνοντας θέλω να αναφέρω ότι το Ίδρυμα της Βουλής των Ελλήνων κάνει κοινωνικό έργο και ενέργειες οι οποίες δεν γίνονται γνωστές στο ευρύ κοινό. Και αναφέρομαι ιδιαίτερα στη στήριξη που δίνει σε στρατιωτικά νοσοκομεία. Εάν θέλουμε η Βουλή να αποτελέσει πρότυπο για τη λειτουργία άλλων δημόσιων φορέων, πρέπει να κοιτάξουμε πώς θα λύσουμε αυτά τα ζητήματα. Και εάν δεν υπάρχει επαρκής χρόνος για να λυθούν εντός του 2024, αναμένουμε να δούμε κάποια βελτιωτική κίνηση για το 2025.

Κλείνοντας, ένα τεράστιο ευχαριστώ στους υπαλλήλους της Βουλής. Σας ευχαριστούμε πολύ. Να είστε καλά και σας ευχαριστώ πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Να δώσω τώρα τον λόγο στον ειδικό αγορητή από τη Νίκη, τον κ. Τσιρώνη.

Ορίστε, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Κυρίες και κύριοι συνάδελφοι, θα ξεκινούσα κατευθείαν με τον σχολιασμό του προϋπολογισμού αλλά και του απολογισμού του 2022, αλλά επειδή έγινε μνεία και για την αυριανή επέτειο του Πολυτεχνείου, θα σας καλούσα να αναλογιστεί καθένας τι είναι αυτό που μισό αιώνα μετά κάνει τόσο επίκαιρο το σύνθημα του Πολυτεχνείου.

Το ψωμί, που ζητάτε εσείς ως αύξηση έχοντας χάσει το 20% της αγοραστικής σας δύναμης και παίρνετε ένα χαρτζιλίκι –όπως σωστά είπατε- του 3,5%. Την παιδεία, που την ζητάμε συνέχεια, την ζητάει ο Πρόεδρός μας ως παιδεία και παιδιά. Μια παιδεία που όπως πηγαίνει, τείνει να εκμαυλίσει τα παιδιά μας. Και η ελευθερία, που μέσω της πολιτικής ορθότητας περιορίζει τμήματα της ζωής μας. Ας αναλογιστούμε γιατί φτάσαμε πενήντα χρόνια μετά στο ίδιο σύνθημα.

Αλλά να πω και κάτι ακόμα γιατί δεν είναι μόνο η αυριανή επέτειος. Έχουμε και μια θλιβερή επέτειο, τη χθεσινή, στην οποία δεν αναφέρθηκε κανένας. Είναι η επέτειος της ίδρυσης του ψευδοκράτους και γι’ αυτό δεν πρέπει να κοιτάμε μονόφθαλμα. Δεν κείται μακριά η Κύπρος. Είναι κοντά μας η Κύπρος. Και εμείς ως εγγυήτρια δύναμη μέχρι τώρα μιλάγαμε αλλά δεν πράτταμε. Πάψαμε και να μιλάμε; Ας αναλογιστεί ο καθένας τις ιστορικές ευθύνες. Και εκ μέρους της Νίκης να πω μόνο μία φράση από το «Ημερολόγιο Καταστρώματος» του Σεφέρη: «Στον κόσμο της Κύπρου μνήμη και αγάπη».

Σχετικά τώρα με τον προϋπολογισμό, πριν ξεκινήσω να αποδώσω τα εύσημα στους υπαλλήλους της Βουλής, γιατί πραγματικά τα έντυπα που φτιάξατε όχι απλά μας βοήθησαν αλλά για έναν άνθρωπο που δεν γνωρίζει οικονομικά του το κάνατε απόλυτα κατανοητό όλο και συγχαρητήρια για αυτό. Χαίρομαι που ο κύριος Πρόεδρος της Βουλής δεσμεύτηκε να ικανοποιήσει τα αιτήματά τους και μέσω των δικών σας αιτημάτων όλων των υπαλλήλων. Γιατί αυτό που περνάτε εσείς το περνάει κάθε εργαζόμενος.

Σε ό,τι αφορά τώρα τον οικονομικό απολογισμό του 2022, σχετικά με το Ίδρυμα της Βουλής παρατηρούμε πως οι πωλήσεις ήταν σημαντικά χαμηλές, 36.000 ευρώ έχοντας βάλει ως στόχο στον προϋπολογισμό τα 50.000 ευρώ. Σε αυτό εμείς λέμε ότι θα πρέπει να υπάρξει μια συντονισμένη προσπάθεια και συνδρομή ενός τμήματος της προώθησης των πωλήσεων.

Ακούσαμε στην επιτροπή τον κύριο Πρόεδρο της Βουλής να λέει ότι θα ανοίξουν τα παλιά ανθοπωλεία όποτε θα υπάρχει και ένα επιπλέον σημείο πώλησης. Είναι προς τη σωστή κατεύθυνση όλο αυτό. Αλλά υπάρχουν και άλλα κανάλια εσόδων όπως πωλήσεις βιβλίων διαδικτυακά, που έχουν σίγουρα χαμηλότερο κόστος ή μεταφρασμένα σε αγγλικά και πώληση στο εξωτερικό. Έχουμε, τουλάχιστον, μια Ελλάδα ακόμα εκτός ελλαδικού χώρου. Μπορούμε να την εκμεταλλευτούμε, και με αυτό και τα έσοδα να αυξήσουμε αλλά και να ευαισθητοποιήσουμε την ομογένεια που διψάει για Ελλάδα.

Αναφορικά με τον προϋπολογισμό των εξόδων έχουν προϋπολογιστεί έξοδα ύψους 3,7 εκατομμύρια για το 2024. Τα πραγματικά έξοδα όμως για το 2022 ήταν 1,4. Έχουμε τρεις συνεχόμενες χρονιές περίπου που αυτά που προϋπολογίζουμε είναι κατά 2 εκατομμύρια παρακάτω από τα έξοδα που τελικά κάνουμε. Εδώ θα πρέπει να υπάρχει ένας εξορθολογισμός, ώστε αυτό που λέμε ότι θα χαλάσουμε αυτό να χαλάμε.

Εάν σε αυτό βάλουμε όμως ότι υπάρχουν κάποια περισσεύματα τα οποία πηγαίνουν για κοινωνικούς σκοπούς, σε στοχευμένες βοήθειες προς την κοινωνία, θα παρακαλούσα και εγώ μετά την ειδική αγορήτρια του ΣΥΡΙΖΑ όλο το περίσσευμα αυτό να πάει στις πληγείσες περιοχές της Θεσσαλίας. Να μην τις ξεχνάμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Για τον προγραμματισμό και τον προϋπολογισμό του 2024 όσον αφορά τα εκπαιδευτικά προγράμματα, θα θέλαμε να σημειώσουμε και να παροτρύνουμε να παραμείνουν σταθερά προσανατολισμένα στις αξίες που χαρακτηρίζουν τον πολιτισμό μας εδώ και αιώνες, δηλαδή ελληνική γλώσσα, ιστορία, ελληνορθόδοξη παράδοση και το θεσμό της οικογένειας.

Θα κλείσω αφού πήρα περισσότερο χρόνο για τα αρχικά σχόλια που δεν είχα σχεδιάσει. Και εγώ με τη σειρά μου να σας ευχαριστήσω, γιατί και ως νέο κόμμα αλλά και ως νέος Βουλευτής ό,τι κι αν χρειαστήκαμε, ήσασταν στο πλευρό μας και σας ευχαριστούμε πολύ γι’ αυτό. Υπερψηφίζουμε και τον απολογισμό και τον προϋπολογισμό του 2024.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Τσιρώνη.

Θα ολοκληρωθεί ο κύκλος των εισηγητών και ειδικών αγορητών με την κ. Καραγεωργοπούλου από την Πλεύση Ελευθερίας.

Ορίστε, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ κύριε Πρόεδρε.

Θα ήθελα να ξεκινήσω επισημαίνοντας ότι στη Διάσκεψη των Προέδρων πάντα ψηφίζουμε οτιδήποτε έχει να κάνει με κοινωνικές δαπάνες, με την ενίσχυση των νοσοκομείων, με την υιοθεσία των τέκνων πεσόντων, κάτι στο οποίο αναφέρθηκε ο Πρόεδρος της Βουλής και στο οποίο τον βλέπουμε ότι είναι αρωγός και ενισχύει με δικές του πρωτοβουλίες επίσης όλες αυτές τις δράσεις.

Θεωρούμε ότι είναι υποχρέωση της Βουλής και ορθά γίνεται και πάντα το στηρίζουμε και το υποστηρίζουμε.

Στην κατεύθυνση, λοιπόν, στόχευσης ολοκλήρωσης πολλών δράσεων που έχουν αντικείμενο το ανθρωπιστικό έργο μας βρίσκετε, πραγματικά, σύμφωνους. Θέλουμε να συγχαρούμε την οποιαδήποτε προσπάθεια γίνεται σε αυτή την κατεύθυνση και να ευχαριστήσουμε και τον Πρόεδρο για την ανταπόκρισή του σε σχετικό αίτημα της Πλεύσης Ελευθερίας που είχε να κάνει με δαπάνη μετακίνησης παιδιών εσπερινού σχολείου από τον Δήμο Λαυρεωτικής. Βρήκαμε θετική ανταπόκριση και πραγματικά τον ευχαριστούμε για αυτό.

Σε ό,τι αφορά δαπάνες οι οποίες έχουν προϋπολογιστεί για το έτος 2024, δυστυχώς, βλέπουμε ότι στην ίδια φιλοσοφία κινείται και όλη αυτή η διαδικασία αναφορικά με τον προϋπολογισμό και τον απολογισμό όπως ακολουθείται με τα νομοσχέδια. Φέρνετε πολύ υλικό για επεξεργασία από την επιτροπή σε πολύ σύντομο χρονικό διάστημα, με συνέπεια να μην είναι δυνατόν στην ουσία να ανταποκριθούμε σε όλον αυτόν τον όγκο των πληροφοριών που μας δίδεται. Συγκεκριμένα από την Παρασκευή για επεξεργασία μέχρι τη Δευτέρα και συζήτηση στην επιτροπή και από τη Δευτέρα ακολούθως για ψήφιση σήμερα. Είναι πολύ σύντομες αυτές οι προθεσμίες για τέτοιες διαδικασίες και δεν υπάρχει δυνατότητα ελέγχου.

Η Πρόεδρος της Πλεύσης Ελευθερίας Ζωή Κωνσταντοπούλου όσο διατελούσε Πρόεδρος της Βουλής των Ελλήνων μέσα σε έξι μήνες, χαρακτηριστικά, είχε με απλές οδηγίες εξοικονομήσει 12 εκατομμύρια ευρώ από περικοπή δαπανών. Αυτό συνέβη γιατί είχε τον χρόνο και τη δυνατότητα να εστιάσει σε εκείνα τα σημεία τα οποία έφεραν ένα τέτοιο πολύ μεγάλο και πρωτοφανές αποτέλεσμα για τα δεδομένα της Βουλής. Αναγνωρίζουμε την προσπάθεια φυσικά των υπαλλήλων που γίνεται σε αυτή την κατεύθυνση της ορθής απόδοσης και αντίστοιχα την προσπάθεια του Προέδρου της Βουλής, πλην όμως εμείς ως κριτές και ως αρωγοί σε αυτή την προσπάθεια -γιατί είμαστε μέρος αυτού του κοινοβουλίου και της διαδικασίας- είναι αδύνατο να μπορέσουμε να επεξεργαστούμε όλες τις πληροφορίες σύννομα και αιτιολογημένα. Γι’ αυτούς τους λόγους η Πλεύση Ελευθερίας θα ψηφίσει «παρών» και για τον απολογισμό και για τον προϋπολογισμό.

Σε σχέση με κονδύλια που αφορούν τον επαναπατρισμό έργων τέχνης, τη λεγόμενη διάταξη που αφορά στα τιμαλφή, θεωρούμε ότι είναι ένα ποσό το οποίο θα πρέπει κανείς να το δει με μια επιφύλαξη, διότι είναι αρκετά μεγάλο σε σχέση με το προηγούμενο ποσό που είχε εγκριθεί για το 2022. Από 37.000 ξαφνικά βρισκόμαστε στις 80.000. Αυτό συμβαίνει στον ίδιο χρόνο που για ερευνητικά προγράμματα έχετε προϋπολογίσει μηδέν, όπως αντίστοιχη δαπάνη είχατε προϋπολογίσει και για το 2022. Αναρωτιέται κανείς γιατί δεν δίνετε έμφαση στην ανάγκη ερευνών, υποτροφιών, διδακτορικών που θα μπορούσαν να ενισχυθούν μέσα από δράσεις της Βουλής στο ίδιο μήκος κύματος και στην ίδια φιλοσοφία της ενίσχυσης της κοινωνίας για ό,τι μπορεί να επιτελέσει έργο σε σχέση με την υπεράσπιση των κοινοβουλευτικών αξιών και της δημοκρατίας. Τα ερευνητικά προγράμματα δεν ενισχύονται όπως επίσης δεν ενισχύονται και οι διεθνείς σχέσεις στον βαθμό που είχαν ενισχυθεί τον προηγούμενο χρόνο, γιατί εκεί βλέπουμε μια σημαντική μείωση. Θα θέλαμε την προσοχή σας σε αυτό σε ό,τι αφορά την επόμενη επεξεργασία.

Το κονδύλι που έχετε προϋπολογίσει για τους ΟΤΑ, είναι μια ενίσχυση που δίνεται με κριτήρια τα οποία είναι ασαφή, αδιαφανή. Πραγματικά δεν μπορούμε να καταλάβουμε σε τι αποσκοπεί η ενίσχυση των ΟΤΑ που είναι αυτοτελή νομικά πρόσωπα δημοσίου δικαίου και η χρηματοδότησή τους σε ανάγκες που προκύπτουν. Για παράδειγμα κατόπιν αίτημά τους προς τη Βουλή ή με ενδιαφέρον και πρωτοβουλία της Βουλής θα ανταποκριθεί; Γιατί μπορεί να είναι ο Δήμος Ασπροπύργου και όχι ο Δήμος Αιγάλεω, για παράδειγμα; Ποια είναι τα κριτήρια;

Αυτές τις παρατηρήσεις αναφέρω πολύ γενικά σε ό,τι αφορούν τα δεδομένα. Δεν υπάρχει περισσότερος χρόνος ούτε θέλω να τον καταχραστώ. Μία επισήμανση τελευταία επίσης σε σχέση με τη φιλοσοφία της περιβαλλοντικής προστασίας που βλέπουμε ότι διαλαμβάνει όλη τη σκέψη και την καταγραφή των δεδομένων στο πόνημά σας. Δεν επικουρήθηκε από την αντίστοιχη διαδικασία κίνησης αυτού του υλικού. Θα μπορούσε να είχε διακινηθεί ηλεκτρονικά και όχι να υπάρχει το έντυπο υλικό που αποτέλεσε όχι μόνο δαπάνη αλλά και αναντιστοιχία με την όλη φιλοσοφία περί περιβαλλοντικής προστασίας και στάσης της Βουλής στο θέμα της οικολογίας.

Σας ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Καραγεωργοπούλου.

Τον λόγο τώρα έχει κ. Χρυσομάλλης και θα κλείσουμε την συνεδρίαση με τον κ. Καραθανασόπουλο από το Κομμουνιστικό Κόμμα Ελλάδας.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Ευχαριστώ, κύριε Πρόεδρε.

Η σημερινή διαδικασία στην Ολομέλεια με τη συζήτηση και ψήφιση του προϋπολογισμού των δαπανών της Βουλής για το έτος 2024 αλλά και του σχετικού απολογισμού δαπανών του οικονομικού έτους 2022 για τη Βουλή και το Ίδρυμα της Βουλής για τον Κοινοβουλευτισμό και τη Δημοκρατία όσο άχαρη και αν ίσως φαίνεται σε κάποιους αποτελεί στην ουσία της μια σημαντική στιγμή στη δημοκρατία μας. Η σημερινή διαδικασία αποτελεί την ενσάρκωση του αξιώματος της διαφάνειας και της λογοδοσίας που πρέπει να διέπει τη λειτουργία κάθε δημοκρατικού πολιτεύματος. Αποτελεί επίσης την καλύτερη απάντηση στον εύκολο λαϊκισμό του πόσο κοστίζει η δημοκρατία μας, 2‰ επί του κρατικού προϋπολογισμού. Έναν λαϊκισμό που μας ταλάνισε πολύ ως κοινωνία και ως χώρα.

Χάρη στην εξαιρετική συστηματική εργασία του Γραφείου Προϋπολογισμού της Βουλής και του προσωπικού του, και αξίζουν θερμά συγχαρητήρια σε αυτούς, έχουμε σήμερα τη δυνατότητα να ανατρέξουμε αναλυτικά ως και το τελευταίο ευρώ των Ελλήνων φορολογουμένων πού δαπανήθηκε και θα δαπανηθεί για τη λειτουργία του Κοινοβουλίου, υπηρετώντας έτσι ουσιαστικά τη διαφάνεια και τη λογοδοσία που οφείλουμε στο λαό. Αυτό, κυρίες και κύριοι Βουλευτές, αποτελεί πραγματικό όφελος για τη δημοκρατία μας.

Για μένα προσωπικά ως νέο μέλος της Επιτροπής Οικονομικών της Βουλής η επαφή μου με τον προϋπολογισμό της Βουλής για το έτος 2024 αποκτά ιδιαίτερη σημασία καθώς ερχόμαστε σε επαφή με μια νέα απεικόνιση ενός προϋπολογισμού επιδόσεων με θεμελιώδη στόχο την αναβάθμιση του μηχανισμού συστηματικής παρακολούθησης του νομοθετικού έργου και του κοινοβουλευτικού ελέγχου, τη βελτιστοποίηση των διοικητικών και οικονομικών διαδικασιών και της αποδοτικότητας του ανθρώπινου δυναμικού και των υποδομών της Βουλής.

Η Βουλή εξελίσσεται, ενισχύει τη διαφάνεια και την οφειλόμενη λογοδοσία της προς την κοινωνία, αποκτά κλιματική συνείδηση με ενεργειακά αποδοτικά έργα σχεδιασμένα ειδικά για το μνημειακό κτήριό της στο οποίο βρισκόμαστε. Ως πολιτικός μηχανικός γνωρίζω ότι είναι πολύ δύσκολο να κάνεις αυτή την ενεργειακή αναβάθμιση σε τέτοια κτήρια. Το πετύχαμε όμως. Και τέλος αναμετράται με θετικά αποτελέσματα με τους δείκτες βιωσιμότητας στόχων και δραστηριοτήτων όπως έχει ορίσει η Ευρωπαϊκή Επιτροπή.

Ο προϋπολογισμός της Βουλής για το 2024, καταρτίζεται δυστυχώς σε μια ακόμα χρονιά διεθνούς αβεβαιότητας που έχει οδηγήσει σε ενεργειακή αστάθεια και συνεπακόλουθα σε οικονομική κρίση διαρκείας και σε ανατιμήσεις αγαθών και υπηρεσιών. Το διεθνές περιβάλλον αποτελεί τον έναν από τους δύο κύριους λόγους που ο προϋπολογισμός της Βουλής εμφανίζεται αυξημένος κατά 7% ή 10,5 εκατομμύρια ευρώ από τον προϋπολογισμό του 2023, με τον έτερο λόγο να είναι η ήδη νομοθετημένη από το καλοκαίρι δέσμευση της Κυβέρνησης του Κυριάκου Μητσοτάκη για αυξήσεις στο μισθολόγιο των δημοσίων υπαλλήλων κατ’ επέκταση και των υπαλλήλων της Βουλής, μονίμων, ΙΔΑΧ και μετακλητών. Κατ’ αυτόν τον τρόπο ο προϋπολογισμός διαμορφώνονται στα 159 εκατομμύρια ευρώ με τις ανελαστικές δαπάνες των παροχών στους εργαζομένους να αποτελούν σχεδόν το 75%, δηλαδή 118 εκατομμύρια.

Δεν υπάρχει λόγος να επαναλάβω ξανά ποσά που αναλύθηκαν ενδελεχώς από τον εισηγητή μας και από τους εισηγητές των άλλων κομμάτων κυρίως όμως αναλύθηκαν πλήρως από τον αγαπητό κύριο Πρόεδρο της Βουλής κατά την τοποθέτησή του. Στον προϋπολογισμό του 2024, είναι απολύτως εμφανής και καθόλα διαφανής η προσπάθεια της Βουλής υπό την παρούσα προεδρία της για τη βέλτιστη και αποδοτικότερη λειτουργία της, την ταυτόχρονη μείωση των λειτουργικών δαπανών και τη δημιουργία οικονομίας κλίμακος χωρίς παράλληλα να θίγεται η προβολή του έργου της Βουλής και η συμβολή της στην προώθηση εθνικών, κοινωνικών και πολιτιστικών σκοπών. Με αυτό το τελευταίο θα ήθελα να καταλήξω.

Κυρίες και κύριοι Βουλευτές, ο Τζακ Λιου, πρώην Υπουργός Οικονομικών των Ηνωμένων Πολιτειών επί προεδρίας Ομπάμα, συνήθιζε να λέει ότι ο προϋπολογισμός δεν είναι μια απλή συλλογή αριθμών, είναι αντίθετα η έκφραση των αξιών και των φιλοδοξιών μας. Εκτιμώ πως ο προϋπολογισμός της Βουλής για το έτος 2024 αντικατοπτρίζει ακριβώς αυτό. Ένα σημαντικό μέρος των αξιών του κοινοβουλευτισμού μας προωθείται μέσω των δράσεων που χρηματοδοτεί η Βουλή μέσω των Οργανισμών Τοπικής Αυτοδιοίκησης και την ανάληψη δράσεων ιδιαίτερης πολιτιστικής, επιστημονικής και ιστορικής σημασίας που σχετίζονται με την ιστορία του κοινοβουλευτισμού στον τόπο μας, αλλά και τη δράση σπουδαίων για την ιστορία μας κοινοβουλευτικών.

Ένα τέτοιο ιστορικό πρόσωπο υπήρξε για τη χώρα μας ο εκ Μάνης -εκ Μεσσηνιακής Μάνης θα λέγαμε σήμερα- Αλέξανδρος Κουμουνδούρος, ένας από τους σημαντικότερους πολιτικούς του 19ου αιώνα εκλεγμένος Βουλευτής επί τριάντα χρόνια. Χρημάτισε Υπουργός, δύο φορές Πρόεδρος της Βουλής και δέκα φορές για συνολικό διάστημα επτάμισι ετών Πρωθυπουργός, αφήνοντας ως μείζονα παρακαταθήκη την αναίμακτο προσάρτηση της Θεσσαλίας και της νότιας Ηπείρου στην Ελλάδα, αλλά και τον πρώτο νόμο περί ευθύνης Υπουργών.

Έχουμε την τύχη στη γενέτειρά του, τον κάμπο Αβίας, να διασώζεται η πατρική του οικία οι μελέτες αποκατάστασης της οποίας ολοκληρώνει η Περιφέρεια Πελοποννήσου με στόχο την ένταξή της σε χρηματοδοτικό πρόγραμμα. Εκτιμώ, αγαπητέ κύριε Πρόεδρε, πως οφείλει η Βουλή να τιμήσει τη δημοκρατία μέσα από την κοινοβουλευτική δράση του Αλέξανδρου Κουμουνδούρου, συμμετέχοντας στην αποκατάσταση της οικίας του κυρίως όμως αναλαμβάνοντας τη λειτουργία της ως χώρου έκθεσης και ιστορικής μνήμης. Διότι το Κοινοβούλιο μας δεν είναι μόνο βασικός θεσμός για τη λειτουργία της δημοκρατίας μας, παραμένει ζωντανή κιβωτός διάσωσης της ιστορικής και κοινοβουλευτικής κληρονομιάς της χώρας μας. Με αυτό ολοκληρώνω και ψηφίζω τον προϋπολογισμό της Βουλής για το 2024.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Χρυσομάλλη. Ολοκληρώνεται η σημερινή συνεδρίαση με τον κ. Καραθανασόπουλο από το Κομμουνιστικό Κόμμα Ελλάδος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Το Κομμουνιστικό Κόμμα Ελλάδας δεν έχει καμμία αυταπάτη για τον ρόλο και τον χαρακτήρα της Βουλής. Αποτελεί όργανο και μάλιστα κεντρικό του αστικού κράτους, ενός κράτους το οποίο είναι εχθρικό για τον λαό για τις ανάγκες αλλά και τα δικαιώματα του. Ενός κράτους που επιδιώκει με κάθε τρόπο ακόμη και με την καταστολή να θωρακίσει την εξουσία των λίγων, δηλαδή της αστικής τάξης, σε βάρος των πολλών, της εργατικής τάξης και των υπόλοιπων λαϊκών στρωμάτων της πόλης και της υπαίθρου και της νέας γενιάς. Με τη δράση της και τις εργασίες της η Βουλή νομιμοποιεί, με την ψήφιση των νομοσχεδίων, τις ταξικές επιλογές που υπηρετούν τις ανάγκες των μονοπωλίων. Στο βωμό της διασφάλισης και της θωράκισης της κερδοφορίας των επιχειρηματικών ομίλων θυσιάζει τα δικαιώματα των εργαζομένων, θυσιάζει την ικανοποίηση των αναγκών του λαού και πολλές φορές και την ίδια την ανθρώπινη ζωή. Διαμορφώνει ένα νομικό πλαίσιο μέσω του οποίου καταστρατηγούνται σημαντικά συλλογικά αλλά και ατομικά δικαιώματα και νομιμοποιείται η κρατική βία και καταστολή. Αναπαράγει με κάθε τρόπο την κυρίαρχη ιδεολογία που οδηγεί στη χειραγώγηση των συνειδήσεων.

Δεύτερον, είναι επίσης γνωστή η θέση του ΚΚΕ για τους Βουλευτές ότι δεν πρέπει οι αποδοχές τους, για παράδειγμα, να αποκλίνουν από τον μέσο μισθό των εργαζομένων και να μην έχουν ιδιαίτερα προνόμια. Αυτό, το Κομμουνιστικό Κόμμα Ελλάδας το εφαρμόζει από την πρώτη στιγμή εδώ και πενήντα χρόνια. Δηλαδή οι Βουλευτές του ΚΚΕ το εφαρμόζουν στην πράξη, αμειβόμενοι με τον μισθό των εργαζομένων.

Για το Κομμουνιστικό Κόμμα Ελλάδας άλλωστε συνολικά η αντίληψη για την συγκρότηση των οργάνων εξουσίας είναι τελείως διαφορετική. Για το Κομμουνιστικό Κόμμα Ελλάδας τα βάθρα της εργατικής εξουσίας, γιατί μιλάμε για ένα διαφορετικό κράτος, για το σοσιαλιστικό κράτος, είναι υποχρέωση όλων μέσω της εργασίας τους να ασκούν τα δικαιώματά τους και τις υποχρεώσεις τους προς τα όργανα εξουσίας. Στη συνέλευση των εργαζομένων θεμελιώνεται η άμεση και έμμεση εργατική δημοκρατία, θεμελιώνεται η αρχή του ελέγχου και της απόδοσης ευθυνών αλλά και τέλος της ανακλητότητας των εκλεγμένων κατά τη διάρκεια της θητείας τους. Όσοι εκλέγονται στα όργανα άσκησης της εξουσίας δεν έχουν ιδιαίτερα οικονομικά προνόμια και παραμένουν στον χώρο της εργασίας τους.

Για να έρθουμε στον συγκεκριμένο προϋπολογισμό, δύο είναι τα βασικά ζητήματα που θα αναδείξουμε. Το πρώτο ζήτημα ότι, βεβαίως, ο προϋπολογισμός της Βουλής για το 2024 είναι μέσα στο πλαίσιο του Μεσοπρόθεσμου Προγράμματος Δημοσιονομικής Προσαρμογής, ενός προγράμματος δηλαδή σε βάρος των αναγκών του λαού, που μονιμοποιεί και νομιμοποιεί το σύνολο των αντιλαϊκών μέτρων που πάρθηκαν τα προηγούμενα χρόνια και επιδεινώνει συνολικά τη θέση των εργαζομένων. Από αυτή την άποψη δεν είναι τυχαία και η ίδια η αντιμετώπιση των εργαζομένων της Βουλής. Οι όποιες αυξήσεις καταγράφονται είναι πάρα πολύ μικρές με βάση τον ίδιο το Σύλλογο των Εργαζομένων μιλάνε ότι αυτές διαμορφώνονται στο 4,8% και επί της ουσίας είναι αποτέλεσμα ωριμάνσεων, δηλαδή ενός ποσοστού που είναι πολύ χαμηλότερο από τον πληθωρισμό και πολύ χαμηλότερο από την ακρίβεια. Άρα όχι μόνο δεν αντιμετωπίζει το σύνολο των απωλειών που έχουν υποστεί οι εργαζόμενοι και στη Βουλή, όπως και συνολικά οι εργαζόμενοι στον ιδιωτικό και δημόσιο τομέα όλα τα προηγούμενα χρόνια με τους μνημονιακούς νόμους αλλά ταυτόχρονα θα δουν και μια νέα περαιτέρω επιδείνωση της θέσης τους.

Εξίσου σημαντική είναι η ίδια η εικόνα που παρουσιάζει ο αριθμός των εργαζομένων που όλο και περισσότερο μειώνεται. Χρόνο με τον χρόνο μειώνονται όλο και περισσότερο οι εργαζόμενοι, δηλαδή είναι περίπου πάνω από πεντακόσιες σε σύνολο χιλίων εννιακοσίων οι κενές θέσεις όπως προβλέπονται στο οργανόγραμμα. Η συνεχής μείωση των εργαζομένων με την ταυτόχρονη αύξηση του έργου της Βουλής, τα μεγαλύτερα ωράρια οδηγούν και στην εντατικοποίηση. Από αυτή την άποψη δεν φτάνουν απλά και μόνο οι ευχαριστίες στους εργαζόμενους κάθε φορά όταν συζητάμε τον προϋπολογισμό της Βουλής για το έργο που επιτελούν, αλλά χρειάζεται και η έμπρακτη απόδειξη. Έμπρακτη απόδειξη σημαίνει βελτίωση των αποδοχών τους αποφασιστική για να καλύπτει τις ανάγκες τους αλλά και ταυτόχρονα καλύτερο εργασιακό περιβάλλον χωρίς να καταφεύγουν σε τέτοιου είδους εντατικοποίηση της εργασίας τους.

Γι’ αυτούς, ακριβώς, τους δύο λόγους, δηλαδή το τι προβλέπεται για τις αποδοχές των εργαζομένων και για το ζήτημα του προσωπικού των εργαζομένων και της πλήρωσης των κενών θέσεων, το Κομμουνιστικό Κόμμα Ελλάδας θα ψηφίσει, όπως έκανε και το 2023, δηλαδή πέρυσι, «κατά» στον προϋπολογισμό της Βουλής για το 2024. Θα ψηφίσουμε «παρών» στον απολογισμό της Βουλής για το 2022. Αυτή η ψήφος μας είναι πολιτική. Θεωρούμε ότι σωστά τηρήθηκαν τα οικονομικά με συνέπεια και πιστότητα και ότι, βεβαίως, δεν υπάρχει καμμία απολύτως παρατήρηση στον τομέα της διαχείρισης των οικονομικών μεγεθών από τις αρμόδιες υπηρεσίες της Βουλής. Όπως επίσης θα ψηφίσουμε «παρών» στον προγραμματισμό και στον απολογισμό του Ιδρύματος της Βουλής.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και τρεις συνοδοί- εκπαιδευτικοί από το 1ο Γυμνάσιο Πετρούπολης, το τρίτο τμήμα.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, επιτρέψτε μου κατ’ αρχάς να συγχαρώ και εγώ τον Πρόεδρο της Βουλής, τον κ. Κωνσταντίνο Τασούλα, για την αναλυτική παρουσίαση του πολύπλευρου έργου που προσέφερε και συνεχίζει να προσφέρει η Βουλή των Ελλήνων, την πιστή και χρηστή τήρηση του προϋπολογισμού της Βουλής αλλά και του Ιδρύματος της Βουλής των Ελλήνων.

Και, βέβαια, και από αυτή τη θέση -είμαι πολλά χρόνια και εγώ σε αυτή την Αίθουσα- με τη νέα μου ιδιότητα να ευχαριστήσω από καρδιάς όλους τους υπαλλήλους, τους εργαζόμενους, τα στελέχη της Βουλής των Ελλήνων για τη βοήθεια, για τον ζήλο που έχουν επιδείξει και συνεχίζουν να επιδεικνύουν, υπερβαίνοντας πολλές φορές τα συνηθισμένα ωράρια που σε πολλούς από εμάς αποτελούν προέκταση των γραφείων μας και, βέβαια, αξίζουν κάθε στήριξή μας.

Κυρίες και κύριοι συνάδελφοι, κηρύσσεται περαιωμένη η συζήτηση επί του σχεδίου Προϋπολογισμού Δαπανών της Βουλής για το οικονομικό έτος 2024 και επί του Απολογισμού Δαπανών της Βουλής για το οικονομικό έτος 2022 και του παραρτήματος αυτού (Απολογισμός 2022 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία).

Προχωρούμε στην ψήφισή του Προϋπολογισμού Δαπανών της Βουλής για το οικονομικό έτος 2024 κατ’ έξοδα, αποτελέσματα από τη χρήσης του και στο σύνολό του και του Απολογισμού Δαπανών της Βουλής για το οικονομικό έτος 2022 και του παραρτήματος αυτού (Απολογισμός 2022 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία) κατ’ έξοδα, αποτελέσματα από τη χρήση του και στο σύνολο.

Η ψήφιση θα γίνει χωριστά.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Ιωάννης Πλακιωτάκης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| α. Σχέδιο Προϋπολογισμού Δαπανών της Βουλής, οικ. έτους 2024β.Απολογισμός της Βουλής, οικ. έτους 2022 και του παραρτήματος αυτού |
| α. Σχέδιο Προϋπολογισμού Δαπανών της Βουλής, οικ. έτους 2024 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| β. Απολογισμός της Βουλής, οικ. έτους 2022 και του παραρτήματος αυτού ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς μετά την ολοκλήρωση της ψηφοφορίας με το ηλεκτρονικό σύστημα, ο Προϋπολογισμός των Δαπανών της Βουλής για το οικονομικό έτος 2024 κατ’ έξοδα, αποτελέσματα από τη χρήση και στο σύνολο, έγινε δεκτός σε μία και μόνη συζήτηση κατά πλειοψηφία.

Επίσης, μετά την ολοκλήρωση της ψηφοφορίας με το ηλεκτρονικό σύστημα, ο Απολογισμός Δαπανών της Βουλής για το οικονομικό έτος 2022 και το παράρτημα αυτού (Απολογισμός 2022 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία) κατ’ έξοδα, αποτελέσματα από τη χρήση του και στο σύνολο, έγινε δεκτός σε μία και μόνη συζήτηση κατά πλειοψηφία.

(Τα ψηφισθέντα σχέδια του Προϋπολογισμού Δαπανών της Βουλής για το οικονομικό έτος 2024 και του Απολογισμού Δαπανών της Βουλής για το οικονομικό έτος 2022 και το παράρτημα αυτού (Απολογισμός 2022 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία καταχωρίζονται στα Πρακτικά και έχουν ως εξής:

(Να μπει η σελ. 79α)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ εύθυνη του επικύρωση των Πρακτικών ως προς την ψήφιση των παραπάνω αποφάσεων της Βουλής.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η εξουσιοδότηση παρεσχέθη.

Κυρίες και κύριοι συνάδελφοι, ολοκληρώθηκε η ειδική ημερήσια διάταξη της νομοθετικής εργασίας.

Θα κάνουμε τώρα ένα ολιγόλεπτο διάλειμμα περίπου πέντε λεπτών μέχρι να προχωρήσουμε στο επόμενο νομοσχέδιο.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, συνεχίζεται η συνεδρίαση.

Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα έξι μαθήτριες και μαθητές και τέσσερις συνοδοί εκπαιδευτικοί από το 2ο Δημοτικό Σχολείο Καρύστου.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής, κ. Πέτρο Παππά, Βουλευτή Κιλκίς, τα ακόλουθα:

Α ΚΑΤΑΘΕΣΗ ΑΝΑΦΟΡΩΝ

(Να μπει το mail των αναφορών)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το mail των απαντήσεων)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Εφαρμογή διατάξεων του κανονισμού (ΕΕ) 2021/784 του Ευρωπαϊκού Κοινοβουλίου και του Συμβουλίου της 29ης Απριλίου 2021 σχετικά με την πρόληψη της διάδοσης του τρομοκρατικού περιεχομένου στο διαδίκτυο και λοιπές ρυθμίσεις του Υπουργείου Δικαιοσύνης».

Η Διάσκεψη των Προέδρων αποφάσισε στη συνεδρίαση στις 13 Νοεμβρίου 2023 τη συζήτηση του νομοσχεδίου σε μία συνεδρίαση, εν συνόλω, επί της αρχής και επί των άρθρων. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Τον λόγο έχει η εισηγήτρια της Νέας Δημοκρατίας κ. Παπακώστα - Παλιούρα.

Παρακαλώ να ανοίξει το σύστημα της ηλεκτρονικής εγγραφής.

**ΑΙΚΑΤΕΡΙΝΗ ΠΑΠΑΚΩΣΤΑ - ΠΑΛΙΟΥΡΑ:** Κύριε Πρόεδρε, κύριε Υπουργέ, κυρίες και κύριοι συνάδελφοι, είναι κοινή διαπίστωση, πια, πως στη σύγχρονη ευρωπαϊκή πολιτική σκηνή -και όχι μόνο- η τρομοκρατική δραστηριότητα μέσω του διαδικτύου παρουσιάζει μια διαρκώς αναδυόμενη και εξελισσόμενη δυναμική. Καταγράφεται ένας σημαντικά αυξημένος αριθμός τρομοκρατικών επιθέσεων από άτομα τα οποία δεν υπάγονται σε οργανωμένες τρομοκρατικές οντότητες, αλλά αναλαμβάνουν δράσεις βασιζόμενα αποκλειστικά στην προσωπική τους πρωτοβουλία, εμπνευσμένα συχνά από εξτρεμιστικές ιδεολογίες.

Στην αντίπερα όχθη, δεν παύουν να μην υπάρχουν και οι οργανωμένες επιθέσεις που εκπορεύονται μέσω του διαδικτύου με προτροπές, οδηγίες και αναλυτικές περιγραφές στόχων και σημείων και κυρίως, μέσω της προπαγάνδας στρατολόγησης και ριζοσπαστικοποίησης και άλλων ατόμων.

Η προπαγάνδα είναι μια έννοια δυναμική, έννοια που παράγεται από τον άνθρωπο και έχει ως αντικείμενο τον ίδιο τον άνθρωπο, έννοια που καθόρισε σε πλείστες περιπτώσεις τις πολιτικές εξελίξεις και αποτέλεσε η ίδια το πολιτικό εργαλείο για σημαντικές κοινωνικές αλλαγές.

Με αφετηρία τον προσδιορισμό της έννοιας της προπαγάνδας και την αναδρομή της εξέλιξής της στο χωροχρόνο, αποδεικνύεται και η σημασία της. Οι νόμοι της προπαγάνδας και ο τρόπος που αυτή επικοινωνεί και επηρεάζει το άτομο ή ένα σύνολο ατόμων, προσδιορίζουν και τους επιδιωκόμενους στόχους της. Η δυναμική της και η προσαρμοστικότητά της να συμβαδίζει με τις σύγχρονες απαιτήσεις, ανακύπτουν από τη δυνατότητά της να χρησιμοποιεί τα νέα μέσα επικοινωνίας και δη του διαδικτύου και των μέσων κοινωνικής δικτύωσης. Η νέα αυτή διάσταση της προπαγάνδας, σε συνδυασμό με τις επιδράσεις που επέφερε η εξέλιξη του διαδικτυακού χώρου, οδήγησαν και οδηγούν στην εμφάνιση νέων απειλών, με επικρατέστερη στις μέρες μας την προπαγάνδα της διαδικτυακής τρομοκρατίας.

Η στρατηγική της προπαγάνδας βασίζεται σε μεγάλο βαθμό στην αποτελεσματική σχεδίαση και τη διάδοση ενός μηνύματος για την επίτευξη του επιδιωκόμενου στόχου. Η σημασία της ανταλλαγής μηνυμάτων σχετίζεται με την ανάπτυξη του κατάλληλου δικτύου. Η προπαγάνδα της διαδικτυακής τρομοκρατίας με τη χρήση των νέων μέσων είναι η πιο απρόβλεπτη συνέπεια του κυβερνοχώρου στη σύγχρονη εποχή.

Το διαδίκτυο θα μπορούσε να περιγραφεί ότι αποτελείται από στρώματα. Το ανώτερο επίπεδο, surface web, το οποίο είναι εύκολα προσβάσιμο με απλές αναζητήσεις. Τα βαθύτερα στρώματα του διαδικτύου, deep web, δεν είναι εφικτό να προσπελαστούν από παραδοσιακές μηχανές αναζήτησης, όπως της Google. Οι περισσότερες από τις πληροφορίες του παγκόσμιου ιστού είναι θαμμένες πολύ κάτω από τις προφανείς τοποθεσίες, με αποτέλεσμα οι τυπικές μηχανές αναζήτησης να μην έχουν πρόσβαση σε αυτές.

Η Ευρωπαϊκή Ένωση αντιλαμβανόμενη τον κίνδυνο να χαθεί πλήρως ο έλεγχος του διαδικτύου και κυρίως του περιεχομένου αυτού που χαρακτηρίζεται ως τρομοκρατικό, αποφάσισε να θέσει αυστηρούς όρους προς την αποφυγή αυτού του φαινομένου.

Στο πλαίσιο, λοιπόν, αυτής της σύγχρονης ευρωπαϊκής πραγματικότητας, η τρομοκρατία αποκτά μια δυναμική εξέλιξη και απαιτείται όχι μόνο ευρωπαϊκή πρωτοβουλία, αλλά κοινός συντονισμός με την εθνική πολιτική.

Χρήσιμο, λοιπόν, να δούμε ορισμένα στοιχεία που καταδεικνύουν την έντονη σημασία του παρόντος σχεδίου νόμου. Σύμφωνα με τη νέα έκθεση της EUROPOL που δημοσιεύτηκε πριν λίγες μέρες και σε σχέση με αυτά που συζητήθηκαν κατά τη διάρκεια των επιτροπών τις προηγούμενες μέρες, φαίνεται να υπάρχουν σημαντικές αριθμητικές διαφορές.

Η έκθεση του 2023, για τη διετία 2021 - 2023, καταδεικνύει σε όλους τους τόνους την ανάγκη για άμεση λήψη όχι μόνο προληπτικών, αλλά και κατασταλτικών μέτρων της πάταξης της ανάρτησης τρομοκρατικού περιεχομένου μέσω του διαδικτυακού χώρου. Η έκθεση τονίζει ότι ο κίνδυνος δεν έχει αποσοβηθεί.

Αντίθετα, τα τελευταία δύο χρόνια η υποκίνηση και η στρατολόγηση μέσω διαδικτύου έχει αυξηθεί σημαντικά. Ενδεικτικά και προκειμένου να υπάρχει σαφής και αδιαμφισβήτητη εικόνα του μεγέθους του ζητήματος, τονίζεται ότι μόνο το 2022 στην Ευρωπαϊκή Ένωση έλαβαν χώρα είκοσι οκτώ επιθέσεις, εκ των οποίων κάποιες απετράπησαν και κάποιες άλλες ολοκληρώθηκαν. Στην Ιταλία έγιναν δώδεκα επιθέσεις, έξι στη Γαλλία, τέσσερις στην Ελλάδα, τρεις στο Βέλγιο και από μία στη Γερμάνια, τη Σλοβακία και την Ισπανία. Οι δεκαέξι από αυτές ολοκληρώθηκαν.

Το 2021 δεκαοκτώ επιθέσεις είχαν το ίδιο αποτέλεσμα. Τα κράτη-μέλη ανέφεραν έξι τζιχαντιστικές επιθέσεις το 2022. Τριακόσια ογδόντα άτομα συνελήφθησαν εντός του 2022 για υποκίνηση διάδοσης τρομοκρατικού περιεχομένου μέσω ιστοσελίδων και τριακόσιες ογδόντα οκτώ το 2021. Η διάδοση της προπαγάνδας τόσο στο διαδίκτυο όσο και εκτός σύνδεσης ήταν συχνά μέρος της έρευνας για την τζιχαντιστική τρομοκρατία στην Ευρωπαϊκή Ένωση το 2022 είτε μόνη της είτε από κοινού με άλλα αδικήματα, όπως η στρατολόγηση, η υποκίνηση για τη διάπραξη τρομοκρατικών ενεργειών, η αυτοεκπαίδευση και η ένταξη σε τρομοκρατικές οργανώσεις.

Για όλους τους προαναφερόμενους λόγους, λοιπόν, η χώρα μας επιλέγει να ενσωματώσει στο Εθνικό της Δίκαιο μια εξαιρετικά σημαντική ευρωπαϊκή νομοθετική πρωτοβουλία που συνοψίζεται στον ευρωπαϊκό κανονισμό 2021/784 και αφορά την πρόληψη της διάδοσης του τρομοκρατικού περιεχομένου στο διαδίκτυο.

Πρώτιστος στόχος είναι η διασφάλιση της ομαλής λειτουργίας της ψηφιακής ενιαίας αγοράς σε μια ανοικτή δημοκρατική κοινωνία μέσω του καθορισμού των αρμόδιων εθνικών αρχών για την έκδοση εντολών αφαίρεσης και ελέγχου διασυνοριακών εντολών αφαίρεσης τρομοκρατικού περιεχομένου, οι οποίες αποτελούν όργανα της δικαστικής λειτουργίας που διαθέτουν και αυξημένα εχέγγυα προσωπικής και λειτουργικής ανεξαρτησίας.

Κρίνεται σκόπιμο, δε, να επισημανθεί στο σημείο αυτό, καθώς υπήρξε αντικείμενο έντονων συζητήσεων κατά τη διάρκεια των συνεδριάσεων των κοινοβουλευτικών επιτροπών, πως η ενσωμάτωση στην ελληνική έννομη τάξη του ως άνω κανονισμού δεν δημιουργεί δυσανάλογους περιορισμούς σε βάρος της ελευθερίας της έκφρασης στο διαδίκτυο. Δεν περιορίζουμε την ελευθερία του λόγου, δημιουργούμε, όμως, δικλίδες ασφαλείας που αποτρέπουν την ανεξέλεγκτη χρήση του λόγου στο διαδίκτυο που στοχεύει σε έκνομες ενέργειες.

Έτσι, το σχέδιο νόμου αυτό επιτυγχάνει να αποτρέψει αποτελεσματικά την οποιαδήποτε διακριτική μεταχείριση. Και υπό αυτό το πρίσμα, τα μέτρα που θίγουν την ελευθερία έκφρασης και ενημέρωσης είναι απόλυτα στοχοπροσηλωμένα και συμβαδίζουν με όλες εκείνες τις διατάξεις που αφορούν τον σεβασμό των ανθρωπίνων δικαιωμάτων.

Επίσης με το παρόν σχέδιο νόμου διευκρινίζονται και παρατίθενται όλες αυτές οι απαραίτητες ρυθμίσεις που αφορούν μια σειρά μέτρων, όπως οι εντολές αφαίρεσης, απαιτήσεις για τις διασυνοριακές εντολές αφαίρεσης, ειδικά μέτρα που πρέπει να ληφθούν από τους παρόχους που εκτίθενται σε τέτοιο περιεχόμενο, διατήρηση αυτού του περιεχομένου για διοικητικούς ή δικαστικούς σκοπούς.

Μέσω, λοιπόν, του σχεδίου νόμου που καλείται σήμερα η Εθνική Αντιπροσωπεία να επικυρώσει, επιδιώκεται η αντιμετώπιση της κατάχρησης υπηρεσιών φιλοξενίας για τη διάδοση προς το κοινό τρομοκρατικού περιεχομένου στο διαδίκτυο. Μέσω των καθηκόντων μέριμνας σκοπείται η διασφάλιση της αφαίρεσης ή της απενεργοποίησης της πρόσβασης σε τέτοιου είδους περιεχόμενο. Οι πάροχοι υπηρεσιών φιλοξενίας που δραστηριοποιούνται στο διαδίκτυο αναντίρρητα συμβάλλουν στην καινοτομία, στην οικονομική ανάπτυξη και τη δημιουργία θέσεων εργασίας σε έναν ταχέως εξελισσόμενο χώρο, ενέχουν όμως και πολλαπλούς απρόβλεπτους πολλές φορές κινδύνους, καθώς η χρήση τους μπορεί από χρήσιμο εργαλείο ενημέρωσης και προώθησης πρότυπων ιδεών να μετατραπεί σε εργαλείο εκτέλεσης παράνομων δραστηριοτήτων από τρομοκρατικές οργανώσεις, υποστηρικτές, μεμονωμένες, αλλά και οργανωμένες ομάδες, με απώτερο στόχο τη διάδοση του μηνύματος τους, τη συνακόλουθη κατεύθυνση της τρομοκρατικής δραστηριότητας και την προώθηση του προπαγανδιστικού τους μηνύματος.

Προβλέπεται περαιτέρω η σύσταση της εθνικής αρχής εποπτείας της εφαρμογής των ειδικών μέτρων αντιμετώπισης της κατάχρησης των υπηρεσιών φιλοξενίας και δημιουργείται έτσι ενιαίο μητρώο παρόχων υπηρεσιών φιλοξενίας που αποτελεί και την ελληνική καινοτομία και πρωτοβουλία, όπως και το αρχείο εντολών αφαίρεσης.

Πρόκειται, λοιπόν, για μια νομοθετική πρωτοβουλία που έρχεται να ρυθμίσει τα περί ανεξέλεγκτης χρήσης του διαδικτύου, να θέσει τα απαραίτητα εχέγγυα ασφαλείας στον χρήστη και να οριοθετήσει τα μέχρι σήμερα ανεξέλεγκτα όρια που προέκυπταν εξαιτίας του ασαφούς νομοθετικού πλαισίου.

Η τρομοκρατία και η στρατολόγηση δεν γνωρίζει σύνορα. Πρέπει τώρα να διασφαλίσουμε ότι η βίαιη και ανεξέλεγκτη διαδικτυακή προπαγάνδα θα σταματήσει άμεσα, συλλογικά, αποφασιστικά, αλλά και υπεύθυνα.

Ως προς τις ποινικές και διοικητικές κυρώσεις επαναλαμβάνουμε για ακόμη μια φορά ότι οι κυρώσεις απευθύνονται στους παρόχους και μόνο και όχι στους χρήστες, καταρρίπτοντας συνεχείς τοποθετήσεις περί αναλογικότητας υποβολής σε ποινικές κυρώσεις χρηστών του διαδικτύου.

Σημαντικό επίσης να αναφερθεί ότι με το παρόν σχέδιο νόμου τίθεται ένα πλαίσιο υποχρεώσεων πλήρους διαφάνειας από τις αρμόδιες αρχές, τους παρόχους υπηρεσιών φιλοξενίας και το Υπουργείο Δικαιοσύνης ως αρμόδιο για τη συλλογή των στοιχείων υπέρ της αποτελεσματικής εφαρμογής του κανονισμού και της αποστολής βεβαίως των στοιχείων σε ετήσια βάση στην Ευρωπαϊκή Επιτροπή.

Κυρίες και κύριοι συνάδελφοι, τις προηγούμενες μέρες συζητήσαμε αναλυτικά κάθε πτυχή του παρόντος σχεδίου νόμου. Κοινή μας πεποίθηση είναι ότι στο πλαίσιο της ευρωπαϊκής πραγματικότητας η τρομοκρατία μέσω του διαδικτύου αυξάνει τη δύναμή της. Στην εποχή της ψηφιακής επανάστασης η τρομοκρατική δραστηριότητα υφίσταται πολλαπλές αλλαγές οι οποίες επηρεάζονται έντονα τόσο από την τεχνολογική πρόοδο όσο και από τα ψηφιακά μέσα επικοινωνίας. Εν όψει αυτών των προκλήσεων που προκύπτουν ως διαδικτυακή κατήχηση απαιτείται μια ολοκληρωμένη προσέγγιση. Η ριζοσπαστικοποίηση στο διαδίκτυο αποτελεί μια νέα, σύγχρονη πραγματικότητα στην οποία πρέπει όλοι να προσαρμοστούμε.

Η καθιέρωση, λοιπόν, νομοθετικών στρατηγικών που συνδυάζουν πρόληψη και παρακολούθηση αποτελεί πρωταρχική προτεραιότητα για εμάς για τη διασφάλιση της κοινωνικής ασφάλειας, αλλά και ευημερίας. Σε αυτές τις προκλήσεις απαντάμε με το παρόν σχέδιο νόμου το οποίο αποτελεί αποτέλεσμα μιας διεξοδικά σχεδιασμένης εθνικής πολιτικής που εναρμονίζεται με το Ευρωπαϊκό Δίκαιο και δεν κάνουμε βήμα πίσω σε θέματα που αφορούν την ασφάλεια της κοινωνίας και του πολίτη. Το έχουμε αποδείξει άλλωστε πολλές φορές και αυτό κάνουμε και τώρα.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Παπακώστα και για την τήρηση του χρόνου.

Τον λόγο έχει τώρα ο εισηγητής από τον ΣΥΡΙΖΑ - Προοδευτική Συμμαχία, ο κ. Ιωάννης Σαρακιώτης.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ολοκληρώνεται σήμερα η κοινοβουλευτική διαδικασία για το νομοσχέδιο του Υπουργείου Δικαιοσύνης σχετικά με την εφαρμογή ευρωπαϊκού κανονισμού για την πρόληψη της διάδοσης του τρομοκρατικού περιεχομένου στο διαδίκτυο. Από την πρώτη στιγμή ο ΣΥΡΙΖΑ - Προοδευτική Συμμαχία κατέθεσε τον προβληματισμό του αναφορικά με τη χρονική συγκυρία κατάθεσης ενός νομοσχεδίου το οποίο προκαλεί σειρά επιμέρους ενστάσεων ως προς το ζήτημα του σεβασμού στην πολυφωνία και στο δικαίωμα της ελεύθερης έκφρασης.

Είναι ενδεικτικό μάλιστα ότι καλούμαστε να ψηφίσουμε επ’ αυτού κατά την παραμονή της συμπλήρωσης πενήντα ετών από την εξέγερση του Πολυτεχνείου, όταν το απολυταρχικό καθεστώς της χούντας των συνταγματαρχών ελαστικοποιούσε την έννοια «τρομοκρατία» και «τρομοκρατική πράξη», προκειμένου να αυξήσει τη συστηματική καταπίεση της κοινωνίας και να προχωρήσει σε συλλήψεις, φυλακίσεις και στην άρση θεμελιωδών δικαιωμάτων.

Σήμερα, με αφορμή τη ραγδαία κλιμάκωση στη Μέση Ανατολή και την καταστροφή που συντελείται στη Λωρίδα της Γάζας γινόμαστε μάρτυρες μαζικών προσαγωγών και συλλήψεων ατόμων που είτε τολμούν να υψώνουν απλώς την παλαιστινιακή σημαία μαζί με την ελληνική, είτε επιλέγουν να φορούν παλαιστινιακά κασκόλ. Όταν ο ΣΥΡΙΖΑ - Προοδευτική Συμμαχία ζήτησε επισήμως εξηγήσεις για τη συντελούμενη τακτική της φίμωσης των πολιτών από πλευράς της Κυβέρνησης, ο Υπουργός Προστασίας του Πολίτη απάντησε αοριστολογώντας ότι οι αρχές ενήργησαν με συγκεκριμένα άρθρα του Ποινικού Κώδικα σε ό,τι αφορά τα προβλήματα που μπορούν να δημιουργήσουν τέτοιου είδους συμπεριφορές.

Όμως καθίσταται προφανές, δηλαδή πρώτα ελήφθη η απόφαση προσαγωγής ή και σύλληψης κατά περίπτωση και στη συνέχεια κατέληξαν οι ελληνικές αρχές πώς θα στοιχειοθετήσουν την εν λόγω απόφαση, παραπέμποντας σε όποιο άρθρο του Ποινικού Κώδικα βρήκαν πρόχειρο και βολικό. Με τη συγκεκριμένη λογική αντιλαμβάνεστε ότι αποστέλλονται λάθος μηνύματα προς τους πολίτες, αλλά και προς τη διεθνή κοινότητα η οποία έχει τονίσει σε σειρά εκθέσεων διεθνών οργανισμών τις δυστοκίες στη λειτουργία του κράτους δικαίου στην πατρίδα μας. Ενδεικτικό παράδειγμα αποτελεί η τελευταία έκθεση της Ευρωπαϊκής Επιτροπής με την οποία η χώρα μας κατατάχθηκε στις χώρες υψηλού κινδύνου, όσον αφορά την πολυφωνία στα μέσα μαζικής ενημέρωσης και έγιναν ισχυρές συστάσεις για το επίπεδο σεβασμού του κράτους δικαίου.

Ακριβώς, λοιπόν, για να μη γίνουμε στο ίδιο έργο θεατές και σε περιβάλλον διαδικτύου αυτή τη φορά έχουμε τονίσει εξαρχής την ανάγκη να υπάρξει ένας σαφέστατος ορισμός ως προς τι θεωρείται τρομοκρατικό περιεχόμενο. Οι εν λόγω διατάξεις, επειδή αφορούν ευθέως θεμελιώδη δικαιώματα κατοχυρωμένα σε μια ευνομούμενη ευρωπαϊκή δημοκρατία του εικοστού πρώτου αιώνα, οφείλουν να ερμηνεύονται στενά και να εφαρμόζονται αυστηρά. Την ίδια επισήμανση είχαμε πραγματοποιήσει και ως ευρωπαϊκή αριστερά στο επίπεδο των θεσμικών οργάνων της Ευρωπαϊκής Ένωσης, διατηρώντας μια συνεπή στάση σκεπτικισμού ως προς τις συγκεκριμένες υπό συζήτηση διατάξεις.

Παρόμοιος είναι και ο προβληματισμός όσον αφορά την αφαίρεση τρομοκρατικού περιεχομένου εντός μιας ώρας. Όπως άλλωστε έχουμε τονίσει είναι ανέφικτη μια τέτοια ενέργεια σε τόσο σύντομο χρονικό διάστημα, ιδίως όταν αναφερόμαστε σε μικρές ιστοσελίδες, με ανεπαρκείς πόρους και ανθρώπινο δυναμικό. Κατ’ ουσίαν δεκάδες διαδικτυακοί δίαυλοι ενημέρωσης κινδυνεύουν να οδηγηθούν στο κλείσιμο, με αυτό -αν μη τι άλλο- να συνιστά ένα σημαντικό ζήτημα καταπάτησης των δικαιωμάτων της πολυφωνίας και της ελευθερίας της έκφρασης ενάντια σε όσα επισημαίνονται προς την Κυβέρνηση, ακόμη και από τους αρμόδιους διεθνείς οργανισμούς.

Στα παραπάνω προστίθεται και η επιλογή των δικαιοδοτικών οργάνων με αυτά να είναι μια ανεξάρτητη αρχή και οι εισαγγελικές αρχές, ενώ η εθνική υπηρεσία πληροφοριών ορίζεται ως σημείο επαφής θεσμοί των οποίων το κύρος και η αξιοπιστία έχουν πληγεί βάναυσα από την Κυβέρνηση της Νέας Δημοκρατίας. Μόλις προ ολίγων εβδομάδων ο Πρόεδρος της ΑΔΑΕ, κ. Χρήστος Ράμμος, κατέθεσε στην Επιτροπή LIBE του Ευρωπαϊκού Κοινοβουλίου, τονίζοντας ότι: «Επί δεκαπέντε μήνες η ελληνική δικαιοσύνη δεν έχει κάνει τίποτα και δεν έχει διώξει κανέναν για τις υποκλοπές, ενώ αντιθέτως ασκήθηκε δίωξη σε δύο στελέχη της ανεξάρτητης αρχής επειδή τόλμησαν να κάνουν τη δουλειά τους, επειδή τόλμησαν να διερευνήσουν το σκάνδαλο». Αντί η Κυβέρνηση να πράξει ότι είναι δυνατόν για να χυθεί άπλετο φως σε ένα θέμα το οποίο εκτός των άλλων καταβαραθρώνει τη διεθνή εικόνα της Ελλάδος και φανερώνει ένα σημαντικό κίνδυνο εθνικής ασφάλειας εν μέσω γεωπολιτικής αναταραχής στην ευρύτερη γειτονιά μας, επιλέγει να συγκαλύψει, στρουθοκαμηλίζει, να πετάξει την μπάλα στην εξέδρα.

Κλείνω την παρένθεση για να επιστρέψω στον σεβασμό με τον οποίο η Κυβέρνηση της Νέας Δημοκρατίας περιβάλλει την απρόσκοπτη λειτουργία των ανεξάρτητων αρχών, υπενθυμίζοντας τα εξής: Τις φωτογραφικές τροπολογίες ώστε οι εκλεκτοί της κυβέρνησης Σαμαρά να έχουν αυτομάτως άλλα έξι χρόνια θητείας στο Εθνικό Συμβούλιο Ραδιοτηλεόρασης με μέλη πρώην Υπουργούς της Νέας Δημοκρατίας, τις αντικαταστάσεις μελών και αναπληρωτών εν μια νυκτί στην Αρχή Προστασίας Δεδομένων Προσωπικού Χαρακτήρα αμέσως μετά την εκλογή στη διακυβέρνηση το 2019, τον παροπλισμό και τη συστηματική αδιαφορία της Κυβέρνησης για το έργο και τις εκθέσεις του Συνηγόρου του Πολίτη, τις παρατάσεις θητειών και τις καταγγελίες χειραγώγησης του ΑΣΕΠ που καταλήγουν σε σωρεία γαλάζιων προσλήψεων. Σχετικά με τον ορισμό ανεξάρτητης αρχής οφείλουμε να προσθέσουμε και το ζήτημα της στελέχωσής της, διαδικασία η οποία περιγράφεται στο άρθρο 22 και στην εφαρμογή του άρθρου 31 του ν.4873/2021 περί κινητικότητας υπαλλήλων σε νεοσύστατες υπηρεσίες.

Ωστόσο, η κινητικότητα -η οποία θεσπίστηκε το 2016 από την κυβέρνηση του ΣΥΡΙΖΑ- έχει καταστρατηγηθεί σε πλήθος περιπτώσεων από τη Νέα Δημοκρατία, ενώ η αναφορά στις τελικές διατάξεις δίνει την ευχέρεια στην αρχή, με σκοπό την άσκηση των εν λόγω καθηκόντων να προχωρήσει σε κατά παρέκκλιση αποσπάσεις και μετατάξεις. Με αυτόν τον τρόπο αρνείστε επίμονα να προχωρήσετε συντεταγμένα και ορθολογικά σε έναν ετήσιο προγραμματισμό προσλήψεων κατά τις ανάγκες οι οποίες διαρκώς προκύπτουν.

Ως προς τις εισαγγελικές αρχές, οι παρεμβάσεις σας στην ανεξάρτητη δικαιοσύνη και ο παραμερισμός κάθε ίχνους ευρωπαϊκού κεκτημένου δεν αφήνουν περιθώρια αισιοδοξίας και ελπίδας για την ανάταση των θεσμών στην πατρίδα μας όσο η Κυβέρνηση εξακολουθεί να θεωρεί τον κρατικό μηχανισμό ως λάφυρό της.

Κυρίες και κύριοι συνάδελφοι, πριν κλείσω την εισήγησή μου και επ’ ευκαιρία των εύλογων και δίκαιων διαμαρτυριών των ελεύθερων επαγγελματιών αλλά και των δικηγόρων με αφορμή την κατάθεση του φορολογικού νομοσχεδίου, θα ήθελα να επισημάνω τα εξής: Θυμόμαστε όλοι πόσο λαλίστατος ήταν ο κ. Μητσοτάκης πριν τις εκλογές του 2019, αναφερόμενος σε φορομπηχτική πολιτική της τότε κυβέρνησης του ΣΥΡΙΖΑ εις βάρος των ελεύθερων επαγγελματιών και της μεσαίας τάξης, υποσχόμενος μειώσεις φόρων. Τι ακολούθησε; Η Νέα Δημοκρατία κατάφερε και έγινε Κυβέρνηση, αλλά δεν κατάφερε -ω του θαύματος- να τηρήσει τις υποσχέσεις της.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Εν μέσω πρωτοφανούς κύματος ακρίβειας και παντελούς αδυναμίας της Κυβέρνησης να πατάξει την αισχροκέρδεια ο κ. Μητσοτάκης και η Νέα Δημοκρατία θεώρησαν ότι είναι η κατάλληλη χρονική συγκυρία να αυξήσουν τις ασφαλιστικές εισφορές των ελεύθερων επαγγελματιών από 1η Ιανουαρίου του 2023 κατά 9,6% και από 1η Ιανουαρίου του 2024 κατά 3,8% και έτσι από τα 185 ευρώ που πλήρωναν επί του κακού ΣΥΡΙΖΑ, θα πληρώνουν από 1η Ιανουαρίου του 2024 μηνιαίως 250 ευρώ. Οι εν λόγω αυξήσεις μάλιστα λαμβάνουν χώρα τη στιγμή που η ολομέλεια των προέδρων των δικηγορικών συλλόγων Ελλάδος με ανακοίνωσή της επισημαίνει μεταξύ πολλών άλλων ότι το 33% των δικηγόρων βρίσκεται σε ρύθμιση οφειλών, ένας ιδιαίτερα μεγάλος αριθμός έχει απολέσει λόγω αδυναμίας τις ρυθμίσεις στις οποίες είχε υπαχθεί και βρίσκεται ενώπιον καταδιωκτικών μέτρων, δώδεκα χιλιάδες εννιακόσιοι εβδομήντα επτά δικηγόροι συστεγάζουν την επαγγελματική τους δραστηριότητα με την κατοικία τους, λόγω της αδυναμίας τους να καλύψουν τα επαγγελματικά τους έξοδα. Ο δικηγορικός κλάδος, το κίνημα της γραβάτας για να χρησιμοποιήσω μια παλαιότερη αγαπημένη σας έκφραση αν και πλέον είναι ξεχασμένα από την Κυβέρνηση της Νέας Δημοκρατίας βεβαίως δεν είναι ξεχασμένα από τους χιλιάδες ελεύθερους επαγγελματίες, τους οποίους εξαπατήσατε, βιώνει την αδιαφορία της Κυβέρνησης και οι εν λόγω συμπολίτες μας καλούνται να πληρώσουν αυξημένες ασφαλιστικές εισφορές, ενώ τώρα έρχονται αντιμέτωποι με την ανακολουθία και τις φρούδες υποσχέσεις της Νέας Δημοκρατίας όσον αφορά για παράδειγμα τη μείωση του ΦΠΑ στις δικαστηριακές υπηρεσίες και την κατάργηση του τέλους επιτηδεύματος που θα θεσμοθετούνταν από την Κυβέρνηση Μητσοτάκη.

Κάποια στιγμή θεωρώ ότι ήρθε η ώρα επιτέλους να επιδείξετε τον απαιτούμενο σεβασμό τόσο στους θεσμούς της δικαιοσύνης, στις ανεξάρτητες αρχές, όσο και στους λειτουργούς της.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Παρακαλώ να κλείσει το σύστημα της ηλεκτρονικής εγγραφής ομιλητών.

Τον λόγο τώρα έχει η ειδική αγορήτρια από το ΠΑΣΟΚ, η κ. Μιλένα Αποστολάκη.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα για μια ακόμα φορά με μεγάλη καθυστέρηση τη θεσμοθέτηση και ένταξη στην εσωτερική έννομη τάξη του κανονισμού 784 του 2021 του Ευρωπαϊκού Κοινοβουλίου και του Συμβουλίου, σχετικά με την πρόληψη της διάδοσης τρομοκρατικού περιεχομένου στο διαδίκτυο και άλλες ρυθμίσεις του Υπουργείου Δικαιοσύνης.

Η καθυστέρηση αυτή έχει ως συνέπεια άλλη μία προειδοποιητική επιστολή από την Ευρωπαϊκή Επιτροπή στη χώρα μας, αθροίζοντάς την σε έναν μεγάλο αριθμό αντίστοιχων καταλογισμών ολιγωρίας και απόκλισης από τις θεσμικές μας υποχρεώσεις. Αυτή η παγιωμένη κατάσταση για την Ελλάδα ανεξαρτήτως κυβερνήσεων που εκθέτει τη χώρα και συνιστά μια διαρκή αμφισβήτηση της ορθολογικής και συνεπούς λειτουργίας της πρέπει κάποια στιγμή να σταματήσει και πεδίο δόξης λαμπρόν για όλους όσους σήμερα βρίσκονται επικεφαλής στα υπουργεία, να σπάσουν αυτόν το φαύλο κύκλο των καθυστερήσεων.

Πέρα, όμως, από αυτή την καθυστέρηση, καθώς σήμερα συζητάμε ένα νομοσχέδιο του Υπουργείου Δικαιοσύνης δεν μπορεί να μην αναφερθούμε στη μεγάλη υστέρηση της Κυβέρνησης στον τομέα των πολιτικών εκείνων, που σύμφωνα με το ψευδές όπως εκ του αποτελέσματος αποδεικνύεται αφήγημα από το 2019 μάλιστα, θα αντιμετώπιζε το μέγα θέμα της καθυστέρησης στην απονομή της δικαιοσύνης. Μια καθυστέρηση που σε πολλές εκδοχές της αγγίζει τα όρια της αρνησιδικίας, υπονομεύει το αίσθημα ασφάλειας δικαίου, αλλά και την ανάπτυξη της οικονομίας και τις επενδυτικές της προοπτικές.

Το Υπουργείο Δικαιοσύνης, κυρίες και κύριοι συνάδελφοι, από το 2019 σε έναν άνευ προηγουμένου νομοθετικό ακτιβισμό εισηγήθηκε και η Ολομέλεια ψήφισε τριάντα νόμους. Πολλοί από τους νόμους αυτούς ήταν νόμοι που αποκλειστικώς αφορούσαν την επιτάχυνση της δικαιοσύνης, με μηδενικό αποτύπωμα, όπως εκ του αποτελέσματος προκύπτει. Η Ελλάδα έχει με διαφορά την πιο βραδεία απονομή δικαιοσύνης μεταξύ όλων των χωρών της Ευρωπαϊκής Ένωσης. Άλλοι ήταν νόμοι με μηδενική εφαρμογή, αυτό που λέμε κενό γράμμα, άδειο πουκάμισο. Η Δικαστική Αστυνομία, για παράδειγμα. Και η νέα ηγεσία του Υπουργείου Δικαιοσύνης αναγκάστηκε να επανανομοθετήσει. Πριν από λίγες μέρες ο Υπουργός εισηγήθηκε τον νέο νόμο για τη Δικαστική Αστυνομία γιατί ο προηγούμενος, ούτε δύο χρόνια πριν, δεν είχε εφαρμοστεί. Κάτι δεν πάει καλά, λοιπόν. Και κάτι δεν πάει καλά όχι μόνο ως προς την έλλειψη της πολιτικής βούλησης -σε μια Κυβέρνηση που υπενθυμίζω δεν είναι καινούργια, διανύει το πέμπτο έτος της θητείας της-, όχι μόνο στην επάρκεια ως προς το νομοθετείν, αλλά σε ό,τι αφορά τις κτιριακές υποδομές και τις ελλείψεις σε ανθρώπινο κεφάλαιο, δηλαδή κυρίως σε δικαστικούς υπαλλήλους που υπηρετούν στα δικαστήρια της χώρας.

Όλα αυτά δεν παραπέμπουν ούτε σε επιτελικό κράτος ούτε σε σύγχρονη ευρωπαϊκή χώρα, που ανήκει στον πυρήνα της Ευρωπαϊκής Ένωσης. Μόλις πριν λίγες μέρες το πρωτοφανές περιστατικό που συνέβη στο πρωτοδικείο της Αθήνας με δύο τραυματισμούς, δεν είναι κάτι τυχαίο. Είναι αποτέλεσμα και απόρροια των προβλημάτων στατικότητας και παλαιότητας, αλλά και ελλιπούς συντήρησης των κτηρίων και δυστυχώς δεν εξαντλείται στο μεγαλύτερο πρωτοδικείο της χώρας.

Τώρα σε ό,τι αφορά τον κανονισμό, η εφαρμογή των διατάξεων του κανονισμού έχει ως στόχο να διασφαλίσει την ομαλή λειτουργία της ψηφιακής ενιαίας αγοράς σε μια ανοιχτή και δημοκρατική κοινωνία, αντιμετωπίζοντας την καταχρηστική, κολάσιμη και επικίνδυνη χρήση των υπηρεσιών φιλοξενίας για τρομοκρατικούς σκοπούς. Η στόχευση των διατάξεων αφορά στη δημόσια ασφάλεια σε ολόκληρη την ένωση, στόχευση εξαιρετικά σημαντική σε μια περίοδο, κυρίες και κύριοι συνάδελφοι, που οι ασυμμετρίες πυκνώνουν, που οι επιθέσεις εναντίον δημοκρατικών κατακτήσεων πολλαπλασιάζονται, τα ατομικά δικαιώματα τίθενται εν αμφιβολία, το ευρωπαϊκό κεκτημένο και οι αξίες του ευρωπαϊκού πολιτισμού δοκιμάζονται και η ανεκτικότητα είναι ένα ζητούμενο με πολλαπλές εκδοχές και διαστάσεις.

Οφείλουμε, λοιπόν, στο όνομα των δημοκρατικών αξιών και του ευρωπαϊκού κράτους δικαίου να διαμορφώνουμε πλαίσιο για τη δοκιμαζόμενη δημόσια ασφάλεια με σεβασμό και προσήλωση στα δικαιώματα και τις ελευθερίες όπως αυτά προστατεύονται από την ευρωπαϊκή σύμβαση δικαιωμάτων του ανθρώπου, τον χάρτη των Ηνωμένων Εθνών και το Σύνταγμά μας, καθώς αυτές οι δύο παράμετροι δηλαδή η προστασία της δημόσιας ασφάλειας και των ατομικών δικαιωμάτων δεν είναι ασύμβατες και οι ιεραρχήσεις μας οφείλουν ισομερώς να τις συμπεριλαμβάνουν.

Ο κανονισμός περιέχει σύνολο διατάξεων όσον αφορά τη διαδικασία έκδοσης εντολών αφαίρεσης τρομοκρατικού περιεχομένου από το διαδίκτυο του χρόνου μέσα στον οποίο οι πάροχοι υπηρεσιών φιλοξενίας οφείλουν να αφαιρέσουν αυτό το περιεχόμενο, τα ειδικά μέτρα που πρέπει να λαμβάνουν οι πάροχοι υπηρεσιών φιλοξενίας για την πρόληψη - προστασία από τη διάδοση τρομοκρατικού περιεχομένου. Ο καθορισμός, όμως, των αρμόδιων αρχών για την έκδοση των εντολών αφαίρεσης ή το ποινικό πλαίσιο, στις περιπτώσεις παραβιάσεων, επαφίεται στα κράτη-μέλη και επ’ αυτών των κυβερνητικών επιλογών έχουμε να επισημάνουμε ορισμένα καίρια ζητήματα.

Ο σκοπός του κανονισμού είναι η πρόληψη της διάδοσης τρομοκρατικού περιεχομένου στο διαδίκτυο. Επιμείναμε, κύριε Υπουργέ, καθ’ όλη τη διάρκεια της συζήτησης στην επιτροπή ότι είναι χρήσιμη η συμπερίληψη στο υπό συζήτηση νομοσχέδιο του ορισμού του τρομοκρατικού περιεχομένου, της προσθήκης δηλαδή αυτού του ορισμού στο άρθρο 4 που έτσι κι αλλιώς περιλαμβάνει ο ορισμός. Ακούσαμε από τον Υφυπουργό τις αιτιάσεις στην παραπομπή στο άρθρο 187 του Ποινικού Κώδικα. Όμως, επιμένουμε ότι η ευθεία αναφορά είναι σκόπιμη και είναι σκόπιμη για έναν ακόμη λόγο. Γιατί παραλείπονται στο σχέδιο νόμου το οποίο εισηγείστε οι επιφυλάξεις που ο κανονισμός έχει στο άρθρο 1, παρ. 1β και παρ. 4 υπέρ της προστασίας θεμελιωδών δικαιωμάτων έκφρασης και πληροφόρησης σε μια ανοικτή και δημοκρατική κοινωνία, με ελευθερία και πολυφωνία στα μέσα μαζικής ενημέρωσης. Επιλέξατε αυτές τις επιφυλάξεις να μην τις συμπεριλάβετε, επιλέξατε να μη συμπεριλάβετε στους ορισμούς τον ορισμό του τρομοκρατικού. Είναι μία αστοχία κατά την άποψή μας και σας καλούμε τώρα εκμεταλλευόμενοι την παρουσία σας εδώ να το ξαναδείτε.

Στο άρθρο 13 παρ. 2 ορίζεται ότι τα κράτη-μέλη διασφαλίζουν ότι οι αρμόδιες αρχές και μεταξύ άλλων η Εθνική Επιτροπή Τηλεπικοινωνιών και Ταχυδρομείων την οποία στο άρθρο 5 συμπεριλαμβάνετε στους αρμόδιους εθνικούς φορείς ασκούν τα καθήκοντά τους όχι μόνο με τρόπο αντικειμενικό και αμερόληπτο, αλλά δεν λαμβάνουν οδηγίες από άλλο φορέα σε σχέση με την άσκηση των καθηκόντων τους.

Τώρα, δυστυχώς, ο τρόπος με τον οποίο η ελληνική Κυβέρνηση συμπεριφέρεται στις ανεξάρτητες αρχές, και μάλιστα, στις ανεξάρτητες αρχές που έχουν συνταγματική περιωπή, αν σκεφτούμε ότι η Εθνική Επιτροπή Τηλεπικοινωνιών και Ταχυδρομείων δεν είναι συνταγματικά κατοχυρωμένη, άρα η διοίκησή της επιλέγεται από την κυβέρνηση χωρίς την αυξημένη πλειοψηφία που το Σύνταγμα επιβάλλει για τις αρχές τις οποίες το ίδιο κατοχυρώνει, μας κάνει, κύριε Υπουργέ, να είμαστε εξαιρετικά επιφυλακτικοί σε σχέση με το αν θα τηρηθεί το γράμμα του κανονισμού για τις μη οδηγίες από άλλο φορέα σε σχέση με την άσκηση των καθηκόντων της επιτροπής. Δεν υπάρχει κανένας λόγος να είμαστε αισιόδοξοι ότι αυτές οι κατευθύνσεις του κανονισμού θα τηρηθούν από μια Κυβέρνηση η οποία συστηματικά παραβιάζει και επιτίθεται στις ανεξάρτητες αρχές.

Πέραν, όμως, αυτού υπάρχει και ένα ζήτημα που είναι λειτουργικό. Με τον κανονισμό, με το υπό ψήφιση νομοσχέδιο, προστίθενται αρμοδιότητες στην Εθνική Επιτροπή Τηλεπικοινωνιών και Ταχυδρομείων, η οποία είναι ως γνωστόν ήδη υποστελεχωμένη. Είναι κοινός τόπος η ανεπάρκεια και των οικονομικών και των ανθρώπινων πόρων της.

Υπάρχει η πρόβλεψη στο άρθρο 22 για την κινητικότητα. Ο Υφυπουργός στην επιτροπή έδειξε να ευαισθητοποιείται από τις επισημάνσεις της διοίκησης της επιτροπής. Είναι σημαντική η δική σας δέσμευση ότι θα ενισχυθεί η επιτροπή για να μην ακούσουμε μετά από λίγο χρόνο, σε ενδεχόμενες αποκλίσεις που θα προκύψουν, τη μόνιμη επωδό από μια Κυβέρνηση παρατηρητή και σχολιαστή των γεγονότων, ότι όλα αυτά οφείλονται σε έλλειψη προσωπικού, σαν να μην είναι δική της ευθύνη να εξασφαλίζει το υπάρχον προσωπικό.

Έχουμε μια σημαντική διαφορά σε ό,τι αφορά ερμηνευτικά ζητήματα του εφαρμοστή του Ποινικού Δικαίου σε ό,τι αφορά την παράβαση της υποχρέωσης αφαίρεσης ή απενεργοποίησης της πρόσβασης σε τρομοκρατικό περιεχόμενο, η οποία γίνεται με βάση τη διατύπωση του νομοσχεδίου διά πράξεως ή παραλείψεως. Είναι μια διατύπωση η οποία θα δημιουργήσει ερμηνευτικά ζητήματα και γι’ αυτό μιλήσαμε για την αντικατάστασή της, από μια διατύπωση που θα παράσχει ασφάλεια δικαίου εφόσον, δηλαδή, με πρόθεση παρείχαν οποιαδήποτε συνδρομή στην τέλεσή τους. Αυτή η διατύπωση είναι μια διατύπωση που δεν θα προκαλέσει ερμηνευτικά ζητήματα.

Στο πλαίσιο που αφορά τα δικαιώματα ενδικοφανών προσφυγών των πολιτών απέναντι στις αποφάσεις της αρμόδιας εθνικής αρχής, δηλαδή, της Εθνικής Επιτροπής Τηλεπικοινωνιών και Ταχυδρομείων, παρά την ύπαρξη ενός στέρεου σήμερα δικονομικού πλαισίου, το οποίο προσφέρουν τόσο ο Κώδικας Διοικητικής Δικονομίας στα άρθρα 200 επόμενα, όσο και το π.δ.18/1989, η Κυβέρνηση επιμένει στη σωρευτική άθροιση προϋποθέσεων, η οποία μάλιστα επενεργεί σωρευτικά. Με τον τρόπο αυτόν η Κυβέρνηση δεν περιορίζει απλώς, αλλά επί της ουσίας αναιρεί και εμποδίζει την κρίση του φυσικού δικαστή.

Η Κυβέρνηση φέρνει στο δεύτερο μέρος του νομοσχεδίου λοιπές επείγουσες ρυθμίσεις του Υπουργείου Δικαιοσύνης και με μια από αυτές έρχεται να συνομολογήσει και πάλι αυτό που προηγουμένως αναφέραμε, την προχειρότητα στη νομοθέτηση, μιας που έρχεστε να τροποποιήσετε και να συμπληρώσετε τον Κώδικα Οργανισμού Δικαστηρίων και Κατάστασης Δικαστικών Λειτουργών, τον οποίο ψηφίσατε το 2022, κύριε Υπουργέ. Μπορεί να μην ήσασταν εσείς, αλλά η Κυβέρνηση είναι ενιαία. Και η Κυβέρνηση νομοθέτησε για τον Κώδικα Οργανισμού Δικαστηρίων μόλις το 2022 και ήταν και πάλι ένα νομοθέτημα το οποίο είχε αστοχίες και αβλεψίες και έρχεστε τώρα να τις συμπληρώσετε. Ορθώς τις συμπληρώνετε.

Επίσης, υπάρχει μια συγκεκριμένη διατύπωση για ό,τι αφορά το πληροφοριακό σύστημα για τις ανάγκες του Ανώτατου Ειδικού Δικαστηρίου.

Όπως γνωρίζετε, κύριε Υπουργέ, το Ανώτατο Ειδικό Δικαστήριο έχει κατά κανόνα ελάχιστο αριθμό υποθέσεων κατ’ έτος. Κι εδώ μιλάτε για ένα διακριτό πληροφοριακό σύστημα. Υπήρξε από τον Υφυπουργό σαφής δέσμευση ενώπιον της επιτροπής κατόπιν επισήμανσής μας ότι δεν συνεπάγεται καμμία πρόσθετη δαπάνη για τη συντήρηση και τη διαχείρισή του, ότι εντάσσεται στο Πρόγραμμα Δημοσίων Επενδύσεων του Υπουργείου Δικαιοσύνης, στο υποέργο 1, για την ψηφιακή αναβάθμιση του συστήματος.

Κρατάμε αυτή τη δέσμευση. Θα την παρακολουθήσουμε στενά με βάση τη διαβεβαίωση η οποία παρεσχέθη ενώπιον της Βουλής.

Ερχόμαστε, όμως, στο ακροτελεύτιο άρθρο του νομοσχεδίου, που είναι για μας ένας επόμενος κρίκος στις μεθοδεύσεις της Κυβέρνησης, που συγκροτούν το δεύτερο το δίδυμο σκάνδαλο των υποκλοπών, αυτό της συγκάλυψης. Με αυτό το νομοσχέδιο με το οποίο εντάσσεται ένας ευρωπαϊκός κανονισμός στην εσωτερική έννομη τάξη φέρνετε μια διάταξη που αφορά την Εθνική Υπηρεσία Πληροφοριών. Προβλέπεται η αναπλήρωση του δεύτερου εισαγγελέα, αντεισαγγελέα του Αρείου Πάγου ή εισαγγελέα εφετών, που προσυπογράφει τις άρσεις του απορρήτου των επικοινωνιών που υπογράφουν ως πρώτοι εισαγγελείς οι εισαγγελείς της ΕΥΠ ή οι εισαγγελείς της αρμόδιας υπηρεσίας της ΕΛ.ΑΣ..

Πράγματι δεν προβλέπεται στον νόμο η διαδικασία ορισμού αναπληρωτή. Το κενό, όμως, καλύπτεται μέχρι σήμερα από τη διάταξη του Οργανισμού Δικαστηρίων όπου προβλέπεται μέθοδος αναπλήρωσης εκ του επόμενου αρχαιότερου εισαγγελέα και καλύπτεται μια χαρά. Οι διατάξεις περί αναπλήρωσης εφαρμόζονται καθημερινά σε δίκες μείζονος σημασίας και ως γνωστόν η εισαγγελική αρχή είναι ενιαία και αδιαίρετη.

Για ποιον λόγο, λοιπόν, η Κυβέρνηση έρχεται να νομοθετήσει ειδικώς με τυπική διάταξη την αναπλήρωση του δεύτερου εισαγγελέα; Για να ελέγξει απολύτως τους όρους για να μην υπάρξει καμμία χαραμάδα τυχαίου, όπως η αρχαιότητα, ως προς το ποιος τελικά αποφασίζει την άρση του απορρήτου. Οι υφιστάμενες διατάξεις παράγουν τυχαιότητα και αβεβαιότητα ως προς τα πρόσωπα που θα κληθούν να αναπληρώσουν. Κι εσείς θέλετε να αποκλείσετε κάθε τέτοιο ενδεχόμενο για να στεγανοποιήσετε απολύτως τη διαδικασία.

Η μεθόδευση προκειμένου να εμποδίσετε με κάθε πρακτικό και νομικό μέσο τον έλεγχο των αυθαιρεσιών στην παρακρατική δράση της υπό την πολιτική καθοδήγηση αξιωματούχων της απόλυτης εμπιστοσύνης του πρωθυπουργού, κυρίες και κύριοι συνάδελφοι, συνεχίζεται.

Υλοποιήθηκε με τον ν.5002/2022 τον οποίο σπεύδετε να συμπληρώσετε καθώς εντοπίσατε κενό που επιτρέπει την εμπλοκή εισαγγελικού λειτουργού εκτός σκοτεινών μεθοδεύσεων. Είναι ο νόμος που αποτελεί το μέρος του διδύμου σκανδάλων, το σκάνδαλο της συγκάλυψης, το οποίο βρίσκεται σε πλήρη εξέλιξη και έχουν γίνει τα πάντα προκειμένου να μη βγει τίποτα στο φως. Υπογράψατε πρόσφατα, μέσα στη νύχτα, το φύλλο της Εφημερίδας της Κυβέρνησης για την αλλαγή των προσώπων της ολομέλειας της ΑΔΑΕ και συνεχίζετε στεγανοποιώντας διαδικασίες ώστε να μην παρεισφρήσουν λειτουργοί τους οποίους δεν ελέγχετε.

Ο κ. Ράμμος, ένας άνθρωπος με στέρεη νομική συγκρότηση και αδιαμφισβήτητη ηθική συγκρότηση που δυστυχώς αντιμετωπίζει βιωματικά όλη την κατάσταση που περιέγραψα σε ό,τι αφορά τη θεσμική και πολιτική συμπεριφορά της Κυβέρνησης απέναντι στις ανεξάρτητες αρχές, πρότεινε κατά τη διάρκεια της επιτροπής, εφόσον η αρχαιότητα δεν είναι η οδός, μια λύση, την επιλογή του δεύτερου εισαγγελικού λειτουργού όχι από μονοπρόσωπο όργανο, όχι από τον εισαγγελέα του Αρείου Πάγου, αλλά από ένα συλλογικό όργανο όπου ο εισαγγελέας του Αρείου Πάγου θα συνεπικουρείται από τους αντιεισαγγελείς του Αρείου Πάγου.

Υπάρχει και άλλη οδός. Είναι σαφές ότι ούτε τη δική μας υπόμνηση, πολύ περισσότερο ούτε την πρόταση του κ. Ράμου θα κάνετε δεκτή. Δεν είναι αβλεψία, δεν είναι άποψη αυτό το οποίο εισάγετε με το συγκεκριμένο νομοσχέδιο, είναι ο επόμενος κρίκος σε μια αλυσιδωτή μεθόδευση.

Σε αυτές, όμως, τις μεθοδεύσεις, οι οποίες σε πείσμα όσων προκλητικά Υπουργοί σας εκστομίζουν, ενδιαφέρουν πολύ τους πολίτες, όπως τους ενδιαφέρει πάρα πολύ και η τραγωδία των Τεμπών θα μας βρίσκεται συνεχώς και μέχρι το τέλος απέναντί σας. Θα μας βρίσκετε απέναντί σας στη Βουλή, θα μας βρίσκεται απέναντί σας στη δικαιοσύνη την ελληνική και την ευρωπαϊκή, για να υπερασπιστούμε τη δημοκρατία και το κράτος δικαίου, σ’ έναν αγώνα που με βεβαιότητα σας λέμε πως στο τέλος θα χάσετε.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Και εμείς ευχαριστούμε.

Θα ήθελα να κάνω μία ανακοίνωση προς το Σώμα.

Η Διαρκής Επιτροπής Παραγωγής και Εμπορίου καταθέτει την έκθεση της επί του σχεδίου νόμου του Υπουργείου Αγροτικής Ανάπτυξης και Τροφίμων: «Κύρωση του Μνημονίου Κατανόησης μεταξύ του Υπουργείου Αγροτικής Ανάπτυξης και Τροφίμων της Ελληνικής Δημοκρατίας και του Υπουργείου Γεωργίας και Αγροτικής Πρόνοιας της Δημοκρατίας της Ινδίας για συνεργασία στον τομέα της γεωργίας».

Τον λόγο τώρα έχει η ειδική αγορήτρια του Κομμουνιστικού Κόμματος Ελλάδος, κ. Μαρία Κομνηνάκα.

Ορίστε, κυρία συνάδελφε, έχετε τον λόγο.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Συμπληρώνονται αύριο πενήντα χρόνια από τον ηρωικό ξεσηκωμό του Πολυτεχνείου και αν έκανε κανείς αναγωγή στα γεγονότα εκείνου του ζεστού Νοέμβρη του 1973, με βάση τις προβλέψεις του νόμου που φέρνετε και τις διατάξεις του ευρωπαϊκού κανονισμού στον οποίο αυτές παραπέμπουν, αυτός ο εξεγερμένος λαός και η νεολαία, ακόμα και με τις σημερινές σας διατάξεις, θα χαρακτηρίζονταν ως τρομοκράτες.

Τα συνθήματα «Ψωμί - Παιδεία - Ελευθερία» θα χαρακτηρίζονταν τρομοκρατικά σύμφωνα με το σχετικό πρόγραμμα της Ευρωπαϊκής Ένωσης, το οποίο προβλέπει τα μέτρα πρόληψης της τρομοκρατίας και θα κατατάσσονταν σε αυτόν τον επικίνδυνο ακροαριστερό ριζοσπαστισμό που φύει την τρομοκρατία, ο οποίος αντιτίθεται στις καθιερωμένες πολιτικές και οικονομικές ελίτ, αντιτίθεται στην αυξανόμενη ιδιωτικοποίηση της εκπαίδευσης, της υγείας, των μεταφορών, καθώς και της Διεθνούς Συμφωνίας Ελεύθερου Εμπορίου, σε αυτόν τον επικίνδυνο ακροαριστερό ριζοσπαστισμό που απορρίπτει τις καπιταλιστικές αξίες, που θεωρούνται κύρια αιτία της κοινωνικής ανισότητας. Αυτά χαρακτηρίζουν τα ευρωπαϊκά κείμενα ως τρομοκρατία. Και αυτά, βέβαια, ψηφίσατε στο Ευρωκοινοβούλιο, κυρίες και κύριοι της Νέας Δημοκρατίας, αλλά και του ΣΥΡΙΖΑ και του ΠΑΣΟΚ, για να τιμήσετε μάλλον αυτές τις αγωνιστικές σας παραδόσεις.

Όσο για το σύνθημα «Έξω οι ΗΠΑ - έξω το ΝΑΤΟ» που κοσμούσαν τις πύλες του Πολυτεχνείου και τις κοσμεί και αυτές τις μέρες στον τριήμερο εορτασμό, αυτά κι αν θα λάμβαναν άμεση εντολή αφαίρεσης τρομοκρατικού περιεχομένου, εντός λιγότερο μιας ώρας.

Εδώ που τα λέμε κάποιοι πριν μερικά χρόνια την εκτέλεσαν αυτή την εντολή αφαίρεσης του τρομοκρατικού περιεχομένου, αφού όχι μόνο σταματούσαν την πορεία στη Μεγάλη Βρετανία, μην τυχόν και βρεθούν έξω από την Αμερικανική Πρεσβεία, αλλά έσβησαν και αυτά τα επικίνδυνα συνθήματα από τις πύλες του Πολυτεχνείου, ακόμη και από τις αφίσες τους. Ήταν άραγε διασυνοριακή η εντολή αφαίρεσης του επικίνδυνου περιεχομένου ή με δική τους πρωτοβουλία το έκαναν για να μη διαταράξουν τις σχέσεις με τα σύμμαχα κράτη;

Θα μπορούσε πραγματικά κανείς να ευθυμεί με αυτές τις ειρωνείες που έφερε η ιστορία αν δεν αφορούσαν πολύ επικίνδυνες νομοθετικές εξελίξεις, που δημιουργούν ένα όλο και πιο ασφυκτικό πλαίσιο για τις λαϊκές ελευθερίες και τα δικαιώματα. Φυσικά κάθε άλλο παρά τυχαία είναι η χρονική συγκυρία, αλλά και η σπουδή που δείχνει η Κυβέρνηση να εισαγάγει αυτό το νομοσχέδιο για την αποτελεσματικότερη ενσωμάτωση του Κανονισμού του Ευρωπαϊκού Κοινοβουλίου για την πρόληψη της διάδοσης τρομοκρατικού περιεχομένου στο διαδίκτυο, προσθέτοντας ένα ακόμα όπλο στο μακρύ μέχρι σήμερα κατάλογο που ενισχύει την καταστολή, το φακέλωμα και τον περιορισμό της ελευθερίας της έκφρασης κατ’ εφαρμογή της αντιδραστικής ευρωενωσιακής νομοθεσίας.

Και λέμε ότι δεν είναι τυχαία η χρονική συγκυρία, γιατί για άλλη μια φορά αξιοποιείται η πολλαπλά χρήσιμη για την Ευρωπαϊκή Ένωση και τα αστικά κράτη έννοια της τρομοκρατίας για να ενισχυθεί η αποτελεσματικότητα του ελληνικού κράτους στην προσπάθεια στοχοποίησης και φίμωσης κάθε φωνής που αντιπαρατίθεται στην εγκληματική αντιιμπεριαλιστική βαρβαρότητα, κάθε φωνής που δεν συμβιβάζεται με τη φρίκη του πολέμου, με το αιματοκύλισμα του παλαιστινιακού λαού από το κράτος - δολοφόνο του Ισραήλ.

Το συγκεκριμένο νομοσχέδιο, λοιπόν, είναι ένας ακόμα κρίκος στην ανεπιτυχή προσπάθεια που κάνει η Κυβέρνηση να επιβάλει σιγή νεκροταφείου μπροστά στην όλο και βαθύτερη εμπλοκή της χώρας μας στη στήριξη των αιματηρών σχεδίων ΗΠΑ, ΝΑΤΟ και Ευρωπαϊκής Ένωσης στην περιοχή, εμπλοκή που για τα κέρδη των λίγων καθιστά τον ελληνικό λαό σε στόχο αντιποίνων με την παράδοση και διάθεση αεροδρομίων, λιμανιών της χώρας με την πολύμορφη συνεργασία και διευκολύνσεις στο κατοχικό κράτος του Ισραήλ και τους άλλους ιμπεριαλιστές συμμάχους σας.

Αυτά είναι, κύριοι της Κυβέρνησης, που εκθέτουν τον λαό μας σε μεγάλους κινδύνους και όχι βέβαια η μαζική λαϊκή δράση ενάντια στο πολεμικό σφαγείο πόσο μάλλον οι συμβολικές ενέργειες που προωθούν τη φιλία και την αλληλεγγύη ανάμεσα στον ελληνικό και στον παλαιστινιακό λαό, όπως αυτή του νεαρού Παλαιστίνιου που προέβη στο έγκλημα καθοσιώσεως να υψώσει την παλαιστινιακή μαζί με την ελληνική σημαία στη διάρκεια της μεγαλειώδους λαϊκής κινητοποίησης.

Γι’ αυτό φτάσατε στο σημείο να ενεργοποιήσετε μάλιστα το άρθρο 141 του Ποινικού Κώδικα, την κατηγορία δηλαδή πως ο νεαρός Παλαιστίνιος με αυτόν τον τρόπο εκθέτει το κράτος σε κίνδυνο αντιποίνων και διαταράσσει τις φιλικές σχέσεις του ελληνικού κράτους με ξένο, αποκαλύπτοντας ποιες είναι πραγματικά οι αγωνίες σας, αλλά κυρίως ανοίγοντας πολύ επικίνδυνους δρόμους για το λαό και το κίνημά του που δεν σταματά και ούτε πρόκειται να σταματήσει να διαδηλώνει ενάντια στο έγκλημα. Πολύ περισσότερο όταν κεντρικό αίτημα αυτών των λαϊκών κινητοποιήσεων είναι η δημιουργία ανεξάρτητου παλαιστινιακού κράτους για το οποίο υπάρχει ομόφωνη απόφαση της Βουλής από το 2015, κύριοι της Κυβέρνησης και κύριοι του ΣΥΡΙΖΑ, που την αφήσατε στα συρτάρια τέσσερα χρόνια και οι λοιποί βέβαια που ποιείτε έκτοτε τη νήσσαν.

Μάλιστα στην τοποθέτηση στην επιτροπή σάς είπα ότι για την ταυτοποίηση του νεαρού Παλαιστίνιου και για να ντυθεί με τον μανδύα της αναγκαιότητας αυτή η απαράδεκτη πράξη μπήκε μπροστά και αξιοποιήθηκε όλος αυτός ο σκοτεινός ακροδεξιός θεσμός ο μηχανισμός παραγωγής fake news των μέσων κοινωνικής δικτύωσης, μερικά από τα οποία είχε νωρίτερα αραδιάσει και στα τηλεοπτικά πάνελ ο κ. Πλεύρης για να φτιάξει το ανάλογο κλίμα. Δεν μπορούσα να φανταστώ ποτέ ότι μετά, αφού είχε ήδη διαψευστεί και με τον πλέον επίσημο τρόπο όλη αυτή η παραφιλολογία για να το πω κομψά, θα ερχόσασταν και μέσα στη Βουλή στη συνεδρίαση της επιτροπής να την αναπαράξετε, κυρία Παπακώστα, κυρία εισηγήτρια της Πλειοψηφίας, μάλιστα εγκαλώντας μας που δεν ενοχληθήκαμε από το γεγονός ότι ο νεαρός Παλαιστίνιος δήθεν κατέβασε την ελληνική σημαία για να ανεβάσει την παλαιστινιακή. Δεν είχατε προλάβει φαίνεται να ενημερωθείτε γι’ αυτά τα αισχρά fake news που αναπαρήγαγαν και τα κυβερνητικά σας στελέχη. Εσείς πάντως απ’ ότι φαίνεται δεν ενοχλείστε από το να αναπαράγετε άκριτα τα πιο καραμπινάτα fake news στη σπουδή σας να αξιολογηθείτε με άριστα στο ξέπλυμα της Κυβέρνησης για την πλήρη ευθυγράμμιση της με το κράτος - τρομοκράτη του Ισραήλ.

Όπως και να το κάνεις, βέβαια, είναι και λίγο τραγική ειρωνεία να αναπαράγονται αυτά τα fake news στο πλαίσιο της συζήτησης του νομοσχεδίου για την πρόληψη της διάδοσης τρομοκρατικού περιεχομένου στο διαδίκτυο.

Δεν μπορεί, λοιπόν, η Κυβέρνηση και όλα τα επιτελεία της να κρύψουν την ενόχλησή τους για το γεγονός ότι παρά τους τερατώδεις μηχανισμούς παραπληροφόρησης που έχουν στηθεί από τους ιμπεριαλιστές συμμάχους σας δεν περνάει αμάσητη η πολεμική προπαγάνδα. Απέναντι σε αυτούς τους επικίνδυνους ιμπεριαλιστικούς σχεδιασμούς ενοχλεί το τεράστιο κύμα αλληλεγγύης στον παλαιστινιακό λαό, ενοχλεί η απαίτηση να σταματήσει η εμπλοκή της Ελλάδας στο μακελειό. Ανησυχείτε, ανησυχούν τα αστικά επιτελεία ότι αυτό το κύμα αλληλεγγύης και καταδίκης της εμπλοκής της χώρας μας θα καταδικάσει συνολικά και την πολιτική και το σύστημα που γεννά τους πολέμους, τη φτώχεια και την εξαθλίωση.

Γι’ αυτό και η έκθεση συνεπειών της ρύθμισης του σημερινού νομοσχεδίου αναφέρει ότι ο στόχος αυτού είναι η πρόληψη διάδοσης τρομοκρατικού περιεχομένου στο διαδίκτυο, προκειμένου να μην ριζοσπαστικοποιηθεί το κοινό.

Για άλλη μια φορά, λοιπόν, αξιοποιείται το γνωστό αυτό όχημα της τρομοκρατίας, με το οποίο τα τελευταία χρόνια στο πλαίσιο της Ευρωπαϊκής Ένωσης έχουν διανυθεί πολλά χιλιόμετρα σε αντιδραστική κατεύθυνση τόσο στην αστική θεωρία αλλά και στην πράξη. Δεν λείπει τυχαία από τις ρυθμίσεις του νομοσχεδίου ένας περιοριστικά περιγραφόμενος ορισμός τον οποίο ζήτησε με την παρέμβασή της η εισηγήτρια του ΠΑΣΟΚ για το τι μπορεί να χαρακτηριστεί ως τρομοκρατικό περιεχόμενο, γιατί, βεβαίως, σκόπιμα δεν υπάρχει για την τρομοκρατία ένας ενιαία αποδεκτός ορισμός, όμως, κυρίως επειδή ακριβώς είναι στόχευση του κανονισμού να αξιοποιήσει αυτή την απαράδεκτη, ανιστόρητη και με σκοπιμότητα δομημένη γραμμή της Ευρωπαϊκής Ένωσης, που από τη μια ποινικοποιεί την πάλη των εργαζόμενων και των λαών για την καλυτέρευση της ζωής τους και από την άλλη την τσουβαλιάζει με κάθε τι το αντιδραστικό και εχθρικό προς τα συμφέροντα της εργατικής τάξης και του λαού.

Έτσι, λοιπόν, κατά την EUROPOL, σήμερα υπό την έννοια τρομοκρατία, αυτή την έννοια-ομπρέλα, ταξινομείται η τζιχαντιστική δράση, η εθνικιστική αυτονομιστική δράση και εκεί μαζί λέτε «η αριστερή, κομμουνιστική και αναρχική, η δεξιά, ακροδεξιά, ακόμα και η μονοθεματική δράση, ακόμα και για τα δικαιώματα των ζώων και λοιπά». Όλα αυτά ένας αχταρμάς στο τσουβάλι της έννοιας της τρομοκρατίας. Αυτό είναι το απαράδεκτο τσουβάλιασμα που κάνετε της οργανωμένης λαϊκής πάλης και δράσης με τον εθνικισμό, με τους φασίστες, ή τζιχαντιστές.

Και βέβαια, στο όνομα της πρόληψης της τρομοκρατίας, για να εντοπίζεται και να αντιμετωπίζεται η τρομοκρατική δράση πριν καν εκδηλωθεί, διαμορφώθηκε και αυτή η περιβόητη έννοια της ριζοσπαστικοποίησης που ενοχοποιήθηκε, όπως και παραπάνω σας είπα, ώστε τα κράτη να παίρνουν μέτρα από πολύ νωρίς και προληπτικά. Έτσι, στο όνομα της καταπολέμησης της ριζοσπαστικοποίησης νομιμοποιούνται στη δημοκρατική σας Ευρωπαϊκή Ένωση μέτρα παρακολούθησης, σάρωσης του διαδικτύου, προώθησης με κάθε τρόπο της κυρίαρχης ιδεολογίας και προπαγάνδας.

Και βέβαια, αντιλαμβάνεται κανείς τι κινδύνους κρύβει αυτό για τις λαϊκές ελευθερίες, όταν διαβάζει στα επίσημα κείμενα της Ευρωπαϊκής Ένωσης τι περιγράφεται ως ριζοσπαστικοποίηση, περιλαμβάνοντας μέσα σε αυτά ως έναν από τους μεγαλύτερους κινδύνους που μπορούν να θέσουν σε κίνδυνο τη συνοχή και τη σταθερότητα της Ευρωπαϊκής Ένωσης τις λαϊκές διαδηλώσεις διαμαρτυρίας. Κάπως έτσι, λοιπόν, έχει στρωθεί το έδαφος ακόμα και για αλλεπάλληλες κρατικές διώξεις κομμουνιστικών κομμάτων, της πολιτικής δράσης των κομμουνιστών και της κομμουνιστικής ιδεολογίας στο 1/3 των κρατών-μελών της Ευρωπαϊκής Ένωσης.

Φυσικά, την ίδια στιγμή με ιδιαίτερη ένταση και ταχύτητα προχωράει και η προληπτική παρέμβαση των κρατικών αρχών και των διαφόρων εταιρειών του διαδικτύου επί του περιεχομένου που διακινείται στο διαδίκτυο με την αιτιολογία όχι μόνο του εντοπισμού τρομοκρατικού περιεχομένου, αλλά και της αντιμετώπισης της διασποράς ψευδών ειδήσεων. Και η προληπτική παρέμβαση επί του περιεχομένου στην πραγματικότητα επιτρέπει και τον πιο εκτεταμένο, μαζικό και προληπτικό σκανάρισμα της πληροφορίας στο διαδίκτυο κάθε είδους.

Και για ό,τι, βέβαια, αφήνουν ελεύθερο οι διάφοροι μονοπωλιακοί μηχανισμοί του διαδικτύου, που όπως μας είπε και ο κύριος Υφυπουργός, για ό,τι δεν κατεβάζουν με δική τους πρωτοβουλία οι πάροχοι, καλούνται τώρα τα αστικά κράτη να διαμορφώσουν τον αντίστοιχο κρατικό μηχανισμό που θα περνάει από πιο σφιχτό κόσκινο τον έλεγχο της πληροφορίας, για να μην μπορεί να ξεφεύγει, να υπάρχει η παραμικρή πληροφορία.

Γι’ αυτό και βέβαια δικαιολογείται και είναι στην άμεση στόχευση της Ευρωπαϊκής Επιτροπής στο πλαίσιο του πιο αυτοματοποιημένου ελέγχου η διαμόρφωση πιο αναβαθμισμένων τεχνικών μέσων και μεθόδων για τον εντοπισμό και αποκλεισμό αυτού του περιεχομένου. Και σε αυτό το πλαίσιο, βέβαια και τα διάφορα κράτη-μέλη και οι μηχανισμοί λαμβάνουν μέτρα εποπτείας και κατηγοριοποίησης του περιεχομένου του διαδικτύου μεταξύ άλλων και για τον έλεγχο και των πολιτικών διαφημίσεων.

Αυτή η προσπάθεια εποπτείας και περιορισμού του διαδικτύου αναπτύχθηκε σε πολύ μεγάλο βαθμό με αφορμή την πανδημία και τον πόλεμο στην Ουκρανία και σήμερα, βέβαια, με τον πόλεμο στη Μέση Ανατολή παίρνει ακόμα πιο τρομακτικές διαστάσεις. Γι’ αυτό και υπάρχει πολύ μεγάλος αριθμός διαφημίσεων ή ανακοινώσεων που ήδη αποκλείεται από τα μέσα αυτά, όπως σας είπα για γνωστή διαφήμιση συναυλίας αφιερωμένη στο Πολυτεχνείο και στην αλληλεγγύη στον λαό της Παλαιστίνης. Γι’ αυτό κλειδώθηκε ο λογαριασμός του «ΟΔΗΓΗΤΗ», της εφημερίδας της ΚΝΕ, στο «X», το πρώην Twitter, γιατί θεωρήθηκε ότι το σύνθημα «Κάτω από τα συντρίμμια θαμμένα μέσα στη σκόνη σκοτώνουν παιδιά, είναι δολοφόνοι» αναπαριστά μια αδικαιολόγητη αιματοχυσία. Βέβαια, δεν κλειδώθηκε με την ίδια ταχύτητα ο λογαριασμός του σφαγέα Νετανιάχου, που είναι αυτός που εξαπολύει την αιματοχυσία.

Αυτή είναι η υποκρισία σας, γιατί με αυτά τα κριτήρια χαρακτηρίζεται ως τρομοκράτης ένας λαός που παλεύει για την ελευθερία του και όχι ένα κράτος που για δεκαετίες ασκεί κατοχή και εποικισμό, που αποκλείει την πρόσβαση στο καθαρό νερό και στο ρεύμα, που σφαγιάζει χιλιάδες αμάχους μεταξύ των οποίων πάνω από τέσσερις χιλιάδες παιδιά, που επιτίθεται και αποκλείει νοσοκομεία, αφού προηγούμενα τους έχει βομβαρδίσει τις δεξαμενές του νερού, τα έχει αφήσει χωρίς καύσιμα και ρεύμα, οδηγώντας στη φρίκη, να πεθαίνουν σήμερα αβοήθητα δεκάδες νεογνά στα αποκλεισμένα νοσοκομεία της Γάζας. Εκεί η απαγόρευση της ανθρωπιστικής βοήθειας, οι απειλές για πυρηνικό χτύπημα, όλα αυτά δεν εντάσσονται στους τρομοκρατικούς κινδύνους για τους οποίους νομοθετεί προληπτικά η δημοκρατική σας Ευρωπαϊκή Ένωση. Αυτή είναι η υποκρισία σας σε όλο το μεγαλείο.

Αυτό, λοιπόν, το πιο αντιδραστικό πλαίσιο συμπληρώνεται και με τους περιορισμούς που τίθενται στην επίκληση της ρητορικής του μίσους. Έτσι βαφτίζονται «αντισημιτισμός» και διώκονται εκφράσεις αλληλεγγύης στον παλαιστινιακό λαό σε όλο τον κόσμο, γραμμή που δεν ξέχασε, βέβαια, να υιοθετήσει και ο κύριος Υπουργός Παιδείας, κατηγορώντας την ΕΛΜΕ γιατί διδάσκουν τα παιδιά να απλώνουν χέρι αλληλεγγύης στους βασανιζόμενους λαούς. Με αντίστοιχους εξάλλου μηχανισμούς έχουν προχωρήσει σε όλη την Ευρωπαϊκή Ένωση αποκλεισμοί τηλεοπτικών σταθμών, καταλογισμός ευθύνης σε ενημερωτικές πύλες στο διαδίκτυο και λοιπά.

Σε αυτό το πλαίσιο, λοιπόν, με τον κανονισμό που ενσωματώνεται σήμερα στην ελληνική νομοθεσία συστηματοποιείται και ενισχύεται περισσότερο η αποτελεσματικότητα στην παρέμβαση στο περιεχόμενο που διακινείται μέσα στο διαδίκτυο, ώστε να αφαιρείται με ταχύτητα κάθε περιεχόμενο που θεωρείται ύποπτο, βαφτίζεται ότι υποστηρίζει την τρομοκρατία.

Έτσι, οι αρμόδιες αρχές έχουν την εξουσία να εκδίδουν εντολές στους παρόχους υπηρεσιών με σκοπό την αφαίρεση τρομοκρατικού περιεχομένου ή την απενεργοποίηση της πρόσβασης σε αυτό σε όλα τα κράτη-μέλη εντός μόλις μίας ώρας, δηλαδή επιβάλλεται στην πραγματικότητα γενικευμένη λογοκρισία, ενισχύοντας τελικά περισσότερο όλους αυτούς τους κατασταλτικούς μηχανισμούς παρακολούθησης και επιβολής ποινών και κυρώσεων που αξιοποιεί και η Ευρωπαϊκή Ένωση.

Φυσικά, δεν επαναπαυόμαστε κι ούτε μας καθησυχάζει από την ανάθεση της εποπτείας στις διάφορες ανεξάρτητές αρχές, οι οποίες κάθε φορά χρησιμοποιούνται ως ο δημοκρατικός φερετζές για να νομιμοποιούνται οι πιο σκληρές παραβιάσεις των δημοκρατικών δικαιωμάτων. Πολύ περισσότερο δεν μας αφήνει παραμικρή αμφιβολία για τις προθέσεις της Κυβέρνησης η εμπλοκή ως σημείο επαφής των αμαρτωλών ΔΑΕΕΒ, της Αντιτρομοκρατικής και της ΕΥΠ, για τις οποίες υπάρχει άλλωστε πρόσφατη πολύ πικρή εμπειρία.

Για όλους αυτούς τους λόγους φυσικά θα καταψηφίσουμε επί της αρχής και των άρθρων το απαράδεκτο αυτό νομοσχέδιο.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθητές και μαθήτριες και τρεις εκπαιδευτικοί συνοδοί τους από το γυμνάσιο και λυκειακές τάξεις Ακραιφνίου Βοιωτίας .

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο ειδικός αγορητής από την Ελληνική Λύση, ο κ. Σαράκης.

**ΠΑΥΛΟΣ ΣΑΡΑΚΗΣ:** Σας ευχαριστώ, κύριε Πρόεδρε.

Αξιότιμε κύριε Υπουργέ, κύριε Υφυπουργέ, αξιότιμοι συνάδελφοι, αξιότιμες συναδέλφισσες, σήμερα το ελληνικό Κοινοβούλιο συζητά την πρόταση νόμου, το σχέδιο νόμου υιοθετώντας τον κανονισμό της Ευρωπαϊκής Ένωσης που αναφέρεται στην πρόληψη για τη διάδοση τρομοκρατικού περιεχομένου στο διαδίκτυο.

Ο τίτλος του νομοσχεδίου μάς παραπέμπει να μάς δημιουργήσει θετικά συναισθήματα υπέρ του νομοσχεδίου. Όμως, αξιότιμοι κυρίες και κύριοι συνάδελφοι, είμαστε υποχρεωμένοι όταν υπηρετούμε το δημόσιο συμφέρον να εμβαθύνουμε στο τι κρύβεται πίσω από τις λέξεις και πίσω από έναν αγαθό τίτλο. Θέλει η Ευρωπαϊκή Ένωση να καταπολεμήσει την τρομοκρατία, να εξοντώσει αν θέλετε την ισλαμική τρομοκρατία και να εξαλείψει την προπαγάνδα και τη στρατολόγηση νέων ανθρώπων στη μάχη του τζιχάντ ή θέλει να περιορίζει την ελευθερία έκφρασης και το δικαίωμα της πληροφόρησης στην ευρωπαϊκή κοινωνία;

Εμείς προσεγγίζουμε το συγκεκριμένο νομοσχέδιο καθαρά ιδεολογικά και όχι μόνο νομικά. Τη νομική κριτική και τις θέσεις μας επί του νομοσχεδίου τις παρουσιάσαμε στην επιτροπή που συζήτησε το νομοσχέδιο. Σήμερα, όμως, θα αναλύσουμε γιατί θα το καταψηφίσουμε αυτό το νομοσχέδιο. Γιατί γνωρίζουμε πάρα πολύ καλά ότι στο όνομα της τρομοκρατίας περιορίστηκαν τα ατομικά δικαιώματα των πολιτών σε παγκόσμιο επίπεδο και υπήρξε η απόλυτη χειραγώγηση της σκέψης, αλλά και της ελευθερίας της έκφρασης των πολιτών. Τι συνέβη μετά το τρομοκρατικό χτύπημα τον Σεπτέμβριο του 2001 της Αλ Κάιντα στους Δίδυμους Πύργους των Ηνωμένων Πολιτειών της Αμερικής; Δημιουργήθηκε όλο εκείνο το νομικό πλαίσιο στο οποίο έδινε για παράδειγμα τις εξουσιοδοτήσεις σε παγκόσμιο επίπεδο στις μυστικές υπηρεσίες για μαζικές παρακολουθήσεις τόσο των τηλεφωνικών συνομιλιών των πολιτών, όσο και της ηλεκτρονικής αλληλογραφίας αυτών. Δημιουργήθηκε ο περιβόητος και αυτό που χαρακτηρίζουμε και γνωρίζουμε ως τον «Μεγάλο Αδελφό».

Ποιος το αποκάλυψε; Είναι μία τοποθέτηση δική μας; Όλοι μας γνωρίζουμε τον Έντουαρντ Σνόουντεν, εκείνος ο οποίος ήταν ο πρώτος που αποκάλυψε το τι ακριβώς είχαν οργανώσει τόσο οι Ηνωμένες Πολιτείες Αμερικής όσο και η Μεγάλη Βρετανία με τις μαζικές παρακολουθήσεις των πολιτών, ένα πρόσωπο το οποίο είχε υπηρετήσει στις μυστικές υπηρεσίες των Ηνωμένων Πολιτειών, τόσο στη CIA όσο και στη NSA.

Τι άλλο επακολούθησε στο όνομα της καταπολέμησης της τρομοκρατίας; Ο αυστηρός έλεγχος των οικονομικών συναλλαγών. Είχαμε την κατάργηση του τραπεζικού απορρήτου, τον περιορισμό στη χρήση των μετρητών στις συναλλαγές σε παγκόσμιο επίπεδο. Όλοι μας έχουμε αναρωτηθεί γιατί ακριβώς επιτρέπεται η συναλλαγή, για παράδειγμα στην πατρίδα μας, με μετρητά μέχρι 500 ευρώ; Ποια είναι η αιτιολογία πίσω από τον περιορισμό των μετρητών; Να αποκλειστεί η δυνατότητα χρηματοδότησης της τρομοκρατίας. Στην πραγματικότητα, όμως, τι γίνεται; Να υπάρχει αυστηρή εποπτεία τόσο της κοινωνικής ζωής του πολίτη όσο και της οικονομικής του ζωής. Βρισκόμαστε, δηλαδή, σε αυτό που θέλει η νέα τάξη πραγμάτων, που προσπαθεί να μας επιβάλει η πολιτική ορθότητα στο πλαίσιο της παγκοσμιοποίησης.

Τι άλλο έχει συμβεί στο όνομα της τρομοκρατίας; Η στοχοποίηση προσώπων, οργανώσεων, κινημάτων, πολιτικών σχηματισμών, αλλά και των χωρών ως τρομοκράτες. Αγαπητοί συνάδελφοι και αγαπητές συναδέλφισσες, το PKK είναι εθνικοαπελευθερωτική οργάνωση ή τρομοκρατική οργάνωση, όπως ισχυρίζεται η Τουρκία; Θα πρέπει να λαμβάνουμε μέτρα εναντίον του PKK που αγωνίζεται για να αποκτήσει ανεξαρτησία το κουρδικό κράτος από την Τουρκία ή θα πρέπει να το θεωρούμε τρομοκρατική οργάνωση και να καταδιώκουμε τα μέλη και τους μαχητές του; Έχουμε, δηλαδή, αυτό που θέλει η παγκοσμιοποίηση, να στοχοποιούνται τα εθνικά απελευθερωτικά κινήματα, όποια κι αν είναι αυτά. Το πετυχαίνουν στο όνομα της τρομοκρατίας.

Και τι άλλο έχουν πετύχει; Έχουν φτάσει στο σημείο όχι να στοχοποιούν μόνο πολιτικά κινήματα, οργανώσεις και πρόσωπα, αλλά και χώρες. Δεν γνωρίζετε από την επικαιρότητα πως αποκαλούν το Ιράν; Δεν το αποκαλούν χώρα - τρομοκράτη; Τη Ρωσία δεν την αποκαλούν ότι είναι χώρα - τρομοκράτης. Η Ρωσία δεν αποκαλεί την Ουκρανία ότι είναι κράτος -τρομοκράτης; Το Ισραήλ δεν αποκαλείται κράτος - τρομοκράτης; Έχουμε, λοιπόν, ακόμα και στις χώρες να αποδίδεται ο χαρακτηρισμός του τρομοκράτη ακριβώς γιατί υπηρετεί τη στοχοποίηση.

Είναι, λοιπόν, αυτό το νομοσχέδιο με αγαθό τίτλο «για την καταπολέμηση της διάδοσης του περιεχομένου της τρομοκρατίας» μια κερκόπορτα για την προώθηση της ιδεολογίας της πολιτικής ορθότητας και αυτών που την υπηρετούν, τους παγκοσμιοποιητές.

Εμείς δεν αναγνωρίζουμε αυτό που προσπαθεί να επιβάλλει η πολιτική ορθότητα, την μία άποψη ως κυρίαρχη, ως τη μοναδική αλήθεια, την οποία θα πρέπει να την αποδεχόμαστε όλοι αδιαμαρτύρητα και όποιος δεν την υιοθετεί θα στοχοποιείται ως ακραίος, ως εξτρεμιστής. Ο δικός μας ο χώρος, εμείς που υπηρετούμε τον εθνικό, πατριωτικό, κοινωνικό χώρο, δεν είναι λίγες οι φορές που έχουμε στοχοποιηθεί ως ακραίοι, ως εξτρεμιστές, ακριβώς γιατί είμαστε αντίθετοι στα συμφέροντα της πολιτικής ορθότητας.

Κι έρχεται η Ευρωπαϊκή Ένωση με αυτόν τον κανονισμό, που ψήφισε τον Απρίλιο του 2021 και υποχρεούνται τα κράτη-μέλη να τον υιοθετήσουν την εθνική τους νομοθεσία, να επιβάλει περιορισμούς στο διαδίκτυο. Γιατί στο διαδίκτυο; Γιατί μόνο το διαδίκτυο έχει μείνει να είναι πεδίο ελεύθερης έκφρασης των πολιτών, ένα πεδίο για αλήθειες, αλλά και για ψέματα, για πληροφορίες, αλλά και για συνωμοσίες. Εμείς, όμως, υπερασπιζόμαστε την άποψη του Βολτέρου: «Διαφωνώ με ό,τι λες, αλλά θα υπερασπιστώ το δικαίωμά σου να το λες».

Τι θέλουν να πετύχουν με αυτόν τον κανονισμό και με αυτό το νομοθετικό πλαίσιο που είναι υποχρεωμένη να υιοθετήσει η ελληνική Κυβέρνηση και να το ρίξουμε στο Εθνικό Δίκαιο; Θέλουν να περιορίσουν το δικαίωμα της ελεύθερης έκφρασης της κοινωνίας, των πολιτών, να περιορίσουν, να εξαλείψουν το δικαίωμα στην πληροφόρηση. Γιατί γνωρίζετε άριστα ότι τα μέσα μαζικής ενημέρωσης χειραγωγούνται από τους ολιγάρχες, από τους υπηρέτες των μεγάλων συμφερόντων.

Εκεί, λοιπόν, που υπάρχει η κερκόπορτα της ελεύθερης έκφρασης και της πληροφόρησης θέλουν να υψώσουν ένα σιδερένιο τείχος και μάλιστα με κυρώσεις εξοντωτικές. Όποιος δεν αφαιρεί το περιεχόμενο εντός μίας ώρας, αυτό που η καθεστηκυία τάξη θεωρεί τρομοκρατικό περιεχόμενο, θα έχει τέτοιες κυρώσεις πέρα από την ποινή φυλάκισης, αλλά και 780.000 ευρώ πρόστιμο, δηλαδή εξοντωτικές διοικητικές κυρώσεις που θα τον εξαφανίζουν.

Γιατί; Δεν γνωρίζουμε ότι οι πλατφόρμες και οι πάροχοι έχουν κανόνες αυτοπεριορισμού; Δεν γνωρίζουμε ότι για παράδειγμα η Google ή το Facebook αφαιρεί περιεχόμενο όταν θεωρεί κατά τους δικούς του κώδικες δεοντολογίας ότι προσβάλλουν την κοινότητά τους ή αν θέλετε αντιβαίνουν στον κανονισμό τους; Υπάρχει, λοιπόν, η δυνατότητα ήδη και το ξέρουμε πάρα πολύ καλά, να αφαιρείται περιεχόμενο από τους παρόχους του διαδικτύου και από τις διάφορες πλατφόρμες των social media.

Αλλά τι θέλουν να κάνουν; Θέλουν να το κάνουν νόμο. Θέλουν να το περάσουν να είναι νόμιμο η αφαίρεση του περιεχομένου, δηλαδή να στερήσουν πλέον στον πολίτη τη δυνατότητα της πληροφόρησης στο όνομα της τρομοκρατίας.

Εμείς, λοιπόν, δεν τρώμε κουτόχορτο. Εμείς είμαστε εδώ για να λέμε την αλήθεια στην ελληνική κοινωνία, για να υπερασπιζόμαστε τα ατομικά δικαιώματα των πολιτών. Έχει δικαίωμα ο πολίτης στην πληροφόρηση. Πρέπει να τα μαθαίνει όλα. Γιατί όταν καθοδηγείται η πληροφόρηση, τότε ακριβώς θέλουμε να μεταμορφώσουμε μία κοινωνία η οποία να είναι πρόβατα και να είναι τυφλή και υπάκουη απέναντι σε ένα παγκόσμιο σύστημα εξουσίας. Στην παγκοσμιοποίηση, στην πολιτική ορθότητα εμείς στεκόμαστε απέναντι. Γι’ αυτό και ακριβώς ξέρουμε ότι αύριο με αυτόν τον νόμο θα είμαστε και εμείς τα πρόσωπα, η οργάνωση, το κόμμα που θα μας στοχοποίησετε ως ακραίους και εξτρεμιστές και θα μας αφαιρείτε κείμενα από το διαδίκτυο.

Γι’ αυτό, λοιπόν, και θα το καταψηφίσουμε. Θα το καταψηφίσουμε γιατί θεωρούμε ότι παραβιάζεται ευθεία το δικαίωμα της ελεύθερης έκφρασης κοινωνίας αλλά και το δικαίωμα της πληροφόρησης της κοινωνίας.

Σε ό,τι αφορά το δεύτερο μέρος που γίνεται η τροποποίηση με το άρθρο 26 του νόμου σχετικά με τις παρακολουθήσεις, θα έπρεπε η Κυβέρνηση να επαναφέρει το προηγούμενο νομοθετικό πλαίσιο που έδινε τη δυνατότητα και την υποχρέωση της πολιτείας να ενημερώνει εκείνον τον πολίτη στον οποίο έγινε άρση του τηλεφωνικού απορρήτου. Είναι δικαίωμά του. Και είναι, αν θέλετε, η σχέση εμπιστοσύνης που πρέπει να έχει ο πολίτης με το κράτος. Όταν το κράτος τον θεωρεί ύποπτο για τον οποιονδήποτε λόγο, ότι έχει τελέσει ένα αδίκημα και του αφαιρεί το συνταγματικά κατοχυρωμένο ατομικό δικαίωμα της ελεύθερης επικοινωνίας, του απορρήτου της επικοινωνίας, θα πρέπει να γνωρίζει γιατί το έκανε το κράτος. Είναι αμοιβαία εμπιστοσύνη πολίτη και κράτους. Ο πολίτης πρέπει να σέβεται τους νόμους του κράτους, αλλά και το κράτος πρέπει να σέβεται τον πολίτη. Είναι ισότιμη η σχέση.

Και καταργήσατε αυτή τη δυνατότητα. Και το κάνατε γιατί ακριβώς είναι μέσα στο πλαίσιο αυτού που λέμε, της πολιτικής ορθότητας. Θέλετε να χειραγωγείτε τη σκέψη, τη ζωή των πολιτών και για να το πετύχετε, να τους παρακολουθείτε χωρίς συνέπειες. Γι’ αυτό λοιπόν και για το μέρος δεύτερο ασκούμε δριμεία κριτική και θα καταψηφίσουμε στο σύνολό του αυτό το νομοσχέδιο για όλους τους λόγους που προανέφερα.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κύριο συνάδελφο.

Κυρίες και κύριοι συνάδελφοι γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δεκαοκτώ μαθήτριες και μαθητές και τρεις συνοδοί εκπαιδευτικοί από το Δημοτικό Σχολείο Χαλικών Λέσβου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο ειδικός αγορητής από την Κοινοβουλευτική Ομάδα των Σπαρτιατών ο κ. Πέτρος Δημητριάδης.

Ορίστε, κύριε συνάδελφε.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, Βουλευτές πριν ξεκινήσω την ανάλυση και την εισήγησή μου για το παρόν νομοσχέδιο, θα ήθελα και εγώ να εκφράσω τη συμπαράστασή μου στους δικηγόρους ως δικηγόρος και εγώ μάχιμος, οι οποίοι αυτή τη στιγμή κάνουν αποχή λόγω του εντελώς άδικου και παράλογου φορολογικού νομοσχεδίου.

Θα πρέπει κάποια στιγμή να σταματήσουμε να θεωρούμε όποιον έχει χαμηλά εισοδήματα ή έχει πρόβλημα οικονομικό ως τεκμήριο ότι είναι φοροφυγάς. Πρέπει κάποτε να καταλάβουμε ότι υπάρχουν και κάποιοι άνθρωποι που έχουν προβλήματα. Και μάλιστα να επισημάνω ότι πάρα πολλοί έχουμε και οφειλές, μεταξύ των οποίων και εγώ. Προεκλογικά είχα χάσει την ασφαλιστική μου ικανότητα στον ΕΦΚΑ και αναγκάστηκα και πήρα ένα τμήμα από τη βουλευτική μου αποζημίωση για να αποκαταστήσω την ασφαλιστική μου ικανότητα. Αυτό να το γνωρίζουμε. Να μη θεωρούμε ότι όποιος έχει χαμηλά εισοδήματα είναι εκ προοιμίου φοροφυγάς. Είναι άδικο και παράλογο. Περισσότερα θα πούμε όταν έρθει το νομοσχέδιο.

Στο σχέδιο νόμου τώρα. Σήμερα, λοιπόν, ήρθαμε εδώ για να συζητήσουμε την ενσωμάτωση ενός κανονισμού του 2021/784 του Ευρωπαϊκού Κοινοβουλίου το οποίο έχει ως σκοπό την πρόληψη της διάδοσης τρομοκρατικού περιεχομένου στο διαδίκτυο και άλλες λοιπές ρυθμίσεις του Υπουργείου Δικαιοσύνης.

Είχα πει στην επιτροπή και το λέω και τώρα ότι πράγματι και εμείς θα θέλαμε να υπάρχει μια πρόληψη. Πράγματι και εμείς είμαστε εναντίον της τρομοκρατίας, η οποία δυστυχώς τα τελευταία χρόνια κυρίως λόγω της εξάπλωσης του ριζοσπαστικού ισλάμ και της ενίσχυσης των ουαχαμπιστών, των λεγόμενων τζιχαντιστών έχει ενισχυθεί πάρα πολύ και μάλιστα πάρα πολλές οργανώσεις εκμεταλλεύονται τον παγκόσμιο ιστό για να δίνουν οδηγίες και να οργανώνουν ακόμα και επιθέσεις. Μία από τις οποίες ήταν η τραγική επίθεση πριν από οκτώ χρόνια στο Μπατακλάν.

Μάλιστα να πω, κυρίες και κύριοι συνάδελφοι, ότι η τρομοκρατία με αφορά και εμένα άμεσα, διότι εδώ και λίγες εβδομάδες κάποιοι επαναστάτες επαγγελματίες έβαλαν γκαζάκια στην είσοδο της πολυκατοικίας του συναδέλφου μου κ. Γιάννη Δημητροκάλη. Και μάλιστα το «INDYMEDIA», ένας αναρχικός ιστότοπος, γύρισε και δήλωσε ότι αυτό θα είναι μόνο η αρχή. Τι ακριβώς εννοεί, δεν ξέρω. Είναι κάτι το οποίο αφορά και εμένα. Οπότε, λοιπόν, είμαι ιδιαίτερα ευαίσθητος σε αυτό το ζήτημα. Το λέω για να μην υπάρξουν παρεξηγήσεις βασικά.

Ποιο είναι, λοιπόν, τώρα το πρόβλημα; Το πρόβλημα είναι ότι ναι μεν όταν το ακούς το νομοσχέδιο λες «ωραίο νομοσχέδιο, θα καταπολεμήσει την τρομοκρατία». Όταν, όμως, διαβάζεις και βλέπεις τις λεπτομέρειες, βλέπεις ότι υπάρχει μια ασάφεια. Δεν δίνεται σαφής ορισμός. Να τονίσω πως πράγματι ο κανονισμός δίνει έναν ορισμό. Θα θέλαμε εμείς μια περαιτέρω εξειδίκευση στο νομοσχέδιο. Διότι κυρίες και κύριοι συνάδελφοι, πολλές φορές ξέρετε το τι είναι τρομοκράτης ή όχι κρίνεται από την πολιτική ορθότητα και κυρίως από το ποιος το λέει και τι ιδεολογία έχει.

Σε έναν κόσμο όπου τρομοκράτης μπορεί να θεωρηθεί κάποιος ο οποίος αναρτά ένα κείμενο εις μνήμην δύο νεαρών εθνικιστών του Γιώργου Φουντούλη και του Μάνου Καπελώνη -οι οποίοι δολοφονήθηκαν 1η Νοεμβρίου 2013- και αυτό το κείμενο μπορεί να θεωρηθεί τρομοκρατικό περιεχόμενο και να κατεβεί η ανάρτηση, τότε αυτό το πράγμα είναι σοβαρό και πρέπει να το δούμε.

Και χαίρομαι ιδιαιτέρως που δύο εκ των φορέων η Ένωση Διοικητικών Δικαστών και ο κ. Ράμμος είπαν πως θα πρέπει να υπάρχει μία στενή ερμηνεία και όχι μία διασταλτική. Διότι διαφορετικά κινδυνεύουμε να υποπέσουμε σε αδικήματα γνώμης και να καταπιέσουμε την ελευθερία έκφρασης. Αυτό είναι πάρα πολύ σημαντικό και θα πρέπει να το δούμε. Διότι δυστυχώς τα τελευταία χρόνια σε ολόκληρη την Ευρώπη κυριαρχεί η λεγόμενη πολιτική ορθότητα. Βλέπουμε πάρα πολύς κόσμο να χρίζεται ως τρομοκράτης μόνο και μόνο γιατί ας πούμε διαφωνούσε με τα υγειονομικά μέτρα, τα θεωρούσε δυσανάλογα.

Βλέπουμε κόσμο να χαρακτηρίζεται ως συμπαθών, μεταξύ των οποίων ήμουν και εγώ βασικά, προς την ρωσική τρομοκρατία γιατί έβγαινε και έλεγε ότι δεν θα έπρεπε να στείλουμε όπλα στην Ουκρανία, αλλά να είμαστε ουδέτεροι. Να λένε λοιπόν ότι είσαι πράκτορας της Ρωσίας, ότι υπερασπίζεσαι τη ρωσική βία. Όχι βέβαια, απλώς έχω μια πολιτική θέση διαφορετική. Δυστυχώς αυτό το πράγμα είναι ευρέως διαδεδομένο και δυστυχώς βρίσκεται στα μέσα κοινωνικής δικτύωσης.

Μάλιστα να πω και κάτι ακόμα, πως πάρα πολλά μέσα κοινωνικής δικτύωσης έχουν δικούς τους μηχανισμούς αφαίρεσης περιεχομένου. Να τονίσω πως υπάρχουν και οι fact checkers, οι οποίοι συνεργάζονται με τα μέσα κοινωνικής δικτύωσης, με το Facebook και πολλές φορές αφαιρούν μία είδηση είτε επειδή θεωρούν ότι είναι ψευδής, είτε επειδή θεωρούν ότι είναι τρομοκρατική, είτε επειδή θεωρούν ότι είναι παραπληροφόρηση. Εδώ βέβαια να πω πως και fact checkers λειτουργούν αυθαίρετα και κατά το δοκούν, ανάλογα με το τι πιστεύουν οι ίδιοι και όχι με ότι ισχύει στην πραγματικότητα. Παρ’ όλα αυτά όμως θέλω να πω πως όντως υφίστανται ήδη οι μηχανισμοί.

Τώρα για το νομοσχέδιο θα ήθελα να πω το εξής. Ουσιαστικά φορτώνετε πάρα πολλές αρμοδιότητες, ουσιαστικά αναβαθμίζετε μια ανεξάρτητη αρχή την Εθνική Αρχή Τηλεπικοινωνιών και Ταχυδρομείων. Ωστόσο, όπως παραδέχτηκε στην επιτροπή στην ακρόαση των φορέων ο κ. Βαρουτάς, η επιτροπή αυτή δυστυχώς στερείται -το είπε βέβαια εμμέσως, δεν το είπε άμεσα- το απαραίτητο προσωπικό και δεν έχει την επαρκή στελέχωση. Και μάλιστα βασίζεται στην κινητικότητα σύμφωνα με το άρθρο 22.

Ωστόσο όταν ερωτήθηκε από εμένα και άλλους συναδέλφους είπε πως δεν ξέρουμε αν μπορούμε, αν είναι εφικτό να αφαιρούμε εντός μίας ώρας το λεγόμενο τρομοκρατικό περιεχόμενο. Ουσιαστικά εξέφρασε σοβαρές επιφυλάξεις για το κατά πόσο η συγκεκριμένη αρχή θα μπορέσει να εφαρμόσει στην πράξη τα όσα ορίζονται στο συγκεκριμένο σχέδιο νόμου. Αυτό, λοιπόν, είναι ένα θέμα που πρέπει να το λύσετε. Διότι ξέρετε είναι πάρα πολύ ωραία να τα λέμε στα χαρτιά, να τα λέμε στο νομοσχέδιο ότι θα γίνει έτσι, όμως, πρέπει να δούμε και την πρακτική εφαρμογή ενός νομοσχεδίου, κατά πόσο μπορεί να εφαρμοστεί στην πράξη και μάλιστα με τον τρόπο που ορίζει το νομοσχέδιο.

Ένα άλλο που θα πρέπει να επισημάνω είναι πως προβλέπονται στο άρθρο 12 κατά την άποψή μου δυσανάλογες ποινικές κυρώσεις. Είναι εξοντωτικές κατά την άποψή μου οικονομικά. Και στο άρθρο 13 –αναφέρθηκε από μία άλλη συνάδελφο, την κ. Αποστολάκη αν θυμάμαι καλά- η διατύπωση είναι προβληματική για οποιαδήποτε πράξη ή παράλειψη. Κατά την άποψή μας έπρεπε να μπει το στοιχείο του δόλου. Γιατί όταν λέμε για οποιαδήποτε πράξη ή παράλειψη, μπορούμε να πούμε και για αμέλεια, τα πάντα. Είναι μια ασάφεια που θα πρέπει να διορθωθεί.

Επίσης στο άρθρο 16 όπου αναφέρεται η δυνατότητα προσφυγής εναντίον των εντολών αφαίρεσης περιεχομένου, να πω πως είναι εξαιρετικά σύντομες οι προθεσμίες και κατά την άποψή μας θα έπρεπε να προβλέπεται και μια δυνατότητα αναστολής παράλληλα με την προσφυγή της συγκεκριμένης εντολής. Γιατί είναι πάρα πολύ σύντομες οι προθεσμίες και κατά την άποψή μας θα έπρεπε να προβλέπεται αυτό εδώ.

Στο άρθρο 17, που μιλάει για τη δυνατότητα προσφυγών και αναστολών κατά των διοικητικών κυρώσεων, θα ήθελα να τονίσω πως ναι μεν προβλέπεται σωστά, αλλά θέτει τόσους πολλούς περιορισμούς -μάλιστα το είχε πει και ο κ. Δανιάς στην ακρόασή του- που πολλές φορές ο δικαστής, ενδεχομένως, μη έχοντας τα πλήρη στοιχεία του φακέλου ή επειδή επικαλείται μάλιστα και τη σύμβαση εθνικής ασφάλειας, που είναι πολλές φορές ασαφές και πολλές φορές δεν δίνονται εγκαίρως πληροφορίες, ενδεχομένως να προβεί σε μια αίτηση αναστολής χωρίς να έχει πλήρεις πληροφορίες για το τι συμβαίνει στον φάκελο, με πλήρη επίγνωση του φακέλου.

Τέλος, θα θέλαμε να πούμε ότι έχουμε έναν έντονο προβληματισμό για το άρθρο 26 στο δεύτερο μέρος, στο οποίο εμείς θα θέλαμε, όπως είπε και ο κ. Χρήστος Ράμμος, να υπάρχει ένα συλλογικό όργανο το οποίο να διορίζει έστω τον αναπληρωτή εισαγγελέα και όχι να διορίζονται όλοι οι εισαγγελείς απευθείας από τον εισαγγελέα του Αρείου Πάγου. Θα μπορούσε να είναι κάτι συλλογικό, ένα όργανο το οποίο να αποτελείται από τον εισαγγελέα του Αρείου Πάγου και να συνεπικουρείται από τους αντιεισαγγελείς διότι, κατά άποψή μας, ένα συλλογικό όργανο εμπεριέχει περισσότερα εχέγγυα δημοκρατίας και ασφάλειας.

Και βέβαια να πω και από πού πηγάζει η δυσπιστία μας και η καχυποψία μας σε κάποια τέτοια θέματα. Πηγάζει, κύριοι Υπουργοί και κυρίες και κύριοι συνάδελφοι Βουλευτές, πρώτον, από τις τρομακτικές καταγγελίες του κ. Χρήστου Ράμμου ενώπιον της Επιτροπής LIBE, που είπε πράγματα τα οποία εμένα με προβλημάτισαν. Ο κ. Χρήστος Ράμμος είναι ένας ανώτατος δικαστικός, ένας σεβάσμιος δικαστικός, ένας έγκριτος δικαστικός, ο οποίος είπε πράγματα τα οποία εμένα ως δικηγόρο και ως πολίτη αυτής της χώρας μου δημιούργησαν έντονους προβληματισμούς. Επίσης πηγάζει και από την έκθεση της Ευρωπαϊκής Επιτροπής σχετικά με το κράτος δικαίου και την πολυφωνία των μέσων μαζικής ενημέρωσης, όπου φυσικά μας δίνει ένα αρνητικό πρόσημο. Ουσιαστικά δείχνει μια χώρα η οποία έχει πρόβλημα στην πολυφωνία και κυρίως κρούει τον κώδωνα του κινδύνου σχετικά με το κράτος δικαίου στην Ελλάδα. Αυτές, λοιπόν, οι δύο εκθέσεις και γενικότερα η περιρρέουσα ατμόσφαιρα μας δημιουργούν έντονη δυσπιστία για το κατά πόσον θα εφαρμοστεί ακριβώς το νομοσχέδιο και κατά πόσον θα αποδοθεί ο όρος «τρομοκράτης» στον πραγματικό τρομοκράτη και όχι σε κάποιον ο οποίος απλώς λόγω ιδεολογίας, λόγω διαφορετικής άποψης ουσιαστικά ενοχλεί την καθεστηκυία τάξη.

Για όλους αυτούς τους παραπάνω λόγους εμείς δεν θα υπερψηφίσουμε το νομοσχέδιο, διότι θεωρούμε ότι υπάρχουν κάποιες ασάφειες, κάποιες νομοτεχνικές αβλεψίες. Για τα υπόλοιπα θα τοποθετηθώ στη δευτερολογία μου. Ευχαριστώ πάρα πολύ για την προσοχή σας, να είστε καλά.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κύριε συνάδελφε.

Τον λόγο τώρα έχει από την Κοινοβουλευτική Ομάδα της Νίκης ο ειδικός αγορητής κ. Γεώργιος Ρούντας.

**ΓΕΩΡΓΙΟΣ ΡΟΥΝΤΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα έχει έρθει προς ψήφιση στην Ολομέλεια το σχέδιο νόμου για την εφαρμογή των διατάξεων του Ευρωπαϊκού Κανονισμού της Ευρωπαϊκής Ενώσεως 784/2021 του Ευρωπαϊκού Κοινοβουλίου και του Συμβουλίου της 29ης Απριλίου του 2021 σχετικά με την πρόληψη της διάδοσης τρομοκρατικού περιεχομένου στο διαδίκτυο. Πρόκειται για έναν κανονισμό της Ευρωπαϊκής Ενώσεως, ο οποίος αποτελεί παράγωγο Ευρωπαϊκό Δίκαιο και χαρακτηρίζεται από το στοιχείο της αμέσου εκτελεστότητος, δηλαδή παράγει έννομες συνέπειες αμέσως, και ως εκ τούτου τα κράτη-μέλη είναι υποχρεωμένα να τον εφαρμόσουν στο Εθνικό τους Δίκαιο.

Είναι πολλές βέβαια εκείνες οι περιπτώσεις κατά τις οποίες ενώ έχουν τεθεί σε εφαρμογή οι ευρωπαϊκοί κανονισμοί εντούτοις τα κράτη-μέλη και εν προκειμένω η χώρα μας έχει καθυστερήσει ως προς το ζήτημα της θέσπισης σχετικών μέτρων εσωτερικού δικαίου, προκειμένου να εφαρμόζονται οι κανονισμοί ορθά και στη δική μας έννομη τάξη. Στην προκειμένη περίπτωση ο εν λόγω κανονισμός έχει τεθεί σε εφαρμογή ήδη από τις 7 Ιουνίου του 2022. Παρατηρούμε δηλαδή μια χρονική καθυστέρηση ως προς τη θέσπιση μέτρων εσωτερικού δικαίου για την αποτελεσματική και πλήρη εφαρμογή στην εθνική μας έννομη τάξη. Καθ’ όλο, λοιπόν, αυτό το ενδιάμεσο διάστημα για τη χώρα μας ο εν λόγω κανονισμός ήταν εν τοις πράγμασι ανεφάρμοστος. Καθώς, λοιπόν, δεν είχαν ρυθμιστεί με νόμο τα σχετικά ζητήματα που καταλείπει αυτός ο κανονισμός στο νομοθέτη του κάθε-κράτους μέλους και εν προκειμένω στο δικό μας αυτή η νομοθετική πραγματικότητα ειδικά στο προκείμενο ζήτημα αποκτά πολύ μεγάλη σημασία. Γιατί; Διότι το ζήτημα της πρόληψης της διαδόσεως τρομοκρατικού υλικού στο διαδίκτυο είναι άκρως σοβαρό, λαμβάνοντας μάλιστα υπ’ όψιν και τη δυναμική την οποία αναπτύσσουν όλα τα μέσα κοινωνικής δικτύωσης. Αυτή ακριβώς, λοιπόν, τη δυναμική εκμεταλλεύονται οι πάσης φύσεως τρομοκράτες σε όλη την υφήλιο, προκειμένου να δράσουν ανενόχλητοι και να διασπείρουν σε όλο τον κόσμο τον τρόμο και τον πανικό, βάλλοντας ευθέως κατά της δημοκρατίας, της ελευθερίας του λόγου, της παρρησίας, της ειρήνης και των ανθρωπίνων δικαιωμάτων.

Ακολούθως ίσως θα ήταν ωφέλιμο να γίνει και μια κριτική προσέγγιση του παρόντος ευρωπαϊκού κανονισμού κυρίως ως προς την ιστορική του εξέλιξη. Αρχικά οφείλουμε να επισημάνουμε ότι, κατά την κρίση μας, κινείται προς την ορθή κατεύθυνση. Δεδομένης, λοιπόν, της διευρυμένης χρήσης του διαδικτύου και ιδίως των μέσων κοινωνικής δικτύωσης παρίσταται άμεση η ανάγκη καταπολέμησης οποιασδήποτε μορφής κατάχρησης από κάθε είδους κακόβουλους δρώντες. Ασφαλώς το διαδίκτυο αποτελεί και πρέπει να αποτελεί πεδίο δημοκρατίας, ελευθερίας έκφρασης και διακίνησης ιδεών και επιστημών και μάλιστα σε παγκόσμια εμβέλεια, όμως σε καμία των περιπτώσεων δεν θα πρέπει να μετατραπεί το διαδίκτυο σε πεδίο μετάδοσης τρομοκρατικού υλικού που βάλλει κατά των θεμελιωδών δικαιωμάτων των πολιτών, των θεσμών και της ίδιας της δημοκρατίας. Το ίδιο φυσικά ισχύει και για τις περιπτώσεις όπου αντιστοίχως η πολιτική ορθότητα με τον ψευδεπίγραφο μανδύα της δημοκρατίας φιμώνει την ελευθερία της έκφρασης. Δεν θα πρέπει ποτέ να επιτρέψουμε να συμβεί κάτι τέτοιο.

Στις αρχικές του, λοιπόν, μορφές ο κανονισμός ομολογουμένως περιείχε αρκετές άστοχες και επικίνδυνες για τα θεμελιώδη ανθρώπινα δικαιώματα ρυθμίσεις. Όμως χάρη σε έγκαιρες, στοχευμένες και λυσιτελείς παρεμβάσεις διεθνών οργανισμών, νομικών οργανώσεων, πανεπιστημίων και οργανώσεων προστασίας των δικαιωμάτων στον ψηφιακό χώρο επήλθαν αρκετές διορθώσεις στο ίδιο το σώμα του κανονισμού ιδίως ως προς τα ευαίσθητα σημεία ακριβούς προσδιορισμού της έννοιας και του όρου «τρομοκρατικό υλικό». Έτσι πλέον έχουμε μια ευθεία παραπομπή στην οδηγία 541/2014 της Ευρωπαϊκής Ενώσεως, η οποία περιγράφει επακριβώς τα τρομοκρατικά εγκλήματα, τη σχετική εξαίρεση από τις απειλές αφαίρεσης του υλικού που διαδίδεται στο κοινό για εκπαιδευτικούς, δημοσιογραφικούς, καλλιτεχνικούς ή ερευνητικούς σκοπούς, για την πρόληψη καταπολέμησης της δημοκρατίας και φυσικά από την έκφραση επιθετικών ή αμφιλεγόμενων απόψεων κατά τη διάρκεια μιας ενδεχόμενης δημόσιας συζήτησης. Επίσης ιδιαίτερη έμφαση δίνεται στην ανθρώπινη επίβλεψη πέραν των αυτοματοποιημένων εργαλείων στο πλαίσιο των ειδικών μέτρων του άρθρου 5 του κανονισμού.

Σε κάθε περίπτωση θα θέλαμε να αναφέρουμε ότι η όποια ασάφεια, ενδεχομένως, του παρόντος νομοσχεδίου καλύπτεται από τους ορισμούς της οδηγίας, αφού εξάλλου και το εγχώριο Εθνικό μας Δίκαιο πρέπει να ερμηνεύεται και να εφαρμόζεται με βάση το Ενωσιακό Δίκαιο. Η ανωτέρω, λοιπόν, εξαιρετικής σημασίας βελτιώσεις, οι οποίες επήλθαν κατά την πάροδο της επεξεργασίας του κανονισμού, δεν θα υπήρχαν αν δεν επαγρυπνούσαν η κοινωνία των πολιτών και άλλοι επιστημονικοί φορείς διεθνούς εμβέλειας, οι οποίοι με συγκροτημένες και επιστημονικά άρτιες παρεμβάσεις κάλυψαν μεγάλα κενά από την άποψη της προστασίας των θεμελιωδών δικαιωμάτων και κατ’ επέκταση από την άποψη της προστασίας της ίδιας της δημοκρατίας.

Παρά ταύτα με τον ήδη θεσπισμένο κανονισμό και επί τη ευκαιρία της επεξεργασίας σήμερα των μέτρων εσωτερικού δικαίου για την αποτελεσματική και πλήρη εφαρμογή του στη δική μας εθνική έννομη τάξη θέλουμε από την πλευρά μας να παραθέσουμε ορισμένους προβληματισμούς, προκειμένου να είμαστε σε επιφυλακή από εδώ και στο εξής, έτσι ώστε να προσεχθεί και ο τρόπος εφαρμογής και ερμηνείας του κανονισμού, έτσι ώστε να μην επιτρέψουμε ποτέ η ελευθερία και η δημοκρατία να φιμωθούν και να καταπατηθούν για χάρη μιας ενδεχόμενης και υποτιθέμενης ασφάλειας.

Πρώτη σκέψη, λοιπόν, προβληματισμού που έχουμε αφορά στο ζήτημα της ερμηνείας του όρου «τρομοκρατικό υλικό». Ήδη αναφέραμε ότι το παρόν νομοσχέδιο παραπέμπει ευθέως για τον ακριβή ορισμό της έννοιας στην οδηγία και στον κανονισμό. Όπως, όμως επεσήμαναν στην ακρόαση των θεσμών τόσο ο αξιότιμος κ. Δανιάς Πρόεδρος της Ένωσης Διοικητικών Δικαστών όσο και ο αξιότιμος κ. Ράμμος Πρόεδρος της Αρχής Διασφάλισης του Απορρήτου των Επικοινωνιών οι ορισμοί δεν είναι πάντοτε επαρκείς, δηλαδή δεν παρέχουν πάντοτε τις επαρκείς, ας το πούμε, δικαιοπολιτικές εγγυήσεις. Είναι μία επισήμανση η οποία αναφέρθηκε από πολλούς εξαίρετους συναδέλφους άλλων κομμάτων κατά τη διάρκεια της Επιτροπής.

Αυτό, λοιπόν, το οποίο κατά την κρίση μας έχει μεγάλη και θεμελιώδη σημασία είναι η ερμηνεία της έννοιας, την οποία θα κάνει είτε δικαστής είτε το διοικητικό όργανο κατά την εφαρμογή του νόμου. Θα πρέπει, λοιπόν, ο εφαρμοστής κατά την ερμηνεία του νόμου να παραμείνει όσο το δυνατό πιο στενά, πιο κοντά στην ίδια την έννοια, στο γράμμα του νόμου, ώστε να μην υπάρξει καμμία διασταλτική ερμηνεία και παράλογη διεύρυνση -δηλαδή, να μην υπάρξει παρερμηνεία- γιατί τότε θα οδηγηθούμε σε επικίνδυνες και ολιγαρκές ατραπούς, οι οποίες θα οδηγήσουν και θα επιφέρουν πλήρη φίμωση της ελευθερίας της έκφρασης της παρρησίας του λόγου και της δημοκρατίας.

Μια δεύτερη σκέψη προβληματισμού αφορά στο ζήτημα του ορισμού αναπληρωτή του δεύτερου εισαγγελικού λειτουργού, όπως αναφέρεται στο άρθρο 26 του παρόντος νομοσχεδίου. Όπως, επίσης, ανέφερε και για το ζήτημα αυτό στη διάρκεια των ακροάσεων των θεσμών ο κ. Ράμμος, όπου εξέφρασε την άποψη με την οποία συμφωνούμε και εμείς και άλλοι συνάδελφοι από άλλα κόμματα ότι γενικά τα συλλογικά όργανα είναι πάντοτε καλύτερα. Θεωρούμε, λοιπόν, ότι ο ορισμός του αναπληρωτή του δεύτερου εισαγγελικού λειτουργού θα πρέπει, ενδεχομένως, να γίνεται από κάποιον συλλογικό δικαστικό όργανο.

Τρίτος προβληματισμός που έχουμε αφορά στο ζήτημα του ενδεχόμενου περιορισμού του δικαιώματος της ελευθερίας έκφρασης, δεδομένου του στενού χρονικού πλαισίου της μίας ώρας, η οποία απαιτείται από τη στιγμή που θα δοθεί η εντολή μέχρι να κατέβει το σχετικό υπό κρίση τρομοκρατικό υλικό.

Μπορεί, λοιπόν, να έχουμε τις σχετικές εξαιρέσεις όπως ορίζει ο κανονισμός κατά το άρθρο 1, παράγραφος 3, οι οποίες είναι σαφείς, αλλά από την άλλη αυτή η εξαιρετικά σύντομη χρονική προθεσμία της μίας ώρας για το κατέβασμα του τρομοκρατικού υλικού σε συνδυασμό με τις επαπειλούμενες επαχθείς κυρώσεις, οι οποίες αναφέρονται στους παρόχους υπηρεσιών φιλοξενίας, υπάρχει περίπτωση να συνεπάγεται και μια ενδεχόμενη και πιθανή κατάργηση και νόμιμου περιεχομένου που θα επηρεάσει αρνητικά την ελευθερία έκφρασης και τα σχετικά θεμελιώδη δικαιώματα των ευρωπαίων χρηστών. Αυτό, το αναφέρουμε συνδυαστικά και με τον προηγούμενο προβληματισμό μας για την ανάγκη στενής ερμηνείας και όσο πιο κοντά στο γράμμα του νόμου περί του τι είναι τρομοκρατικό υλικό. Επιπλέον ίσως αυτό το σύντομο και αυστηρά περιορισμένο χρονικό διάστημα της μίας ώρας να μην μπορέσει να δώσει την ευχέρεια, ώστε να εξετάσουν οι φορείς με πληρότητα και λεπτομέρεια το κάθε αίτημα για συμμόρφωση και έτσι να υφίσταται κίνδυνος να γίνουν και λάθη.

Ένα προτελευταίο σημείο το οποίο μας αφορά και έχει κατά τη γνώμη μας μεγάλη σημασία, είναι αυτό που αφορά στα ειδικά μέτρα του άρθρου 5 του κανονισμού. Συγκεκριμένα, ο κανονισμός στο άρθρο 5 περίπτωση 3 αναφέρει τα εξής:

Όταν τα ειδικά μέτρα συνεπάγονται τη χρήση τεχνικών μέτρων, να παρέχονται οι δέουσες και αποτελεσματικές εγγυήσεις, ιδίως μέσω ανθρώπινης επίβλεψης και επαλήθευσης για τη διασφάλιση της ακρίβειας και την αποφυγή της αφαίρεσης υλικού που δεν αποτελεί τρομοκρατικό περιεχόμενο. Αυτό τι σημαίνει; Σημαίνει ότι θα πρέπει να γίνει και χρήση του ανθρώπινου παράγοντα. Αυτό, όμως, συνεπάγεται και περισσότερο προσωπικό εργασίας για έναν πάροχο υπηρεσιών φιλοξενίας.

Έχουμε, λοιπόν, την άποψη και ενδεχομένως τον φόβο, ότι θα έχουν τη δυνατότητα να συμμορφωθούν με αυτή την παράμετρο, μόνο οι πολύ μεγάλοι πάροχοι υπηρεσιών φιλοξενίας, καθότι αυτή η συμμόρφωση σε αυτά τα μέτρα, ενδεχομένως, συνεπάγεται και πολύ μεγάλα κόστη και πολυάριθμο ανθρώπινο δυναμικό. Οι μικρότεροι πάροχοι που δεν διαθέτουν προσωπικό επί εικοσιτετραώρου βάσεως να ελέγχουν την εφαρμογή του κανονισμού, πώς θα μπορέσουν, άραγε, να ανταποκρίνονται άμεσα στις εντολές αφαίρεσης του τρομοκρατικού περιεχομένου; Εδώ θεωρούμε ότι υποσκάπτεται η ανταγωνιστικότητα μεταξύ των ψηφιακών πλατφορμών και ενδεχομένως να προκληθεί μια παύση λειτουργίας όλων των μικρομεσαίων φορέων.

Τέλος, θέλουμε να αναφέρουμε ότι πρέπει να δοθεί πολύ μεγάλη προσοχή για τον τρόπο με τον οποίο θα εφαρμοστούν στην πράξη τα ειδικά μέτρα του άρθρου 5 του Κανονισμού. Βάσει της εν λόγω διάταξης, οι πάροχοι υπηρεσιών φιλοξενίας ενθαρρύνονται και επιφορτίζονται με τον ρόλο να ελέγχουν το υλικό που αναρτάται από τους παρόχους περιεχομένου επί τη βάσει των όρων χρήσεως που αυτοί οι ίδιοι καθορίζουν.

Από την άποψη, λοιπόν, της προστασίας των θεμελιωδών μας δικαιωμάτων, ίσως να είναι προβληματικό και επικίνδυνο να αφήσουμε στην απόλυτη διακριτική ευχέρεια των παρόχων υπηρεσιών φιλοξενίας, τη δυνατότητα να κάνουν τόσο λεπτές σταθμίσεις νομικής φύσεως. Αυτό μπορεί να οδηγήσει στην από φόβο και προληπτική απαγόρευση διακίνησης και νόμιμου υλικού αναρτηθέντων στο διαδίκτυο, υπό το πρόσχημα της αντιμετώπισης της διασποράς τρομοκρατικού υλικού.

Σ’ αυτό το σημείο, θα πρέπει να προστεθεί και η δυνατότητα που παρέχεται από τον ίδιο τον κανονισμό στους παρόχους υπηρεσιών φιλοξενίας να χρησιμοποιούν και αυτοματοποιημένα εργαλεία αφαίρεσης υλικού, το οποίο θεωρούμε, κατά την κρίση μας, ότι αυξάνει τις πιθανότητες να λογοκρίνεται και νόμιμο διαδικτυακό υλικό.

Και πάνω σε αυτό το θέμα αξίζει να αναφερθεί η μελέτη του βελγικού πανεπιστημίου του Λούβεν, το οποίο επισημαίνει ότι η παροχή δυνατότητας χρήσης και αυτοματοποιημένων μέσων από τους παρόχους υπηρεσιών φιλοξενίας, δημιουργεί κίνητρα για υπερβολική και παράνομη κατάργηση περιεχομένου. Δηλαδή, ποιος είναι ο φόβος; Ότι η αυξημένη αυτοματοποίηση θα επιφέρει και ενδεχόμενη αφαίρεση και νόμιμου περιεχομένου.

Συνοψίζοντας, λοιπόν, ο κανονισμός και ως εκ τούτου, το παρόν σχέδιο νόμου, θεωρούμε ότι κινούνται στη σωστή κατεύθυνση και θα το στηρίξουμε, γιατί; Διότι πρέπει πάση θυσία να αποτρέψουμε τη διάδοση της τρομοκρατίας στο διαδίκτυο. Πρέπει να εμποδίσουμε τη δράση των πάσης φύσεως τρομοκρατών, για να διαφυλάξουμε τη δημοκρατία και τον ίδιο τον άνθρωπο.

Δεν γίνεται, όμως, από την άλλη πλευρά να μη σημειώσουμε και τον μεγάλο κίνδυνο, ο οποίος πάντοτε ελλοχεύει σε όλες τις δημοκρατίες, δηλαδή, να γίνεται κατάχρηση και παρερμηνεία της νομοθεσίας κατά την εφαρμογή της, έτσι ώστε να φιμώνεται η ελευθερία του λόγου, η δημοκρατική πολυφωνία και η αναγκαία ύπαρξη διαφορετικών και αντίθετων απόψεων. Η πολιτική ορθότητα είναι ένας δούρειος ίππος για τη δημοκρατία και χρήζει σθεναρής αντιμετώπισης. Πρέπει πάντοτε να σταθμίζουμε υγιώς τα πράγματα, έτσι ώστε να μην φιμώνουμε την ελευθερία χάριν μιας υποτιθέμενης ασφάλειας, γιατί τότε, ούτε ασφάλεια, αλλά ούτε και ελευθερία θα έχουμε.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κύριο συνάδελφο.

Ολοκληρώνουμε τους ειδικούς αγορητές με την ομιλία της ειδικής αγορήτριας της Πλεύσης Ελευθερίας, της κ. Γεωργίας Κεφαλά.

Παρακαλώ, κυρία συνάδελφε, έχετε τον λόγο.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κύριοι συνάδελφοι, είπαμε πολλά στις επιτροπές για την ελευθερία της έκφρασης. Μέχρι και το ομώνυμο ποίημα του Βλαντιμίρ Μαγιακόφσκι απήγγειλα, αλλά ο καθένας έχει -και δικαιούται να έχει- τις δικές του ιδέες και, δυστυχώς, ακόμα και τα πιο φιλελεύθερα μυαλά αντιμετωπίζουν τις διαφορετικές ιδέες σαν απειλή. Μια απειλή στα δικά μας συμπεράσματα, στον τρόπο που εμείς αντιλαμβανόμαστε τον κόσμο και απειλή είναι ό,τι δεν μας μοιάζει.

Εάν αμφιβάλλετε, κάντε μια διαδικτυακή βόλτα, για να δείτε τις ευχές για ψόφους και καρκίνους -τα ξέρετε όλοι- και κατάρες και ανάθεμα απ’ όλες τις πλευρές προς τις αντίπαλες. Από τον πολιτικό χώρο, τον θρησκευτικό, τον χώρο του πολιτισμού, του πνεύματος, τους φιλόζωους, τους vegan, τους εξουσιαστές, τους αντιεξουσιαστές, τους προοδευτικούς, τους συντηρητικούς, τους φιλάθλους και πάει λέγοντας. Καμμία ομάδα δεν εξαιρείται από τον διαδικτυακό κανιβαλισμό.

Υπάρχουν μόνο φωτεινές εξαιρέσεις, οι οποίες συχνά κατηγορούνται για μετριοπάθεια. Θέλουμε, σπρώχνουμε, απαιτούμε και αξιώνουμε τον αιχμηρό λόγο, τον λόγο που ξεμπροστιάζει, αποκαλύπτει, δείχνει, ντροπιάζει και κατονομάζει συνανθρώπους και καταστάσεις. Πολλές φορές κάνουμε λάθος, αλλά δεν πειράζει και τόσο. Προχωράμε στον επόμενο λιθοβολισμό. Αυτό είναι το κλίμα στο διαδίκτυο.

Προσθέστε το παράνομο υλικό, το e-trafficking, την παιδική πορνογραφία, τα fake news, την παράνομη διακίνηση πνευματικών δικαιωμάτων, την ανεξέλεγκτη τεχνητή νοημοσύνη που έχει έρθει πρόσφατα, την ανεξέλεγκτη χρήση των προσωπικών δεδομένων και σωρεία άλλων προβλημάτων, τα οποία διαχρονικά τώρα δεν ελέγχονται αποτελεσματικά. Και ελάτε τώρα να τοποθετήσουμε μέσα σε αυτό το ανεξέλεγκτο χάος την πεποίθηση της Κυβέρνησης, αλλά και της Ευρωπαϊκής Ένωσης, ότι θα καταφέρει να ελέγξει την τρομοκρατία στο διαδίκτυο. Μάλιστα! Μπορεί όλα τα άλλα να έχουν αποτύχει, αλλά αυτό θα πετύχει. Έτσι δεν είναι; Κι αν δεν πετύχει, θα μας μείνει άλλο ένα εργαλείο καταστολής και ελέγχου.

Έχουμε την πρόσφατη περίπτωση βασανισμού ατόμων ΑΜΕΑ που γινόταν ελεύθερα και ανενόχλητα μπροστά στα μάτια είκοσι δύο χιλιάδων μελών και πάρα πολλές άλλες περιπτώσεις τις οποίες, δυστυχώς, δεν μπορούμε να εντοπίσουμε.

Όταν μας λένε, λοιπόν, πως ένας δικαστής θα κρίνει εάν μια ανάρτηση στο διαδίκτυο τηρεί τις προϋποθέσεις να χαρακτηριστεί τρομοκρατική, τη στιγμή που ο όρος του τι συνιστά τρομοκρατικό περιεχόμενο είναι εντελώς ασαφής και μάλιστα διεθνώς, έρχεται και κουμπώνει στην παραδοχή τους πάνω στην ασάφεια αυτή, ότι θα μπαίνει ακόμα ένας αμφισβητήσιμος παράγοντας που είναι το ποιος κάνει αυτή την ανάρτηση.

Δεν αμφισβητούμε καθόλου την ακεραιότητα των δικαστικών λειτουργών. Όμως μπορούμε σε βάθος χρόνου να στηριχθούμε σε ένα τόσο σημαντικό θέμα στη δεινότητα και στην ακεραιότητα του δικαστή; Τότε γιατί νομοθετούμε;

Μας φέρατε ένα νομοσχέδιο που είναι σαν κινούμενη άμμος, χωρίς ούτε ένα σίγουρο πάτημα, κάτι στέρεο που θα μπορούσαμε να ακουμπήσουμε, να το δουλέψουμε και να συνεργαστούμε. Οι λίγοι φορείς που κατάφεραν να το επεξεργαστούν και να παραστούν στη Βουλή μάς εξέθεσαν όλοι τις ανησυχίες τους. Και σαν να μην έφτανε όλη αυτή η αβεβαιότητα έρχεται το περίφημο άρθρο 4 στην παράγραφο 1Α να επιφορτίσει την Εθνική Επιτροπή Τηλεπικοινωνιών και Ταχυδρομείων, την Ε.Ε.Τ.Τ., την ανεξάρτητη αρχή, επιλεγμένη από το κράτος, που θα εποπτεύει το αν οι πάροχοι φιλοξενίας, που είναι υπεύθυνοι για την αφαίρεση, θα αφαιρούν το τρομοκρατικό περιεχόμενο κάνοντας σωστά τη δουλειά τους αλλά και γρήγορα. Έτσι είναι τα πράγματα. Μιλάμε και για ταχύτητα δηλαδή.

Το άρθρο 4, παράγραφος 1Α, μας αναφέρει «για την αφαίρεση του υλικού από παρόχους φιλοξενίας σε όλα τα κράτη-μέλη ταυτόχρονα εντός μιας ώρας από τη λήψη εντολής της αφαίρεσης». Ο κ. Δημήτριος Βαρουτάς, αντιπρόεδρος της ΕΕΤΤ, παρ’ όλο που έδειξε προς τιμήν του μεγάλη προθυμία να συνεργαστεί και να βοηθήσει με όλες του τις δυνάμεις, ομολόγησε πως είναι σχεδόν ανέφικτος ο στόχος με την παρούσα υποστελέχωση και έλλειψη κατάλληλα εκπαιδευμένων ειδικοτήτων. Η αρμόδια αρχή θα πρέπει να καθορίζει πότε συντρέχουν περιπτώσεις έκτακτης ανάγκης και να παρουσιάσει την αναγκαία αιτιολόγηση στην εντολή αφαίρεσης υλικού.

Σύμφωνα με το άρθρο 18 της ευρωπαϊκής οδηγίας η εντολή αφαίρεσης πρέπει να παρέχει επαρκείς πληροφορίες για την αιτιολογία της αφαίρεσης, δηλαδή στιγμιότυπο οθόνης, ηλεκτρονική διεύθυνση και ταυτόχρονα οι ευαίσθητες πληροφορίες που ζημιώνουν την έρευνα της υπόθεσης πρέπει και μπορούν να αποκρύπτονται. Έτσι αν θέλει κάποιος να προσφύγει στο δικαστήριο για ανάκληση της απόφασης αφαίρεσης δεν θα έχει επαρκή στοιχεία και θα πρέπει να διεξάγει έλεγχο πάλι στα γρήγορα για να πάψουν οι έννομες ενέργειες που θα έχουν ξεκινήσει αυτόματα.

Πιστεύω ότι όλοι αισθανόμαστε ότι δεν μπορεί να λειτουργήσει αυτό και μάλιστα σε αυτές τις ταχύτητες. Μόνο επιφυλάξεις μπορεί να έχει κάποιος με αυτές τις διαδικασίες. Κατά τη γνώμη μας, όπως αναφέρεται και στο άρθρο 12 του προοιμίου της οδηγίας, η τέχνη, η επιστήμη, η δημοσιογραφία και η εκπαίδευση θα έπρεπε να αναφέρονται σαφώς και να εξαιρούνται από πάσα υποψία. Φανταστείτε σε τι κυνήγι μαγισσών θα έπρεπε να επιδοθούμε αν πρέπει γρήγορα να αποφασίσουμε αν ο ύποπτος ανέβασε τραγούδι των Rage Against the Machine, για παράδειγμα, μαζί με ένα επαναστατικό αντισυστημικό κείμενο για να στρατολογήσει τρομοκράτες. Όσο και να λέμε ότι εξαιρούμε την τέχνη, στην πράξη η τέχνη θα συμψηφίζεται και θα προσαρτάται στο αποτέλεσμα. Και μη μου πείτε ότι διαφωνείτε.

Παράλληλα το άρθρο 12 της οδηγίας αναφέρει επιπλέον «η έκφραση ριζοσπαστικών απόψεων στο πλαίσιο δημόσιας συζήτησης για ευαίσθητα πολιτικά θέματα δεν θα πρέπει να θεωρείται ότι συνιστά τρομοκρατικό περιεχόμενο». Και αναρωτιέμαι: οι περισσότερες τρομοκρατικές κινήσεις και τοποθετήσεις δεν έχουν σαν εφαλτήριο ευαίσθητα πολιτικά θέματα; Πότε γίνεται αυτή η ειδοποιός υπέρβαση από το ακίνδυνο στο επικίνδυνο; Όταν υπάρχει απειλή κατά της ζωής κάποιων, μπορεί να πει ο οποιοσδήποτε. Μα, ένας σοβαρός τρομοκράτης που είναι πραγματική απειλή δεν θα ανακοινώσει ότι θα αφαιρέσει ζωές την επόμενη, ούτε θα αναρτά ή θα κατεβάζει σελίδες κατασκευής βομβών στο διαδίκτυο. Άρα, τι θεωρείται επιθετική πολιτική και αντιπαράθεση και τι τρομοκρατία; Τι είναι επανάσταση και τι είναι τρομοκρατία; Ποιος είναι ο επαναστατημένος αγανακτισμένος πολίτης και ποιος ο τρομοκράτης όσον αφορά την πρόληψη βέβαια;

Σαφώς, όπως αναφέρει το άρθρο 3 της οδηγίας 2017/541 στο εδάφιο Η΄ «τρομοκρατική ενέργεια είναι και η διαταραχή ή η διακοπή του εφοδιασμού ύδατος, ηλεκτρικής ενέργειας ή και κάθε άλλου βασικού φυσικού πόρου με αποτέλεσμα την έκθεση της ανθρώπινης ζωής σε κίνδυνο». Σας θυμίζει κάτι αυτό; Μήπως μοιάζει με τις ενέργειες του κράτους του Ισραήλ εδώ και χρόνια εις βάρος της Παλαιστίνης; Δεν αποστερεί τη ροή βασικών πόρων τόσα χρόνια με αποτέλεσμα να χάνονται ζωές; Πότε, λοιπόν, μπορούμε να χαρακτηρίσουμε το κράτος ως τρομοκρατικό ή δεν μας δίνετε αυτό το δικαίωμα; Γιατί πολλές φορές τα κράτη χαρακτηρίζονται ως τρομοκρατικά αλλά δεν έχουν καμμία ποινή. Τι γίνεται με την αστυνομική βία και την τρομοκρατία; Θα πάρουν όλα τα περιστατικά ξυλοδαρμού και αφαίρεσης της ζωής τον δρόμο της δικαιοσύνης; Πάμε να πιάσουμε τον πολίτη, το μικρό ψάρι δηλαδή, γιατί τα μεγάλα ψάρια κυκλοφορούν ελεύθερα.

Αν θέλουμε πραγματικά να κάνουμε κάτι για τη μάστιγα αυτή, ακολουθήστε τη σκέψη του Ευρωπαίου νομοθέτη στο άρθρο 2 του προοιμίου που αναφέρει «χρειάζονται οι στρατηγικές του κράτους-μέλους για την αντιμετώπιση της τρομοκρατίας μεταξύ άλλων την ενίσχυση του γραμματισμού στα μέσα επικοινωνίας και της κριτικής σκέψης». Αυτή είναι η ουσία και όχι η ενοχοποίηση των ταξιδιών με σκοπό την τρομοκρατία εφόσον αποδειχθεί η πρόθεση αυτής. Τρέχα γύρευε, δηλαδή. Άλλωστε η αδιαλλαξία της Δύσης και η επιμονή της να διεκδικεί και να εκμεταλλεύεται τα πάντα και τους πάντες χωρίς ενοχές και δεύτερες σκέψεις, μόνο φαινόμενα απελπισίας γεννάει. Μετά, λοιπόν, από κατάφωρες παραβιάσεις των παγκόσμιων αξιών, της ανθρώπινης αξιοπρέπειας, της ελευθερίας, της αλληλεγγύης, του σεβασμού των ανθρωπίνων δικαιωμάτων και των θεμελιωδών ελευθεριών απέναντι σε άλλους λαούς, η Ευρώπη έρχεται τώρα να οχυρωθεί με αδέξιες προσπάθειες. Υψώνει τείχη για να κρατήσει τους παρείσακτους μακριά από τον παράδεισο και αυτοί δυστυχώς προσφέρουν την κόλαση.

Η Πλεύση Ελευθερίας σε αυτή την ύποπτη και αδέξια προσπάθεια δεν μπορεί να συναινέσει όταν ο όρος τρομοκρατία δεν έχει ξεκάθαρα συμφωνηθεί διεθνώς παρ’ όλο που βλέπουμε το ραγδαία αυξανόμενο φαινόμενο. Είναι ατιμωτικό και επικίνδυνο για την ελευθερία της έκφρασης για την οποία έχουν γίνει τόσοι αγώνες όπως και ο αγώνας του Πολυτεχνείου, στου οποίου την επέτειο ατυχώς επιλέξατε να διεξαγάγετε τη συζήτηση και την ψήφιση του παρόντος νομοσχεδίου, για να καταλήξουμε πάλι σε ένα κυνήγι μαγισσών.

Ευχαριστούμε πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κυρία συνάδελφε.

Περνάμε στον κατάλογο των ομιλητών. Ο κ. Αθανασίου που προηγείται, επειδή προεδρεύει σε επιτροπή, θα μιλήσει λίγο αργότερα. Οπότε θα καλέσω στο Βήμα τον κ. Γεώργιο Παπαηλιού για την ομιλία του. Θα ακολουθήσει η κ. Αικατερίνη Σπυριδάκη.

Κύριε Παπαηλιού, έχετε τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, κατά τη συζήτηση του υπό κρίση νομοσχεδίου στην αρμόδια επιτροπή επελέγη μια διαδικασία η οποία ήταν εξαιρετικά σφιχτή από πλευράς χρόνου. Και αυτό έγινε και από το προεδρείο της επιτροπής και βέβαια την κυβερνητική Πλειοψηφία. Αυτή η διαδικασία απέχει από τις πρακτικές της καλής νομοθέτησης. Το συνηθίζει εξάλλου αυτό η Κυβέρνηση. Πολύ περισσότερο που πρόκειται για ένα νομοσχέδιο με διατάξεις οι οποίες επιδρούν στις ελευθερίες και τα δικαιώματα των πολιτών, στο κράτος δικαίου και συνακόλουθα στην ίδια τη δημοκρατία.

Η Κυβέρνηση της Νέας Δημοκρατίας ήδη από την προηγούμενη θητεία της έχει δείξει πόσο μικρή σημασία αποδίδει σε αυτά τα ζητήματα δίδοντας προτεραιότητα στη λεγόμενη «ασφάλεια» έτσι όπως αυτή την εννοεί και στην καταστολή με την καταπάτηση θεμελιωδών δικαιωμάτων των πολιτών Αποσκοπεί στη φίμωση και στην αντιμετώπιση κοινωνικών και πολιτικών. αντιδράσεων στις πολιτικές της.

Σε αυτό το πλαίσιο έχει απαξιώσει και υποβαθμίσει την ανεξαρτησία της δικαιοσύνης και των ανεξάρτητων αρχών.

Δεν δίστασε, μάλιστα, να εγκαταστήσει και ένα δίκτυο, έναν μηχανισμό παράνομων παρακολουθήσεων-υποκλοπών και να εισαγάγει ένα παράνομο λογισμικό παρακολούθησης, χρησιμοποιώντας το -μέσω της ΕΥΠ- για να παρακολουθεί πολίτες, δημοσιογράφους, στρατιωτικούς, ακόμη και τον Αρχηγό των Ενόπλων Δυνάμεων, πολιτικούς αντιπάλους της, αλλά η και δικούς της Υπουργούς. Και βέβαια, στο σκάνδαλο των υποκλοπών προστίθεται και το σκάνδαλο συγκάλυψής του.

Είναι η ίδια Κυβέρνηση που αντικαθιστά με το έτσι θέλω μέλη ανεξάρτητων αρχών, με προφανή σκοπό να παρεμποδίσει το έργο τους, ενώ, παράλληλα, τα κατασυκοφαντεί, τα απαξιώνει και θέτει συνεχώς προσκόμματα στο έργο και στην αποστολή τους. Ακόμη και ο πρόεδρος της ΑΔΑΕ δέχθηκε από τον ίδιο τον Πρωθυπουργό αήθη επίθεση επειδή τόλμησε να αναφέρει στην επιτροπή LIBE του Ευρωπαϊκού Κοινοβουλίου ότι επί δεκαπέντε μήνες η ελληνική δικαιοσύνη δεν έχει κάνει τίποτα και δεν έχει διώξει κανέναν για τις υποκλοπές.

Κυρίες και κύριοι συνάδελφοι, για το συγκεκριμένο νομοσχέδιο ας σημειωθεί ότι ο υπό κρίση κανονισμός του Ευρωπαϊκού Κοινοβουλίου και του Ευρωπαϊκού Συμβουλίου είχε συναντήσει τις αντιδράσεις του προοδευτικού κόσμου σε ευρωπαϊκό επίπεδο, λόγω σοβαρών ελλείψεων που αφορούν τη διασφάλιση της ελευθερίας της έκφρασης και της ελευθερίας της πληροφόρησης.

Ειδικότερα, ο όρος «τρομοκρατικό περιεχόμενο», όντας αόριστος και ασαφής, ανοίγει τον δρόμο για αυθαιρεσίες, αφού μπορεί να γίνει «λάστιχο», να χρησιμοποιηθεί ως πρόσχημα για να εξυπηρετεί συμφέροντα και σκοπιμότητες, δημιουργώντας νομική ανασφάλεια. Έτσι, διευκολύνεται ο περιορισμός της ελευθερίας της έκφρασης και της ελευθερίας της πληροφόρησης, εν προκειμένω μέσω της αφαίρεσης αναρτήσεων από ιστοσελίδες. Επιπλέον, δεν προβλέπονται εγγυήσεις για τη διασφάλιση αυτών των ελευθεριών.

Με τον κανονισμό η Ευρωπαϊκή Ένωση αποσκοπεί να καταστήσει υποχρεωτικές τις μέχρι σήμερα εθελοντικές προληπτικές ενέργειες των παρόχων σχετικά με την αφαίρεση τρομοκρατικού υλικού. Επιπλέον, επιδιώκεται η ενοποίηση των σχετικών κανόνων στα κράτη-μέλη και η κατοχύρωση των εθελοντικών εργαλείων που χρησιμοποιούνται από τους παρόχους, δεδομένου και του νέου παγκοσμιοποιημένου ψηφιοποιημένου περιβάλλοντος.

Προβληματικό, όμως, είναι και το γεγονός ότι δεν προσδιορίζεται με σαφήνεια ο τρόπος λειτουργίας των αυτοματοποιημένων διαδικασιών αφαίρεσης περιεχομένου, ούτε διατυπώνονται επίσης με σαφήνεια οι αναγκαίες εγγυήσεις για την ελευθερία της έκφρασης και την ελευθερία της πληροφόρησης, αλλά και την ελευθερία του Τύπου. Απουσιάζουν και προβλέψεις ένδικων μέσων για τους θιγόμενους.

Σοβαρό ζήτημα προκύπτει και με το χρονικό διάστημα που τίθεται για την αφαίρεση του υλικού από το διαδίκτυο. Η προθεσμία της μίας ώρας που προβλέπεται θα δημιουργήσει σοβαρά προβλήματα, ειδικά σε μεγάλο αριθμό ιστοσελίδων που είναι μικρές και δεν έχουν την υλικοτεχνική υποδομή να ανταποκριθούν σε τόσο σφιχτά χρονικά περιθώρια. Το γεγονός αυτό θέτει ζητήματα σεβασμού θεμελιωδών δικαιωμάτων, όπως του πλουραλισμού, της ελευθερίας του Τύπου και της ελευθερίας της έκφρασης.

Επιπλέον, πρέπει να υπογραμμιστεί το γεγονός ότι το εν λόγω νομοσχέδιο, με τις προβληματικές ρυθμίσεις που αναφέρθηκαν παραπάνω, εισάγεται προς ψήφιση σε μια περίοδο που η χώρα μας κατρακυλά στην παγκόσμια κατάταξη, όσον αφορά την ελευθερία του Τύπου, ενώ παράλληλα διεθνείς και ευρωπαϊκοί οργανισμοί ανθρωπίνων δικαιωμάτων, μέσω εκθέσεων τους, την επικρίνουν για έλλειψη σεβασμού προς το κράτος δικαίου και τα ανθρώπινα δικαιώματα.

Συμπερασματικά, υπάρχει ανησυχία κατά πόσον το συγκεκριμένο νομοσχέδιο με πρόσχημα την αντιμετώπιση της τρομοκρατίας θα ανοίξει το δρόμο για την αναστολή λειτουργίας δεκάδων ιστοσελίδων, οι οποίες μέχρι τώρα δρουν ανεξάρτητα και με ίδιους πόρους.

Κυρίες και κύριοι συνάδελφοι, για την τρομοκρατία δεν υπάρχει ενιαία ένας αποδεκτός ορισμός. Αυτή ορίζεται από την οπτική του καθενός, από τη χρονική συγκυρία που αυτή ασκείται και από τα εκάστοτε κυρίαρχα συμφέροντα. Επειδή, κατά την παρούσα και εν εξελίξει συγκυρία, η ανθρωπότητα είναι μάρτυρας των γεγονότων που συνδέονται με τη διαμάχη των Παλαιστινίων με το κράτος του Ισραήλ, θα ήθελα να αναφέρω ότι κάποιοι μπορεί -και η ίδια η Χαμάς, βέβαια- να θεωρούν τη σύλληψη αμάχων ομήρων αντιστασιακή πράξη και κάποιοι άλλοι τρομοκρατική επιχείρηση. Επίσης, κάποιοι θεωρούν τους βομβαρδισμούς και την εισβολή στη Γάζα από το κράτος του Ισραήλ άσκηση του δικαιώματος αυτοάμυνας και κάποιοι άλλοι τρομοκρατία.

Οι διαφορετικές οπτικές βρίσκονται και υφίστανται και αλλού. Μάλιστα, σε διαφορετικούς χρόνους υφίστανται, πράγματι, διαφορετικές οπτικές. Ας μην ξεχνάμε ότι ο Γιασέρ Αραφάτ ξεκίνησε ως τρομοκράτης και στη συνέχεια έγινε ο αναγνωρισμένος ηγέτης των Παλαιστινίων. Αυτό συμβαίνει και με πολλά εθνικοαπελευθερωτικά κινήματα και αντιστασιακές οργανώσεις κατά αυταρχικών καθεστώτων.

Ας μη λησμονείται ότι οι Έλληνες επαναστάτες του 1821 θεωρούνταν, από την Ιερά Συμμαχία εκείνης της εποχής με σημερινούς όρους, «τρομοκράτες». «Αυθάδεις» χαρακτηρίζονταν, που αμφισβητούν την τάξη των πραγμάτων. Στη συνέχεια, με την αλλαγή της συγκυρίας και την οπτική των διαφοροποιημένων και αντιτιθέμενων συμφερόντων των μεγάλων δυνάμεων, έγιναν αγωνιστές της ελευθερίας που είχαν δικαίωμα να αποκτήσουν ανεξάρτητο κράτος.

Νομίζω ότι στο υπό κρίση νομοσχέδιο θα μπορούσε να βρεθεί κοινός παρονομαστής, χωρίς να χρησιμοποιούνται όροι που είναι διφορούμενοι και επιδέχονται πολλών ερμηνειών και πάντως να εξειδικευτεί ο όρος «τρομοκρατία» ώστε να μην ανοίγονται επικίνδυνες κερκόπορτες, ως προς τις ελευθερίες της έκφρασης και της πληροφόρησης.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε. Ακολουθεί η κ. Αικατερίνη Σπυριδάκη και στη συνέχεια η κ. Λιάνα Κανέλλη.

Παρακαλώ, κυρία συνάδελφε, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητούμε σήμερα την εφαρμογή των διατάξεων του κανονισμού 2021/784 του Ευρωπαϊκού Κοινοβουλίου και του Συμβουλίου της 29ης Απριλίου 2021, σχετικά με την πρόληψη της διάδοσης τρομοκρατικού περιεχομένου στο διαδίκτυο.

Πρόκειται για μια ακόμη οδηγία που η Κυβέρνηση καθυστερεί να ενσωματώσει στο εσωτερικό μας δίκαιο. Αυτή τη φορά η καθυστέρηση ήταν τέτοια που αναγκάστηκε η επιτροπή να αποστείλει προειδοποιητική επιστολή στη χώρα μας. Ο συγκεκριμένος κανονισμός τέθηκε σε εφαρμογή στις 7 Ιουνίου του 2022. Ήδη έπρεπε να είχαμε θεσπίσει το σύνολο των αναγκαίων μέτρων που προβλέπονταν ώστε να έχουμε πλήρη και ορθή εφαρμογή του. Οι διατάξεις του κανονισμού αφορούν στη διαδικασία έκδοσης εντολών αφαίρεσης τρομοκρατικού περιεχομένου από το διαδίκτυο στο χρόνο μέσα στον οποίο οφείλουν οι πάροχοι υπηρεσιών να αφαιρέσουν αυτό το περιεχόμενο και στα ειδικά μέτρα που πρέπει να λαμβάνουν οι πάροχοι υπηρεσιών.

Ο καθορισμός των αρμόδιων αρχών για την έκδοση εντολών αφαίρεσης και το ποινικό πλαίσιο σε περιπτώσεις παραβιάσεων επαφίεται στα κράτη μέλη. Τα θέματα ασφάλειας και αντιμετώπισης της τρομοκρατίας αποτελούν μείζονα θέματα για τη δημοκρατία. Ιδιαίτερα σήμερα που οι διεθνείς συνθήκες και εξελίξεις αυξάνουν τους κινδύνους για τη δημόσια ασφάλεια σε όλη την Ευρώπη. Όμως, οι όποιες ρυθμίσεις πρέπει να σέβονται πάντα ατομικά δικαιώματα και ελευθερίες. Σε καμμία περίπτωση το ευρωπαϊκό κεκτημένο και οι αξίες του ευρωπαϊκού πολιτισμού δεν πρέπει να υποχωρήσουν στο όνομα της αντιμετώπισης της τρομοκρατίας.

Δυστυχώς στη χώρα μας τα δημοκρατικά κεκτημένα και η ανεξαρτησία των θεσμών πλήττονται με ευθύνη της Κυβέρνησης και επιφέρουν αρνητικές επιπτώσεις στην ποιότητα της δημοκρατίας μας. Η ειδική αγορήτριά μας διατύπωσε με τον καλύτερο τρόπο τις παρατηρήσεις και ενστάσεις μας σε αρκετές προβλέψεις που εμπεριέχονται στο συγκεκριμένο νομοσχέδιο.

Η σοβαρότερη αφορά τις προβλέψεις του άρθρου 26. Διαφωνούμε με τον τρόπο αναπλήρωσης του δεύτερου εισαγγελέα, αντεισαγγελέα Αρείου Πάγου, εισαγγελέα εφετών, που προσυπογράφει τις εντολές άρσης του απορρήτου των επικοινωνιών, που υπογράφουν ως πρώτοι οι εισαγγελείς της ΕΥΠ ή της αρμόδιας υπηρεσίας της Ελληνικής Αστυνομίας. Παγίως το όποιο κενό καλύπτεται από τον Οργανισμό Δικαστηρίων που προβλέπει αναπλήρωση από τον επόμενο σε αρχαιότητα εισαγγελέα.

Θεωρούμε ότι πίσω από τις συγκεκριμένες ρυθμίσεις υποκρύπτεται η σκοπιμότητα της Κυβέρνησης να ελέγχει τα πάντα και να μην αφήνει τίποτα στην τύχη του. Υποκρύπτεται η συνέχιση των ίδιων αντιλήψεων και πρακτικών που οδήγησαν στο μεγάλο σκάνδαλο των υποκλοπών, αλλά και στη συνεχιζόμενη προσπάθεια συγκάλυψής του.

Κυρίες και κύριοι συνάδελφοι, με αφορμή τον κανονισμό συζητούμε σήμερα για ασφάλεια και δικαιοσύνη. Όμως οι όροι «ασφάλεια» και «δικαιοσύνη» συχνά λαμβάνουν ευρύτερες διαστάσεις, πέραν του σκληρού πυρήνα του προσδιορισμού τους. Η ασφάλεια δεν περιορίζεται μόνο στην προστασία των πολιτών από εγκληματικές ενέργειες και την τρομοκρατία, ούτε η δικαιοσύνη μόνο στην απόδοση της ανάλογης νομικής απαξίωσης για ένα αδίκημα.

Σήμερα στη χώρα μας οι πολίτες ζουν με ανασφάλεια και αισθάνονται καθημερινά ότι αδικούνται κατάφωρα. Νιώθουν φόβο μπροστά σε οποιαδήποτε ασθένεια, γιατί δεν απολαμβάνουν αξιοπρεπούς περίθαλψης. Αισθάνονται ανασφάλεια πηγαίνοντας στο γήπεδο, οδηγώντας σε κακής κατάστασης οδικά δίκτυα και χρησιμοποιώντας λιμάνια και μέσα συγκοινωνίας. Νιώθουν αβοήθητοι απέναντι στις φυσικές καταστροφές. Οι νέοι αισθάνονται ότι αδικούνται, γιατί παρά τα προσόντα τους έχουν λιγότερες ευκαιρίες απασχόλησης και αναγκάζονται να μεταναστεύσουν, ενισχύοντας το brain drain. Όσοι φοιτούν σε σχολεία ή πανεπιστήμια νιώθουν πολίτες δεύτερης κατηγορίας, γιατί βιώνουν ένα προβληματικό σύστημα εκπαίδευσης, όταν οι έχοντες και κατέχοντες φοιτούν σε ιδιωτικά πανεπιστήμια στο εξωτερικό. Οι πολίτες αδικούνται όταν οι οικογένειες τους αιμορραγούν από τη συνεχιζόμενη ακρίβεια, ενώ πολλοί άλλοι πλουτίζουν αισχροκερδώντας σε βάρος τους, αδικούνται όταν εργάζονται σκληρά πολλές φορές σε δύο δουλειές χωρίς ουσιαστικά εργασιακά δικαιώματα. Οι πολίτες ΑΜΕΑ νιώθουν ανασφαλείς και αδικημένοι, γιατί η πολιτεία δεν έχει διασφαλίσει τις αναγκαίες συνθήκες προσβασιμότητας και συμμετοχής.

Όλοι απογοητεύονται όταν γίνεται προσπάθεια να καλυφθούν και να μείνουν ατιμώρητοι οι πραγματικά υπεύθυνοι τραγικών συμβάντων, όπως αυτό στα Τέμπη. Χθες μόλις στη Βουλή, η Κυβέρνηση χωρίς ντροπή δήλωσε ότι δεν θα ψηφίσει την πρόταση του ΠΑΣΟΚ για σύσταση προανακριτικής επιτροπής για το έγκλημα των Τεμπών, επιλέγοντας κατά μια έννοια τη διάχυση και τη συγκάλυψη των ευθυνών. Είναι χρέος μας να εξαλείψουμε απογοητεύσεις, ανασφάλειες και αδικίες, αν θέλουμε να θεωρούμαστε ευνομούμενο ευρωπαϊκό κράτος.

Κυρίες και κύριοι συνάδελφοι, στη χώρα μας δεν λειτουργεί επαρκώς ούτε ο σκληρός πυρήνας της δικαιοσύνης. Το σύστημα απονομής δικαιοσύνης χαρακτηρίζεται από καθυστερήσεις, μειωμένη αποτελεσματικότητα και αντιθεσμικές παρεμβάσεις. Όλοι οι συντελεστές απονομής δικαιοσύνης αλλά και οι πολιτικές δυνάμεις έχουν στηλιτεύσει αυτές τις παθογένειες που φθάνουν έως και τα κτηριακά προβλήματα στέγασης της δικαιοσύνης. Πρόσφατα είδαμε το θλιβερό περιστατικό στο Πρωτοδικείο της Αθήνας με τραυματίες. Οι άθλιες κτηριακές εγκαταστάσεις και οι υποδομές είναι ο κανόνας για όλη τη χώρα. Η κατάσταση των δικαστικών μεγάρων στην Κρήτη είναι απογοητευτική. Αν σε αυτό προσθέσουμε την έλλειψη δικαστικών υπαλλήλων η εικόνα προξενεί θλίψη. Οι πολίτες που προσφεύγουν στη δικαιοσύνη αναζητώντας το δίκιο τους εισάγονται σε μια περιπέτεια απίστευτης ταλαιπωρίας. Η καθυστερημένη απονομή αγγίζει τα όρια αρνησιδικίας, η άδικη μεταχείριση, οι ατέρμονες διαδικασίες αυξάνουν το οικονομικό κόστος και εντείνουν την ψυχική ένταση των πολιτών.

Διαπιστώνουμε σοβαρά θέματα ανεξαρτησίας των λειτουργών της δικαιοσύνης έναντι της πολιτικής εξουσίας καθώς και αντιθεσμικές παρεμβάσεις. Τα γεγονότα της αντικατάστασης των μελών ΔΣ της ΑΔΑΕ, η όλη μεθόδευση, η χρονική συγκυρία και η σπουδή της Κυβέρνησης αποκαλύπτουν τον τρόπο που η τελευταία αντιμετωπίζει τις ανεξάρτητες αρχές. Όλα όσα καλύφθηκαν από τον πρόεδρο της ΑΔΑΕ και όσα διαδραματίστηκαν εντός και εκτός της Βουλής για το σκάνδαλο των υποκλοπών συνθέτουν μια αήθη προσπάθεια χειραγώγησης της δικαιοσύνης και γι’ αυτό μιλάμε για δίδυμο σκάνδαλο, υποκλοπές και κάλυψη των υπευθύνων.

Κυρίες και κύριοι συνάδελφοι, η Κυβέρνηση μέχρι σήμερα έχει εισάγει στη Βουλή και έχει ψηφίσει τριάντα νόμους για θέματα δικαιοσύνης. Οι περισσότεροι δεν αντιμετώπισαν τα ουσιαστικά προβλήματα και δεν άφησαν κανένα θετικό αποτύπωμα, ενώ κάποια δεν εφαρμόστηκαν ποτέ. Πριν έναν μήνα ψηφίσαμε ένα νομοσχέδιο για τη δικαστική αστυνομία, η θεσμοθέτηση της οποίας είχε ψηφιστεί πριν δύο χρόνια, αλλά δεν εφαρμόστηκε ποτέ, με αποτέλεσμα η Κυβέρνηση να επανανομοθετήσει.

Κυρίες και κύριοι συνάδελφοι, ο θεσμός της δικαιοσύνης όπως και άλλοι θεσμοί και τομείς της κοινωνικής πολιτικής λειτουργίας χρήζουν σοβαρών και σε βάθος μεταρρυθμίσεων μέσα από ένα ολοκληρωμένο σχέδιο αναμόρφωσης και ανασυγκρότησης, ώστε να ανταποκρίνεται στις σύγχρονες ανάγκες των πολιτών και στα ευρωπαϊκά δεδομένα, πάντα, όμως, με συνεννόηση, διάλογο και με μεγαλύτερη δυνατή συναίνεση. Οι πολίτες πρέπει να απολαμβάνουν μια ισχυρή, λειτουργική, ταχεία και αποτελεσματική δικαιοσύνη. Τα αιτήματα, να γίνουμε μια σύγχρονη ευρωπαϊκή χώρα στον τομέα της δικαιοσύνης, αποτελούν δημοκρατικό πρόταγμα, λόγω της βαρύτητας που έχει η αποτελεσματική απονομή της δικαιοσύνης και της λειτουργίας του δημοκρατικού πολιτεύματος.

Όχι άλλες καθυστερήσεις και κυβερνητικές παρεμβάσεις που πλήττουν το κύρος και τη λειτουργία του συνόλου της δικαιοσύνης. Ας διαφυλάξουμε τη διάκριση των εξουσιών που προβλέπεται ως αρχή στο ελληνικό Σύνταγμα, ας προστατεύσουμε τη δικαιοσύνη, ας διαμορφώσουμε τις συνθήκες και τις προϋποθέσεις ώστε αυτή να απονέμεται γρήγορα και δίκαια.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε.

Τον λόγο τώρα έχει η κ. Λιάνα Κανέλλη.

**ΛΙΑΝΑ ΚΑΝΕΛΛΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ήθελα να αρχίσω με το κλασικό «ουαί υμίν υποκριτές και φαρισαίοι». Έχω ακούσει τόσα πολλά για τις ευρωπαϊκές αξίες που -πιστέψτε με- ο μέσος πολίτης οποιασδήποτε χώρας στην Ευρωπαϊκή Ένωση έχει μετατραπεί σε Διογένη, ψάχνει ένα φανάρι για να βρει πού στον κόρακα είναι αυτές οι ευρωπαϊκές αξίες τις οποίες τόσο πολύ επικαλείστε. Οι ευρωπαϊκές αξίες είναι μόνο οικονομικές αξίες. Δεν υπάρχουν οι αξίες για τις οποίες μιλάτε. Έχετε μια Ευρωπαϊκή Ένωση η οποία χειροκροτούσε τους αζοφίτες. Έχετε τις Ηνωμένες Πολιτείες οι οποίες βγάζουν ταξιδιωτικές οδηγίες κατά το δοκούν. Έχετε ένα ΝΑΤΟ και τα μέλη -τα μεγάλα και τα ισχυρά του ΝΑΤΟ- τα οποία είναι αυτά που αποφασίζουν ποιο κράτος είναι τρομοκράτης.

Έχετε ανθρώπους οι οποίοι μιλάνε για ανθρώπινα δικαιώματα στις φυλακές, αλλά την ίδια ώρα δέχεστε ιδιωτικές φυλακές. Στις ιδιωτικές φυλακές ποιος ελέγχει τα δικαιώματα των κρατουμένων, που είναι φτηνά εργατικά χέρια; Πώς τα ελέγχει; Για πείτε μου! Στην Αμερική βάλανε τους φυλακισμένους να σκάβουν στο νησί τάφους για να βάλουν τα θύματα της πανδημίας, με μεροκάματο και με φτηνά εργατικά χέρια. Για ποιες αξίες μιλάτε; Για τις ευρωπαϊκές αξίες που γέννησαν τον ναζισμό, με την ανοχή της σοσιαλδημοκρατίας και την επίτευξη όλων των στόχων των κομμάτων που συμφωνούν στα βασικά για την Ευρωπαϊκή Ένωση;

Μιλάτε για ελευθερία έκφρασης; Για να το δούμε λίγο. Εγώ είμαι και επαγγελματίας δημοσιογράφους και δεν την απεμπόλησα την ιδιότητα επειδή είμαι Βουλευτής και έχω να σκέφτομαι και να θυμάμαι. Για θυμηθείτε από το Γουότεργκεϊτ, τρομοκράτης αυτός, έριξε πρόεδρο. Τρομοκράτης ήταν, δεν ήταν τίποτα άλλο, αλλάξαμε ολόκληρη την ιστορία της Αμερικής στο επίπεδο των κομμάτων.

Για να δούμε σήμερα, σε ποια Ευρώπη; Είναι μέλος του ΝΑΤΟ η Τουρκία; Είναι η Κωνσταντινούπολη μια από τις χώρες του χώρου του ΝΑΤΟ; Είναι. Στην Πόλη, στην Κωνσταντινούπολη -πείτε την όπως θέλετε, δεν αλλάζει την ουσία του πράγματος-, από τους υπονόμους της Ιστανμπούλ κύλησε κιμάς, ένας δημοσιογράφος. Τον Κασόγκι τον κάνανε κιμά, τον αλέσανε, γι’ αυτό και δεν βρέθηκαν ποτέ στοιχεία. Κιμά! Δεν είδα κανέναν να συμπαρασταθεί σε εκείνη την αρραβωνιαστικιά του, που τον περίμενε τρεις μέρες απέξω από το προξενείο. Α, αντιδράσανε, κάποιοι! Και δεν έγραφε -ξέρετε- σε κανέναν συνοικιακό διαδίκτυο. Στην «Washington Post» έγραφε. Δεν έγραφε σε κανένα συνοικιακό διαδικτυάκι για να τον πει κάποιος «τρομοκράτη». Και τι έγινε με αυτό; Α, έκαναν μια δίκη, οι παραγγείλαντες την κιμαδοποίηση του Κασόγκι, οι ίδιοι. Μετά επέβαλαν και ποινές. Εκτέλεσαν πέντε, έξι, γιατί είναι δημοκρατική χώρα και σύμμαχος η Σαουδική Αραβία, για να λέμε τα πράγματα με το όνομά τους, τόσο δημοκρατική και τόσο κοντά στις ευρωπαϊκές αξίες που τα πριγκιπόπουλα, που δεν του έδιναν τα λεφτά του ηγέτη της Σαουδικής Αραβίας, τα φυλάκισε σε επτάστερο ξενοδοχείο. Τα έκλεισε μέσα σε ένα επτάστερο ξενοδοχείο, έδωσε μια σουίτα στον καθέναν και του είπε: «Δεν βγαίνεις από εδώ μέσα αν δεν μας δώσεις τα λεφτά σου». Αυτό θεωρείτε αξίες, να το συγκρίνετε με τον Κασόγκι;

Τι ξεχάσατε εδώ; Έχει βγει καμμιά ανακοίνωση ποτέ από τη Διεθνή Αμνηστία για την τήρηση των ανθρωπίνων δικαιωμάτων στις Ηνωμένες Πολιτείες;

Μου μιλάτε για ελευθερία της γνώμης. Πού καλέ; Στην Ευρώπη, που μετά την εισβολή των Ρώσων στην Ουκρανία -πείτε όπως θέλετε εσείς, δεν με απασχολεί, δεν θα μπω εγώ σε αυτή τη διαδικασία- μετά τα χειροκροτήματα στους αζοφίτες έχετε αποκλείσει, έχετε κατεβάσει διαδίκτυα, έχετε κατεβάσει θέσεις, έχετε κατεβάσει κανάλια ολόκληρα, έχετε αποκλείσει το μισό κόσμο, φτιάχνοντας ένα τείχος για το οποίο διατεινόσασταν εσείς ότι ήταν αντιδημοκρατικό. Ένα τοίχος επικοινωνίας ό,τι είναι ανατολικά του χάρτη και σχετίζεται με τη Ρωσία και με οποιονδήποτε, δεν περνάει από εδώ. Καθόλου. Με δουλεύετε; Δουλευόμαστε εδώ μεταξύ μας; Μου λέτε Εθνική Επιτροπή Τηλεπικοινωνιών και Ταχυδρομείων; Για ποια ταχυδρομεία μιλάτε; Πείτε μου για ποια ταχυδρομεία μιλάτε. Μιλάτε για τα ΕΛΤΑ; Για να ξέρω. Μιλάτε για τα μέιλ; Για ποια ταχυδρομεία; Στον πληθυντικό μιλάτε.

Όλο αυτό το πράγμα είναι μόνο του συστήματος, η υλοποίηση του «όποιος δεν είναι μαζί μας, είναι εναντίον μας». Μπους μετά τους δίδυμους πύργους. Όποιος δεν είναι μαζί μας, είναι εναντίον μας. Πώς θα είναι εναντίον μας; Με οποιονδήποτε τρόπο. Ή θα είναι εθνικός ήρωας τύπου αζοφιτών ή θα είναι σπουδαίος και τρανός ένας κωμικός που εξελίχθηκε σε Ζελένσκι ή θα είναι αυτός ο όποιος εξυπηρετεί τα συμφέροντά μας ή ο Πρόεδρος της Κορέας μέχρι να τον κάνουμε ταινία. Αλλιώς; Εναντίον. Εντελώς. Στα σοβαρά; Όποιος έχει λεφτά σήμερα μπορεί να έχει σέρβερ σε ασφαλές σημείο. Έχετε δοκιμάσει ποτέ να ενδιαφερθείτε για έναν σέρβερ ασφαλείας; Ξέρετε τι σημαίνει σέρβερ ασφαλείας; Σε χώρο που τον φυλάει στρατός και κράτος. Ξέρετε πόσο έχει το κόστος ενός τέτοιου σέρβερ στην εποχή μας; Σήμερα; Που μπορεί οποιοσδήποτε να πάει να κατεβάσει τον σέρβερ; Όχι τον πάροχο. Που ανήκει το διαδίκτυο; Σε δύο, τρεις μεγάλους. Αύριο το πρωί θα έρθει η τεχνητή νοημοσύνη στα χέρια ολίγων και η δημοκρατία, η τρομοκρατία, το ποιος είναι τρομοκράτης, ποιος δεν είναι τρομοκράτης θα κρίνεται από έναν αλγόριθμο.

Θα σας πω μια λογοκρισία που ήδη συμβαίνει και θα έπρεπε να σας έχει κάνει να είστε στα κάγκελα εσείς, που ενδιαφέρεστε τόσο πολύ για τη δημοκρατία. Ξέρετε ότι οι τίτλοι οποιουδήποτε πράγματος σηκώνεται σε ιστοσελίδα, περνάνε από αλγόριθμο και αν περιέχουν κακές λέξεις -μια από αυτές είναι ο κομμουνισμός, μια από αυτές είναι το σφυροδρέπανο αν εμφανιστεί πουθενά, μία από αυτές αν εμφανιστεί είναι η λέξη αντίσταση-, αλλάζουν θέση στο διαδίκτυο και βρίσκονται στο ξεφύλλισμα του διαδικτύου, στη θέση μετά τη δέκατη ή μετά την εκατοστή, ανάλογα με την επικινδυνότητα; Ξέρετε ότι υπάρχουν συνάδελφοί μου, οι οποίοι για να πετύχουν πρωτοσέλιδο και πρώτη στη μηχανή αναζήτησης τη δουλειά τους προσαρμόζουν, έχοντας πάρει πρέφα τους τίτλους στο να μη λογοκριθούν εκ των προτέρων από τη μηχανή; Κι έρχεστε τώρα και μου λέτε ότι θα σταματήσετε την τρομοκρατία στο διαδίκτυο με αυτό το οποίο θα φιμώνει οποιονδήποτε είναι εναντίον του συστήματος. Με ποια όργανα θεσμικά; Όταν η Γερμανία ανακαλύπτει σήμερα ότι ένας εσμός από φασίστες ήταν μέσα στις δυνάμεις ασφαλείας και τις ειδικές δυνάμεις. Στα σοβαρά. Όταν είχαμε εμείς εδώ τους δικούς μας φασίστες, να πηγαίνουν στην Ουκρανία, την ίδια ώρα που στην Ουκρανία, στο Ντονμπάς την ίδια εποχή ακριβώς, τον Λαμπρούλη που είναι εκλεγμένος, Αντιπρόεδρος της ελληνικής Βουλής, μαζί με άλλους δύο συντρόφους τούς βγάζανε persona non grata –ανεπιθύμητους- και τους προκήρυσσαν το κεφάλι. Στα σοβαρά; Και αυτά δεν είναι κράτη τρομοκράτες; Δεν υπάρχει κρατική τρομοκρατία; Στα σοβαρά; Το δικό μου το κεφάλι επειδή πήγα το Ναγκόρνο Καραμπάχ είναι προκηρυγμένο από το Αζερμπαϊτζάν. Τι έχετε να μου πείτε; Τώρα δεν υπάρχει Ναγκόρνο Καραμπάχ. Ηρέμησαν όλοι. Το πήρανε και τέλειωσαν.

Στις τηλεοπτικές ταινίες παντού και σε όλες τις σειρές θα δείτε μετά το μύθο ότι αν αποκτήσει η Αμερική μαύρο Αμερικανό πρόεδρο, δεν θα υπάρχει πια ρατσισμός, η έξαρση του ρατσισμού μετά τον Ομπάμα θα έπρεπε να σας έχει ξυπνήσει όλους. Και παίζουν οι σειρές The Orange is the new Black. Το πορτοκαλί των φυλακισμένων είναι το καινούργιο μαύρο. Το ξέρετε.

Αποφασίστε λοιπόν. Είναι ο ισλαμισμός και αν θέλετε η αντι-ισλαμική τοποθέτηση το καινούργιο αντι-εβραϊκό κίνημα; Αντι-σιωνιστικό; Αυτό είναι ακριβώς. Τα ίδια πράγματα, με τα ίδια συμφέροντα εξυπηρετούνται αλλάζοντας το θύμα, ανάλογα με το πού είναι τοποθετημένο το θύμα, υπέρ μας ή εναντίον μας.

Επαναστάσεις; Όλα αυτά ξεκίνησαν ειδικά στην Ευρώπη από εκείνη τη διαβόητη εξίσωση «τι Χίτλερ, τι Στάλιν», «τι φασισμός, τι κομμουνισμός». Και αφού δεχτήκατε αντιδημοκρατικά, με βάση τις δημοκρατικές σας αξίες αυτή την εξίσωση ως λογική -στον θεό σας, ως λογική- φτάσατε σήμερα να αποκλείετε άλλες χώρες από τον εορτασμό της Χιροσίμα και να είναι πρωτοκαθεδρία αυτός που βομβάρδισε στον ύπνο τους τους Ιάπωνες με τη βόμβα στη Χιροσίμα.

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε παρακαλώ αν μπορείτε να ολοκληρώνετε.

**ΛΙΑΝΑ ΚΑΝΕΛΛΗ:** Οι μεγαλύτεροι επενδυτές στη Χιροσίμα είναι αυτοί που έριξαν τη βόμβα. Στη Φουκουσίμα, στο εργοστάσιο ενέργειας. Όποιος έχει χρήματα αγοράζει εφημερίδα, αγοράζει εξουσία, αγοράζει πολιτικούς, αγοράζει κόμματα, τα φτιάχνει και μπορεί να χειραγωγήσει τις μάζες και να τους τρομοκρατήσει κιόλας, ελέγχοντας την επιστήμη, ελέγχοντας την έρευνα, ελέγχοντας τα πάντα. Και παραμονές Πολυτεχνείου έρχεται αυτό για να μιλήσουμε για την τρομοκρατία;

Σας τα είπαν οι σύντροφοί μου πολύ καλά. Σας τα είπε και η κ. Κομνηνάκα και ο κ. Καραθανασόπουλος σε όλους τους τόνους. Δεν ιδρώνει το αυτί. Γιατί; Πενήντα χρόνια μετά το Πολυτεχνείο θεωρείται δημοκρατικό το «Ψωμί - Παιδεία - Ελευθερία», να έχει μετατρέψει τον αγώνα για την παιδεία στο πόσο ταχύτερα θα την ιδιωτικοποιήσουμε, το ψωμί σε αντικείμενο της αισχροκέρδειας σε νταραβέρι μαζί με επιδοματάκια και την ελευθερία να την έχετε πίσω από ορολογίες και αλγόριθμους, οι οποίοι είναι στα χέρια ολίγων. Όταν οι ίδιοι που έχουν δημιουργήσει τεχνητή νοημοσύνη, κολοσσοί του χρήματος σαν τον Μπιλ Γκέιτς που ελέγχει εκτός των άλλων το φάρμακο, το τούτο, το άλλο, έρχονται και λένε θα διακυβευθεί η ανθρώπινη υπόσταση κι εμείς ερχόμαστε εδώ να καμωνόμαστε τους μάγκες που θα φέρουν ένα νομοσχέδιο, όπου ένας εισαγγελέας και μία υπηρεσία μέσα σε μία ώρα θα κατεβάζουν αυτό που θέλουν.

Δημιουργείτε Λερναίες Ύδρες.

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, παρακαλώ.

**ΛΙΑΝΑ ΚΑΝΕΛΛΗ:** Τελειώνω.

Ένα κεφάλι θα κόβετε, εξήντα δύο θα ξεφυτρώνουν. Μέχρι που το χταπόδι της πραγματικής λαϊκής κυριαρχίας θα καταπιεί το τέρας που διαφαίνεται να είναι και αυτοχαρακτηρίζεται δίκαιο, δημοκρατικό και σπουδαίο. Γιατί; Γιατί έχει και το μαχαίρι και το πεπόνι και τα κεφάλια και τα μέσα καταστολής και εφαρμογής των συμφερόντων του κεφαλαίου. Δεν αξίζει τον κόπο ούτε καν να ασχοληθεί κάποιος με τέτοιου είδους οδηγίες, από έναν σχηματισμό μόνο συμφερόντων, όπως είναι η Ευρωπαϊκή Ένωση και βεβαίως, το καταψηφίζουμε.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Αθανασίου και ακολουθεί ο κ. Γεώργιος Κωτσός.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, κατ’ αρχάς θα ήθελα να αναφερθώ σε τοποθετήσεις συναδέλφων της Αντιπολίτευσης οι οποίοι ισχυρίστηκαν κυρίως στην επιτροπή ότι οι έννοιες του νομοσχεδίου «τρομοκρατικό περιεχόμενο» και «τρομοκρατία» είναι τόσο αόριστες, που εύλογα θα δημιουργήσουν ερμηνευτικά προβλήματα και καταχρήσεις κατά την εφαρμογή του νομοθετήματος. Και κατά συνέπεια να περιορίζετε η ελευθερία της έκφρασης, ζήτημα όμως για το οποίο θα επανέλθω.

Όσον αφορά τώρα την έννοια της τρομοκρατίας, πρέπει να τονίσω ότι δεν υπάρχει εξ όσων γνωρίζω διεθνώς συμφωνημένος όρος. Έγιναν προσπάθειες να δοθεί ένας αποδεκτός ορισμός χωρίς επιτυχία. Παραδείγματος χάριν, το έτος 1983 δόθηκε από το Υπουργείο Εξωτερικών των Ηνωμένων Πολιτειών ο εξής ορισμός: «Προσχεδιασμένη βίαιη ενέργεια κατά αμάχων στόχων από ομάδες με πολιτικά κίνητρα». Το έτος 1998 επιστήμονες διεθνούς κύρους, όπως ο Αλεξ Σμιντ και οΆλμπερτ Γιόνγκμαν όρισαν την τρομοκρατία ως μία μέθοδο επαναλαμβανόμενων πράξεων βίας στην οποία εμπλέκονται κρυφά άτομα ή ομάδες λόγω ιδιοσυγκρασίας εγκληματικών πολιτικών λόγων. Τέλος το έτος 1997 η γενική συνέλευση του ΟΗΕ ορίζει ως τρομοκρατία τις εγκληματικές ενέργειες που αποσκοπούν στην πρόκληση φόβου είτε στο σύνολο της κοινωνίας είτε σε μια ομάδα ατόμων είτε σε μεμονωμένα άτομα έχοντας ως κίνητρο πολιτικές στοχεύσεις.

Αν, δε, λάβουμε υπ’ όψιν μας ότι με την παγκοσμιοποίηση, την οικονομική κρίση, την ανάπτυξη του διαδικτύου, τις πολυάριθμες τεχνολογικές, οικονομικές, πολιτισμικές, κοινωνικές και πολιτικές αλλαγές των τελευταίων δεκαετιών, πήρε απρόβλεπτες διαστάσεις η εγκληματικότητα, γίνεται αντιληπτό ότι είναι δύσκολο, αν όχι ανέφικτο, να υπάρξει διεθνώς αποδεκτός ορισμός της τρομοκρατίας, παρά μόνο να καθορίζονται ποιες εγκληματικές πράξεις θεωρούνται τρομοκρατικές. Αυτό έπραξε και ο Έλληνας ποινικός νομοθέτης με το άρθρο 187Α΄ του Ποινικού Κώδικα. Στο άρθρο αυτό με περιπτωσιολογία αναφέρονται ποιες θεωρούνται τρομοκρατικές πράξεις και έτσι η διάταξη αυτή δημιουργεί μια ασφαλιστική δικλίδα για την εφαρμογή του δικαίου για το αν η συγκεκριμένη ενέργεια είναι ή όχι τρομοκρατική.

Κυρίες και κύριοι συνάδελφοι, η καταπολέμηση της τρομοκρατίας αποτελεί κορυφαία προτεραιότητα για την Ευρωπαϊκή Ένωση, τα κράτη-μέλη της οποίας συνεργάζονται στενά για την πρόληψη τρομοκρατικών επιθέσεων και την κατοχύρωση της ασφάλειας των πολιτών. Έτσι, η στρατηγική δέσμευση της Ευρωπαϊκής Ένωσης είναι να καταπολεμηθεί συνολικά η τρομοκρατία με παράλληλο σεβασμό των ανθρωπίνων δικαιωμάτων και να καταστεί η Ευρώπη ασφαλέστερη, όπως εύστοχα τόνισε και η εισηγήτριά μας κ. Παλιούρα-Παπακώστα, επιτρέποντας έτσι στους πολίτες της να ζουν σε μια περιοχή ελευθερίας, ασφάλειας και δικαιοσύνης.

Όμως, ας δούμε ποιο είναι το υφιστάμενο οπλοστάσιο για την καταπολέμηση της τρομοκρατίας.

Με το άρθρο 83 της Συνθήκης Λειτουργίας της Ευρωπαϊκής Ένωσης, δηλαδή, το πρωτογενές Ευρωπαϊκό Δίκαιο, δίνεται στο Ευρωπαϊκό Κοινοβούλιο και το Συμβούλιο η αρμοδιότητα να θεσπίζουν ελάχιστους κανόνες για τον ορισμό της ιδιαιτέρως σοβαρής εγκληματικότητας, με διασυνοριακή διάσταση της οποίας παράδειγμα αποτελεί η τρομοκρατία.

Έτσι, το 2005 το Συμβούλιο υιοθέτησε την αντιτρομοκρατική στρατηγική της Ευρωπαϊκής Ένωσης για την καταπολέμηση της τρομοκρατίας σε παγκόσμιο επίπεδο και για την ενίσχυση της ασφάλειας της Ευρώπης. Εν όψει τού ότι οι πολίτες στην Ευρώπη και πέραν αυτής εξακολουθούν να υφίστανται θανατηφόρες τρομοκρατικές επιθέσεις, η καταπολέμηση της τρομοκρατίας αποτελεί ύψιστη προτεραιότητα για την Ευρωπαϊκή Ένωση, για τις χώρες της Ευρωπαϊκής Ένωσης και για τους εταίρους της Ευρωπαϊκής Ένωσης.

Με βάση την αντιτρομοκρατική στρατηγική της Ευρωπαϊκής Ένωσης θεσπίστηκαν προγενέστερα του κανονισμού 2021/784 ενωσιακά νομοθετικά κυρίως μέτρα, το λεγόμενο παράγωγο τώρα Ενωσιακό Δίκαιο, όπως η οδηγία 2017/541 για την καταπολέμηση της τρομοκρατίας, στην οποία αναφέρονται ονομαστικά τα τρομοκρατικά εγκλήματα, οι αποφάσεις της Ευρωπαϊκής Επιτροπής 2018/889 και 2018/880 για την πρόληψη της τρομοκρατίας, ο κανονισμός 2019/1148 για την κυκλοφορία και χρήση εκρηκτικών υλών, η οδηγία 2016/681 για την πρόληψη, ανίχνευση, διερεύνηση και δίωξη τρομοκρατικών εγκλημάτων, ο κανονισμός 2015/847 και οι σχετικές οδηγίες 2018/843 και 2018/1673 για την πρόληψη, τον εντοπισμό και τη διερεύνηση της νομιμοποίησης εσόδων.

Έτσι, φτάσαμε στον κανονισμό 2021/784 ο οποίος έχει την ανάγκη της ψήφισης εφαρμοστικού νόμου και συγκεκριμένα θέσπισης μέτρων εσωτερικού δικαίου για την αποτελεσματική εφαρμογή του στην εθνική έννομη τάξη.

Ερωτάται: Είναι απαραίτητο να υπάρχει ενιαία ρύθμιση για την αντιμετώπιση περιπτώσεων τρομοκρατικού περιεχομένου σε όλες τις χώρες της Ευρωπαϊκής Ένωσης; Η απάντηση, σύμφωνα με όσα προανέφερα, είναι, ναι, αν θέλουμε πραγματικά να καταπολεμηθεί η τρομοκρατία.

Όμως, ας δούμε τι γινόταν μέχρι σήμερα. Κάθε χώρα αντιμετώπιζε το τρομοκρατικό περιεχόμενο, το οποίο φιλοξενείται στις πλατφόρμες του διαδικτύου, με τους δικούς της εσωτερικούς κανονισμούς των παρόχων. Οι εσωτερικοί κανονισμοί δίνουν τη δυνατότητα στους χρήστες να προβούν σε μια αναφορά και να εξηγήσουν τους λόγους που δεν θεωρούν το περιεχόμενο τρομοκρατικό. Έχουμε βέβαια σε ισχύ και τη διάταξη του άρθρου 36Α΄ του ν.4689/2020, σύμφωνα με την οποία μπορεί να αφαιρεθεί το συγκεκριμένο τρομοκρατικό περιεχόμενο και να διακόπτεται άμεσα σε κάθε πολίτη η πρόσβαση σε αυτό, ύστερα από παρέμβαση των αρμόδιων αρχών.

Το παρόν νομοσχέδιο, όπως εύστοχα τόνισε ο Υφυπουργός κ. Μπούγας στην επιτροπή, έρχεται να καλύψει αυτό το κενό. Δηλαδή, για το ενδιάμεσο διάστημα το μεν ο πάροχος να μην αφαιρεί στηριζόμενος στον εσωτερικό κανονισμό, το δε να αναμένουμε να κινηθεί αυστηρότερη διαδικασία του άρθρου 36Α΄ του ν.4689/2020.

Έτσι, λοιπόν, έχουμε το παρόν νομοσχέδιο, στο άρθρο 5 του οποίου ορίζονται οι εθνικές αρχές που είναι αρμόδιες για την αποτελεσματική εφαρμογή του κανονισμού.

Ειδικότερα, ως Αρμόδια Εθνική Αρχή, στο άρθρο 12 του κανονισμού, ο Εισαγγελέας της Διεύθυνσης Αντιμετώπισης Ειδικών Εγκλημάτων Βίας με τη συντρέχουσα αρμοδιότητα του Εισαγγελέα Εθνικής Υπηρεσίας Πληροφοριών -μιλά για συντρέχουσα αρμοδιότητα, δεν χρειάζεται αναπληρωτής, αν και όλοι εκλέγονται από το Ανώτατο Δικαστικό Συμβούλιο- ως αρμόδια αρχή για την εποπτεία της εφαρμογής των ειδικών μέτρων, σύμφωνα με το άρθρο 5 του κανονισμού, και την επιβολή των διοικητικών κυρώσεων που προβλέπονται στα άρθρα 13 και 14 του νομοσχεδίου για τις παραβιάσεις, όμως, του άρθρου 18 του κανονισμού ορίζεται η Εθνική Επιτροπή Τηλεπικοινωνιών και Ταχυδρομείων.

Επίσης, στο άρθρο 6 του νομοσχεδίου προβλέπονται οι αρμοδιότητες των εθνικών αρχών με κυριότερη την έκδοση εντολής αφαίρεσης μετά από πληροφορία παρουσίας τρομοκρατικού περιεχομένου στο διαδίκτυο.

Η πρόβλεψη στο άρθρο 9 του νομοσχεδίου δημιουργίας και λειτουργίας μητρώου όλων των παρόχων υπηρεσιών φιλοξενίας με κύρια εγκατάσταση στην Ελλάδα ή με νόμιμο αντιπρόσωπο που έχει κατοικία ή εγκατάσταση στην Ελλάδα είναι καίρια για τον έλεγχο των παρόχων.

Επίσης, σημαντική είναι η διάταξη του άρθρου 10 του νομοσχεδίου με το οποίο προβλέπεται η δημιουργία και τήρηση του αρχείου εντολών αφαίρεσης από την Εθνική Επιτροπή Τηλεπικοινωνιών και Ταχυδρομείων.

Το άρθρο 12 του σχεδίου νόμου προβλέπει με σαφήνεια τόσο τις παράνομες πράξεις παραβίασης των υποχρεώσεων που προβλέπονται στο παρόν προσχέδιο από τους παρόχους υπηρεσίας φιλοξενίας, όσο και οι επιβαλλόμενες ποινικές κυρώσεις, ενώ στο άρθρο 14 του σχεδίου νόμου προβλέπονται οι διοικητικές κυρώσεις που μπορεί να επιβάλει η Εθνική Επιτροπή Τηλεπικοινωνιών και Ταχυδρομείων στους παρόχους υπηρεσιών φιλοξενίας σε περίπτωση μη συμμόρφωσης των τελευταίων με τις υποχρεώσεις που απορρέουν από τον κανονισμό.

Το δικαίωμα δικαστικής προστασίας των παρόχων υπηρεσιών φιλοξενίας και των παρόχων περιεχομένου κατ’ εντολών αφαίρεσης που προβλέπεται στο άρθρο 16 του σχεδίου νόμου, είναι η άσκηση προσφυγής ενώπιον του Συμβουλίου Εφετών, ενώ στο άρθρο 17 του σχεδίου νόμου προβλέπεται το δικαίωμα δικαστικής προστασίας των παρόχων υπηρεσιών φιλοξενίας κατά αποφάσεων της Εθνικής Επιτροπής Τηλεπικοινωνιών και Ταχυδρομείων.

Προσέξτε, στην τελευταία περίπτωση του άρθρου 17, δηλαδή στην προσφυγή κατά αποφάσεων της Εθνικής Επιτροπής Τηλεπικοινωνιών και Ταχυδρομείων προβλέπεται αναστολή εκτέλεσης ύστερα από αίτηση ακύρωσης ή προσφυγής υπό αυστηρές όμως προϋποθέσεις σωρευτικά αναφερόμενες. Στην περίπτωση όμως του άρθρου 16, προσφυγή κατά εντολών αφαίρεσης του τρομοκρατικού περιεχομένου, νομίζω ότι ορθώς δεν προβλέπεται αναστολή εκτέλεσης για να μην αναιρείται ο σκοπός της διάταξης με το μπλοκάρισμα της αναστολής.

Ετέθη το ερώτημα: Μήπως οι ρυθμίσεις του νομοσχεδίου περιορίζουν δυσανάλογα την ελευθερία έκφρασης του ατόμου; Από την όλη δομή και φιλοσοφία του νομοσχεδίου προκύπτει ανενδοίαστα ότι η ελευθερία του λόγου είναι απολύτως ελεύθερη. Ουδείς περιορισμός τίθεται, αντίθετα η καταπολέμηση της τρομοκρατίας εμπεδώνει το αίσθημα ασφαλείας, την ελευθερία γνώμης και την ελευθερία λήψης και μετάδοσης πληροφοριών και δημοκρατικών ιδεών. Εξάλλου, η πρόβλεψη ως αρμοδίου εισαγγελικού λειτουργού του Εισαγγελέα Διεύθυνσης Αντιμετώπισης Ειδικών Εγκλημάτων Βίας, δηλαδή ανεξαρτήτου δικαστικού οργάνου, εγγυάται την αντικειμενική και ορθή λήψη απόφασης περί αφαίρεσης τρομοκρατικού περιεχομένου στο διαδίκτυο και αποτρέπει τον περιορισμό του δικαιώματος της ελεύθερης έκφρασης λόγω της γνώσης τού τι συνιστά τρομοκρατική ενέργεια.

Ανέφερα ανωτέρω και το άρθρο 187Α του Ποινικού Κώδικα στο οποίο, όπως και η Ένωση Δικαστών και Εισαγγελέων, επισημαίνει ότι θα προσφεύγει ο εισαγγελικός λειτουργός αν κατά την κρίση του επιβάλλεται η έκδοση εντολής αφαίρεσης τρομοκρατικού περιεχομένου.

Σε κάθε περίπτωση, υπάρχει το Σύνταγμά μας αλλά και άλλα υπερνομοθετικά κείμενα, όπως είναι ο Χάρτης των Ανθρωπίνων Δικαιωμάτων αλλά και το άρθρο 10 της Ευρωπαϊκής Σύμβασης Δικαιωμάτων του Ανθρώπου. Πρέπει να διαβάσει κανείς και τη νομολογία του δικαστηρίου του άρθρου 10 για να δει πόσο βάση έχουν για το πώς προστατεύεται η ελευθερία της έκφρασης.

Κύριε Μπούγα, κύριε Υφυπουργέ, παρακολουθώντας τις τοποθετήσεις σας στην επιτροπή, είπατε κάποια στιγμή ότι με το κείμενο του νομοσχεδίου, δηλαδή το ελληνικό κείμενο, λαμβάνονται περισσότερες και μεγαλύτερες εγγυήσεις από αυτές που προβλέπονται στον κανονισμό και από αυτές που θεσμοθετήθηκαν σε άλλες χώρες της Ευρωπαϊκής Ένωσης.

**ΠΡΟΕΔΡΕΥΩΝ (Γεώργιος Γεωργαντάς):** Σας παρακαλώ, κύριε συνάδελφε, να ολοκληρώσετε.

**ΧΑΡΑΛΑΜΠΟΣ ΑΘΑΝΑΣΙΟΥ:** Ολοκληρώνω, κύριε Πρόεδρε.

Έκανα, λοιπόν, μια μικρή έρευνα και πράγματι διαπίστωσα ότι στις περισσότερες χώρες, οι οποίες ψήφισαν εφαρμοστικούς νόμους του κανονισμού, η αρμοδιότητα έκδοσης εντολής αφαίρεσης τρομοκρατικού περιεχομένου έχει ανατεθεί στην αστυνομική αρχή. Η χώρα μας, ακολουθώντας το παράδειγμα της καλής νομοθέτησης, περιφρούρησε θεσμικά τη διαδικασία με τη συμμετοχή των ανεξάρτητων εισαγγελικών λειτουργών που επιλέγονται από το Ανώτατο Δικαστικό Συμβούλιο του Αρείου Πάγου και βεβαίως και των εισαγγελέων της Αντιτρομοκρατικής. Πρόκειται, λοιπόν, για μείζονες εγγυήσεις, οι οποίες παρέχονται με βάση το σχέδιο νόμου που θα αποτελέσει τον εφαρμοστικό νόμο του κανονισμού.

Οφείλω, λοιπόν, να σας συγχαρώ, κύριε Υφυπουργέ, αλλά και τον κύριο Υπουργό, ο οποίος βεβαίως έχει την εποπτεία, την έγκριση και την ευθύνη της διάταξης, όχι μόνο για την αρτιότητα του νομοσχεδίου, αλλά κυρίως για την προσήλωσή σας στις αρχές του κράτους δικαίου και τις δημοκρατικές κατακτήσεις, όπως είναι η ελευθερία του λόγου, την οποία σήμερα σέβεστε και προστατεύεται.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο κ. Γεώργιος Κωτσός.

**ΘΕΟΦΙΛΟΣ ΞΑΝΘΟΠΟΥΛΟΣ:** Μίλησε δεκατέσσερα λεπτά, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ένας πρώην Υπουργός Δικαιοσύνης, κύριε συνάδελφε, όταν μάλιστα είναι επί του αντικειμένου, νομίζω ότι μια ανοχή την δικαιούται.

Απλά θα ήθελα να κάνω μια παράκληση προς όλους τους συναδέλφους. Όταν είναι επί του αντικειμένου ξέρετε ότι υπάρχει ανοχή από το Προεδρείο. Μερικές φορές, όμως, ο καθένας νομίζει ότι είναι κάτοχος της απόλυτης αλήθειας, θέλει να την εκφράσει και να την πει εδώ μέσα, ακόμα και αν είναι άσχετη με το νομοσχέδιο. Το Προεδρείο, όμως, έχει έναν ρόλο, να προστατεύει το δικαίωμα για να μιλήσουν όλοι στην ώρα τους. Παρακαλώ, λοιπόν, αυτοσυγκράτηση από τους συναδέλφους.

**ΘΕΟΦΙΛΟΣ ΞΑΝΘΟΠΟΥΛΟΣ:** Το είπα για να μη δημιουργηθεί δεδικασμένο, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Είμαι σίγουρος ότι ο κ. Κωτσός θα το τηρήσει απαρέγκλιτα, όπως άλλωστε κάνει πάντα.

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Αγαπητοί Υπουργοί, κυρίες και κύριοι συνάδελφοι, έχουμε ένα νομοσχέδιο που διαπραγματεύεται τη σχέση της τρομοκρατίας με το διαδίκτυο και την εφαρμογή ενός ευρωπαϊκού κανονισμού, προκειμένου να καταπολεμήσουμε αυτό το γεγονός.

Νομίζω ότι, τουλάχιστον, σε δύο πράγματα μπορούμε να συμφωνήσουμε. Πρώτον, ότι η τρομοκρατία ανεξάρτητα από τον ορισμό που θα δώσει κανείς στην έννοια, όπως ανέφερε ο αγαπητός πρώην συνάδελφος που ήταν εδώ, είναι ένα υπαρκτό φαινόμενο που απασχολεί όχι μόνο τη χώρα μας, την Ευρώπη και όλον τον κόσμο.

Επίσης, το διαδίκτυο είναι εξαιρετικά διαδεδομένο παγκοσμίως και θα πρέπει να βρούμε τους τρόπους να καταπολεμήσουμε, για να μην πω να εκριζώσουμε, τη διάδοση τρομοκρατικών μηνυμάτων μέσα από το διαδίκτυο. Είναι ένα φαινόμενο εύκολο να αντιμετωπιστεί; Είναι μια εύκολη άσκηση; Προφανώς και όχι.

Ξέρετε, τα κράτη σε πολλές περιπτώσεις είναι πολύ μικρά από μόνα τους για να αντιμετωπίσουν κάποια ζητήματα. Ένα από αυτά είναι και η τρομοκρατία. Άλλα ζητήματα είναι η κλιματική αλλαγή, η φτώχεια, η διεθνή φτώχεια. Ταυτόχρονα, όμως, σε πάρα πολλές περιπτώσεις είναι πολύ μεγάλα για να αντιμετωπίσουν άλλα ζητήματα, όπως είναι οι τοπικές υποθέσεις, γι’ αυτό υπάρχει και η Τοπική Αυτοδιοίκηση προκειμένου να δίνει απαντήσεις σε εκείνα τα ζητήματα.

Άρα, για να αντιμετωπιστεί το φαινόμενο της τρομοκρατίας απαιτούνται ευρύτερες συνεργασίες, διακρατικές συνεργασίες, όχι μόνο σε επίπεδο Ευρώπης, εγώ θα έλεγα και σε επίπεδο συνολικά του κόσμου και επιβάλλεται να έχουμε έναν κοινό βηματισμό, μια κοινή αντίληψη τουλάχιστον σε επίπεδο ευρωπαϊκής οικογένειας για το πώς αντιμετωπίζουμε τέτοιου είδους φαινόμενα που δημιουργούν ανασφάλεια, φόβο. Και ξέρετε όταν μια κοινωνία λειτουργεί κάτω από το πρίσμα της ανασφάλειας και του φόβου δεν μπορεί αυτή η κοινωνία να είναι ούτε δημιουργική ούτε αποτελεσματική.

Η διάδοση, λοιπόν, και η προώθηση τρομοκρατικού περιεχομένου στο διαδίκτυο αποτελεί πλέον μια αναγνωρισμένη και υπαρκτή διεθνή πραγματικότητα που επηρεάζει και τη χώρα μας, ενέχοντας σοβαρούς κινδύνους και για τους πολίτες, αλλά και για το σύνολο της κοινωνίας μας. Αξιοποιώντας, λοιπόν, οι τρομοκράτες τις δυνατότητες που δίνει το διαδίκτυο, αλλά και η νέα τεχνολογία τι στοχεύουν; Στοχεύουν πολλές φορές τον εκφοβισμό των πολιτών, την επιβολή των πεποιθήσεών τους, ώστε να διευκολύνουν τις επιδιώξεις τους.

Είναι, λοιπόν, αναγκαία από μία ευνομούμενη και οργανωμένη κοινωνία η πρόληψη -και εγώ θα έλεγα και η καταπολέμηση και η εκρίζωση- της διάδοσης μηνυμάτων τρομοκρατικού περιεχομένου στο διαδίκτυο, διότι τα τελευταία χρόνια έχουν διαπραχθεί ουκ ολίγες τρομοκρατικές επιχειρήσεις σε επίπεδο και Ευρωπαϊκής Ένωσης, αλλά απασχόλησαν και τη διεθνή πραγματικότητα πάρα πολλές φορές. Άρα, θα πρέπει να εξευρεθεί εκείνος ο τρόπος, ώστε οι πάροχοι υπηρεσιών φιλοξενίας που δραστηριοποιούνται στο διαδίκτυο και που παίζουν σημαντικό και ουσιαστικό ρόλο να συμβάλουν στην αντιμετώπιση της διάδοσης μηνυμάτων τρομοκρατικού περιεχομένου μέσω των υπηρεσιών τους.

Έτσι, λοιπόν, και η χώρα μας έρχεται να εναρμονιστεί με τις διατάξεις του κανονισμού 2021/784, εναρμονίζοντας πλήρως τη δική μας νομοθεσία με την ευρωπαϊκή. Καθορίζονται, λοιπόν, οι αρμόδιες αρχές για την έκδοση εντολών αφαίρεσης και ελέγχου διασυνοριακών εντολών αφαίρεσης τρομοκρατικού περιεχομένου. Περιγράφεται επακριβώς η διαδικασία της αφαίρεσης. Καθορίζεται η εθνική αρχή εποπτείας της εφαρμογής των ειδικών μέτρων αντιμετώπισης της κατάχρησης υπηρεσιών φιλοξενίας για τη δημόσια διάδοση τρομοκρατικού περιεχομένου και παράλληλα οι αρμοδιότητες αυτής. Προβλέπεται η τήρηση του μητρώου παρόχων υπηρεσιών φιλοξενίας, καθώς και του αρχείου των εντολών αφαίρεσης, καθώς και ποινικές, αλλά και διοικητικές κυρώσεις στους παρόχους υπηρεσιών φιλοξενίας, η έννομη προστασία αυτών, καθώς και οι υποχρεώσεις διαφάνειας προς τις οποίες οφείλουν να συμμορφώνονται τόσο οι εθνικές αρμόδιες αρχές όσο και οι πάροχοι υπηρεσιών φιλοξενίας. Παρέχεται, λοιπόν, ένα ικανό και πλήρες πλέγμα διατάξεων, ώστε να μπορεί να αντιμετωπίζεται το φαινόμενο της διάδοσης τρομοκρατικού περιεχομένου μέσω του διαδικτύου.

Το παρόν, λοιπόν, νομοσχέδιο έρχεται να ρυθμίσει περιπτώσεις όπου ο πάροχος δεν σπεύδει με δικούς του εσωτερικούς κανονισμούς να κατεβάσει το τρομοκρατικό περιεχόμενο, προκειμένου να προστατευθούν οι πολίτες από υποκίνηση σε τέτοιου είδους περιεχόμενα. Δεν θίγονται ούτε η ελευθερία τού λόγου ούτε της σκέψης ούτε της έκφρασης, οι οποίες είναι απολύτως ελεύθερες και προστατεύονται από την κείμενη νομοθεσία και από σχετικά συνταγματικές διατάξεις. Επιδιώκεται, λοιπόν, η θέσπιση περιορισμών για την ομαλή λειτουργία της ψηφιακής ενιαίας αγοράς και η πρόληψη ή η καταπολέμηση ή η εκρίζωση αν θέλετε της δυνατότητας διάδοσης τρομοκρατικών μηνυμάτων μέσω του διαδικτύου.

Αγαπητές και αγαπητοί συνάδελφοι, οι τρομοκράτες θα πρέπει να πάψουν να έχουν τη δυνατότητα να εκμεταλλεύονται και να αξιοποιούν το διαδίκτυο για να υποκινούν επιθέσεις που εξυμνούν τα εγκλήματά τους. Οφείλουμε να προστατέψουμε την κοινωνία μας, τους συμπολίτες μας, τα παιδιά μας και αυτό προσπαθεί να επιτύχει το παρόν νομοσχέδιο, το οποίο σας καλώ να υπερψηφίσουμε. Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, σας ευχαριστώ πάρα πολύ για την τήρηση του χρόνου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, μαθητές από το 4ο Γενικό Λύκειο Καρδίτσας, από την πατρίδα σας, κύριε συνάδελφε.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

**ΓΕΩΡΓΙΟΣ ΚΩΤΣΟΣ:** Θα μου επιτρέψετε και εμένα, κύριε Πρόεδρε, να τους καλωσορίσω στην Αίθουσα της Ολομέλειας. Καλώς ήρθατε παιδιά!

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο κ. Αναστάσιος Δημοσχάκης.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, με το παρόν σχέδιο νόμου η Κυβέρνηση θωρακίζει την πολιτεία έναντι σύγχρονων απειλών, κινδύνων και πολλαπλών προκλήσεων της νέας ψηφιακής εποχής την οποία και βιώνουμε και στην οποία δημιουργούνται νέα προβλήματα διεθνούς πολιτικής, όπως ακόμα και οι τρομοκρατικές οργανώσεις που εκμεταλλεύονται τα διαθέσιμα ψηφιακά εργαλεία με σκοπό τον εκφοβισμό, τη στρατολόγηση και την παρακίνηση εκτέλεσης τρομοκρατικών επιθέσεων.

Τα νούμερα αποτυπώνουν την υπάρχουσα απειλή. Σύμφωνα με τα στοιχεία της EUROPOL, μόνο το έτος 2021 έλαβαν χώρα δεκαπέντε τρομοκρατικές ενέργειες στα κράτη-μέλη της Ευρωπαϊκής Ένωσης. Μεταξύ των ετών 2019 και 2021 αποσοβήθηκαν είκοσι εννέα τζιχαντιστικές ή ακροδεξιές τρομοκρατικές ενέργειες και επιθέσεις σε ολόκληρη την Ευρωπαϊκή Ένωση.

Έναντι αυτής της σύγχρονης απειλής η Κυβέρνηση εμπλουτίζει το θεσμικό μας οπλοστάσιο με την παρούσα νομοθετική πρωτοβουλία που αφορά την εφαρμογή διατάξεων του κανονισμού 2021/784 του Ευρωπαϊκού Κοινοβουλίου και του Συμβουλίου της Ευρώπης της 21ης Απριλίου 2021, με σκοπό την πρόληψη της διάδοσης τρομοκρατικού περιεχομένου στο διαδίκτυο. Διασφαλίζεται η ομαλή λειτουργία της ψηφιακής ενιαίας αγοράς σε μία ανοικτή και δημοκρατική κοινωνία, αντιμετωπίζοντας την κατάχρηση των υπηρεσιών φιλοξενίας για τρομοκρατικούς σκοπούς και συμβάλλοντας στη δημόσια ασφάλεια σε ολόκληρη την Ευρωπαϊκή Ένωση.

Ο εν λόγω κανονισμός έρχεται να καλύψει ένα νομοθετικό κενό, καθώς ρυθμίζει τις περιπτώσεις όπου ο πάροχος δεν σπεύδει με τους δικούς του εσωτερικούς κανονισμούς που διέπουν τη λειτουργία του να κατεβάσει το τρομοκρατικό περιεχόμενο. Αναδεικνύεται η ανάγκη δημιουργίας συγκεκριμένων βάσεων δεδομένων και δομών, απαραίτητες για την εύρυθμη και αποτελεσματική εποπτεία του σεβασμού των υποχρεώσεων που επιβάλλει ο κανονισμός στους παρόχους υπηρεσιών φιλοξενίας.

Χαρακτηριστικά προβλέπεται ότι οι εθνικές αρχές είναι αρμόδιες για μία σειρά ζητημάτων, όπως ο έλεγχος και η διαχείριση των διασυνοριακών ελέγχων αφαίρεσης, η έκδοση εντολών αφαίρεσης σε εθνικό επίπεδο σε άμεσο χρόνο, καθώς και ο έλεγχος των προληπτικών και ειδικών μέτρων που υποχρεούνται να λαμβάνουν οι πάροχοι, με σκοπό την αποτελεσματική αντιμετώπιση της κατάχρησης υπηρεσιών φιλοξενίας για τη δημόσια διάθεση παράνομου υλικού που άπτεται της δημόσιας ασφάλειας.

Εθνική καινοτομία συνιστά η δημιουργία ενός Μητρώου Παροχής Υπηρεσιών Φιλοξενίας με κύρια εγκατάσταση στην Ελλάδα ή νόμιμο αντιπρόσωπο στην Ευρωπαϊκή Ένωση εγκατεστημένο στη χώρα μας.

Ταυτόχρονα, θεσπίζονται αυστηρές διασφαλίσεις προκειμένου να εξασφαλιστεί ο πλήρης σεβασμός της ελευθερίας της έκφρασης και της πληροφόρησης, προστατεύοντας θεμελιώδη δικαιώματα, όπως αυτό του σεβασμού της ιδιωτικής ζωής, το δικαίωμα προστασίας των δεδομένων προσωπικού χαρακτήρα και η επιχειρηματική ελευθερία.

Κύριε Υπουργέ, η κοινωνία και οι πολίτες προστατεύονται, όταν οι αρχές έχουν την αναγκαία πληροφόρηση, προλαμβάνοντας τυχόν απειλές, εκβιασμούς και κατασκοπευτικές ενέργειες κάθε μορφής και κατηγορίας. Η εξέλιξη στις τεχνολογίες επικοινωνίας επέβαλε στις αρχές να αναπτύξουν το δικό τους τεχνολογικό υπόβαθρο, προκειμένου να ενεργούν προληπτικά, αλλά και κατασταλτικά.

Πρέπει να λέγονται ορισμένα πράγματα, όπως ο κ. Μπάμπης Αθανασίου υπογράμμισε, μέσα από τα αξιώματα τα οποία βίωσε για μία ζωή. Το έτος 2017 με τον τότε Αρχηγό της Ελληνικής Αστυνομίας η πολιτεία θωράκισε με την απαραίτητη νομοθεσία τις υπηρεσίες πληροφοριών όσο και τις αρχές επιβολής του νόμου, οι οποίες φυσικά εφοδιάστηκαν με τα πλέον σύγχρονα συστήματα επισυνδέσεων, με αυστηρότατη -με κεφαλαία το υπογραμμίζω- χρήση αυτών βάσει του νόμου και μόνο με διάταξη του Εισαγγελέα Εφετών, όπως προέβλεπε φυσικά ο σχετικός νόμος και το αντίστοιχο προεδρικό διάταγμα. Η ενέργεια αυτή είχε δύο στοχεύσεις και πρέπει να ειπωθούν ορισμένες αλήθειες: την ποινική τεκμηρίωση των ενεχομένων σε αξιόποινες πράξεις και των δραστών, όπως όλοι μας γνωρίζουμε και την προστασία του κράτους από τις κυβερνοεπιθέσεις.

Για την αντιμετώπιση, όπως της τρομοκρατίας, του σκληρού και του οργανωμένου εγκλήματος το εν λόγω σύστημα απετέλεσε τον θεμέλιο λίθο και το βασικό εργαλείο απαλλαγής του τόπου από τη σκληρή βία και όχι μόνον. Αν οι υπηρεσίες μας μέχρι τότε δεν εξασφάλιζαν τον εναρμονισμό με την Ευρωπαϊκή Ένωση, σήμερα πιθανόν να μιλούσαμε ακόμα και για μαζική τρομοκρατία στη χώρα μας με ανυπολόγιστες συνέπειες.

Επίσης, σπουδαίο για εκείνη την εποχή και σήμερα το απολαμβάνουμε -με την καλή έννοια του όρου- ήταν ότι το ίδιο έτος ιδρύσαμε και προβήκαμε και στην αναδόμηση και στην αναδιάρθρωση της Αντιτρομοκρατικής Υπηρεσίας της χώρας, της γνωστής ΔΑΕΕΒ, Διεύθυνσης Αντιμετώπισης Ειδικών Εγκλημάτων Βίας. Η μεν ΔΑΕΕΒ κατέστη διαμπερής και ανοιχτή δημόσια υπηρεσία του σώματος και της δικαιοσύνης ως προς το αντικείμενο. Στη δε Θεσσαλονίκη ιδρύσαμε με το ίδιο νομικό σχήμα την Υποδιεύθυνση Αντιμετώπισης Ειδικών Εγκλημάτων Βίας με εδαφική αρμοδιότητα τη Θράκη, τη Μακεδονία, την Ήπειρο, τη Θεσσαλία και τα νησιά του Βορειοανατολικού Αιγαίου.

Κυρίες και κύριοι συνάδελφοι, με το παρόν σχέδιο νόμου εναρμονίζεται η εθνική νομοθεσία με την ενωσιακή, διασφαλίζοντας την ομαλή λειτουργία του ψηφιακού κόσμου και του κυβερνοχώρου σε μία ανοιχτή κοινωνία, αντιμετωπίζοντας την κατάχρηση από τους τρομοκράτες των δυνατοτήτων που τους παρέχει το διαδίκτυο για τρομοκρατικούς σκοπούς, δημιουργώντας πολύπλευρες δικλίδες ασφαλείας για την αντιμετώπιση αυτής, θέτοντας αναντίρρητα αυστηρά όρια για την πάταξή της απέναντι σε έναν υπαρκτό και άκρως σοβαρό κίνδυνο για τους πολίτες και την κοινωνία μας, ιδίως σε περιόδους σαν αυτή που διανύουμε. Και για τον λόγο αυτόν υπερψηφίζω τον παρόντα νόμο και εκφράζω την πλήρη ικανοποίησή μου για το ότι το Υπουργείο Δικαιοσύνης θωρακίζει τη χώρα, τις υπηρεσίες και πάνω από όλα τους πολίτες μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει για τρία λεπτά ο Υπουργός κ. Φλωρίδης, ο οποίος έχει ζητήσει τον λόγο ακριβώς για να κάνει κάποιες διευκρινίσεις που χρειάζεται επί του νομοσχεδίου.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, στο σημείο αυτό θέλω να παρουσιάσω στο Σώμα τις νομοτεχνικές βελτιώσεις που κάνουμε και οι οποίες πιστεύω ότι ενσωματώνουν κάποιες από τις παρατηρήσεις που έχουν γίνει και σήμερα, αλλά και κατά τη διάρκεια των συζητήσεων στην επιτροπή. Θα σας διανεμηθούν αμέσως. Αυτές έχουν ως εξής: Πρώτον, στον Πίνακα Περιεχομένων το άρθρο 11 τίθεται στο Κεφάλαιο ΣΤ΄.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Δεύτερον, μετά από τον Πίνακα Περιεχομένων προστίθεται στο σώμα του σχεδίου νόμου Μέρος Α΄ ως εξής: «Μέρος Α΄ Εφαρμογή Διατάξεων του Κανονισμού (ΕΕ) 2021/784 του Ευρωπαϊκού Κοινοβουλίου και του Συμβουλίου της 29ης Απριλίου 2021, σχετικά με την πρόληψη της διάδοσης τρομοκρατικού περιεχομένου στο διαδίκτυο».

Τώρα έρχομαι λίγο σε δύο ουσιαστικά. Στην υποπερίπτωση αα) της περιπτώσεως α΄ της παραγράφου 1 του άρθρου 6 επέρχεται η εξής αλλαγή: μετά από τις λέξεις «Κανονισμού (ΕΕ) 2021/784» προστίθεται η φράση «και σε κάθε περίπτωση λαμβάνοντας υπ’ όψιν τα κριτήρια αξιολόγησης συγκεκριμένου υλικού ως τρομοκρατικού ή μη που αναφέρονται στις σκέψεις 11 και 12 του προοιμίου του Κανονισμού (ΕΕ) 2021/784». Αυτό αντιλαμβάνεστε ότι γίνεται για να μην υπάρχει καμμία αμφιβολία τι ακριβώς εννοούμε. Είναι ειδική παραπομπή και στο τι επιτρέπεται και στο τι δεν επιτρέπεται, δηλαδή στο τι θεωρείται και το τι δεν θεωρείται.

Στην υποπερίπτωση ii της περίπτωσης γα) της παραγράφου 4 του άρθρου 9 του σχεδίου νόμου το σύμβολο «/» αντικαθίσταται από τη λέξη «ή». Θα το δείτε αυτό. Δεν είναι κάτι σημαντικό.

Στο άρθρο 13 του σχεδίου νόμου επέρχονται οι εξής αλλαγές:

α) Στο δεύτερο εδάφιο της παραγράφου 1 μετά από τις λέξεις «όλα τα παραπάνω πρόσωπα, ως» προστίθενται οι λέξεις «αυτουργοί ή» και μετά από τη φράση «που αναφέρονται στο πρώτο εδάφιο» προστίθεται η φράση «και με οποιαδήποτε πράξη ή παράλειψη, συνετέλεσαν στην τέλεση των πράξεων του άρθρου 12»,

β) Η παράγραφος 2 διαγράφεται και η παράγραφος 3 του άρθρου 13 αναριθμείται αντιστοίχως.

γ) Στη νέα παράγραφο 2 μετά από τις λέξεις «παράγραφο 1 του παρόντος» προστίθενται οι λέξεις «, συντελώντας με οποιαδήποτε πράξη ή παράλειψη στην τέλεση των πράξεων του άρθρου 12».

Στο άρθρο 15 του σχεδίου νόμου επέρχονται οι εξής αλλαγές:

α) Στο πρώτο εδάφιο της παραγράφου 2 ο αριθμός «2» αντικαθίσταται από τον αριθμό «1».

β) Στην περίπτωση β΄ της παραγράφου 4 επέρχονται οι εξής αλλαγές:

Οι λέξεις «για κάθε παράβαση» αντικαθίστανται από τη φράση «που επιβάλλεται για κάθε παράβαση του άρθρου 14 και αναφέρεται στο προηγούμενο οικονομικό έτος από την τέλεση της».

Στην παράγραφο 7 του άρθρου 16 του σχεδίου νόμου γίνεται ακριβώς η ίδια διατύπωση με την παραπομπή στις σκέψεις 11 και 12 του προοιμίου. Προσαρμόζεται και αυτή η διάταξη.

Και παρ’ ότι θεωρούμε ότι ήταν απολύτως σωστό, αλλά για να μην υπάρχει η παραμικρή αμφιβολία -και μιλώ τώρα για το Ανώτατο Ειδικό Δικαστήριο και τα πληροφοριακά συστήματα- μετά από τις λέξεις «Το σύστημα αυτό» διαγράφεται η φράση «είναι διακριτό από το Ο.Σ.Δ.Δ.Υ. Δ.Δ.» και μετά από τη φράση «διαλειτουργεί με» διαγράφεται η λέξη «αυτό» και προστίθενται οι λέξεις «τις λοιπές υπηρεσίες του Ο.Σ.Δ.Δ.Υ. Δ.Δ.». Δηλαδή, εδώ θέλουμε να φύγει κάθε αμφιβολία για ένα διακριτό σύστημα. Ενιαίο είναι το σύστημα και το προσδιορίσουμε με έναν τρόπο που δεν επιδέχεται καμμία αμφιβολία.

(Στο σημείο αυτό ο Υπουργός Δικαιοσύνης κ. Γεώργιος Φλωρίδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(ΝΑ μπει η σελίδα 204)

ΑΛΛΑΓΗ ΣΕΛΙΔΑΣ

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε, αν μου επιτρέπετε για δύο λεπτά μόνο, να κάνω κι ένα πολιτικό σχόλιο και κυρίως με αφορμή ένα γεγονός το οποίο συνέβη σήμερα στον χώρο του Πολυτεχνείου. Εδώ επιχειρήθηκε κατά έναν περίεργο τρόπο, ευτυχώς χαμηλά, να ακουστεί ότι είναι περίεργη η μέρα που φέραμε το νομοσχέδιο για την τρομοκρατία διότι αύριο είναι η επέτειος της εξέγερσης των νέων της χώρας τη 17 Νοέμβρη του 1973 και ότι κάπως αυτό το νομοσχέδιο κάτι θέλει να πει σε σχέση με την επέτειο.

Αν θέλει να πει κάτι σε σχέση με την επέτειο, είναι να την τιμήσει. Διότι η εξέγερση εκείνη των νέων ήταν η εξέγερση απέναντι σε ένα τρομοκρατικό καθεστώς, απέναντι σε ένα δικτατορικό καθεστώς. Ήταν εξέγερση των νέων με κίνδυνο της ζωής τους και κάποιοι από αυτούς τους νέους έχασαν τη ζωή τους εκεί. Κατά συνέπεια, λοιπόν, αν εκείνοι οι νέοι πάλεψαν εναντίον ενός δικτατορικού τρομοκρατικού καθεστώτος για να έρθει η δημοκρατία στη χώρα, σήμερα απλώς να θυμίσω ότι έχουμε δημοκρατία στη χώρα και πρέπει να πολεμήσουμε εξίσου την τρομοκρατία.

Αυτοί οι περίεργοι συνειρμοί ότι έρχεται σήμερα εν όψει της παραμονής από πού ως πού προκύπτει ως συζήτηση στο εθνικό Κοινοβούλιο, το ελληνικό δημοκρατικό Κοινοβούλιο το οποίο βιώνει επί σαράντα εννέα χρόνια την καλύτερη ποιότητα δημοκρατίας που είχε η Ελλάδα στα διακόσια χρόνια της νεότερης ιστορίας της.

Εδώ, όμως, κάποιες πτέρυγες επιχειρούν μονίμως να διαστρεβλώσουν τα βασικά ιστορικά νοήματα επειδή κάποιοι μετά από την εξέγερση του Πολυτεχνείου, η οποία έγινε υπέρ της δημοκρατίας και εναντίον της τρομοκρατίας, επιχείρησαν να καπηλευτούν την ημερομηνία της 17 Νοέμβρη για να στήσουν την τρομοκρατία μέσα στη δημοκρατία, δηλαδή να δολοφονούν.

Κάποιοι που σήμερα προπηλάκισαν Αρχηγό πολιτικού κόμματος στο Πολυτεχνείο το κάνουν εν μέσω δημοκρατίας, «αξιοποιώντας» δηλαδή -σε πολλά εισαγωγικά- την ελευθερία που τους παρέχει το δημοκρατικό πολίτευμα για να επιτίθενται εκ του ασφαλούς σε πολιτικούς Αρχηγούς και να παριστάνουν -προσέξτε- τους αγωνιστές. Για ένα είμαι βέβαιος για όλους αυτούς, οι οποίοι όλα τα χρόνια αυτά της δημοκρατίας επιτίθενται σε πολιτικούς στον χώρο του Πολυτεχνείου. Είμαι βέβαιος ότι αυτοί οι ίδιοι, εάν ζούσαν τότε, εκείνες τις σκληρές μέρες της εξέγερσης των νέων με κίνδυνο της ζωής τους και με απώλεια της ζωής τους, αυτοί οι συγκεκριμένοι δεν θα πλησίαζαν ούτε σε δέκα χιλιόμετρα στον χώρο που υπήρχε ο κίνδυνος να χάσουν τη ζωή τους. Αφού, όμως, κάποιοι έχασαν τη ζωή τους για να αποκατασταθεί η δημοκρατία, σήμερα εκ του ασφαλούς προπηλακίζουν πολιτικούς και κάποιοι εδώ επιχειρούν να κάνουν συνειρμούς ότι φέραμε ένα νομοσχέδιο. Γιατί άραγε;

Το νομοσχέδιο αυτό, λοιπόν, αυτή η σύμπτωση η χρονική, μας υπενθυμίζει ότι αυτό το νομοσχέδιο που καταπολεμά την τρομοκρατία στην πραγματικότητα υπερασπίζει τη δημοκρατία. Αυτό κάνει το νομοσχέδιο και αυτό το κάνει σε τήρηση ενός πανευρωπαϊκού κανονισμού. Γιατί η Ευρώπη παραμένει στον κόσμο μία κοιτίδα πολιτισμού και προστασίας των ανθρωπίνων δικαιωμάτων. Δεν είναι τυχαίο ότι σε αυτόν τον ευρωπαϊκό χώρο όλοι από τα πιο μεγάλα δικτατορικά καθεστώτα επιχειρούν να έρθουν για να ζήσουν.

Άρα, λοιπόν, περισσότερη προσοχή και περισσότερο σεβασμό σε μία μεγάλη κατάκτηση του ελληνικού λαού που είναι η δημοκρατία και η οποία οφείλεται εν πολλοίς και σε εκείνη την εξέγερση των νέων, οι οποίοι -για να θυμηθούμε λίγο και το «Άξιον Εστί»- «έκαναν την αφοβιά σημαία». Δεν κινήθηκαν στο σκοτάδι για να δολοφονούν στο σκοτάδι, χρησιμοποιώντας το όνομα της 17 Νοέμβρη, αλλά κινήθηκαν μπροστά και απέναντι στα τανκς. Σήμερα αυτοί που νομίζουν ότι τιμούν τη μνήμη τους στην πραγματικότητα σπιλώνουν τη μνήμη τους. Γιατί σπιλώνουν τη μνήμη αληθινών αγωνιστών!

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Θα διανεμηθούν οι νομοτεχνικές βελτιώσεις που μας παρουσίασε ο κύριος Υπουργός.

Συνεχίζουμε και καλούμε στο Βήμα τον κ. Μακάριο Λαζαρίδη από τη Νέα Δημοκρατία. Θα ακολουθήσει ο Κοινοβουλευτικός Εκπρόσωπος της Ελληνικής Λύσης κ. Χήτας.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, η «κυβερνοτρομοκρατία» είναι ένας όρος τόσο επίκαιρος που έρχεται από το μακρινό παρελθόν. Η χρήση του για πρώτη φορά τοποθετείται χρονολογικά στα μέσα του 1980, όταν ανώτερο στέλεχος του Ινστιτούτου Ασφάλειας και Πληροφοριών των Ηνωμένων Πολιτειών, ο Μπάρι Όλιν, έκανε λόγο για τη σύγκλιση του πραγματικού με τον ηλεκτρονικό κόσμο.

Όμως και η πρόβλεψη του Εθνικού Συμβουλίου Έρευνας της χώρας το μακρινό 1991 ήταν αποκαλυπτική. «Αύριο οι τρομοκράτες θα μπορούν να προκαλέσουν ζημιά με ένα πληκτρολόγιο παρά με μια βόμβα», εκτίμησε.

Αρκετά χρόνια αργότερα, το 2015, ο Γκάμπριελ Βάιμαν στο βιβλίο του «Η τρομοκρατία στον κυβερνοχώρο» διαπίστωνε πως η τρομοκρατία είναι μία από τις πιο σκοτεινές πλευρές των νέων κοινωνικών δικτύων.

Τα έτη πέρασαν και η απειλή του τρομοκρατικού φαινομένου αναβαθμίστηκε σημαντικά μέσα από έξυπνες μεθόδους στο διαδίκτυο και την εκμετάλλευση αδυναμιών αυτού. Είναι μία νέα πρόκληση για τις σύγχρονες δημοκρατίες, την παγκόσμια ειρήνη και ασφάλεια.

Στο ασταθές γεωπολιτικό περιβάλλον ασφάλειας που ζούμε οι απειλές προέρχονται από διαφορετικές και επικίνδυνες αφετηρίες. Το πεδίο μάχης σε μεγάλο βαθμό βρίσκεται στον υπολογιστή, το κινητό τηλέφωνο ή το τάμπλετ, μέσω των οποίων το διαδίκτυο κάποιες φορές συμβάλλει στην εξάπλωση του τρομοκρατικού περιεχομένου.

Οργανώσεις τρομοκρατικές επιτίθενται πλέον χωρίς να αποκαλύπτονται από τις υπηρεσίες κυβερνοασφάλειας, όπως συνέβη παλαιότερα στη Γαλλία, στο Βέλγιο, στην Τυνησία και πιο πριν στο Λονδίνο, στη Μαδρίτη, στη Βομβάη, στο Μπαλί και στη Νέα Υόρκη. Οι ψηφιακές τεχνολογίες έχουν διευκολύνει τη διασυνοριακή επικοινωνία των τρομοκρατών κι έχουν ενισχύσει την τρομοκρατική προπαγάνδα και τη διάδοση του εξτρεμισμού. Οι τρομοκράτες χρησιμοποιούν τα μέσα κοινωνικής δικτύωσης και το σκοτεινό διαδίκτυο για να ριζοσπαστικοποιούν, να στρατολογούν, να υποκινούν σε βία και να διευκολύνουν τη διεξαγωγή τρομοκρατικών επιθέσεων.

Στην εποχή που η πληροφορική αναπτύσσεται με ασύλληπτους ρυθμούς, τα σύνορα της παγκόσμιας κοινότητας κινδυνεύουν. Επιτακτική είναι πλέον η ανάγκη κατάρτισης ενός ρυθμιστικού μηχανισμού θέσπισης ειδικής νομοθεσίας και ενίσχυσης της εσωτερικής ασφάλειας της Ευρωπαϊκής Ένωσης, με περιορισμό της πρόσβασης των τρομοκρατών και εγκληματιών σε χρηματοδότηση, όπλα και τεχνολογία, καθώς και της ελεύθερης μετακίνησης τους και της εξάπλωσης της ρητορικής μίσους, βελτιώνοντας τα πληροφοριακά συστήματα, προστατεύοντας τις κρίσιμες υποδομές και τους δημόσιους χώρους, καθώς και τους πολίτες από τις κυβερνοαπειλές. Στο πλαίσιο αυτό για την αντιμετώπιση της κατάχρησης του διαδικτύου από τρομοκράτες τον Απρίλιο του 2021 η Ευρωπαϊκή Ένωση εξέδωσε κανονισμό για την πρόληψη της διάδοσης τρομοκρατικού περιεχομένου στο διαδίκτυο, την ταχεία αφαίρεση τρομοκρατικού περιεχομένου από αυτό και θέσπιση κανόνων σε ολόκληρη την Ευρωπαϊκή Ένωση για τον συγκεκριμένο σκοπό.

Με τις προτεινόμενες διατάξεις του παρόντος σχεδίου νόμου επιδιώκεται η θέσπιση μέτρων εσωτερικού δικαίου για την πλήρη και αποτελεσματική εφαρμογή του εν λόγω κανονισμού στην εθνική έννομη τάξη σχετικά με τον προαναφερόμενο κίνδυνο. Έτσι διασφαλίζεται η ομαλή λειτουργία της ψηφιακής αγοράς σε μια ανοικτή και δημοκρατική κοινωνία, αντιμετωπίζοντας την κατάχρηση από τους τρομοκράτες των δυνατοτήτων που τους παρέχει το διαδίκτυο για τους παράνομους και επικίνδυνους σκοπούς τους, όπως η διάδοση μηνυμάτων, ο εκφοβισμός, η στρατολόγηση και η διευκόλυνση διεξαγωγής τρομοκρατικών επιθέσεων, ενισχύοντας ταυτόχρονα τη δημόσια ασφάλεια σε ολόκληρη την Ευρώπη.

Ανάμεσα στα άλλα -που με εξαιρετικό τρόπο ανέλυσε η εισηγήτρια μας, κ. Παπακώστα- με το νομοσχέδιο καθορίζεται η διαδικασία έκδοσης εντολών αφαίρεσης και ελέγχου διασυνοριακών ελέγχων τρομοκρατικού περιεχομένου, ορίζονται οι αρμόδιες εθνικές αρχές για να προχωρήσουν τη συγκεκριμένη διαδικασία, προβλέπεται η σύσταση εθνικής αρχής εποπτείας της εφαρμογής των ειδικών μέτρων αντιμετώπισης της κατάχρησης υπηρεσιών φιλοξενίας για την δημόσια διάδοση τρομοκρατικού περιεχομένου.

Παράλληλα τίθεται ένα πλαίσιο υποχρεώσεων διαφάνειας για τη συλλογή στοιχείων σχετικά με την αποτελεσματική εφαρμογή του κανονισμού και της αποστολής στοιχείων σε ετήσια βάση στην ευρωπαϊκή επιτροπή.

Κι επειδή ακούστηκαν διάφορα, κυρίες και κύριοι συνάδελφοι της Αντιπολίτευσης, θα πρέπει να ξεκαθαρίσουμε ότι άλλο πράγμα είναι η ελευθερία του λόγου, της σκέψης και της έκφρασης, η οποία και προφανώς προστατεύεται απολύτως από τη νομοθεσία, άλλο όμως η ασυδοσία και η ψηφιακή πλύση τού εγκεφάλου και οι ρητορικές μίσους που στοχεύουν τελικά τον ίδιον τον άνθρωπο.

Το σχέδιο νόμου που συζητάμε σήμερα έρχεται να ενισχύσει το θεσμικό μας πλαίσιο για την αντιμετώπιση της τρομοκρατίας και περιλαμβάνει σημαντικές ρυθμίσεις που εκπέμπουν με σαφή και απόλυτο τρόπο το μήνυμα ότι η τρομοκρατική προπαγάνδα εντός ή εκτός δικτύου δεν έχει θέση στις κοινωνίες μας.

Ειδικά στη σημερινή συγκυρία, κατά την οποία βλέπουμε ότι ο φανατισμός καθοδηγεί ολοένα και περισσότερο σε απάνθρωπες πράξεις, πιστεύω αντιλαμβανόμαστε όλοι την αξία εφαρμογής των διατάξεων του κανονισμού 2021/784 του Ευρωπαϊκού Κοινοβουλίου και του Συμβουλίου της 29ης Απριλίου 2021 σχετικά με την πρόληψη της διάδοσης τρομοκρατικού περιεχομένου στο διαδίκτυο.

Είναι κάτι που αφορά όλους μας και πρωτίστως τις νέες γενιές, τις οποίες οφείλουμε να προστατέψουμε, σεβόμενοι τα δικαιώματά τους και θέτοντας τις βάσεις για ένα καλύτερο αύριο.

Υπό το πρίσμα αυτό σας καλώ όλους να υπερψηφίσουμε το νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):**  Τον λόγο έχει τώρα ο Κοινοβουλευτικός Εκπρόσωπος της Ελληνικής Λύσης κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ κύριε Πρόεδρε.

Κύριοι Υπουργοί, θα κάνω μια πολύ σύντομη αναφορά για το νομοσχέδιο γιατί ο Παύλος Σαράκης, ο εισηγητής μας, νομίζω τα είπε όλα στην τοποθέτησή του. Ισχυρίζεστε ότι με το νομοσχέδιο αυτό ουσιαστικά η Κυβέρνηση προλαμβάνει τη διάδοση τρομοκρατικού περιεχομένου στο διαδίκτυο.

Ξέρετε, δεν γίνεται όμως με άγημα αυτό το οποίο ισχυρίζεστε, δηλαδή την καταπολέμηση της τρομοκρατίας, ουσιαστικά να διαστέλλονται, κύριοι Υπουργοί, ορισμοί, να διαστέλλονται έννοιες που μπορεί να οδηγήσουν -είναι πάρα πολύ επικίνδυνο αυτό- στον περιορισμό της ελευθερίας της έκφρασης, στον περιορισμό της ελευθερίας έκφρασης λόγου, της πολυφωνίας, στον πλουραλισμό, άρα στο τέλος και της δημοκρατίας. Είναι πάρα πολύ επικίνδυνο αυτό και θα πρέπει να είμαστε πάρα πολύ προσεκτικοί άσχετα με το αν είναι οδηγία ευρωπαϊκή και οτιδήποτε άλλο.

Θα μου επιτρέψετε, κύριε Πρόεδρε, επειδή εχθές ήταν μονοθεματική η συζήτηση εδώ στην Ολομέλεια και συζητούσαμε μόνο για τα Τέμπη -κάτι το οποίο θα συζητηθεί κι εκ νέου την ερχόμενη Παρασκευή με τις δύο προτάσεις της προκαταρκτικής που έχουν καταθέσει το ΠΑΣΟΚ και ο ΣΥΡΙΖΑ- και επειδή τα θέματα της επικαιρότητας είναι πάρα πολλά και σημαντικά, να μοιραστούμε με τους Έλληνες πολίτες εδώ από Βήματος Βουλής ως Ελληνική Λύση την έντονη ανησυχία μας, τον προβληματισμό μας για κάποιους χειρισμούς της Κυβέρνησης σε πολύ σοβαρά θέματα.

Θα αναφερθώ, κύριοι Υπουργοί στη συνάντηση του Πρωθυπουργού, στην πολύ πρόσφατη συνάντηση, με τον πρωθυπουργό της Γερμανίας κ. Σολτς, ο οποίος καταρρέει στη Γερμανία και ο κ. Μητσοτάκης έσπευσε να του δώσει χείραν βοηθείας.

Τι προέκυψε από τη συνάντηση του Πρωθυπουργού με τον Σολτς; Τρία πράγματα.

Πρώτον ο Πρωθυπουργός αποδέχθηκε για άλλη μια φορά -και αυτό είναι τραγικό και δυστυχώς δεν ακούγεται προς τα έξω- τον πολύ παθητικό ρόλο της Ελλάδος, κύριοι Υπουργοί, ως γκέτο εγκλωβισμού των παράνομων μεταναστών, ώστε να ανακουφιστεί η Γερμανία από τους πρόσφυγες δεύτερου ασύλου.

Δεύτερον, με πρόσχημα πάντα την πράσινη μετάβαση, της οποίας είναι λάτρης ο Πρωθυπουργός κ. Μητσοτάκης εμφανίστηκε ως πρόθυμος πελάτης της Γερμανίας και συγκεκριμένα των ανεμογεννητριών της «SIEMENS», παρ’ ότι η εν λόγω εταιρεία αθέτησε τις υποχρεώσεις της έναντι της Ελλάδος λόγω του μεγάλου σκανδάλου, να μην σκαλίζουμε τα παλιά τώρα.

Και τρίτον, αντί ο Πρωθυπουργός της Ελλάδος, όχι της Νέας Δημοκρατίας να καταγγείλει την τουρκική θηριωδία, αντί να καταγγείλει τις απειλές, την επιθετικότητα της Τουρκίας κατά της Ελλάδας και της Κύπρου, ουσιαστικά ξέπλυνε τον Ερντογάν, ακόμη και για τις φρικτές δηλώσεις του Ερντογάν υπέρ της τρομοκρατίας.

Κι εμείς τι κάνουμε τώρα; Δείτε λίγο μια αλληλουχία. Ακούστε, κύριε Φλωρίδη γατί είστε έμπειρος. Όταν σας λέγαμε να μην έρθει ο Ερντογάν στη Θεσσαλονίκη στις 7 του Δεκέμβρη όπου είχε προγραμματιστεί η επίσημη επίσκεψή του εξαιτίας όλων των γεγονότων δεν εννοούσαμε να μην έρθει στη Θεσσαλονίκη και να τον πάτε αλλού. Δεν σας είπαμε να τον αλλάξετε πόλη. Είπαμε να μην έρθει καθόλου. Εσείς τον παίρνετε Θεσσαλονίκη και έχετε προγραμματίσει 7 του Δεκέμβρη επίσημη συνάντηση με τον Ερντογάν στην Αθήνα. Να μην μπω στη διαδικασία, κύριε Φλωρίδη, τι είναι εκείνη την ημέρα, 7 του Δεκέμβρη στην Αθήνα, η επέτειος του Γρηγορόπουλου. Νομίζω ότι δεν θα μείνει κανείς αστυνομικός εκείνη την ημέρα, χωρίς να χρησιμοποιηθεί.

Εν πάση περιπτώσει, για εμάς αυτά είναι λάθη και θα σας πούμε γιατί είναι λάθη. Όταν, λοιπόν, βγαίνει ο Πρωθυπουργός της χώρας σου -και σήμερα με στοιχεία θα κατατεθούν όλα στα Πρακτικά- και αναφερόμενος στα ελληνοτουρκικά, που είναι ένα μείζον θέμα για την πατρίδα μας -είναι ένα τεράστιο θέμα τα ελληνοτουρκικά- και κάνει δήλωση ότι εάν χρειαστεί θα κάνουμε και υποχωρήσεις, αυτό, ξέρετε, εκτός από επικίνδυνο και ανατριχιαστικό, είναι και πάρα πολύ ανησυχητικό.

Δεν καταλαβαίνουμε και δεν ξέρουμε τι αναφέρουν και τι προβλέπουν τα ΜΟΕ, τα Μέτρα Οικοδόμησης Εμπιστοσύνης, αλλά βγαίνει επίσημα ο Πρωθυπουργός -αναφορά Μητσοτάκη σε υποχωρήσεις- και αναφέρεται στο θέμα της Χάγης, με το οποίο και εμείς είμαστε κάθετα αντίθετοι. Είναι προς όφελος της Ελλάδος να λύσει με δίκαιο τρόπο και με γνώμονα το Διεθνές Δίκαιο τη μεγάλη διαφορά με την Τουρκία. Η απάντηση είναι ναι, οποιαδήποτε συμφωνία αυτού του τύπου μπορεί να συνεπάγεται κάποιες υποχωρήσεις από κάποιες θέσεις που μπορεί να αποτελούν την αφετηρία της διαπραγμάτευσης.

Πώς να χαρακτηρίσουμε τη δήλωση του Πρωθυπουργού; Υπάρχει ένας συνάδελφος Βουλευτής αυτή τη στιγμή εδώ μέσα που να νιώθει ικανοποιημένος από τη δήλωση του Πρωθυπουργού; Υπάρχει ένας συν-Έλληνας, μια συν-Ελληνίδα εκεί έξω που να νιώθει ικανοποίηση από τη δήλωση του Πρωθυπουργού που μιλάει για υποχωρήσεις, εάν αυτό χρειαστεί; Πείτε μου λίγο εσείς.

Και συνεχίζω: Μητσοτάκης προς Σολτς -αυτά είναι προχθεσινά, χθες δεν μπορέσαμε να τα πούμε, αλλά εδώ έχουν γίνει σημεία και τέρατα- «θέλουμε να μένουν στην Ελλάδα όσοι παίρνουν άσυλο». Εμείς θέλουμε να βγει επίσημα ένας από τη Νέα Δημοκρατία είτε είναι ο Υπουργός που εκπροσωπεί την Κυβέρνηση είτε ο Κοινοβουλευτικός Εκπρόσωπος του κυβερνώντος κόμματος και να μας πει αν αυτό είναι η θέση της Νέας Δημοκρατίας ή αν του ξέφυγε του Πρωθυπουργού. Τι πάει να πει θέλουμε να μένουν στην Ελλάδα όσοι παίρνουν άσυλο; Απίστευτα πράγματα! Να απαντήσετε γι’ αυτά. Είναι όλα στο ίδιο μήκος κύματος, γι’ αυτό ανησυχούμε πάρα πολύ.

Συνεχίζουμε, Μητσοτάκης: «Οι πρόσφυγες θα λύσουν το δημογραφικό». Αυτή είναι η λύση για τον κ. Μητσοτάκη. Το μεγαλύτερο πρόβλημα που αντιμετωπίζει η Ελλάδα, η πατρίδα μας, είναι το δημογραφικό και αντί να στηρίξουμε τις ελληνικές οικογένειες, να βοηθήσουμε τα νέα παιδιά, εμείς δίνουμε επιδόματα στους λάθρα εισερχόμενους, στους παράνομα εισερχόμενους και έχουμε ακάλυπτη την ελληνική οικογένεια, την Ελληνίδα μάνα, το ελληνικό νοικοκυριό, τα νέα μας παιδιά.

Και πώς θα λύσουμε το πρόβλημα; Ποιο είναι το όραμα του Πρωθυπουργού; Οι δηλώσεις του: «Οι πρόσφυγες θα λύσουν το πρόβλημα». Μιλώντας χθες σε συνέδριο για το δημογραφικό πρόβλημα, υιοθέτησε πλήρως τη λογική της αντικατάστασης πληθυσμών, μετανάστευσης, αντικατάστασης, «replacement immigration», σύμφωνα με τον όρο που χρησιμοποιεί ο ΟΗΕ.

Αυτή είναι η Νέα Δημοκρατία; Εάν είστε αυτοί -τα λέει με τον πλέον επίσημο τρόπο ο Πρωθυπουργός- να ξέρει ο κόσμος ποιος είναι ποιος εδώ μέσα και τι υποστηρίζει ο καθένας.

Ο ίδιος άνθρωπος, λοιπόν, ο Πρωθυπουργός -και συνεχίζουμε με ντοκουμέντα σήμερα- έχει δηλώσει από Βήματος Βουλής -εδώ ήταν- «Δεν φοβάμαι το μπόλιασμα, είμαι περήφανος όταν βλέπω σε παρελάσεις την κοινωνία μας να γίνεται πολυπολιτισμική.».

Δεν ξέρω πού να αναφερθώ. Κύριε Υπουργέ, με όλον τον σεβασμό, επειδή προέρχεστε από έναν άλλον πολιτικό χώρο, δεν ξέρω εάν ορθώς απευθύνομαι σε εσάς, αλλά εδώ ίσως να απευθυνθώ στη Νέα Δημοκρατία, αυτή που λένε κάποιοι ότι εκπροσωπεί ακόμα τη λαϊκή Δεξιά ή οτιδήποτε άλλο. Αυτή είναι η Νέα Δημοκρατία; Αλήθεια τώρα;

Κύριε Μπούγα, εσείς είστε γέννημα-θρέμμα της παράταξης αυτής. Σας έχουμε καταθέσει σειρά δηλώσεων και δημοσιευμάτων. Από πού να ξεκινήσει κανείς; Από τις υποχωρήσεις στα ελληνοτουρκικά που δηλώνει επίσημα ο Πρωθυπουργός; Από τη συμφωνία που έκανε με τον Σολτς και τις δηλώσεις του ότι «επιθυμούμε όσοι έρχονται στην Ελλάδα και παίρνουν άδεια να μένουν μόνιμα»; Ότι «η λύση στο δημογραφικό πρόβλημα είναι οι μετανάστες»; Ότι «είμαι περήφανος που τους βλέπω στις παρελάσεις και δεν φοβάμαι το μπόλιασμα»; Από πού;

Πείτε μας από που να ξεκινήσουμε και που να σταματήσουμε. Και την ίδια ώρα έρχονται οι πάρα πολύ ανησυχητικές δηλώσεις του νεοεκλεγέντος περιφερειάρχη -παρέμεινε στη θέση του- του κ. Μουτζούρη στο βόρειο Αιγαίο, ο οποίος λέει «ανησυχώ για την αποστρατικοποίηση των νησιών» και το μεταναστευτικό φουντώνει πάλι. Κάνει λόγο για την αποστρατικοποίηση των νησιών. Δεν θα μπω στην παλινωδία και στο μυαλό του κ. Συρίγου, που άλλα δήλωσε και μετά δεν αναγνώριζε τη δήλωσή του, αλλά κάτι άλλο εννοούσε. Εγώ, όμως, δεν θα γίνω ψυχολόγος του κ. Συρίγου ούτε θα βάλω υπότιτλους σε αυτά που λέει. Ας τα βρει με τον εαυτό του και μόνος του τι εννοούσε και τι είπε. Ο Βουλευτής σας, αυτός τα είπε. Έκανε λόγο για επαναστρατικοποίηση των νησιών. Άρα, η επαναστρατικοποίση προϋπόθετε αποστρατικοποίηση. Δεν μπαίνω σε αυτή τη λογική καθόλου. Και μετά από όλα αυτά, αν βγάλατε άκρη εσείς, να κλείσω με μία ακόμη δήλωση του Πρωθυπουργού ο οποίος λέει ότι η Ελλάδα δεν είναι μπανανία. Εντάξει, άμα δεν είναι μπανανία η Ελλάδα, όπως έχει πει ο κ. Μητσοτάκης, όλα αυτά εδώ κάτι άλλο καταδεικνύουν.

Τώρα, θέλω να πάμε σε ένα άλλο θέμα, γιατί είναι αδιανόητο εν έτει 2023 -η οικονομία είναι ό,τι σημαντικότερο υπάρχει σε κάθε χώρα και δεν λέω κάτι καινούργιο ούτε κάποια είδηση- το 2023 η Κυβέρνηση να επιβάλλει οριζόντιους κεφαλικούς φόρους στους ελεύθερους επαγγελματίες -δηλαδή, δικηγόρους, λογιστές, μηχανικούς, ηλεκτρολόγους, υδραυλικούς, τεχνίτες, κομμωτές κ.τ.λ.- για να γεμίσει τα ταμεία που είναι ουσιαστικά η ίδια έχει αδειάσει.

Ο τρόπος με τον οποίο λειτουργεί η Κυβέρνηση της Νέας Δημοκρατίας πραγματικά τεκμηριώνει ότι όταν διακηρύττει εκσυγχρονισμό, όπως η ίδια υποστηρίζει, ουσιαστικά εννοεί ένα ρεσάλτο εντυπωσιακό στο βιός των μικρομεσαίων. Τους διαλύετε. Τώρα πάτε κάτι λίγο να μαζέψετε, αλλά ουσιαστικά τους διαλύετε.

Ως Ελληνική Λύση, εκφράζουμε με τον πλέον επίσημο και θερμό τρόπο την υποστήριξή μας στα δίκαια αιτήματα των πληττόμενων κλάδων και θα σταθούμε δίπλα τους σε κάθε διεκδίκηση. Κάνετε μια φοροληστρική επιδρομή άνευ προηγουμένου. Υπερφορολογείτε τα χαμηλά, κυρίως, εισοδήματα, για να παρουσιάζετε με τον τρόπο αυτό ένα πρωτογενές πλεόνασμα, να έχετε υπερβάσεις φορολογικών εσόδων, για να μπορείτε μετά να μοιράζετε τα ξεροκόμματα, τα επιδόματα, για να το παίζετε καλοί. «Να σε κάψω Γιάννη, να σε αλείψω, να υγιάνει». Ουσιαστικά, αυτό κάνετε. Ό,τι έκανε ο ΣΥΡΙΖΑ το 2016, 2017, 2018 που στράγγιξε την κοινωνία με την υπερφορολόγηση, για να παρουσιάσει και αυτός τότε τα πρωτογενή πλεονάσματα.

Κύριε Πρόεδρε, δεν το κάνω συχνά, αλλά θα το κάνω σήμερα. Θεωρώ ότι οι Βουλευτές εκπροσωπούμε όλη την επικράτεια, άσχετα αν όλοι εκλέγονται σε μία περιφέρεια. Αυτό που ζούμε, όμως, -δεν ξέρω αν είναι κάποιος Θεσσαλονικιός εδώ σήμερα, αυτή την ώρα εννοώ- αυτό που ζει η πόλη μου, η Θεσσαλονίκη, τις τελευταίες μέρες και αυτό που πρόκειται να ζήσει τα επόμενα χρόνια, είναι αδιανόητο. Ένα φοβερό, ένα απίστευτο αλαλούμ με το «fly over». Πριν τελειώσει καν το μετρό, το ανέκδοτο αυτό μετρό -αλήθεια, πότε θα τελειώσει δεν ξέρουμε, ιδίως για εμάς που ζούμε πάνω από τριάντα πέντε χρόνια στη Θεσσαλονίκη- πάτε να αχρηστεύσετε -και αχρηστεύσατε- και τον περιφερειακό. Έχει μπλοκάρει όλη η πόλη. Αυτό που συμβαίνει είναι απίστευτο. Και να πω ότι θα είναι για δύο τρεις μήνες, να κάνουμε κουράγιο, ρε παιδιά, θα τελειώσει. Εδώ, όμως, μιλάμε ότι ίσως να χρειαστούν πέντε, έξι, επτά χρόνια.

**ΜΑΚΑΡΙΟΣ ΛΑΖΑΡΙΔΗΣ:** Να μη γίνει;

**ΚΩΝΣΤΑΝΤΙΝΟΣ ΧΗΤΑΣ:** Σε μία πόλη που δεν υπάρχουν μέσα μεταφοράς, κύριε «διακόπτη», σε μία πόλη …

**ΜΑΚΑΡΙΟΣ ΛΑΖΑΡΙΔΗΣ:** Σας ρωτώ να μη γίνει;

**ΚΩΝΣΤΑΝΤΙΝΟΣ ΧΗΤΑΣ:** Εγώ δεν καταλαβαίνω από αυτά. Και μέχρι αύριο το πρωί να διακόπτεις, εγώ δεν καταλαβαίνω από τέτοια.

**ΜΑΚΑΡΙΟΣ ΛΑΖΑΡΙΔΗΣ:** Καλά, ούτε εγώ.

**ΚΩΝΣΤΑΝΤΙΝΟΣ ΧΗΤΑΣ:** Σε μία πόλη, λοιπόν, που δεν έχει μέσα μεταφοράς, η Κυβέρνηση αποφάσισε να ξεκινήσει άρον-άρον το «fly over», να εγκαινιάσει μια περίοδο αρκετών χρόνων ταλαιπωρίας στη ζωή των Θεσσαλονικέων και να προκληθεί μια κόλαση, ένα κυκλοφοριακό κομφούζιο.

Στην Αθήνα υπάρχει το μετρό, υπάρχουν λεωφορεία, υπάρχουν τραμ, υπάρχει προαστιακός. Εμείς δεν έχουμε τίποτα. Έναν γηρασμένο στόλο ΟΑΣΘ με τα μισά λεωφορεία να μένουν στον δρόμο. Πώς θα το αντιμετωπίσει ο επαγγελματίας και ο πολίτης που πάει κάθε μέρα στη δουλειά του, που ξεκινάει και δεν ξέρει αν θα φτάσει στη δουλειά του; Δεν το ξέρει αυτό. Μπορεί να κάνει μία, δύο, τρεις ώρες. Ποιες είναι οι εναλλακτικές που προσφέρετε; Να κόβετε κλήσεις στα φορτηγά που προσπαθούν να κάνουν τη δουλειά τους, να ξεφορτώσουν το εμπόρευμά τους; Πότε να το ξεφορτώσουν; Αλλά ό,τι είναι μακριά από εσάς, ό,τι είναι μακριά από το Κολωνάκι και την Αθήνα δεν σας αφορά. Πολύ ωραία περιοχή αλλά εννοώ ότι εκεί μαζεύονται και παίρνονται οι αποφάσεις.

Η πόλη υποφέρει. Οι επαγγελματίες υποφέρουν. Οικονομικά θα υποστεί πάρα πολύ μεγάλη ζημιά και δεν δίνετε καμμία λύση. Ρωτάμε τον κ. Σταϊκούρα. Δεν έχει λύση. Ποια είναι η λύση; Ήταν λύση το «fly over» πριν καν τελειώσει το μετρό αφού λέτε θα γίνει το μετρό σε λίγους μήνες; Ας λειτουργήσει πρώτα και ξεκινήστε μετά το «fly over». Να έχουμε μια εναλλακτική ακόμη. Αλλά δεν σας νοιάζει.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Αλέξανδρος Μαρκογιαννάκης από τη Νέα Δημοκρατία. Θα ακολουθήσει ο κ. Κόντης, Κοινοβουλευτικός Εκπρόσωπος των Σπαρτιατών, μετά είναι ο κ. Κυριαζίδης, η κ. Καραγεωργοπούλου, Κοινοβουλευτική Εκπρόσωπος της Πλεύσης Ελευθερίας και ο κ. Λοβέρδος

Έχετε τον λόγο, κύριε Μαρκογιαννάκη.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, να επανέλθουμε στη συζήτηση του νομοσχεδίου γιατί η αλήθεια είναι ότι ακούσαμε πολλά πράγματα από τον Κοινοβουλευτικό Εκπρόσωπο σίγουρα όμως τίποτα επί του νομοσχεδίου.

Όπως τόνισα και στη συζήτηση της επιτροπής σήμερα συζητάμε ένα θέμα το οποίο ενδεχομένως να μην τύχει ιδιαίτερης προβολής. Δεν σημαίνει όμως ότι δεν είναι σημαντικό. Και μάλιστα είναι και επίκαιρο λόγω των πρόσφατων γεγονότων. Η ασφάλεια στον ψηφιακό κόσμο είναι μία από τις μεγαλύτερες προκλήσεις που αντιμετωπίζουμε τα τελευταία χρόνια και είναι μάλιστα εντυπωσιακό πως μέσα σε λίγα χρόνια οι ψηφιακές δυνατότητες που έχουμε είναι τελείως διαφορετικές από αυτές στις οποίες αναμέναμε. Μάλιστα βλέπουμε μία εξέλιξη τεχνολογική συνεχώς να προχωράει. Το διαδίκτυο, λοιπόν, ο ψηφιακός κόσμος δεν είναι πια ένα απλό συμπλήρωμα της καθημερινότητάς μας είναι πλέον οργανικό στοιχείο της καθώς μας συνοδεύει σε κάθε κίνηση. Αποτελεί την οδό πληροφόρησής μας αλλά και το πρίσμα μέσα από το οποίο διαμορφώνεται σε σημαντικό βαθμό η εικόνα μας για τον κόσμο.

Είναι προφανές, λοιπόν, ότι το ενδιαφέρον της πολιτείας και σε ενωσιακό επίπεδο του Ευρωπαϊκού Κοινοβουλίου και του Συμβουλίου για την ασφαλή χρήση του ψηφιακού κόσμου, ολοένα και αυξάνεται. Δείκτης αυτού του αυξημένου ενδιαφέροντος τα τελευταία έτη είναι οι διαρκείς παρεμβάσεις των θεσμικών οργάνων και η θέσπιση κανόνων ασφαλείας στη χρήση των δικτυακών υπηρεσιών. Αυτό ακριβώς κάνουμε και εμείς σήμερα εδώ, καλούμενοι να εγκρίνουμε την εφαρμογή διατάξεων του κανονισμού 2021/784 του Ευρωπαϊκού Κοινοβουλίου και του Συμβουλίου της 29ης Απριλίου 2021 σχετικά με την πρόληψη της διάδοσης τρομοκρατικού περιεχομένου στο διαδίκτυο.

Οι κίνδυνοι αυτοί είναι υπαρκτοί και έχουν κάνει την εμφάνισή τους. Ειδικά κατά την τελευταία δεκαετία έχουν καταγραφεί πολλές περιπτώσεις οργανωμένης χρήσης του διαδικτύου από τρομοκρατικές οργανώσεις, από ακραίους φανατικούς της βίας που θέτουν σε κίνδυνο τις ζωές των πολιτών. Με τρόπο συστηματικό και οργανωμένο εκμεταλλεύονται τις υπηρεσίες διαδικτύου για πολλούς σκοπούς τους, για διάδοση των κηρυγμάτων τους, στρατολόγηση, συγκέντρωση υποστήριξης, διασπορά ψευδών ειδήσεων, συλλογή πληροφοριών και άλλα αντίστοιχα. Αντίστοιχο παράδειγμα είχαμε και πολύ πρόσφατα στα Χανιά, στην εκλογική μου περιφέρεια, όπου σε ένα μήνυμα δημόσιας υποκίνησης μίσους ένας Αιγύπτιος έγινε ένα χαρακτηριστικό παράδειγμα με βάση αυτά που περιέγραψα. Και χάρη στις άμεσες ενέργειες της αντιτρομοκρατικής σε συνεργασία με τη δίωξη ηλεκτρονικού εγκλήματος είχαμε ένα άμεσο αποτέλεσμα.

Για όλα αυτά, λοιπόν, χρειάζεται επαγρύπνηση και έλεγχος και σε αυτή την κατεύθυνση λειτουργεί ο κανονισμός που συζητάμε σήμερα εδώ, στην Ολομέλεια. Η συστηματοποίηση αυτής της οργάνωσης ώστε να είναι αποτελεσματικός ο μηχανισμός ελέγχου απαιτεί λεπτομερείς ρυθμίσεις, τις οποίες φέρνει το Υπουργείο με το σχέδιο νόμου του.

Μπορώ να καταλάβω την κριτική για την καθυστέρηση της εναρμόνισης με τον ευρωπαϊκό κανονισμό και την ανησυχία και τη σύγχυση που, ενδεχομένως να δημιουργήθηκε για τη χρήση του όρου «τρομοκρατία». Σίγουρα τα όρια του ελέγχου στο διαδίκτυο είναι ένα θέμα που σηκώνει πολλή συζήτηση, στο επίκεντρο της οποίας είναι η ελευθερία στους χρήστες, αλλά και η διαφάνεια στα συστήματα συλλογής πληροφοριών και ελέγχου του περιεχομένου.

Η Ευρωπαϊκή Ένωση, ωστόσο, συνολικά ως οντότητα έχει ένα πολύ καλό ιστορικό θετικών παρεμβάσεων με στόχο την προστασία των χρηστών του διαδικτύου σε πολλούς τομείς, από τη θέσπιση του Κανονισμού Προστασίας Δεδομένων Προσωπικού Χαρακτήρα, μέχρι τους ελέγχους και τα πρόστιμα στους κολοσσούς του διαδικτύου, η Ευρώπη είναι πολύ δραστήρια στα θέματα ρύθμισης του ψηφιακού περιβάλλοντος, προτάσσοντας την προστασία των χρηστών, δηλαδή του καθενός και της καθεμίας από εμάς. Οι παρεμβάσεις αυτές έχουν θεωρηθεί πρωτοποριακές και επιτυχημένες και έχουν δημιουργήσει μία αξιοζήλευτη τεχνογνωσία στον τομέα, η οποία δεν πρέπει να μένει αναξιοποίητη.

Σε αυτό το πλαίσιο, το σημερινό σχέδιο νόμου έρχεται να απαντήσει στις ανάγκες προσαρμογής της ελληνικής νομοθεσίας και διοίκησης απέναντι στο ζήτημα της αντιμετώπισης της παράνομης χρήσης των υπηρεσιών ψηφιακής φιλοξενίας για τη διάδοση του τρομοκρατικού περιεχομένου στο διαδικτυακό χώρο. Μέσα από τις διατάξεις που καλούμαστε να ψηφίσουμε θεσπίζονται κανόνες και διαδικασίες που θα πρέπει να εφαρμόζουν οι πάροχοι υπηρεσιών φιλοξενίας για την αντιμετώπιση της διάδοσης προς το κοινό τρομοκρατικού περιεχομένου, μέσω των υπηρεσιών τους και όπου κρίνεται αναγκαίο για τη διασφάλιση της αφαίρεσης ή της απενεργοποίησης της πρόσβασης σε τέτοιου είδους περιεχόμενο.

Διευκολύνεται η συνεργασία μεταξύ των αρμόδιων αρχών των κρατών-μελών, των παρόχων και της EUROPOL για την καλύτερη αποτελεσματικότητα των ενεργειών τους. Αντιμετωπίζονται ζητήματα διακρατικής συνεργασίας, αλλά και συμμόρφωσης παρόχων ακόμα και όταν δεν έχουν την έδρα τους σε κράτος-μέλος της Ένωσης.

Όλα αυτά προβλέπονται με τη συνδρομή και εποπτεία των αρμόδιων οργάνων και κυρίως της Εθνικής Επιτροπής Τηλεπικοινωνιών και Ταχυδρομείων η οποία και ορίζεται να σηκώσει το μεγαλύτερο βάρος στην υλοποίηση των διατάξεων. Και, φυσικά, με απόλυτο σεβασμό στην προστασία δικαιωμάτων, καθώς -ακριβώς στο πνεύμα του κανονισμού- υλικό που διαδίδεται στο κοινό για εκπαιδευτικούς, δημοσιογραφικούς, καλλιτεχνικούς ή ερευνητικούς σκοπούς ή για την πρόληψη και την καταπολέμηση της τρομοκρατίας δεν θεωρείται τρομοκρατικό περιεχόμενο. Εξάλλου, η ερμηνεία δίνεται από τη δικαιοσύνη και δεν νομίζω να υπάρχει κανείς σε αυτή την Αίθουσα που να αμφισβητεί την ανεξαρτησία της εξουσίας αυτής.

Κυρίες και κύριοι συνάδελφοι, η ανάγκη ρυθμίσεων στο διαδίκτυο είναι -όπως είπα- μία σύνθετη κουβέντα, η οποία όμως πρέπει να γίνεται άμεσα στις δημοκρατίες μας. Όσο απέχουμε από αυτή, υπάρχουν εκείνοι που δεν χάνουν χρόνο και εκμεταλλεύονται τις δυνατότητες που τους δίνει το διαδίκτυο για να εξυπηρετήσουν τους σκοπούς τους. Η οργανωμένη πολιτεία οφείλει να μη μένει αδρανής μπροστά σε όσα καταγράφεται συνεχώς ότι συμβαίνουν στον ψηφιακό μας κόσμο. Δεν μπορεί να αφήνει τα όπλα τής τεχνολογίας στην ανεξέλεγκτη χρήση ομάδων που την επιβουλεύονται και εκμεταλλεύονται κάθε δυνατότητα που τους παρουσιάζεται. Διότι η τρομοκρατία που βραδυπορεί είναι εχθρός της δημοκρατίας και βρίσκει τρόπους να την βλάπτει.

Με την έγκριση του σημερινού νομοσχεδίου κάνουμε κάτι σημαντικό προς αυτή την κατεύθυνση: Εξοπλίζουμε τα όργανα της πολιτείας με τα κατάλληλα μέσα για να προστατεύουν τους πολίτες απέναντι στη διάδοση τρομοκρατικού περιεχομένου στο διαδίκτυο. Διασφαλίζουμε, παράλληλα, ότι αυτό θα γίνει με πλήρη σεβασμό στις ελευθερίες και στα δικαιώματα των πολιτών, χάρη στην κοινή ευρωπαϊκή μας εμπειρία, μια πλούσια εμπειρία στο πεδίο, η οποία όλα αυτά τα τελευταία χρόνια έφερε την Ευρωπαϊκή Ένωση να πρωτοστατεί στις ρυθμιστικές παρεμβάσεις στο χώρο του διαδικτύου και οι οποίες έχουν στον άξονά τους την προστασία όλων των ευρωπαίων πολιτών απέναντι σε κάθε είδους απειλές.

Υπερψηφίζοντας σήμερα εδώ το νομοσχέδιο του Υπουργείου Δικαιοσύνης κάνουμε τους συμπολίτες μας πιο ασφαλείς και ταυτόχρονα κάνουμε ένα αποφασιστικό βήμα για τη θωράκιση της δημοκρατίας μας απέναντι στους εχθρούς της. Στο βήμα αυτό που κάνουμε, οφείλουμε όλοι μας, το σύνολο του πολιτικού συστήματος, να σταθούμε ενωμένοι, αποφασιστικοί και αποφασισμένοι έναντι κάθε προσπάθειας διάδοσης τρομοκρατικών μηνυμάτων και της τρομοκρατίας γενικότερα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και τρεις συνοδοί εκπαιδευτικοί από το 4ο Γενικό Λύκειο Καρδίτσας, το Β΄ Τμήμα.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο Κοινοβουλευτικός Εκπρόσωπος από την Κοινοβουλευτική Ομάδα των Σπαρτιατών, ο κ. Ιωάννης Κόντης.

Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΚΟΝΤΗΣ:** Κύριε Πρόεδρε, κύριε Υπουργέ, κύριε Υφυπουργέ, κύριοι συνάδελφοι, σήμερα κάνουμε την τελική συζήτηση για αυτό το νομοσχέδιο περί τρομοκρατίας στο διαδίκτυο. Είναι μια μεγάλη κουβέντα, η οποία συζητείται πολύ καιρό τώρα, όχι μόνο στην Ευρωπαϊκή Ένωση, στην Αμερική, σε όλον τον ελεύθερο κόσμο, γιατί με αφορμή τα τελευταία χρόνια μετά την έλευση του «ISIS» και της στρατολόγησης τρομοκρατών από την Ευρώπη και από όλον τον κόσμο για να τους στείλουν στη Συρία με διάφορα κηρύγματα, τα οποία ήταν κηρύγματα μίσους κυρίως προς τον δυτικό πολιτισμό και πως οτιδήποτε άλλο αντιτίθεται στις επεκτατικές τζιχαντιστικές αντιλήψεις του σουνιτικού ισλάμ, προσπαθούν τώρα να μας επιβάλουν αυτό τον νέο τρόπο σκέψης και αντίληψης στο διαδίκτυο.

Πρέπει και εμείς, όμως, να κατανοήσουμε τελικά τι είναι η τρομοκρατία, να την αναλύσουμε σε διάφορους τομείς και να μην μπερδέψουμε πολλά άλλα πράγματα μέσα στο ζητούμενο. Τρομοκρατία είναι ένας όρος που έχει προσπαθήσει η διεθνής κοινότητα να εντοπίσει και μόνο η τελευταία προσπάθεια -η τρίτη- του ΟΗΕ το 1987 προσδιόρισε ότι τελικά είναι ο κίνδυνος που αισθάνονται οι μεγάλες μάζες, είτε για τη ζωή τους είτε για την ελεύθερη διακίνησή τους να πάνε στην εργασία τους, ένας αόριστος φόβος ο οποίος προέρχεται μέσα από πράξεις τρομοκρατικές ή απειλές για τρομοκρατικές πράξεις. Έτσι τον προσδιόρισαν.

Έτσι, λοιπόν, ξεκίνησαν, με αφορμή τις φανατικές πλέον ρήσεις των ισλαμιστών προπαγανδιστών. Αν ανατρέξετε στο διαδίκτυο θα δείτε ότι η μεγαλύτερη πλέον πηγή τρομοκρατικών εκκλήσεων είναι οι σουνίτες κληρικοί. Εγώ βλέπω πολύ συχνά -και μπορεί να δει και ο καθένας σας- μουσουλμάνους οι οποίοι μένουν στην Ευρώπη και τους ρωτούν τι θα πρέπει να κάνουν, όταν για παράδειγμα -ντιλιβεράδες- μεταφέρουν στους άπιστους φαγητό. Τους δίνουν συμβουλές οι οποίες θα σας τρομοκρατήσουν. Κάποιοι λένε στην πρώτη περίπτωση «να μην τις μεταφέρετε», στη δεύτερη «αφήστε την εργασία», στην τρίτη «να καταστρέφετε με κάποιον τρόπο το φαγητό τους». Αυτά είναι ρήσεις που λένε στο Ισλάμ μέσα οι σουνίτες.

Πρέπει να καταλάβουμε, όταν λέμε ότι δεν είναι όλοι οι μουσουλμάνοι το ίδιο, ότι ο διαχωρισμός γίνεται μόνο μεταξύ σιιτών και σουνιτών. Οι σουνίτες, όμως, είναι το 87% του παγκόσμιου πληθυσμού των μουσουλμάνων, δηλαδή είναι δύο δισεκατομμύρια και οι ακραίες μορφές του, οι οποίες επεκτείνονται τρομερά μέσα εκεί, μέσα από τις σχολές από το Πακιστάν που έχει βγει όλη η τρομοκρατία είτε των Ταλιμπάν είτε του «ISIS» είτε της Αλ Κάιντα, προπαγανδίζουν ότι όλοι οι μη σουνίτες μουσουλμάνοι είναι εν δυνάμει υποψήφια θύματα, τα οποία πρέπει αν δεν υποκύψουν στο Ισλάμ, να θανατωθούν. Έτσι μας αντιμετωπίζουν.

Έτσι, λοιπόν, πρέπει να σταματήσουμε αυτές τις φωνές μίσους στο διαδίκτυο. Γιατί αυτές οι φωνές βρίσκουν ευήκοα ώτα, νεαρούς ειδικά, οι οποίοι φανατίζονται και βλέπετε τα αποτελέσματα, ειδικά στις σκανδιναβικές χώρες οι οποίες ήταν πολύ ανεχτικές, να έχουν ανέβει κυβερνήσεις ειδικά στη Σουηδία και στη Φινλανδία πέρυσι, οι οποίες εδώ θα χαρακτηρίζονταν ναζιστικές. Το ναζιστικό κόμμα το οποίο, όντως, είχε 1%, τώρα έχει 25% και είναι κυβέρνηση σήμερα. Τι οδήγησε εκεί; Ο λόγος ανθρώπων, όπως εμείς οι οποίοι λέμε να προσέχουμε τις ακραίες μορφές του Ισλάμ, ή η ανοχή των κυβερνήσεων στην είσοδο αυτών των ανθρώπων, στα εδάφη τους, η ανεκτικότητα στις εγκληματικές τους ενέργειες, η ανοχή στο να βλέπουν μαθητές συνέχεια να σκοτώνουν τους δασκάλους τους στη Γαλλία ή σε άλλα μέρη εν ονόματι του Ισλάμ και η επίκληση και το «ζήτω» μετά στο διαδίκτυο ή στα social media ή οπουδήποτε αλλού ανθρώπων οι οποίοι επιχαίρονταν για τις πράξεις αυτές;

Αυτό λοιπόν ναι, πρέπει να παταχθεί, αλλά πρέπει να σταματήσουμε εκεί και όχι μόνο σε σουνιτικές επικλήσεις βίας ή ισλαμικές επικλήσεις βίας, αλλά και σε οποιεσδήποτε άλλες. Επανερχόμενος στην Αμερική, όμως, να πω ότι ακόμη και σε ακραίες περιπτώσεις που κάποιος μαθητής πάει σε ένα σχολείο και σκοτώνει δέκα συμμαθητές του, ποτέ δεν αναγνωρίζεται σαν τρομοκρατική ενέργεια, αλλά σαν εγκληματική πράξη, γιατί ακριβώς η σοφία των νομοθετών και των ανθρώπων οι οποίοι διέπουν το δικανικό σύστημα της Αμερικής σταματάει εκεί και δεν θέλει να ομαδοποιήσει τους φίλους, τους γείτονες, τους συμμαθητές, τους γονείς του εγκληματία και να τους βάλει σαν τρομοκρατική οργάνωση γύρω-γύρω του. Κάτι το οποίο μπορεί να επιφέρει η ευρεία σκέψη για ανάγνωση του νόμου, όπως θέλουμε να το περάσουμε. Να αναγνωρίσουμε λοιπόν, ότι άλλο εγκληματίας και εγκληματικές οργανώσεις, άλλο δολοφόνος, άλλο τρομοκρατία. Η τρομοκρατία είναι στοχευμένη, κινείται από κίνητρα είτε θρησκευτικά είτε πολιτικά και προάγεται είτε μέσω διαδικτύου είτε μέσω σκοτεινών συνωμοτικών ομάδων και άλλων πεποιθήσεων και συνδιαλλαγόμενων μελών.

Να δούμε, όμως, εάν το ευρύνουμε τόσο, ειδικά στη χώρα μας, μπορούμε να σταματήσουμε την τρομοκρατία, την οποία αποδέχεται η πολιτική ορθότητα της κάθε εποχής; Την αποδοχή της τρομοκρατίας; Και να σας πω το πιο απλό. Όταν βγαίνουν κάποιοι και προσδιορίζουν κάποιους σαν κι εμάς ή άλλους πατριώτες, εθνικιστές, όπως θέλετε πείτε, ως φασίστες και λένε τσακίστε τους φασίστες σε κάθε γειτονιά και βγαίνουν με τσεκούρια να επιτεθούν σε κάποιο φορέα ή ελληνική σημαία, αυτό το αποδεχόμαστε ως τρομοκρατία; Για κάποιον επαναλαμβάνω που δεν εκφέρει φασιστικό λόγο ούτε έχει τέτοιες αντιλήψεις, απλά φοράει μια ελληνική σημαία. Έχει συμβεί πολλές φορές είκοσι άτομα να επιτίθενται στο Μοναστηράκι ή σε άλλα μέρη σε κάποιον, να τον ξυλοκοπούν. Μέχρι κάποιον Αυστραλό κτύπησαν κάποτε επειδή φορούσε ελληνική σημαία. Αυτό δεν είναι τρομοκρατία; Το να διαδίδουν μέσω του διαδικτύου και να λένε ότι «κύριοι, οποιοσδήποτε κυκλοφορεί με την ελληνική σημαία είναι εν δυνάμει φασίστας», δεν είναι τρομοκρατική αντίληψη;

Τις προάλλες έβαλαν έναν εκρηκτικό μηχανισμό, κύριε Υπουργέ, στο σπίτι, σας το είπα και άλλη φορά, ενός δικού μας Βουλευτή. Παραλίγο να εκραγεί η εγκατάσταση του αερίου της πολυκατοικίας, γιατί εξερράγη και πήρε φωτιά ο μηχανισμός. Την επόμενη ημέρα ή μετά από δύο μέρες μια οργάνωση αλά «17 Νοέμβρη» έστειλε τετρασέλιδη ανάληψη ευθύνης στο Indymedia το περίφημο που δεν το αγγίζει κανείς, ανέλαβε την ευθύνη και απείλησε όλους τους άλλους δικούς μας Βουλευτές. Αυτό είναι τρομοκρατία ή δεν είναι; Δεν πρέπει να επιληφθεί κάποιος; Δεν νομίζω να επιλαμβάνεται. Ούτε πιστεύω ότι υπάρχει και στην Αστυνομία ακόμη κάποιος που ασχολείται με αυτό το θέμα.

Αυτά, λοιπόν, είναι θέματα τα οποία θα έπρεπε να περιλαμβάνει αυτό το νομοσχέδιο. Αλλά φυσικά αν προέρχεται από κάπου αλλού η απειλή για τη ζωή ή το «ζήτω» για κάποιον που επιτίθεται σε κάποιον τον οποίο θεωρούμε εκτός πολιτικής ορθότητας, δεν μας πειράζει καθόλου.

Πρέπει λοιπόν, μέσα σε όλο αυτό το σύμπλεγμα που επιφέρει αυτό το νομοσχέδιο να ξεκαθαρίσουμε τι είναι η πραγματική τρομοκρατία και ποιοι επιβουλεύονται ζωές άλλων. Αυτό είναι το πιο σημαντικό. Και επίσης, να στοχεύσουμε και να δούμε, κύριε Υπουργέ, τι πρόκειται να γίνει και με τους σερίφηδες του διαδικτύου που υπάρχουν σήμερα; Υπάρχουν σερίφηδες μισθωμένοι από το Facebook, από άλλα σόσιαλ μίντια, τα οποία μόλις δουν μία ανάρτηση, τη θεωρούν τρομοκρατική και την κατεβάζουν. Υπάρχουν τα περίφημο ελληνικά Hoaxes. Αυτοί θα συνεχίσουν να κυκλοφορούν ως σερίφηδες στο διαδίκτυο ανενόχλητοι; Γιατί είπαμε ότι θα επιφέρουμε τώρα όλη την υπευθυνότητα στην επιτροπή τηλεπικοινωνιών. Αυτοί οι ιδιώτες, οι οποίοι προσλαμβάνονται από διάφορα σόσιαλ μίντια, όπως είναι είτε περφόρμανς, με το Youtube, αυτά τα Hoaxes που παίρνουν και ένα αρκετά σεβαστό ποσό και αν γράψει κάποιος ας πούμε ότι δεν θέλει να εμβολιαστεί, τον χαρακτηρίζουν τρομοκράτη ή τον χαρακτηρίζουν συνωμοσιολόγο και κατεβάζουν. Όλοι αυτοί δεν θα πρέπει να μπουν σε ένα πλαίσιο και να υπάρχει μόνο κρατική παρέμβαση; Ποιος θα δίνει το δικαίωμα στον ιδιώτη να χαρακτηρίζει τι είναι τρομοκρατία ή τι είναι συνωμοσιολογία;

Αυτά, λοιπόν, είναι θέματα τα οποία πρέπει να δει το νομοσχέδιο προσθετικά. Πρέπει, επίσης, να προσέξουμε να εντοπίσουμε μόνο τις πραγματικές τρομοκρατικές πράξεις και να συλλαμβάνονται πραγματικά οι υπεύθυνοι, όχι μόνο να κατεβαίνει η ανάρτησή τους, αλλά να πηγαίνουμε στην πρωτογενή παραγωγή αυτών των αναρτήσεων και να συλλαμβάνονται πραγματικά οι υπεύθυνοι. Μόνο έτσι θα λυθεί αυτό το θέμα είτε στην Ελλάδα είτε στην Ευρώπη είτε στον κόσμο ολόκληρο.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Δημήτριος Κυριαζίδης από τη Νέα Δημοκρατία και θα ακολουθήσει η Κοινοβουλευτική Εκπρόσωπος της Πλεύσης Ελευθερίας.

**ΔΗΜΗΤΡΙΟΣ ΚΥΡΙΑΖΙΔΗΣ:** Για τα παντός επιστητού που τέθηκαν από πλευράς του συναδέλφου εκτός του νομοσχεδίου, θα υπάρξει απάντηση την προσεχή Τετάρτη από τον Πρωθυπουργό. Πιστεύω ότι θα ικανοποιηθείτε πλήρως.

Κύριε Πρόεδρε, κύριε Υφυπουργέ, η διάδοση της τρομοκρατίας, της συναφούς προς αυτήν ιδεολογίας και βίας ήταν και αποτελεί ένα διαχρονικό νοσηρό φαινόμενο, το οποίο έχει, δυστυχώς, διογκωθεί τελευταίως εν όψει της ελεύθερης διακίνησης που παρέχει το διαδίκτυο. Και πράγματι η δυναμική του τελευταίου και εκ των πραγμάτων η ευκολία πρόσβασης, ανάρτησης και διάδοσης τρομοκρατικών ιδεών επί σκοπώ εκφοβισμού, δημιουργίας δήθεν ριζοσπαστών, στρατολόγησης αυτών και εκτέλεσης επιθέσεων δημιουργεί νέα δεδομένα που χρήζουν κρατικής παρέμβασης, μια παρέμβαση άμεση, καίρια και ουσιαστική την οποία και ακριβώς επιτάσσει η ύπαρξη και η συνεχιζόμενη διάδοση τρομοκρατικού περιεχομένου αναρτήσεων στο διαδίκτυο προκειμένου να περιοριστούν οι σοβαροί κίνδυνοι που επαπειλούν τις ευρωπαϊκές δημοκρατίες, τους πολίτες και την κοινωνία εν γένει.

Οι πρόσφατες, άλλωστε, τρομοκρατικές επιθέσεις που έλαβαν χώρα στο έδαφος της Ευρωπαϊκής Ένωσης κατέστησαν εκ των πραγμάτων αναγκαία την ύπαρξη θεσμικής παρέμβασης προς αντιμετώπιση και τουλάχιστον μετριασμό των τρομοκρατικών απειλών.

Στο πλαίσιο αυτό και ορθώς θα έλεγα θεσπίστηκε ο κανονισμός 784/2021 σχετικά με την πρόληψη της διάδοσης του τρομοκρατικού περιεχομένου στο διαδίκτυο, στην εφαρμογή του οποίου σκοπεί το υπό ψήφιση σχέδιο νόμου του Υπουργείου Δικαιοσύνης.

Κυρίες και κύριοι συνάδελφοι, η καταδίκη και η ουσιαστική πάταξη της τρομοκρατίας απαιτεί τη λήψη θαρραλέων καθολικών μέτρων και εν προκειμένω σε σχέση με το συζητούμενο θέμα σε όλους τους παρόχους υπηρεσιών φιλοξενίας εντός της Ευρωπαϊκής Ένωσης, συμπεριλαμβανομένων αυτών που παρέχουν υπηρεσίες μέσων κοινωνικής δικτύωσης και ανταλλαγής αρχείων βίντεο, εικόνας και ήχου. Ο εντοπισμός, η διερεύνηση και η αντιμετώπιση του τρομοκρατικού περιεχομένου στο διαδίκτυο και προεχόντως στα μέσα κοινωνικής δικτύωσης δεν επιτυγχάνεται ούτε με ευχολόγια ούτε και με πολιτικές παραινέσεις. Απαιτείται συντονισμένη και αποτελεσματική δράση τόσο των διωκτικών αρχών, όσο και των κρατικών εκείνων αρχών που είναι επιφορτισμένες με τον έλεγχο του διαδικτύου αλλά και την προώθηση ανάλογων εξουσιών και εγγυήσεων τις οποίες και παρέχει το υποψήφιο σχέδιο νόμου.

Εξηγούμαι: Τα ειδικά αυτά μέτρα και προεχόντως οι κυρώσεις για τις σημειούμενες παραβάσεις οφείλουν και πρέπει να παρέχουν δημοκρατικές διασφαλίσεις για την προστασία των θεμελιωδών δικαιωμάτων της ελεύθερης γνώμης, της έκφρασης, της διάδοσης των ιδεών και της πληροφόρησης.

Εν όψει των δεδομένων αυτών σε εθνικό επίπεδο η χώρα μας με το προτεινόμενο σχέδιο νόμου εισάγει ρυθμίσεις που διασφαλίζουν τον απόλυτο έλεγχο και τη λειτουργία της ψηφιακής αγοράς μέσα από τις εγγυήσεις της δικαστικής λειτουργίας. Η πρόληψη στις κατ’ ιδίαν διατάξεις του νομοσχεδίου αποφασιστικών αρμοδιοτήτων σε εισαγγελικούς λειτουργούς, αλλά και με τη διαμεσολάβηση δικαστικών συμβουλίων επί αμφισβητήσεων διασφαλίζει στον απόλυτο βαθμό τη δημοκρατική νομιμότητα, χωρίς να τίθεται εν αμφιβόλω το δικαίωμα της ελεύθερης έκφρασης των πολιτών. Η κατ’ αρχάς εμπλοκή δηλαδή ανεξάρτητου δικαστικού λειτουργού εγγυάται στον απόλυτο βαθμό την ορθή και αντικειμενική λήψη απόφασης περί αφαίρεσης τρομοκρατικού περιεχομένου στο διαδίκτυο, αποτρέποντας κατ’ αυτόν τον τρόπο τον όποιο αθέμιτο ή μη συνταγματικώς ανεκτό περιορισμό του δικαιώματος της ελεύθερης έκφρασης.

Και πράγματι, η έκδοση εντολών αφαίρεσης τρομοκρατικού περιεχομένου από το διαδίκτυο και ο έλεγχος των διασυνοριακών εντολών αφαίρεσης ενός τέτοιου περιεχομένου -άρθρο 6 του σχεδίου νόμου, το οποίο προ ολίγου βελτιώθηκε με σχετική τροπολογία- η εποπτεία, ο έλεγχος και η συμμόρφωση της εφαρμογής των ειδικών μέτρων από τους παρόχους υπηρεσιών φιλοξενίας –άρθρο 8-, η επιβολή των ποινικών και διοικητικών κυρώσεων των άρθρων 12 ως και 15 του νομοσχεδίου, με τη σύμπραξη των λειτουργών και της ανεξάρτητης αρχής, αλλά και η έννομη προστασία των παρόχων –άρθρα 18, 16 και 17- συνθέτουν ένα πλέγμα θεσμικών δράσεων υπό αυξημένες εγγυήσεις, το οποίο χαρακτηρίζεται ως πλήρες και γι’ αυτόν τον λόγο δεν μπορεί να αμφισβητηθεί.

Στο σημείο αυτό θα μου επιτρέψετε μια παρένθεση. Το μοναδικό ζήτημα συνταγματικής φύσης που γεννάται είναι αν οι ρυθμίσεις του παρόντος σχεδίου περιορίζουν δυσανάλογα την ελευθερία έκφρασης του ατόμου. Θεωρούμε ότι η πρόβλεψη, κατά τα παραπάνω, ως αρμοδίου του εισαγγελικού λειτουργού της παραγράφου 3 του άρθρου 4 του ν.2265/1994, του εισαγγελέα Διεύθυνσης Αντιμετώπισης Ειδικών Εγκλημάτων Βίας, δηλαδή ανεξάρτητου δικαστικού λειτουργού, εγγυάται την ορθή και αντικειμενική λήψη απόφασης περί αφαίρεσης τρομοκρατικού περιεχομένου στο διαδίκτυο και αποτρέπει τον περιορισμό του δικαιώματος της ελεύθερης έκφρασης λόγω της γνώσης του τι συνιστά τρομοκρατική πράξη.

Συνεπώς το ενδεχόμενο αυθαιρεσίας περιορίζεται από το άρθρο 187Α του Ποινικού Κώδικα, στο οποίο ο εισαγγελικός λειτουργός θα προσφύγει κατά την κρίση του, αν επιβάλλεται η έκδοση εντολής αφαίρεσης τρομοκρατικού περιεχομένου. Αυτό, αν θέλετε, ήταν η κατακλείδα του κειμένου της Ένωσης Εισαγγελέων και Δικαστών το οποίο παρελήφθη από πλευράς της επιτροπής. Άρα αυτό το σημείο θα έλεγα δεν μπορεί να αμφισβητηθεί, μιας και ήταν και επίκληση όλων από πλευράς των εκπροσώπων των κομμάτων, η θέση της Ένωσης Δικαστών και Εισαγγελέων.

Κυρίες και κύριοι συνάδελφοι, η τρομοκρατία απειλεί τις σύγχρονες δημοκρατικές κοινωνίες κατά τρόπο βάρβαρο και γι’ αυτόν τον λόγο δεν είναι δυνατόν να στεκόμαστε αμέτοχοι θεατές ενός εξελισσόμενου φαινομένου, το οποίο και πρέπει να παταχθεί σε όλες του τις μορφές και εκφάνσεις.

Οι διατάξεις που προτείνονται σε εκτέλεση του ψηφισμένου ευρωπαϊκού κανονισμού και τα μέτρα που αυτές εισάγουν οφείλουν και πρέπει να τύχουν καθολικής αποδοχής από όλες τις πτέρυγες της Βουλής. Οφείλουμε να λειτουργήσουμε αποτελεσματικά και γενικά προληπτικά, προκειμένου να προλάβουμε φαινόμενα και καταστάσεις που σε άλλες χώρες αποτελούν μια θλιβερή πραγματικότητα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Καραγεωργοπούλου, η Κοινοβουλευτική Εκπρόσωπος της Πλεύσης Ελευθερίας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υφυπουργέ, κύριοι συνάδελφοι, η έννοια της τρομοκρατίας έχει εμπεδωθεί από τον ελληνικό λαό από το έτος 2009, οπότε και ξεκίνησε μια άνευ προηγουμένου χρηματοπιστωτική κρίση. Δεν υπάρχει χρόνος να αναλύσουμε την αλυσίδα των γεγονότων και των πολιτικών αποφάσεων που οδήγησαν τους Έλληνες πολίτες στη δυσμενή θέση του αποδέκτη βίας και τρόμου ως προς την ασφάλειά του, την επιβίωση, την άμυνά του στα μαζικά χτυπήματα της οικονομίας που παρουσιάζεται από τότε με μη βιώσιμο χρέος στο χείλος του γκρεμού.

Με πρόσχημα ακριβώς την κρίση, η ελληνική κοινωνία αναγκάστηκε να υποστεί μνημονιακές θεραπείες σοκ, πλην, όμως, η πρόκληση της ύφεσης αποδόθηκε στους σπασμούς της οικονομίας και το κόστος από την ανυπολόγιστη συνέπεια της τροφοδότησης του πληθωρισμού, της ανεργίας και της εκτόξευσης των κόκκινων δανείων.

Ύστερα ήρθε η πανδημία του έτους 2020, που δυστυχώς δημιούργησε σε πύκνωση χρόνου και συνθηκών περισσότερα πεδία δράσης και επίδρασης υλικού τρομοκρατίας μέσω του χώρου του διαδικτύου. Στην έννοια της ψηφιακής τρομοκρατίας ανήκουν και τα εγκλήματα στον κυβερνοχώρο, στον οποίο, σύμφωνα με δημοσιεύματα, τα εγκλήματα και οι οικονομικές απώλειες δεν δημοσιοποιούνται σε όλες τις περιπτώσεις, αλλά σύμφωνα με υπολογισμούς, το κόστος τους κατά το έτος 2021 ανήλθε σε 6 τρισεκατομμύρια δολάρια, ενώ έως το έτος 2025 αναμένεται οι απώλειες να ανέλθουν σε 10,5 τρισεκατομμύρια δολάρια.

Πρόσφατο περιστατικό κυβερνοεπίθεσης στη χώρα μας υπήρξε η επίθεση στην τράπεζα θεμάτων το καλοκαίρι που πέρασε και άλλα περιστατικά στα Ελληνικά Ταχυδρομεία και στα Ελληνικά Αμυντικά Συστήματα που συνέβησαν στο πρόσφατο παρελθόν, αλλά δεν έλαβαν τη δημοσιότητα που θα ανέμενε κανείς.

Στόχος των χάκερς δεν είναι μόνο οι μεγάλοι κρατικοί οργανισμοί, αλλά ακόμα και ελεύθεροι επαγγελματίες, όπως λογιστές, συμβολαιογράφοι, δικηγόροι. Στόχος μπορεί να είναι και η πλατφόρμα που σχεδιάζει το κυβερνητικό επιτελείο σας για μεταβιβάσεις ακίνητης περιουσίας με ψηφιακό συμβόλαιο, με διαδικασίες που δεν συνάδουν με το δίκαιο της χώρας, αλλά προάγουν την ανάγκη για ψηφιακή μετάβαση σε καθεστώς πλήρους ανασφάλειας των συναλλαγών. Μια συλλογιστική ακραία επικίνδυνη που συνιστά τη μεγαλύτερη απειλή που έχει γνωρίσει η έννομη τάξη της χώρας μας στο πεδίο της ατομικής δημόσιας περιουσίας.

Μάλιστα, χθες εθεάθη για ακόμη μια φορά ο Υφυπουργός Ψηφιακής Διακυβέρνησης κ. Κυρανάκης στον τηλεοπτικό σταθμό του «ΣΚΑΪ» να περιφέρεται με τόμο από τα κτηματολογικά γραφεία Αθηνών, τόμο συμβολαίων, δημοσίων εγγράφων, από τα οποία, ως γνωστόν, δεν επιτρέπεται όταν είσαι νομικός ούτε να αντλήσεις μια φωτοτυπία όσο είσαι στον χώρο του κτηματολογικού γραφείου ή του υποθηκοφυλακείου.

Πώς μπόρεσε, άραγε, ολόκληρος Υφυπουργός να περιφέρει έναν ολόκληρο τόμο που τον είχε αποσπάσει με άδεια προϊσταμένου, με ποιον τρόπο άραγε; Πραγματικά απορώ. Και τον περιέφερε στα στασίδια του τηλεοπτικού σταθμού για να υπεραμυνθεί της προσπάθειάς σας να δημιουργήσετε ένα νέφος, cloud, ασφάλειας συναλλαγών με έναν καινούργιο τρόπο που μεθοδεύετε, με μια διγλωσσία μεταξύ Υπουργείου Ψηφιακής Διακυβέρνησης και Υπουργείου Δικαιοσύνης, καθώς εσείς απαντήσατε, κύριε Μπούγα, σε εμένα προσωπικά σε επίκαιρη ερώτηση ότι δεν τίθεται θέμα αντικατάστασης του έγχαρτου συμβολαίου και έχουμε τον κ. Κυρανάκη να μας αντιμετωπίζει όχι ως συμβολαιογράφους ή πολίτες αυτής της χώρας που θέλουμε να είμαστε εγγυητές και να συνεχίσουμε τη λειτουργία -γιατί πρόκειται για λειτούργημα- του επαγγέλματος εκείνου που πραγματικά είναι ο μοναδικός επαγγελματικός χώρος που μπορεί να υπερασπιστεί τη μεταβίβαση του ακινήτου με όλη την ασφάλεια που αυτό εμπεριέχει, γιατί ασχολείται με τη νομιμότητα της πράξης, με ένα πλήθος διαδικασιών πριν την υπογραφή.

Μιλάμε για ασφάλεια στις συναλλαγές που θα αποτελέσουν την απειλή για τη σύγχρονη Ελλάδα, καθώς με αυτό μεθοδεύετε τις blockchain συναλλαγές μέσω κρυπτονομισμάτων. Αυτό, λοιπόν, που δεν λέτε είναι ότι για να συμβεί, θα πρέπει να στραγγαλίσετε το Σύνταγμα της χώρας και τον Αστικό Κώδικα. Διότι μόνο έτσι μπορεί να ξεπεραστεί, βάζοντας τα συμβόλαια σε νταμάκια πλατφόρμας, για την οποία κανείς δεν μπορεί να εγγυηθεί πως θα λειτουργήσει. Και είναι άγνωστος τόπος και σε εσάς και σε εμάς.

Και γιατί το κάνετε; Γιατί πολύ απλά προσπαθείτε να ξεπεράσετε το σκάνδαλο του Κτηματολογίου. Είκοσι οκτώ ολόκληρα χρόνια το Εθνικό Κτηματολόγιο βρίσκεται σε μια σκανδαλώδη, χαοτική κατάσταση. Δεν έχει γίνει ποτέ έλεγχος σε αναδόχους, κατασπαταλήθηκε δημόσιο χρήμα, χρήμα των Ευρωπαίων φορολογουμένων, χρήματα από το Ταμείο Ανάκαμψης και δεν έχει λογοδοτήσει ποτέ κανείς.

Αντί, λοιπόν, να ερευνήσετε τι έχει συμβεί με όλο αυτό το σκάνδαλο, που το αποκρύπτετε, το σκεπάζετε, το βάζετε κάτω από το χαλί, μας φέρνετε δήθεν τη νομιμότητα των συναλλαγών με ψηφιακά συμβόλαια. Αυτό, λοιπόν, δεν σημαίνει ότι οποιοσδήποτε Ευρωπαίος εισαγγελέας, που χθες ασχολήθηκε με τα Τέμπη και με τη δικογραφία που έχει σχηματιστεί για το σκάνδαλο που έχει συμβεί με τους σιδηρόδρομους της Ελλάδας και τα κονδύλια που κατασπαταλήθηκαν στον τομέα αυτόν, θα έρθει κάποια στιγμή να κάνει κάτι ανάλογο, δηλαδή να ερευνήσει για όλα τα κονδύλια που έχουν σπαταληθεί και δεν έχει ποτέ ερευνήσει κανείς ούτε σε επίπεδο προϊσταμένων κτηματολογικών γραφείων ούτε σε επίπεδο προϊσταμένων της νομικής υπηρεσίας του νομικού προσώπου δημοσίου δικαίου ούτε σε επίπεδο αναδόχων ποιος έκανε, τι δεν έκανε, πώς το έκανε. Διότι τα παραδοτέα των κτηματολογικών γραφείων είναι όλα γεμάτα σφάλματα στο 90%.

Πού θα στηριχθεί η ψηφιακή μεταβίβαση; Πάνω στα λάθη; Πάνω στα λάθη θα γίνουν μεταβιβάσεις ή με ένα κλικ θα προστατεύετε δήθεν τις συναλλαγές, όταν δεν ξέρετε καν πίσω από την πλατφόρμα και πίσω από το πεδίο των κωδικών αν θα είναι ανάπηρος, αν θα είναι γνωστικός, αν θα είναι ο ίδιος που λέει ότι είναι, ή αν θα είναι κάποιος τρίτος;

Αυτό που σας ενδιαφέρει είναι να εξυπηρετήσετε τους Ευρωπαίους εταίρους σας, όταν από την Ευρώπη θα θέλουν να κάνουν μ’ ένα κλικ τη μεταβίβαση, μόνο που δεν θα μπορείτε να τους εξηγήσετε γιατί αντί για χωράφι ή για πολυκατοικία ή για ξενοδοχείο έχουν πάρει τον αιγιαλό, με τα ΚΑΕΚ που έχετε δημιουργήσει σε τελείως εσφαλμένη βάση. Αυτά στον κ. Κυρανάκη, να του τα μεταβιβάσετε στην αυριανή σας συνάντηση με τους συμβολαιογράφους.

Πάμε παρακάτω. Στόχος μπορεί να είναι η άντληση προσωπικών δεδομένων με ό,τι αυτό συνεπάγεται από τη διαρροή τους για τη φήμη, την περιουσία, τις οικονομικές επιπτώσεις σε εταιρείες και ιδιώτες. Κίνητρο των επιτιθέμενων δεν είναι αποκλειστικά τα λύτρα στις κυβερνοεπιθέσεις, αλλά πολλές φορές παράγοντες που θέλουν να επηρεάσουν οικονομικές και πολιτικές εξελίξεις. Γι’ αυτό και οι εγκληματίες συχνά συνεργάζονται με κρατικούς φορείς. Γι’ αυτού του είδους την τρομοκρατία εργάζονται οι ειδικοί -4,7 εκατομμύρια σε όλο τον κόσμο- στον τομέα της κυβερνοασφάλειας, προσπαθώντας να περιορίσουν το παγκόσμιο κόστος στον κυβερνοχώρο.

Το πρόβλημα όμως παραμένει, διότι σύμφωνα με το σχετικό δημοσίευμα της «ΚΑΘΗΜΕΡΙΝΗΣ» της 12ης Νοεμβρίου το κενό που εντοπίζεται στην έλλειψη δεξιοτήτων και εργαζομένων στον τομέα της κυβερνοασφάλειας «…δεν θα καλυφθεί στο εγγύς μέλλον. Ειδικότερα, τα εξειδικευμένα ταλέντα –για την ασφάλεια περιβαλλόντων cloud ή OT– είναι ελάχιστα διαθέσιμα. Οι ειδικοί μάλιστα της «MUNICH RE» στον κυβερνοχώρο και τη διαχείριση κινδύνων προβλέπουν ότι αυτή η έλλειψη ταλέντων, όλο και πιο περίπλοκων συστημάτων και ψηφιακών υποδομών, ο αυξανόμενος αντίκτυπος της γεωπολιτικής, καθώς και οι καθιερωμένοι κίνδυνοι στον κυβερνοχώρο, θα οδηγήσουν σε ένα ταραχώδες τοπίο απειλών από το 2023 και μετά.»

Σε αυτό το κάδρο, κυρίες και κύριοι, ερχόμαστε σήμερα να συζητήσουμε για τη θέσπιση μέτρων εσωτερικού δικαίου, για την αποτελεσματική και πλήρη εφαρμογή στην εθνική έννομη τάξη του κανονισμού της Ευρωπαϊκής Ένωσης 2021/784 του Ευρωπαϊκού Κοινοβουλίου και του Συμβουλίου της 29ης Απριλίου 2021 σχετικά με την πρόληψη της διάδοσης τρομοκρατικού περιεχομένου στο διαδίκτυο, καθώς και στην αντιμετώπιση της παράνομης χρήσης των υπηρεσιών φιλοξενίας για τη διάδοση τρομοκρατικού περιεχομένου στο διαδίκτυο, προκειμένου να διασφαλιστεί η ομαλή λειτουργία της εσωτερικής αγοράς.

Ειλικρινά, είναι απορίας άξιον πόσο αφελής θα πρέπει να είναι κάποιος για να παραδεχτεί την πρόθεση της Κυβέρνησης να συνταχθεί με τον ευρωπαϊκό κανονισμό, με σκοπό την πάταξη της τρομοκρατίας στην παγκόσμια κοινότητα, όταν έχει αποδεχθεί τον ρόλο του υποτακτικού στην ευρωπαϊκή και δη τη γερμανική τρομοκρατία των μνημονίων, με την καταλήστευση του κάθε Έλληνα πολίτη. Πόσο περισσότερο ασφαλής θέλει να θεωρηθεί ο καθένας από εμάς, με τη συναίνεση στην καταδίκη εκείνης της σκέψης που θα μπορεί να κριθεί ενοχλητική, μη προσήκουσα στην κυκλοφορία ιδεών, που απέχουν από εκείνες που τρέφουν και μονοπωλούν την εύνοια των ισχυρών;

Η παγκόσμια κοινότητα έχει παραδεχθεί την απειλή που υφίσταται η υφήλιος από τις κυβερνοεπιθέσεις, που δεν περιορίζονται σε οργανισμούς και εταιρείες ή κυβερνητικά όργανα. Πώς θα διαχωριστεί, λοιπόν, ο πραγματικός παραβάτης και πώς θα χαρακτηριστεί οποιοσδήποτε δεν μπορεί να αποδείξει ότι δεν ήταν αυτός που παρέκαμψε τις αποφάσεις των εθνικών αρχών;

Θέλετε να μιλήσουμε, λοιπόν, για τρομοκρατία; Ας το κάνουμε, ανασύροντας στη μνήμη μερικά ορόσημα στην ιστορία μας, αρχής γενομένης από τις ΗΠΑ και με αφορμή την 11η Σεπτεμβρίου 2001, που προώθησε τον πολυτρομονόμο «Patriot Act».

Σε ευθυγράμμιση με αυτόν άρχισε η έκδοση σειράς αποφάσεων από την Ευρωπαϊκή Ένωση, όπως είναι η 2001/931/ΚΕΠΠΑ του Συμβουλίου, περί λίστας τρομοκρατικών οργανώσεων, ο ευρωτρομονόμος 2002/475/ΔΕΥ για την καταπολέμηση της τρομοκρατίας, η τρομο-οδηγία 2017/541, η απόφαση πλαίσιο 2008/913/ΔΕΥ, που προέβλεπε ότι τα κράτη-μέλη της Ευρωπαϊκής Ένωσης μπορεί και πρέπει να προβλέπουν ως ποινικά αδικήματα και να τιμωρούν, μεταξύ άλλων, τη δημόσια επιδοκιμασία για άρνηση ή χονδροειδή υποτίμηση της σοβαρότητας, όσον αφορά εγκλήματα γενοκτονίας, εγκλήματα κατά της ανθρωπότητας και εγκλήματα πολέμου.

Επίσης, η οδηγία 2018/1808, που επέκτεινε τις διατάξεις του τρομονόμου και στα οπτικοακουστικά μέσα, προβλέποντας την απαγόρευση περιεχομένου που εμπεριέχει οποιαδήποτε υποκίνηση σε βία ή μίσος ή και δημόσια πρόκληση για τέλεση τρομοκρατικού χτυπήματος, η οποία μάλιστα εντάχθηκε στην ποινική νομοθεσία στο άρθρο 187Α του Ποινικού Κώδικα επί ΣΥΡΙΖΑ και αργότερα επί κυβερνήσεως Νέας Δημοκρατίας στον ν.4689/2020 και η οποία επέβαλε λογοκρισία ακόμη και στην τέχνη, σε κάθε καλλιτεχνική δημιουργία, φτάνοντας, κατά την εφαρμογή των διατάξεων αυτών, να θεωρούνται επικίνδυνοι εγκληματίες και να καταδικαστούν άτομα, μόνο και μόνο επειδή διατηρούσαν σχέσεις με εταιρεία παραγωγής λογοτύπων σε μπλουζάκια, που κατά την οδηγία ενίσχυαν τρομοκρατικές οργανώσεις, όπως αυτή του Λαϊκού Μετώπου για την Απελευθέρωση της Παλαιστίνης.

Με βάση τον κανονισμό 2021/784 για την πρόληψη της διάδοσης τρομοκρατικού περιεχομένου στο διαδίκτυο επιβάλλεται η άμεση αφαίρεση περιεχομένου που η Ευρωπαϊκή Ένωση και οι κυβερνήσεις θεωρούν τρομοκρατικό ή ότι υποστηρίζει την τρομοκρατία. Οι αρμόδιες αρχές των κρατών μελών εκδίδουν εντολές με σκοπό την αφαίρεση τρομοκρατικού περιεχομένου ή την απενεργοποίηση της πρόσβασης σε αυτό σε όλα τα κράτη-μέλη. Οι πάροχοι υπηρεσιών, δηλαδή οι όμιλοι του διαδικτύου με τα κολοσσιαία κέρδη, Youtube, Linkedin, Facebook, Twitter, πρέπει να συμμορφώνονται στις εντολές αυτές εντός μίας ώρας.

Μόνη επιδίωξη αυτού είναι η φίμωση κάθε φωνής που αντιπαρατίθεται στην οργανωμένη κρατική εγκληματική βαρβαρότητα όπως π.χ. στην περίπτωση του ιμπεριαλιστικού πολέμου στην Ουκρανία και της γενοκτονίας που συντελείται αυτές τις μέρες στη Γάζα από το κράτος του Ισραήλ, επιτρέποντας την κυκλοφορία μόνο προπαγανδιστικών, παραπλανητικών ως ψευδών δημοσιευμάτων, μόνο του εγκληματούντος αυτουργού κράτους και των συμμάχων του, ΗΠΑ, ΝΑΤΟ, Ευρωπαϊκή Ένωση.

Στη Γαλλία και τη Γερμανία οι κυβερνήσεις απαγορεύουν διαδηλώσεις συμπαράστασης στον παλαιστινιακό λαό. Στο Βέλγιο και τη Βρετανία απολύουν οδηγούς του μετρό που εκδήλωσαν τη συμπαράστασή τους στους Παλαιστινίους. Στη Γαλλία επιβάλλεται πρόστιμο κατά περίπτωση 150 ευρώ σε όσους -αν συλληφθούν- συμμετέχουν σε διαδήλωση υπέρ της λήξης της ανθρωποσφαγής στη Γάζα.

Στις ΗΠΑ όσοι εργαζόμενοι έχουν κάνει ανάρτηση στα μέσα κοινωνικής δικτύωσης με hastag #freepalestine#savegaza, «Λευτεριά στην Παλαιστίνη, σώστε τη Γάζα», συμπεριλαμβάνονται σε χαφιεδίστικη ιστοσελίδα παγκόσμιας ροής anti-israel-employees.com, με τα ονόματα και τις φωτογραφίες τους ως υποστηρικτές της τρομοκρατίας ή αντισημίτες, ενώ στο Instagram, σε προφίλ χρηστών με τη λέξη «Παλαιστίνιος» η αυτόματη αγγλική μετάφραση εμφάνιζε τη λέξη «τρομοκράτης». Μέχρι και η δήλωση του Γενικού Γραμματέα του ΟΗΕ Αντόνιο Γκουτέρες ότι οι επιθέσεις της Χαμάς δεν έγιναν στο κενό χαρακτηρίστηκε από τον πρέσβη του Ισραήλ στον ΟΗΕ «κατανόηση για την τρομοκρατία», ζητώντας την παραίτησή του.

Το μόνο χειρότερο εφιαλτικό βήμα που απομένει -αν έβρισκαν τρόπο θα το είχαν ήδη κάνει- είναι η απαγόρευση της σκέψης και η τιμωρία των εγκλημάτων αυτής. Η ελευθερία της έκφρασης αποτελεί όρο για τη λειτουργία της δημοκρατίας. Εξαρτάται άμεσα από την ελευθερία της σκέψης, που με τη σειρά της συνδέεται με το δικαίωμα στην πληροφόρηση, επίσης με το δικαίωμα να συναλλάσσεται με πλήρη ασφάλεια.

Η τεχνητή νοημοσύνη, οι αλγόριθμοι και τα κοινωνικά δίκτυα, τα οποία αποδείχθηκαν ιδιαίτερα διεισδυτικά στον τρόπο έκφρασης του μέσου πολίτη, πέραν των συμβατικών μέσων ηλεκτρονικής επικοινωνίας, σε συνδυασμό με την ενσωμάτωση της οδηγίας 2021/784 είναι βέβαιο πως αποσκοπούν στη νόθευση του δικαιώματος πληροφόρησης του πολίτη, που μπορεί να οδηγήσει και οδηγεί σε χειραγώγηση της ελευθερίας διαμόρφωσης δικής του γνώμης, στην αφαίρεση της ελευθερίας του να εκφράζεται. Ο άνθρωπος σκέπτεται με λέξεις. Όταν του στερούν το δικαίωμα χρήσης γραμμάτων της αλφαβήτου, όταν το λεξιλόγιό του περιορίζεται στο επιτρεπόμενο εντός του πλαισίου της προπαγανδιστικής ενημέρωσης που τα κράτη μέλη οριοθετούν, τότε αρχίζει σταδιακά και η αναίρεση του δικαιώματός του να σκέφτεται.

Δεν θα γίνουμε συνένοχοι σε αυτό. Η Πλεύση Ελευθερίας καταδικάζει το εν λόγω νομοσχέδιο. Διότι αν η σβάστικα που κυμάτισε στην Ακρόπολη σήμαινε τον πρόσκαιρο θρίαμβο του φασισμού επί της δημοκρατίας, αυτό που η ιστορία κράτησε ως παρακαταθήκη είναι το κατέβασμα του αγκυλωτού σταυρού από τον Μανώλη Γλέζο και τον Λάκη Σάντα. Οι άνθρωποι που ενεργά πήραν μέρος στην Αντίσταση με στόχο την εθνική απελευθέρωση τα κατάφεραν και έδωσαν τη σκυτάλη στους επόμενους, εκείνους που πλήρωσαν τον άλλο μεγάλο φόρο αίματος για τη δική μας πολύτιμη ελευθερία.

Τον Νοέμβρη του 1973, πενήντα χρόνια πίσω, τα τανκς με δυνάμεις καταστολής και συμμετοχή δυνάμεων του στρατού επιχειρούν την εκκαθάριση του χώρου του Πολυτεχνείου. Με αξιοπρέπεια και περηφάνια οι φοιτητές εκείνης της εποχής θυσιάστηκαν για την ελευθερία της έκφρασης, την κοινωνική δικαιοσύνη, βάζοντας τα σώματά τους ασπίδες κατά της τρομοκρατίας, της βίας.

Με αυτό το αποτύπωμα, με αυτή την κληρονομιά καταψηφίζουμε σήμερα το δήθεν νομοθέτημα που εξαπολύει στην τρομοκρατία, ενώ την θρέφει ανάστροφα, αντιστρέφοντας τους ρόλους. Στον δικό μας πολιτικό ρόλο δεν θα μας βρείτε αρωγούς στην προσπάθειά σας καταρράκωσης των αξιών μας. Θα συστρατευτούμε με τους πολίτες, διεκδικώντας και αναζητώντας το δίκαιο, από χρέος στους αγώνες που έδωσε διαχρονικά ο ελληνικός λαός για την υπεράσπιση της ελευθερίας, από χρέος στην επόμενη γενιά, στην ιστορία και στον πολιτισμό της χώρας μας.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Ιωάννης-Μιχαήλ Λοβέρδος από τη Νέα Δημοκρατία. Θα ακολουθήσει ο κ. Μάντζος, Κοινοβουλευτικός Εκπρόσωπος του ΠΑΣΟΚ, μετά ο κ. Σπάνιας, η κ. Βολουδάκη, ο κ. Ξανθόπουλος, Κοινοβουλευτικός Εκπρόσωπος, ο κ. Χρηστίδης, η κ. Ράπτη, Κοινοβουλευτική Εκπρόσωπος, και θα ολοκληρώσουμε τον κατάλογο με τον κ. Κτιστάκη.

Κύριε Λοβέρδο, έχετε τον λόγο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ, πολύ κύριε Πρόεδρε.

Κυρίες και κύριοι Βουλευτές, προηγουμένως άκουσα τον Κοινοβουλευτικό Εκπρόσωπο της Ελληνικής Λύσης να αναφέρεται στην επίσκεψη του Πρωθυπουργού στη Γερμανία. Κατ’ αρχάς να του διευκρινίσω ότι ο Πρωθυπουργός δεν πήγε να στηρίξει τον καταρρέοντα καγκελάριο Σολτς, όπως υποστήριξε ο Χήτας. Όπως ξέρετε αδελφό κόμμα της Νέας Δημοκρατίας είναι το Χριστιανοδημοκρατικό κόμμα της Γερμανίας και ο κ. Μητσοτάκης είχε συνάντηση με τον αρχηγό του, τον Φρίντριχ Μερτς, και συμμετείχε στην εκδήλωση του Ιδρύματος «Κόνραντ Αντενάουερ», το οποίο έχει εκπαιδεύσει πολιτικούς, και εμάς στη Νέα Δημοκρατία.

Εγώ είχα πάει από το 1980 στο Βερολίνο για σεμινάριο του Konrad Adenauer Stiftung. Συνεπώς το να ακούω τέτοιες κουβέντες δεν ανταποκρίνονται στην πραγματικότητα. Ο κ. Μητσοτάκης ως Πρωθυπουργός της Ελλάδας έχει υποχρέωση να συνομιλεί με τον Καγκελάριο της Γερμανίας, όποιος και αν είναι αυτός, γιατί η Γερμανία είναι μια πολύ σημαντική χώρα για την Ευρώπη και για τα ελληνικά συμφέροντα.

Τώρα, αναφέρθηκε επίσης ο κ. Χήτας και στην περίπτωση του Ερντογάν και των θέσεων Ερντογάν για το Μεσανατολικό και το συνέκρινε με τις συνομιλίες που υπάρχουν κι έχουν ξεκινήσει μεταξύ Ελλάδος και Τουρκίας. Νομίζω ότι πρέπει να κάνουμε μια διευκρίνιση, να διαχωρίσουμε αυτά τα δύο πράγματα. Άλλο πράγμα η θέση του κ. Ερντογάν, γιατί αφορά τη Χαμάς που θεωρεί απελευθερωτική οργάνωση -εμείς δεν την θεωρούμε, την θεωρούμε τρομοκρατική- άλλο πράγμα η έχθρα του κ. Ερντογάν προς το κράτος του Ισραήλ, το οποίο εμείς δεν εχθρευόμαστε και άλλο πράγμα οι ελληνοτουρκικές σχέσεις. Οι ελληνοτουρκικές σχέσεις πρέπει να προχωρήσουν και πρέπει να βρούμε, επιτέλους, λύση. Είναι ένα χρόνιο πρόβλημα, το οποίο ταλαιπωρεί και τις δύο χώρες εδώ και δεκαετίες και πρέπει να βρεθεί μια φόρμουλα, να βρούμε λύση. Αυτός είναι σκοπός της ελληνικής Κυβέρνησης, όπως είναι και σκοπός όλων των ελληνικών κυβερνήσεων διαχρονικά.

Εμείς αναγνωρίζουμε ως μόνη διαφορά με την Τουρκία τις θαλάσσιες ζώνες, τίποτα άλλο, τίποτα άλλο και δεν υπάρχει καμμία περίπτωση -επειδή αναφέρθηκε και αυτό- να κάνουμε οποιαδήποτε υποχώρηση σε θέματα εθνικής κυριαρχίας και κυριαρχικών δικαιωμάτων της χώρας. Να τελειώνει αυτό το παραμύθι, γιατί το ακούω, ας τελειώνει. Εμείς θέλουμε να λυθεί το πρόβλημα με τις θαλάσσιες ζώνες, που υπάρχει σε ό,τι αφορά Ελλάδα και Τουρκία, μέσα στο πλαίσιο της εθνικής κυριαρχίας της Ελλάδας και των κυριαρχικών μας δικαιωμάτων.

Κι έρχομαι στο θέμα του σημερινού νομοσχεδίου. Απ’ ό,τι έχω καταλάβει -γιατί ομολογώ δεν έχω καταλάβει για ποιο λόγο γίνεται αυτή η συζήτηση- είναι η επικύρωση μιας κοινοτικής οδηγίας, που είναι απόλυτα κατανοητή. Θα προστατεύουμε και από το διαδίκτυο, όπως προστατεύουμε από όλες τις άλλες μορφές έκφρασης τους λαούς μας και τις κοινωνίες μας από την τρομοκρατία. Δεν καταλαβαίνω ποιο είναι το περίεργο σε αυτό; Υπάρχει κανείς εδώ πέρα που να λέει όχι να μην προστατεύεται από την τρομοκρατία η κοινωνία η ευρωπαϊκή μέσω του διαδικτύου; Το μόνο που θα μπορούσατε να μου πείτε και θα το καταλάβαινα, είναι ότι είναι πάρα πολύ δύσκολο να γίνει αυτό, διότι δεν μπορεί εύκολα να ελεγχθεί το διαδίκτυο από τις ευρωπαϊκές κυβερνήσεις και υπάρχουν πολλές δυσκολίες στην εφαρμογή. Αυτό να το καταλάβω αλλά το ότι είμαστε αντίθετοι προς την προστασία της ευρωπαϊκής κοινωνίας από τις απειλές των τρομοκρατών, αυτό εγώ δεν το καταλαβαίνω.

Άκουσα με πολύ σεβασμό και την ειδική αγορήτρια του ΚΚΕ, που συνέκρινε την ρύθμιση, η οποία έρχεται τώρα, το νομοσχέδιο, με την εξέγερση πριν από πενήντα χρόνια των φοιτητών στο Πολυτεχνείο.

Δεν κατάλαβα τι σχέση μπορεί να έχει το Πολυτεχνείο με το νομοσχέδιο που συζητάμε σήμερα. Το 1973 πράγματι έγινε μια εξέγερση εναντίον της δικτατορίας από Έλληνες πολίτες, κυρίως τους φοιτητές εκείνης της εποχής, την οποία τιμούμε εδώ και πενήντα χρόνια ανελλιπώς. Πράγματι το σύνθημα ήταν «Ψωμί - Παιδεία – Ελευθερία», το οποίο εμείς το ενστερνιζόμαστε. Δεν υπάρχει κανένας Έλληνας εδώ μέσα που να μη θέλει ψωμί, παιδεία και ελευθερία καλύτερη. Κανένας. Και αυτό δεν νομίζω ότι το καταδιώκει σήμερα κανένας. Γίνεται κανονικά πορεία και θα γίνει αύριο και θα υπάρχει και το σύνθημα «Αμερικάνοι, φονιάδες των λαών», με το οποίο εγώ προσωπικά μπορεί να μη συμφωνώ, αλλά είναι δικαίωμά τους να το εκφράζουν όσοι συμμετέχουν σε αυτή την εκδήλωση. Δεν καταλαβαίνω, λοιπόν, ποια είναι η σύνδεση μεταξύ της 17 Νοέμβρη του 1973 με το σήμερα.

Τώρα, άλλο η Επέτειος του Πολυτεχνείου της 17ης Νοέμβρη 1973 και άλλο η «17 Νοέμβρη» η τρομοκρατική οργάνωση. Εκεί υπάρχει διαφορά. Αυτή είναι η βασική μας διαφορά. Το Πολυτεχνείο το τιμούμε, τη «17 Νοέμβρη» την δήθεν επαναστατική οργάνωση που στην πραγματικότητα είναι τρομοκρατική δεν την τιμούμε. Δεν τιμούμε τον Κουφοντίνα, δεν τιμούμε το Γιωτόπουλο, πώς να το κάνουμε; Πρέπει να καταλάβουμε τη διαφορά που υπάρχει και είναι καίρια, είναι κομβικής σημασίας διαφορά. Το καταλαβαίνω ότι στην Αριστερά τα συγχέουν αυτά μεταξύ τους, γιατί κακά τα ψέματα παραπλανημένους επαναστάτες θεωρούσαν τον Γιωτόπουλο και τον Κουφοντίνα και το έχουν πει πάρα πολλά στελέχη της Αριστεράς αυτό το πράγμα. Ε, λοιπόν, δεν είναι. Είναι δολοφόνοι που δολοφόνησαν ανθρώπους κατά κόρον εν καιρώ δημοκρατίας. Κι αν στην Αριστερά θεωρούν ότι η δημοκρατία που έχουμε εμείς, η αστική δημοκρατία, όπως την αποκαλούν, είναι ίδια με τη δικτατορία είναι πρόβλημα δικό τους, δεν είναι δικό μας. Άλλο πράγμα για μας η δικτατορία άλλο πράγμα η αστική κοινοβουλευτική δημοκρατία την οποία τιμούμε και θα τη διατηρήσουμε με κάθε τρόπο προς όφελος των κοινωνιών μας και της πατρίδας.

Ελευθερία έκφρασης υπάρχει στην Ελλάδα και προστατεύεται από το Σύνταγμα κι από τους νόμους. Αυτή την προστασία της ελεύθερης έκφρασης την περνάμε και με το σημερινό νομοσχέδιο με τρόπο κατανοητό, απλό, σαφέστατο, ούτως ώστε κανένας εχθρός της δημοκρατίας και του κοινοβουλευτισμού, όπως είναι οι τρομοκράτες να μην τολμήσει να πλήξει τις ευρωπαϊκές κοινωνίες. Αυτό είναι το νόημα. Το νόημα είναι υπέρ της δημοκρατίας, υπέρ της ελευθερίας και κατά των εγκλημάτων και των τρομοκρατών. Αν αυτό δεν το καταλαβαίνετε πρόβλημα δικό σας. Εμείς όμως το καταλαβαίνουμε και το καταλαβαίνει ο ελληνικός λαός και γι’ αυτό θα ψηφίσουμε το νομοσχέδιο που φέρνει το Υπουργείο Δικαιοσύνης.

Να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):**  Πριν δώσω το λόγο στον κ. Μάντζο, Κοινοβουλευτικό Εκπρόσωπο του ΠΑΣΟΚ, ζήτησε τον λόγο για ένα λεπτό, για μια σύντομη παρέμβαση η εισηγήτρια του Κομμουνιστικού Κόμματος, κ. Κομνηνάκα. Προφανώς αφορά την αναφορά του κ. Λοβέρδου, για να εξηγήσει τι ακριβώς εννοούσε στην εισήγησή της.

Παρακαλώ, κυρία Κομνηνάκα, έχετε τον λόγο.

**ΜΑΡΙΑ ΚΟΜΝΗΝΑΚΑ:** Παρερμηνεύτηκαν τα λεγόμενά μου με τρόπο που κατά τη γνώμη μας, δεν αγνοείται. Ξέρετε πολύ καλά ότι το ΚΚΕ δεν έχει καμμία απολύτως σχέση με την ατομική τρομοκρατία, την καταδικάζουμε και έχουμε πολύ ξεκάθαρες διαχωριστικές γραμμές από την αρχή της ιδρύσεώς μας και όχι τώρα.

Η αναφορά που έκανα το πρωί στην ομιλία μου -δεν ξέρω αν την παρακολουθήσατε και κατανοήσατε τι είπα- ήταν μια αναγωγή. Δεν παραλλήλιζα ότι τώρα αυτό συμβαίνει, όμως τη χρησιμοποίησα με βάση αυτούς τους ορισμούς που σήμερα χρησιμοποιούνται στην Ευρωπαϊκή Ένωση από επίσημες εκθέσεις, τις οποίες περιλαμβάνετε και διαβάζω κατά γράμμα τα εξής: «Θεωρείται ως ακροαριστερός ριζοσπαστισμός η πολιτική σκέψη που αντιτίθεται στις καθιερωμένες πολιτικές και οικονομικές ελίτ, που αντιτίθεται στην αυξανόμενη ιδιωτικοποίηση της εκπαίδευσης, της υγείας, των μεταφορών, καθώς και τις διεθνείς συμφωνίες ελεύθερου εμπορίου». Άλλο που περιλαμβάνεται στον ακροαριστερό ριζοσπαστισμό που τροφοδοτεί την τρομοκρατία είναι «οι ιδέες που απορρίπτουν τις καπιταλιστικές αξίες που θεωρούνται κύρια αιτία της κοινωνικής ανισότητας». Αναφέρονται ως κύριος παράγοντας που οδηγεί σε αποσταθεροποίηση την Ευρωπαϊκή Ένωση οι διαδηλώσεις διαμαρτυρίας για αυτά τα θέματα. Και μπορώ να διαβάσω όλο το κατεβατό για το τι περιλαμβάνει αυτή η έκθεση, τι περιγράφει ως ριζοσπαστισμό ακροαριστερό που μπορεί να τροφοδοτεί την τρομοκρατία.

Προφανώς και στην Ελλάδα, επειδή υπάρχει κίνημα, δεν τολμάει κανείς να εφαρμόσει τέτοιου είδους διατάξεις. Όμως δεν σημαίνει ότι δεν υπάρχει αντίστοιχη τάση στην Ευρωπαϊκή Ένωση. Εκεί αναφέρθηκα και έκανα έναν παραλληλισμό, όχι ότι αυτό εφαρμόζεται σήμερα. Είπα φανταστείτε αυτά τα συνθήματα «έξω οι ΗΠΑ, έξω το ΝΑΤΟ», όταν σήμερα λέτε ότι για παράδειγμα η ανύψωση της παλαιστινιακής σημαίας θέτει σε κίνδυνο τις σχέσεις της χώρας με ένα σύμμαχο κράτος, τι θα κάνατε για την ύπαρξη αυτού του είδους των συνθημάτων και την ύπαρξη του συνθήματος «Ψωμί - Παιδεία – Ελευθερία», όταν σήμερα η Ευρωπαϊκή Ένωση περιγράφει ως ακροαριστερή σκέψη και επικίνδυνη το να διεκδικεί κάποιος ισοτιμία στο εισόδημα, να διεκδικεί δωρεάν υγεία, παιδεία κ.λπ..

Αυτό χρησιμοποίησα ως ένα ακραίο παράδειγμα, όχι ταυτίζοντας προφανώς. Και ξέρετε είναι πολύ μεγαλύτερα τα γεγονότα του Πολυτεχνείου για να τα στρίμωχνα στη συζήτηση αυτή τη σημερινή του νομοσχεδίου και να τα υποτιμούσα με αυτόν τον τρόπο.

Και μάλιστα αναφέρθηκα και με ένα χιουμοριστικό τρόπο σε προηγούμενες επετείους, όπου αυτά τα συνθήματα του Πολυτεχνείου που ενοχλούν διάφορους, αφαιρέθηκαν τεχνηέντως από τις αφίσες του εορτασμού.

Και προφανώς, επειδή δεν μπορείτε να ρίξετε λάσπη στο ΚΚΕ ούτε προς τα εδώ χωρούν τέτοιου είδους κατηγορίες, ότι κλείσαμε ποτέ το μάτι στους τρομοκράτες ή άλλα τέτοια, να ξέρετε ότι εμείς έχουμε σχέσεις ξεκάθαρες και μάλιστα, θεωρούμε αυτή την ατομική τρομοκρατία ως επικίνδυνη, γιατί χρησιμοποιείται για την καταστολή του λαϊκού κινήματος και όχι για την προώθησή του.

**ΠΡΟΕΔΡΕΥΩΝ (Γεώργιος Λαμπρούλης):** Ο Κοινοβουλευτικός Εκπρόσωπος του ΠΑΣΟΚ, ο κ. Μάντζος, έχει τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Τιμήσαμε και σήμερα και θα τιμήσουμε και αύριο, τιμούμε όλες αυτές τις ημέρες την 50ή επέτειο της Εξέγερσης του Πολυτεχνείου, τον αγώνα των νέων, των φοιτητών, των πολιτών της Αθήνας και της Ελλάδας, στις 17 Νοέμβρη του 1973 για δημοκρατία, για ελευθερία, τον διαρκή αγώνα για παιδεία, για ίσες ευκαιρίες, για λιγότερες ανισότητες. Πενήντα χρόνια μετά το αίτημα για ανθεκτική δημοκρατία, για πραγματική ελευθερία, για κοινωνική δικαιοσύνη παραμένει επίκαιρο και ισχυρό, όπως παραμένει επίκαιρη και πραγματικά δεσμευτική για όλους η ιστορία του Πολυτεχνείου.

Είναι καθήκον όλων, όχι μόνο να υπερασπιστούμε την ιστορία και την πραγματική, ακριβή της διάσταση, την αποφασιστική συμβολή της εξέγερσης στην αφύπνιση της συνείδησης του λαού ενάντια στη χούντα και τελικά, στην πτώση αυτής, αλλά και την υπεράσπισή της απέναντι σε καθένα, σε κάθε φορέα, σε κάθε πρόσωπο που αποπειράται να την παραχαράξει.

Είναι ανοικτές, άλλωστε, οι πληγές της δικτατορίας και στην Ελλάδα και στην Κύπρο. Είναι περίπου πενήντα χρόνια από το εγκληματικό πραξικόπημα που οδήγησε στην τραγωδία της Κύπρου. Είναι σαράντα ακριβώς χρόνια, σαν χθες, από την ανακήρυξη του ψευδοκράτους, δυστυχώς, από την Τουρκική Δημοκρατία, μια ζωντανή υπόμνηση ότι η Κύπρος είναι ένα άρρηκτα συνδεδεμένο με την εθνική εξωτερική πολιτική διεθνές ζήτημα στρατιωτικής κατοχής και παράνομης εισβολής και μια υπόμνηση για την ανάγκη μιας δίκαιης και βιώσιμης λύσης στην Κύπρο, ιδίως αυτές τις μέρες που η Τουρκία, το Αζερμπαϊτζάν και το ψευδοκράτος, για παράδειγμα, μιλούν για τρία κράτη και μια εθνότητα, δημιουργώντας σενάρια για διεθνή αναγνώριση του ψευδοκράτους.

Είναι ανοικτή η πληγή και για τη δημοκρατία, για την ανθρώπινη αξιοπρέπεια, για την ειρήνη, όταν όλες αυτές οι ιδέες, τα πανανθρώπινα ιδανικά δοκιμάζονται από την τρομοκρατία, από τη μισαλλοδοξία, από την πολιτική των αποκλεισμών και των βομβαρδισμών στη Μέση Ανατολή, στη Γάζα, όπου το ανθρωπιστικό δράμα εντείνεται, εξελίσσεται με αμείωτους ανατριχιαστικούς ρυθμούς, όπου τα στατιστικά δεδομένα του ΟΗΕ και των διεθνών οργανισμών μιλούν για ένα 60% και πλέον των νεκρών αμάχων, γυναικών και παιδιών, εκεί όπου, έστω αργά, η Ελληνική Κυβέρνηση επιχειρεί μια διόρθωση της αρχικής μονομερούς προσέγγισης σε αυτό το μεγάλο γεωπολιτικό, γεωστρατηγικό, ανθρωπιστικό δράμα. Η σημερινή επίσκεψη του Υπουργού Εξωτερικών στη Ραμάλα εντάσσεται, κατά τη γνώμη μας, σε αυτή την εκ των υστέρων προσπάθεια μιας άλλης προσέγγισης σε μια πολύ μεγάλη τραγωδία.

Δεν χρειάζονταν, λοιπόν, ούτε τα ανιστόρητα μαθήματα ιστορίας που από αυτό εδώ το Βήμα προσπάθησε ο κύριος Πρωθυπουργός να κάνει στην Αντιπολίτευση και μάλιστα, στο ΠΑΣΟΚ - Κίνημα Αλλαγής, γράφοντας ξανά την ιστορία της δεκαετίας του 1980, της δεκαετίας του 2010, διαγράφοντας τη μεγάλη συνεισφορά της ελληνικής εξωτερικής πολιτικής επί κυβερνήσεων ΠΑΣΟΚ για τη σύγκλιση με τον τότε αραβικό κόσμο και το τότε απελευθερωτικό κίνημα της Παλαιστίνης -που δεν έχει καμμία απολύτως σχέση με τη Τζιχάντ της Χαμάς- και διαγράφοντας και την καθοριστική συμβολή του ΠΑΣΟΚ της δεκαετίας του 2010, όταν υπήρξε η πρώτη πραγματική στρατηγική σύγκλιση με το Ισραήλ. Όμως, άλλο στρατηγική σύγκλιση, άλλο ανοχή στο ανθρωπιστικό δράμα και στην ανθρωπιστική κρίση, όπως άλλο Χαμάς, άλλο Παλαιστίνη.

Γι’ αυτό, λοιπόν, εμείς λέμε σταθερά και με καθαρή φωνή, ανεπιφύλακτα, ότι ο ανθρωπισμός είναι πάνω και πέρα από όρους και αιρέσεις. Δεν μπορεί να τίθεται ο ανθρωπισμός κάτω από όρους και αιρέσεις και αυτό είναι μια πραγματική πολιτική αρχών. Αυτή είναι μια πολιτική αρχών. Όταν κινείσαι σε μια τέτοια πολιτική αρχών, δεν έχεις καμμία ανάγκη εξισορροπήσεων, για να σχολιάσω και τη χθεσινή δήλωση του κυρίου Υπουργού Εξωτερικών.

Όμως, θα μου επιτρέψετε και μια ακόμη αναφορά στα ζητήματα της εξωτερικής μας πολιτικής, μιας και μαθαίνουμε ότι προχωρά ο διάλογος, ένας διάλογος και οι ανοικτοί δίαυλοι επικοινωνίας που πρέπει να μείνουν ανοιχτοί. Είναι σωστό ανάμεσα στην Ελλάδα και στην Τουρκία.

Όμως, πρέπει κύριε Υπουργέ, αγαπητοί συνάδελφοι, να διατρανώσουμε με κάθε τρόπο ότι αυτός ο διάλογος δεν μπορεί παρά να τελεί υπό την προϋπόθεση αμοιβαίου σεβασμού του Διεθνούς Δικαίου, των σχέσεων καλής γειτονίας και υπό την αυστηρή προϋπόθεση, τη βασική θεμελιώδη της πλήρους εγκατάλειψης της επιθετικής ρητορικής και της αναθεωρητικής ατζέντας από την πλευρά της Τουρκίας.

Δεν οικοδομείται η εμπιστοσύνη μόνο στα λόγια, αλλά με έργα. Και ναι, θέλουμε ήρεμα νερά στο Αιγαίο. Θέλουμε, όμως, η εμπιστοσύνη αυτή να εξασφαλίζει ότι δεν θα έχουμε ούτε NAVTEX ούτε NOTAM, όπως αυτές που είδαμε τις τελευταίες εβδομάδες στο Αιγαίο, με στρατιωτικές ασκήσεις της γειτονικής χώρας. Άρα στο πεδίο θα αποδειχθούν όλες αυτές οι διακηρύξεις και οι συμφωνίες και όχι μόνο στα τραπέζια των διαπραγματεύσεων.

Και μιλώντας για τα τραπέζια των διαπραγματεύσεων, ναι, το Ανώτατο Συμβούλιο Συνεργασίας μεταξύ των δύο χωρών, το οποίο το ΠΑΣΟΚ με Πρωθυπουργό τον Γιώργο Παπανδρέου ξεκίνησε, είναι μια θετική εξέλιξη, όπως είναι θετικό όταν μιλούμε ξανά για τον πολιτικό διάλογο, τη θετική ατζέντα, τα μέτρα οικοδόμησης εμπιστοσύνης.

Όμως, ελπίζουμε ότι εκτός από την πόλη -από τη Θεσσαλονίκη στην Αθήνα- να μην αλλάξει και η ατζέντα, γιατί εδώ χρειάζεται σαφές χρονοδιάγραμμα και σαφές περιεχόμενο της συζήτησης, να έχουμε πλήρη, άρτια προετοιμασία των εθνικών θέσεων, επίγνωση των θέσεων της άλλης πλευράς, ώστε με όρους ρεαλιστικούς, με ασφάλεια για τα κυριαρχικά μας δικαιώματα και την εθνική μας κυριαρχία, να προσέλθουμε σε αυτόν τον διάλογο, με θετική κατάληξη για την πατρίδα μας.

Όσον αφορά στο σχέδιο νόμου, θα ήθελα να θυμίσω και να μείνω στην πρώτη αρχή του σχεδίου, που είναι το διαδίκτυο, γιατί μιλούμε για ένα σχέδιο νόμου το οποίο αποπειράται να ρυθμίσει ένα μέρος, φυσικά, του διαδικτύου. Το διαδίκτυο είναι, πράγματι, με τη δεδομένη τεχνολογική εξέλιξη στην εποχή μας ένας κοινωνικός χώρος πια, είναι προέκταση της κοινωνίας μας, είναι ένας δημόσιος χώρος και ως τέτοιον πρέπει να τον βλέπουμε και όσον αφορά στην αντιμετώπιση του φαινομένου και των πράξεων τρομοκρατίας -θα έρθω σε αυτό- αλλά και όσον αφορά στην ίδια την εκφορά του λόγου. Διότι το διαδίκτυο δεν είναι μόνο πεδίο τρομοκρατικών μηνυμάτων.

Το διαδίκτυο το είδαμε και στην Ελλάδα και προεκλογικά και μετεκλογικά να γίνεται ένα πεδίο διασποράς ψευδών ειδήσεων, fake news, ένα πεδίο εκφοβισμού, ένα πεδίο δολοφονίας χαρακτήρων από στρατευμένους λογαριασμούς -τα λεγόμενα «trolls»- του διαδικτύου και στα μέσα κοινωνικής δικτύωσης κυρίως.

Εκεί ακριβώς θα πρέπει -και επαναφέρουμε- να γίνει μια συζήτηση και εδώ, στο λίκνο της δημοκρατίας, που είναι η Βουλή των Ελλήνων, να συζητήσουμε και να αναληφθούν ευθύνες και από τη Νέα Δημοκρατία και από τον ΣΥΡΙΖΑ για τους κομματικούς στρατούς που έχουν χρησιμοποιήσει αυτόν τον δημόσιο κοινωνικό χώρο για την εξαγωγή πολιτικών συμπερασμάτων και για τη διεξαγωγή πολιτικών πολέμων εναντίον των αντιπάλων με στείρα τοξικότητα και με αναπαραγωγή μηνυμάτων μίσους.

Όσον αφορά αυτή καθαυτή την τρομοκρατία, η ειδική αγορήτριά μας, η κ. Μιλένα Αποστολάκη ήταν αναλυτική και στην αρμόδια Επιτροπή, αλλά και στην Ολομέλεια σε σχέση με τις ενστάσεις και τις παρατηρήσεις της.

Κατ’ αρχάς σπεύδουμε να επαναλάβουμε ότι, όταν πρόκειται για έναν κανονισμό, σχεδόν παρέλκει η τοποθέτηση πολιτικών κομμάτων επί ενός κανονισμού που έχει γενική και άμεση εφαρμογή. Αυτό που, όμως, πρέπει κανείς να δει πίσω από την αυτονοήτως θετική αντιμετώπιση ενός κανονισμού, είναι το εάν οι συμπληρωματικές διατάξεις που ενισχύουν και διευκολύνουν την εφαρμογή αυτού του κανονισμού είναι ορθές. Και εδώ υπάρχουν ορισμένες κρίσιμες παρατηρήσεις που η Κοινοβουλευτική μας Ομάδα έχει διατυπώσει, πρώτα και κύρια για τον ίδιο τον ορισμό της τρομοκρατικής πράξης. Δεν μας πείθει και μας ανησυχεί ότι υπάρχει μια παραπομπή στον κανονισμό από το θετικό Ελληνικό Δίκαιο. Δεν μας πείθει και μας ανησυχεί ότι δεν έχουμε μέσα στο ελληνικό ποινικό, ειδικό ποινικό νόμο, που θα ψηφίσετε και θα ψηφίσει η Βουλή. Δεν μας πείθει, λοιπόν ότι δεν υπάρχει συγκεκριμένος ορισμός των τρομοκρατικών πράξεων και των τρομοκρατικών μηνυμάτων, η αφαίρεση των οποίων θα πρέπει να εντέλλεται.

Διότι ξέρετε, εκτός από την ανάγκη, το έννομο συμφέρον της αντιμετώπισης της τρομοκρατίας υπάρχει και η θεμελιώδης -θεμελιώδης για το Εθνικό Δίκαιο, αλλά και για το Ενωσιακό Δίκαιο- έννοια της ελευθερίας της έκφρασης, της ελευθερίας της γνώμης και της ελευθερίας της πληροφόρησης. Και εκτός από το Σύνταγμα της Ελλάδος και τη συνθήκη της Ευρωπαϊκής Ένωσης, το λέει και ο ίδιος ο κανονισμός «με τις επιφυλάξεις», οι οποίες δεν έχουν μεταφερθεί στο εθνικό κείμενο. Υπάρχουν επιφυλάξεις από τον κανονισμό υπέρ της ελευθερίας της έκφρασης της γνώμης που δεν έχουν μεταφερθεί στο εθνικό κείμενο. Άλλο, λοιπόν, περιορισμός της ελευθερίας της γνώμης για ένα υπέρτερο σε μια στάθμιση δημόσιο συμφέρον που είναι η αντιμετώπιση της τρομοκρατίας, και άλλο η περιστολή της. Και για να αποφύγει κανείς ακριβώς αυτή τη στάθμιση και τον κίνδυνο περιστολής, θα πρέπει, κατά τη γνώμη μας, να έχουμε την πιο προσεκτική και πιο στενή δυνατή περιγραφή των τρομοκρατικών μηνυμάτων.

Επίσης, το σχέδιο νόμου μάς φέρνει ξανά στον μαγικό κόσμο των ανεξάρτητων αρχών, εκεί όπου η Κυβέρνηση έχει επιδοθεί και έχει απτά δείγματα γραφής, σεβασμού και υποστήριξης αυτών των φορέων δημοκρατίας της πολιτείας μας. Και λέει ότι η Εθνική Επιτροπή Τηλεπικοινωνιών και Ταχυδρομείων θα είναι εκείνη η οποία, μαζί με τις εισαγγελικές αρχές, θα μεριμνά για την εφαρμογή αυτού του νόμου. Και εμείς αναρωτιόμαστε το εξής. Μια υποστελεχωμένη επιτροπή, μια υποστελεχωμένη ανεξάρτητη αρχή, πώς είναι δυνατόν να ανταποκριθεί σε αυτή την αποστολή της, όταν δεν λαμβάνεται κάποια μέριμνα για την υποστήριξη αυτής και την ενίσχυση του ανθρώπινου δυναμικού της και των μηχανισμών ελέγχου;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα πάρω λίγα λεπτά από τη δευτερολογία μου. Ευχαριστώ θερμά.

Πώς θα συμβεί αυτό μάλιστα όταν η συγκεκριμένη Κυβέρνηση έχει επανειλημμένως αποδείξει ότι δυσπιστεί έως και αντιτίθεται ευθέως στη λειτουργία και στην ανεξαρτησία των ανεξάρτητων αρχών; Αυτό είναι μια βαθιά προβληματική λειτουργία που δεν μας δημιουργεί αισιοδοξία για την εφαρμογή του σχεδίου νόμου. Δεν θέλω να επαναλάβω τις ενστάσεις της ειδικής αγορήτριάς μας, της κ. Αποστολάκη, θα σταθώ, όμως, στο μεγάλο ζήτημα το οποίο εισάγεται με τις λοιπές διατάξεις της αρμοδιότητάς σας.

Κατ’ αρχάς, κύριε Υπουργέ, περιμένουμε κάποια στιγμή και μια πρωτοβουλία σας, σε σχέση με τη δικαιοσύνη αυτή καθαυτή και την ανάγκη πραγματικής επιτάχυνσής της. Υπάρχει φυσικά ανάγκη για την ενίσχυση των συστημάτων ηλεκτρονικής δικαιοσύνης που το ΠΑΣΟΚ το μακρινό 2010 με 2011 ξεκίνησε να εφαρμόζει. Αυτό το σχέδιο δράσης εφαρμόζετε και εσείς. Στηρίζουμε αυτές τις μεταρρυθμίσεις, αλλά περιμένουμε να δούμε και ένα σχέδιο νόμου που θα κατατείνει πραγματικά στην επιτάχυνση της δικαιοσύνης, στην ενίσχυση της αξιοποίησης των εναλλακτικών μορφών της δικαιοσύνης και της επίλυσης διαφορών στην ηλεκτρονική δικαιοσύνη.

Κάποια στιγμή να μας ενημερώσετε και να μας αποσαφηνίσετε και τι ακριβώς συμβαίνει σε σχέση με την ίδια τη δομή της δικαιοσύνης, με τον πρώτο βαθμό δικαιοδοσίας, με όλο αυτό που έχει αφεθεί να εννοηθεί ότι θα συμβεί. Κάποια στιγμή να δείτε σοβαρά και τους συλλειτουργούς της δικαιοσύνης, τους δικηγόρους, αυτούς που μαστίζονται στην πραγματική αγορά, και που έρχεται τώρα το Υπουργείο Οικονομικών να τους επιβάλει και έναν οριζόντιο κεφαλικό φόρο με τεκμήρια. Αλλά αυτά θα τα δούμε σε ένα επόμενο επεισόδιο, φαντάζομαι, της κοινοβουλευτικής μας ζωής.

Έρχομαι στο ζήτημα της Εθνικής Υπηρεσίας Πληροφοριών. Δεν σας αρέσει προφανώς να αφήσετε τίποτα στην τύχη σε σχέση με την Εθνική Υπηρεσία Πληροφοριών και τα εντάλματα που θα υπάρξουν για άρση απορρήτου στο επόμενο διάστημα. Με άγχος, σε ένα άσχετο νομοσχέδιο έρχεστε, για να μην αφήσετε τίποτα στην τύχη, επαναλαμβάνω, και ορίζετε συγκεκριμένα τον αναπληρωτή του δεύτερου εισαγγελέα. Για να μην υπάρχει κάτι που θα αφεθεί στην αρχαιότητα, σύμφωνα με τον Κώδικα Οργανισμού Δικαστηρίων, ορίζετε ποιος θα είναι και ο δεύτερος εισαγγελέας που θα συνυπογράφει το ένταλμα της άρσης απορρήτου.

Όλη αυτή η νέα προβληματική ρύθμιση που εισάγετε, μας οδηγεί και μας επαναφέρει στη μνήμη όλη την προβληματική της ισχύουσας σήμερα νομοθεσίας, ναι αυτής της νομοθεσίας που ο προκάτοχός σας, η Κυβέρνηση η προηγούμενη που είναι η σημερινή, μας διαφήμιζε ως μεγάλη μεταρρύθμιση θεραπείας της παθογένειας των υποκλοπών της ΕΥΠ και του spyware «Predator», του κακόβουλου λογισμικού. Είναι αυτή ακριβώς η νομοθεσία, η οποία απαγορεύει στα θύματα των υποκλοπών να ενημερώνονται για τον λόγο της παρακολούθησης –δεν θα το μάθουν ποτέ- και τους καλεί μετά από τρία χρόνια από την παρακολούθηση, αν και εφόσον γίνει δεκτό το αίτημα σε ένα τριμελές συμβούλιο με πλειοψηφία την ΕΥΠ και τον εισαγγελέα της ΕΥΠ και μειοψηφία την ΑΔΑΕ, να μάθουν αν τους παρακολούθησε και για πόσο τους παρακολούθησε η ΕΥΠ. Αυτή η ρύθμιση φυσικά μας επαναφέρει στη μνήμη και στη συζήτηση όλη την ουσία του σκανδάλου των υποκλοπών και του σκανδάλου της συγκάλυψης των υποκλοπών, της συστηματικής συγκάλυψης και της επίθεσης στην ΑΔΑΕ και στην Αρχή Προστασίας Δεδομένων Προσωπικού Χαρακτήρα, όπως είδαμε να συμβαίνει και στον δημόσιο διάλογο.

Αλλά εμείς θα επιμείνουμε, κύριε Υπουργέ, ότι η μόνη θεραπεία αυτής ακριβώς της παθογένειας θα έρθει μέσα από τους θεσμούς της δημοκρατίας μας, από το ελληνικό Κοινοβούλιο, τη Βουλή των Ελλήνων που απέτυχε την προηγούμενη κοινοβουλευτική περίοδο με την εξεταστική επιτροπή, με ευθύνη της Πλειοψηφίας, να φέρει κρίσιμους μάρτυρες και κρίσιμα έγγραφα και να αποκαλύψει την αλήθεια.

Και το λέω αυτό γιατί εδώ έχουμε μια νέα μάχη να δώσουμε στην εξεταστική επιτροπή που ψηφίστηκε χθες από τη Βουλή για τα Τέμπη για να μη συμβεί το ίδιο που συνέβη τις υποκλοπές. Οφείλει η ελληνική δικαιοσύνη ως θεσμός της δημοκρατίας να επιταχύνει και να φθάσει εις βάθος και εις ύψος τη διερεύνησή της, όπως συνδράμουν άλλωστε και κάποιοι θεσμοί της δημοκρατίας έξω από την ελληνική δημοκρατία, κάποιοι θεσμοί της ευρωπαϊκής δημοκρατίας, το Ευρωπαϊκό Κοινοβούλιο με τη δική του επιτροπή, αλλά και το Συμβούλιο της Ευρώπης με τα δικά του ψηφίσματα που σπεύδουν να συνδράμουν τον αγώνα για αποκάλυψη της αλήθειας.

Το συμβούλιο της Ευρώπης σάς πληροφορώ, αν δεν σας είναι ήδη γνωστό, ότι στις 11 Οκτωβρίου 2023 στην Ολομέλειά του ενέκρινε ψήφισμα για τη χρήση των κακόβουλων λογισμικών και της παράνομης κρατικής παρακολούθησης, που δυστυχώς, δεν περιποιεί τιμή για την πατρίδα μας. Και στο σημείο «11.3.» αναφέρεται ρητά στην Ελλάδα και μάλιστα καλεί τη χώρα μας, μεταξύ άλλων, να άρει τους κανόνες απορρήτου που παρεμποδίζουν τους μηχανισμούς ελέγχου -ΑΔΑΕ και άλλες ανεξάρτητες αρχές- αλλά και τα πρόσωπα, τα οποία έχουν δεχτεί επίθεση με κακόβουλα λογισμικά, να ενημερωθούν για τη χρήση αυτών των κακόβουλων λογισμικών εναντίον τους. Είναι το ψήφισμα 2513 (2023).

Κατατίθεται στα Πρακτικά.

(Στο σημείο αυτό ο Βουλευτής κ. Δημήτριος Μάντζος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνω, αναφέροντας για μία ακόμη φορά κάτι που δεν θα κουραστούμε ποτέ να λέμε, ότι η δικαιοσύνη είναι το θεμέλιο, όχι απλώς ένα μέρος, αλλά το θεμέλιο της δημοκρατίας, της σύγχρονης φιλελεύθερης δημοκρατίας με το ισχυρό και ανθεκτικό κράτος δικαίου. Η δικαιοσύνη οφείλει με κάθε ευκαιρία και με την τραγωδία των Τεμπών και με τις υποκλοπές και με όλες τις μεγάλες ή μικρότερες υποθέσεις που διαχειρίζεται καθημερινά, να λειτουργεί ως υπερασπιστής των δικαιωμάτων, ως υπερασπιστής και εγγυητής των ανθεκτικών θεσμών της δημοκρατίας μας. Ιδίως αυτές τις ημέρες του Νοέμβρη, τις ημέρες της μνήμης, της περισυλλογής, του αναστοχασμού, αυτή η υπόμνηση για τη δημοκρατία και την ελευθερία, για τον αγώνα για τις αρχές και τις αξίες και τις κατακτήσεις μας, είναι πιο επίκαιρη και πιο δυνατή παρά ποτέ.

Σας ευχαριστώ θερμά.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκατρείς μαθήτριες και μαθητές και δύο συνοδοί εκπαιδευτικοί από το Δημοτικό Σχολείο Πελοπίου Ηλείας, καθώς και είκοσι πέντε μαθήτριες και μαθητές και τρεις συνοδοί εκπαιδευτικοί από το Δημοτικό Σχολείο Επιταλίου Ηλείας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσουμε τον λόγο τώρα στον κ. Αριστοτέλη Σπάνια από τη Νέα Δημοκρατία και μετά θα πάρει τον λόγο η κ. Κωνσταντοπούλου, Πρόεδρος της Πλεύσης Ελευθερίας.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κύριε Πρόεδρε, κύριε Υπουργέ, κύριε Υφυπουργέ, κυρίες και κύριοι συνάδελφοι, με το σχέδιο νόμου του Υπουργείου Δικαιοσύνης καθορίζεται το πεδίο εφαρμογής των προτεινόμενων ρυθμίσεων και η αντιμετώπιση της παράνομης χρήσης των υπηρεσιών φιλοξενίας για τη διάδοση τρομοκρατικού περιεχομένου στο διαδίκτυο, ώστε να διασφαλιστεί η ομαλή λειτουργία της εσωτερικής αγοράς, ενώ προσδιορίζονται και οι αρμόδιες εθνικές αρχές.

Ο εισαγγελικός λειτουργός ορίζεται για την έκδοση των εντολών αφαίρεσης και τον έλεγχο των διασυνοριακών εντολών αφαίρεσης, υποστηρίζεται από τις υπηρεσίες της ΕΥΠ και την Εθνική Επιτροπή Τηλεπικοινωνιών και Ταχυδρομείων. Ο εισαγγελικός λειτουργός υποστηρίζεται, όπως ορίζεται, από τη Διεύθυνση Αντιμετώπισης Ειδικών Εγκλημάτων Βίας της Ελληνικής Αστυνομίας και της Εθνικής Επιτροπής.

Η εθνική επιτροπή ορίζεται για την εποπτεία της εφαρμογής των ειδικών μέτρων και την επιβολή των διοικητικών κυρώσεων που προβλέπονται και έχει την αρμοδιότητα για την έκδοση εντολών αφαίρεσης ή απόρριψης, τον έλεγχο των διασυνοριακών εντολών αφαίρεσης τρομοκρατικού περιεχομένου από το διαδίκτυο των παρόχων.

Οι εισαγγελικές αρχές είναι αρμόδιες για την ποινική δίωξη των εγκλημάτων και την εκδίκαση των ένδικων βοηθημάτων και μέσων κατά των εντολών αφαίρεσης και των διοικητικών κυρώσεων. Οι αποφάσεις των εθνικών αρχών εκδίδονται σύμφωνα με τον κανονισμό της Ευρωπαϊκής Ένωσης, υπόκεινται σε δικαστικό έλεγχο, καθώς και ο τρόπος συνεργασίας με τις αρμόδιες αρχές των άλλων κρατών της Ευρωπαϊκής Ένωσης και της EUROPOL.

Ως σημείο επαφής των εθνικών αρχών ορίζεται η Διεύθυνση Αντιμετώπισης Ειδικών Εγκλημάτων Βίας ανάλογα και η Εθνική Επιτροπή ως αρμόδια για την εποπτεία της εφαρμογής των ειδικών μέτρων του Κανονισμού της Ευρωπαϊκής Ένωσης, υποχρεούται στη δημιουργία και τήρηση του κανονισμού του μητρώου παρόχων και του αρχείου εντολών αφαίρεσης και προσβασιμότητας στα εν λόγω μητρώα. Αποφασίζει για την κύρια εγκατάσταση του παρόχου, παρακολουθεί και ελέγχει τη συμμόρφωσή τους, συνεργάζεται με τις αρμόδιες αρχές των άλλων κρατών- μελών της Ευρωπαϊκής Ένωσης και με την EUROPOL, συντάσσει και δημοσιεύει την ετήσια έκθεση διαφάνειας.

Στο μητρώο εγγράφονται εντός έξι μηνών. Τους αποδίδεται ο αριθμός μητρώου. Ο διακριτικός τίτλος, ο αριθμός μητρώου, η έδρα, στοιχεία επικοινωνίας με το κοινό, η ιστοσελίδα και το αρχείο εντολών αφαίρεσης δημοσιεύονται και αναρτώνται στην ιστοσελίδα της εθνικής επιτροπής. Εκεί έχουν πλήρη πρόσβαση εισαγγελικοί λειτουργοί, εξειδικεύονται οι παραβάσεις και τα πρόσωπα που συμμετέχουν.

Η εθνική αυτή επιτροπή δύναται να ζητά κάθε πληροφορία για τον έλεγχο της συμμόρφωσής τους, να ελέγχει εγκαταστάσεις, εξοπλισμούς και λογισμικά και άλλους ελέγχους, εφόσον τηρείται η αρχή της αναλογικότητας και κατόπιν ακρόασης του παρόχου, αποφασίζει σύσταση για συμμόρφωση ή διοικητικό πρόστιμο έως 4% του παγκόσμιου κύκλου εργασιών, έχει δικαίωμα δικαστικής προσφυγής σε δέκα μέρες, απόφαση του εισαγγελέα στο πρώτο δεκαήμερο σε πρώτο και τελευταίο βαθμό, κοινοποίηση στους παρόχους, στις αρχές των κρατών-μελών και στη EUROPOL. Οι αποφάσεις της εθνικής επιτροπής προσβάλλονται με αίτηση ακύρωσης ενώπιον του Διοικητικού Εφετείου Αθηνών.

Συνοψίζοντας το σχέδιο νόμου, εφαρμόζεται ο κανόνας της μίας ώρας, διακοπή της διάδοσης περιεχομένου το πολύ εντός μίας ώρας, εφαρμογή εντολών αφαίρεσης στην Ευρωπαϊκή Ένωση. Εφαρμόζεται ένας αυστηρός ορισμός όσον αφορά το τρομοκρατικό περιεχόμενο στο διαδίκτυο και τους μηχανισμούς υποβολής καταγγελιών, ώστε αν αφαιρεθεί κάτι εκ παραδρομής, να αποκατασταθεί άμεσα, ενισχυμένη συνεργασία των εθνικών αρχών και της EUROPOL, υποχρέωση των παρόχων να λαμβάνουν προληπτικά μέτρα για την πρόληψη της κατάχρησης των υπηρεσιών τους, ετήσιες εκθέσεις διαφάνειας, αναλογικές κυρώσεις που αποφασίζονται από τα κράτη- μέλη.

Λαμβάνοντας υπ’ όψιν τον σοβαρό, άμεσο και αυξημένο κίνδυνο διάπραξης τρομοκρατικής πράξης από τη δημόσια υποκίνηση τέτοιας κλίμακος όταν αυτή γίνεται διαδικτυακά, λόγω της ταχύτητας και της ευρύτητας της διάδοσης των πληροφοριών μέσω του διαδικτύου και την προφανή ανάγκη ταχύτατης αντιμετώπισης αυτών των περιστατικών.

Έτσι άμεσα αφαιρείται το περιεχόμενο σε περίπτωση συστηματικών παραβιάσεων, που μπορεί να είναι εικόνες, ηχητικά κείμενα, τα οποία ενθαρρύνουν, δίνουν οδηγίες για τρομοκρατικές πράξεις. Καλούν σε συμμετοχή τρομοκρατικές ομάδες, ενθαρρύνουν τυφλές επιθέσεις κατά ανθρώπων και θεσμών από ακραίους και φανατικούς ισλαμιστές είτε από ομάδες και άτομα που στοχεύουν την τυφλή βία, τον ρατσισμό και τις διακρίσεις, ακόμα και την κακοποίηση παιδιών. Όταν τους εκπαιδεύουν, προβάλλουν στο διαδίκτυο την κατασκευή εκρηκτικών, δημοσιοποιούν σε ζωντανή μετάδοση τις δραστηριότητές τους, στοχεύουν άτομα από σχολεία και πανεπιστήμια, τόπους λατρείας και τα στρατολογούν.

Αυτές οι ενέργειες αποσκοπούν στην πρόκληση φόβου είτε στο σύνολο της κοινωνίας είτε σε μια ομάδα ατόμων είτε σε μεμονωμένα άτομα, έχοντας ως κίνητρο πολιτικές συσχετίσεις, μη δικαιολογημένες, άσχετα αν αυτές είναι εθνικές, θρησκευτικές, φιλοσοφικές, ιδεολογικές, πολιτικές, φυλετικές και διάφορων άλλων κινήτρων που επικαλούνται οι δράστες.

Η Ευρωπαϊκή Ένωση ανέπτυξε ένα φόρουμ και μια πλατφόρμα για το παράνομο περιεχόμενο στο διαδίκτυο, που συνδέει όλα τα μέλη του είκοσι τέσσερις ώρες το εικοσιτετράωρο για την ανταλλαγή πληροφοριών σε πραγματικό χρόνο. Οι περιορισμοί που επιβάλλονται πρέπει να διασφαλίσουν την ελευθερία της έκφρασης και της επικοινωνίας, χωρίς να διολισθαίνει κανείς χρησιμοποιώντας την ως άλλοθι για την καταπάτηση των θεμελιωδών δικαιωμάτων με προσβλητικές ή ανήθικες αναφορές, με ρητορική μίσους και με αισχρούς ή ανυπόστατους χαρακτηρισμούς, ισοπεδώνοντας την προσωπικότητα, την τιμή, την ιδιωτικότητα των άλλων, την ελευθερία της έκφρασης του ενός.

Στόχος μας είναι το διαδίκτυο να παραμείνει μέσο έκφρασης του λόγου, ανάπτυξης της επικοινωνίας, της διάδοσης των πληροφοριών και όλων των ευκαιριών που μας προσφέρει και η παρεμπόδιση της μετατροπής του σε ένα ανεξέλεγκτο πεδίο δράσης επίδοξων εγκληματιών.

Κυρίες και κύριοι συνάδελφοι, η Κυβέρνηση Μητσοτάκη συνεχίζει το νομοθετικό της έργο, οχυρώνοντας το δικαίωμα του κάθε ανθρώπου στην ελεύθερη πρόσβαση στο διαδίκτυο, προστατεύοντας από παραπλανητικά και επικίνδυνα σχέδια που εκπέμπονται από τυφλωμένους οπαδούς διαφόρων προελεύσεων. Η στόχευση είναι κυρίως σε μικρές ηλικιακές ομάδες εύκολες προς προσηλυτισμό, με απώτερο σκοπό τη δημιουργία στρατών απρόσωπων θυμάτων, ικανών να σκοτώσουν.

Κυρίες και κύριοι συνάδελφοι, η τρομοκρατία χρησιμοποιώντας τους παρόχους και την ψηφιακή τεχνολογία αποτελεί το μεγαλύτερο κίνδυνο της εποχής μας. Το σχέδιο νόμου προωθεί μέτρα και ορίζει κανόνες που ακολουθώντας τους, σε συνεργασία με την Ευρωπαϊκή Ένωση, θα βοηθήσει στην αποτροπή τρομοκρατικών πράξεων σώζοντας ανθρώπινες ζωές. Όλοι μας πρέπει να το στηρίξουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Σπάνια.

Τον λόγο έχει τώρα η Πρόεδρος της Κοινοβουλευτικής Ομάδας της Πλεύσης Ελευθερίας, η κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Γεια σας, παιδιά. Τουλάχιστον έχουμε τα παιδιά που μας επισκέπτονται και αλλάζει λιγάκι η συνθήκη της άδειας Αίθουσας.

Νομίζω ότι προσήκει να ξεκινήσω την τοποθέτησή μου, λέγοντας ότι η ιστορική επέτειος των πενήντα ετών από την εξέγερση του Πολυτεχνείου δεν είναι ένα γεγονός αμελητέο, δεν είναι κάτι τρέχον, αλλά αποτελεί μια εμβληματική ιστορική παρακαταθήκη δημοκρατικών αγώνων της ελληνικής κοινωνίας, του λαού μας και πρώτα απ’ όλα των νέων, των φοιτητών, των εργαζομένων, αυτών που αποτέλεσαν ιστορικά την ψυχή και την πηγή των πιο ζωντανών διεκδικήσεων, αυτών που αρνήθηκαν να σκύψουν το κεφάλι στις επιταγές και στις διαταγές της πειθαρχίας, της συμμόρφωσης και της υποταγής, αυτών που επέμειναν να διεκδικούν ψωμί, παιδεία, ελευθερία, αξιοπρέπεια, αξιοβίωτη ζωή, πραγματική δημοκρατία. Αυτούς τους ανθρώπους οφείλουμε να τιμούμε με το παράδειγμά μας, με τη δράση μας, με την παρουσία μας, με τους αγώνες μας, με τη διεκδίκηση πραγματικής δημοκρατίας και όχι με διεκπεραιωτικές επετειακές δηλώσεις βγαλμένες μέσα από τη ναφθαλίνη και όχι με την ενόχληση που καταγράφεται όλη αυτή την εβδομάδα στα κυβερνητικά έδρανα, στη Διεύθυνση των Κοινοβουλευτικών Επιτροπών και στο Προεδρείο της Βουλής και μόνον με την αναφορά της επετείου του Πολυτεχνείου.

Γνωρίζετε πολύ καλά, κύριοι, Υπουργέ και Υφυπουργέ Δικαιοσύνης, ότι από την αρχή της εβδομάδας η Πλεύση Ελευθερίας έχει θέσει το ζήτημα ότι πρόκειται για μία πάρα πολύ σημαντική εβδομάδα μιας πάρα πολύ σημαντικής επετείου. Και γνωρίζετε, επίσης, πολύ καλά ότι από την Τρίτη έχουμε ενημερώσει πως καταθέτουμε ψήφισμα στη Βουλή, προκειμένου να υιοθετηθεί αύριο, ώστε η 17η Νοέμβρη, η επέτειος της εξέγερσης του Πολυτεχνείου, να κηρυχθεί επίσημη αργία του κράτους, για να τιμηθούν πραγματικά και αληθινά και όχι προσχηματικά, διεκπεραιωτικά και ενοχλημένα οι αγώνες εκείνων που έδωσαν τη ζωή τους, την υγεία τους, την ελευθερία τους, αγωνιζόμενοι πραγματικά κατά της χούντας.

(Χειροκροτήματα από την πτέρυγα της Πλεύσης Ελευθερίας)

Κύριε Υπουργέ, επειδή πληροφορήθηκα ότι κάνατε κάποιες αναφορές εντελώς άστοχες αμέσως προηγουμένως, θα μου επιτρέψετε να σας πω ότι ως κόρη δύο ανθρώπων που συνελήφθησαν, βασανίστηκαν και φυλακίστηκαν -όπως γνωρίζετε, ο πατέρας μου υπήρξε επί τέσσερα χρόνια πολιτικός κρατούμενος επί χούντας και η μητέρα μου, επίσης, συνελήφθη, κρατήθηκε, βασανίστηκε και δεν έσκυψε ούτε λύγισε- κι έχοντας, λοιπόν, αυτά τα παραδείγματα στην οικογένειά μου που αποτελούν και ιστορική παρακαταθήκη όχι δική μου, αλλά της ελληνικής κοινωνίας, δεν δέχομαι αυτά που είπατε προηγουμένως, ότι δηλαδή είναι τεχνάσματα πολιτικάντικα το να σας λέμε ότι ήταν απολύτως άστοχο πολιτικά να επισπεύσετε τη συζήτηση ενός τέτοιου νομοσχεδίου, για να συζητηθεί ειδικά την παραμονή της επετείου του Πολυτεχνείου.

Θα μου επιτρέψετε να σας πω ότι έχουμε δει και έχουμε ζήσει τις μεθοδεύσεις των καθεστώτων διαχρονικά, ώστε να μπορούμε να τις αναγνωρίζουμε. Και θα μου επιτρέψετε, επίσης, να σας πω πως με δεδομένο ότι τα απολυταρχικά καθεστώτα, αλλά και οι κατακτητές, οι δυνάμεις κατοχής ιστορικά το πρώτο το οποίο επιχείρησαν να ελέγξουν, το πρώτο το οποίο θέλησαν να κατασιγάσουν ήταν ο ελεύθερος λόγος και η ελεύθερη ενημέρωση -εξ ου και μία από τις πράξεις αντίστασης του Πολυτεχνείου ήταν ο ραδιοφωνικός τους σταθμός, εξ ου και μία από τις προειδοποιήσεις της ελληνικής ραδιοφωνίας, όταν έμπαιναν τα στρατεύματα των ναζί στην Αθήνα ήταν ότι αυτό που θα ακούτε από εδώ και πέρα δεν θα είναι η φωνή σας, δεν θα είναι η γνήσια ενημέρωση- είναι ακραία προσβλητικό για την αυριανή επέτειο, για την επέτειο αυτών των ημερών, να φέρνετε κατεπειγόντως ένα νομοσχέδιο ξεκάθαρης περιστολής της ελευθερίας του λόγου, της σκέψης και της έκφρασης, ξεκάθαρης επίθεσης στις ανθρώπινες ελευθερίες και στα ανθρώπινα δικαιώματα και ξεκάθαρης απόπειρας -ναι!- τρομοκράτησης κάθε σκεπτόμενου ανθρώπου ή συλλογικότητας που θέλει αυτή τη στιγμή, αυτή την περίοδο να εκφραστεί ανοικτά εναντίον των εγκλημάτων πολέμου, εγκλημάτων κατά της ανθρωπότητας και γενοκτονίας που διαπράττει το κράτος του Ισραήλ σε βάρος ανθρώπινων ζωών, σε βάρος αμάχων, σε βάρος πολιτικών στόχων, σε βάρος υγειονομικών εγκαταστάσεων και νοσοκομείων, σε βάρος -και αυτό είναι το πιο ανατριχιαστικό- παιδιών και μάλιστα νεογνών.

Αυτές τις μέρες που συζητάμε το νομοσχέδιο αυτό πεθαίνουν το ένα μετά το άλλο νεογνά, κυρίες και κύριοι, σε νοσοκομεία όπου έχει διακοπεί η παροχή ρεύματος και θέρμανσης, σε συνθήκες όπου οι γιατροί με αυτοσχέδιες χειροποίητες θερμοκοιτίδες περιβάλλοντάς τα με αλουμινόχαρτο και με κουβέρτες προσπαθούν εις μάτην να τα κρατήσουν στη ζωή και εσείς λέτε ότι δεν δικαιούνται να ζουν. Διότι όταν λέτε ανθρωπιστικές παύσεις και όχι ειρήνη, όχι εκεχειρία, όχι κατάπαυση πυρός και ειρηνευτική διαδικασία, αλλά παύση -να σας σκοτώνουμε και να παίρνετε μια ανάσα και μετά να σας ξανασκοτώνουμε-, εσείς λέτε, και η Κυβέρνησή σας λέει, και ο Πρωθυπουργός σας, ο Κυριάκος Μητσοτάκης λέει ότι αυτά τα παιδιά δεν έχουν δικαίωμα στη ζωή.

Αυτό το νομοσχέδιο, λοιπόν, φέρνετε, κύριε Υπουργέ, που ήρθατε σήμερα στη Βουλή. Δεν ήσασταν σε όλες τις διαδικασίες της επιτροπής, γιατί κι εσείς δεν προλάβατε. Είχατε άλλα να κάνετε. Εσείς δεν προλαβαίνετε, ο Πρωθυπουργός δεν προλαβαίνει, οι Βουλευτές δεν προλαβαίνουν, άδεια τα έδρανα, ένας, δύο, τρεις, τέσσερις, πέντε Βουλευτές της Νέας Δημοκρατίας και η Βουλή νομοθετεί. Αυτή είναι η ποιότητα της δημοκρατίας για την οποία μιλήσατε αμέσως προηγουμένως, ότι έχουμε την καλύτερη ποιότητα δημοκρατίας; Έχουμε κατακτημένες εγγυήσεις και ελευθερίες πάρα πολύ σημαντικές με το αίμα, τους αγώνες και τη θυσία πάρα πολλών ανθρώπων που αντιστάθηκαν, ναι, που συγκρούστηκαν, ναι, που ύψωσαν το ανάστημά τους, ναι και είπαν «όχι» στη δικτατορία. Και αυτή τη δημοκρατία την κακοποιείτε, όπως κακοποιείτε και τη θεσμοθετημένη κοινοβουλευτική λειτουργία. Υπάρχει ένα Σύνταγμα που το κακοποιείτε συστηματικά. Και το ότι το κάνετε αυτό ακόμη και αυτές τις μέρες δείχνει τελικά πόσο αποφασισμένη είναι η Κυβέρνηση αυτή να περιφρονήσει κάθε κανόνα της κοινοβουλευτικής λειτουργίας, κάθε κανόνα της δημοκρατίας.

Ο κύριος Πρόεδρος της Βουλής, ο κ. Τασούλας –το λέω ως η μόνη γυναίκα πολιτική Αρχηγός και είχαμε σήμερα την τιμή και η Κοινοβουλευτική Εκπρόσωπός μας, η κ. Καραγεωργοπούλου, να είναι γυναίκα και η αγορήτριά μας, η κ. Κεφαλά- αποφάσισε σήμερα ότι ούτε η επέτειος, η διεθνής ημέρα κατά της κακοποίησης των γυναικών και της έμφυλης βίας είναι πολύ σημαντική για να τιμηθεί την παραμονή, την επόμενη δηλαδή Παρασκευή. Είναι πιο σημαντικό να φέρετε άρον-άρον την αίτηση για προανακριτική επιτροπή για τα Τέμπη που ο κ. Βορίδης –άλλος εκπρόσωπος των δημοκρατικών δυνάμεων- έσπευσε να πει ότι θα την καταψηφίσετε. Είναι πιο σημαντικό να φέρετε αυτό άρον-άρον ημέρα Παρασκευή, παρά να τιμηθεί η ημέρα κατά της κακοποίησης των γυναικών και κατά της έμφυλης βίας και έτσι την επετειακή αναφορά για την κακοποίηση των γυναικών και την έμφυλη βία θα την κάνει τη Δευτέρα μετά την 25η Νοεμβρίου. Θα το κάνετε στις 27 Νοεμβρίου. Δεν πειράζει.

Είναι και η δική σας θέση ότι δεν πειράζει; Διότι περιμένω από την έναρξη, από τις προγραμματικές δηλώσεις και σας ρώτησα ξανά τον Σεπτέμβριο επ’ αφορμή άλλου νομοσχεδίου και μου είπατε: «Επεξεργαζόμαστε διατάξεις». Θα φέρετε την ποινικοποίηση της γυναικοκτονίας; Θα φέρετε διατάξεις…

(Θόρυβος - διαμαρτυρίες από την πτέρυγα της Νέας Δημοκρατίας)

Αντιδρούν οι Βουλευτές της Νέας Δημοκρατίας και δυσανασχετούν.

**ΕΛΕΥΘΕΡΙΟΣ ΚΤΙΣΤΑΚΗΣ:** Είστε νομικός και ξέρετε καλύτερα από εμένα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι κρίμα! Τι κρίμα να σπεύδετε! Νομίζω ότι οι κυρίες από το κόμμα σας θα σας πουν ότι είναι καλύτερα να κρατηθείτε.

**ΕΛΕΥΘΕΡΙΟΣ ΚΤΙΣΤΑΚΗΣ:** Είστε νομικός και ξέρετε καλύτερα…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καλύτερα να κρατηθείτε, θα σας πουν.

**ΕΛΕΥΘΕΡΙΟΣ ΚΤΙΣΤΑΚΗΣ:** Ε, αυτή είναι η απάντησή μου. Είστε νομικός και ξέρετε καλύτερα από εμένα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα φέρετε, κύριε Υπουργέ, διατάξεις για την ποινικοποίηση της γυναικοκτονίας, για τον ορισμό του αδικήματος ως ξεχωριστού αδικήματος; Θα φέρετε διατάξεις που να διατρανώνουν την πραγματική βούληση της Κυβέρνησης να καταπολεμηθεί η έμφυλη βία; Θα φέρετε νομοθετικές πρωτοβουλίες;

Μπορείτε να μου απαντήσετε σήμερα ή μπορείτε να μου απαντήσετε την επόμενη εβδομάδα, γιατί θα σας καταθέσω επίκαιρη ερώτηση. Σας το λέω από τώρα για να είστε προετοιμασμένος, μιας και ο Πρωθυπουργός μάς προετοίμασε, επίσης, ότι ούτε την άλλη Παρασκευή θα έρθει να απαντήσει στον κοινοβουλευτικό έλεγχο. Είχε πει ότι θα ξεκινούσε στις 29 Σεπτεμβρίου. Έχουμε φτάσει τέλη Νοεμβρίου και ούτε τον Νοέμβριο θα απαντήσει στην «Ώρα του Πρωθυπουργού» και ας καταθέτουμε ερωτήσεις ξανά και ξανά.

Είναι στ’ αλήθεια, κύριε Υπουργέ –καταλαβαίνω ότι δεν είστε κομματικό στέλεχος της Νέας Δημοκρατίας, μπορεί και να είστε πλέον, δεν το γνωρίζω και με συγχωρείτε, δεν θέλω να πω κάτι ανακριβές- παρ’ όλα αυτά, όμως, αυτή τη στιγμή για πολλοστή φορά επί διακυβέρνησης Μητσοτάκη, όπως έγινε και επί διακυβέρνησης Τσίπρα, βεβαίως, προηγουμένως και επί διακυβέρνησης Σαμαρά και επί διακυβέρνησης Καραμανλή και ούτω καθεξής, άλλος ένας άνθρωπος και μάλιστα άλλος ένας νέος άνθρωπος έχασε τη ζωή του, δεκαεπτά χρονών παιδί, από πυρά αστυνομικού. Λίγες ημέρες πριν, με πραξικοπηματικό τρόπο είχε αναβληθεί από το δικαστήριο η δίκη για τη δολοφονία του Αλέξανδρου Γρηγορόπουλου, η αίτηση αναίρεσης που κάνει η Εισαγγελία του Αρείου Πάγου για τη χορήγηση για δεύτερη φορά ελαφρυντικού στον Κορκονέα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Προέδρου της Πλεύσης Ελευθερίας)

Και εγώ είπα ότι οι μηχανισμοί που έχουν κινητοποιηθεί σε αυτή την υπόθεση είναι μηχανισμοί εξουθενωτικοί, είναι μηχανισμοί οι οποίοι τροφοδοτούν την ανακύκλωση της αστυνομικής βίας. Και είναι κρίμα που σε αυτό το νομοσχέδιο που αφορά την τρομοκρατία μίλησαν τόσοι Βουλευτές της Νέας Δημοκρατίας που έχουν υπάρξει εισαγγελείς και αστυνομικοί και δικαστές –μίλησε ο κ. Αθανασίου, μίλησε ο κ. Δημοσχάκης, μίλησε ο κ. Κυριαζίδης- και δεν είχαν λέξη να πουν για τη δολοφονική αστυνομική βία.

Εσείς ελπίζω να μην ακολουθήσετε αυτό το παράδειγμα και να μας πείτε μια λέξη.

Έρχομαι στο νομοσχέδιο τώρα αυτό. Σας εκθέσαμε τι κάνατε σε όλες τις συνεδριάσεις της επιτροπής. Δεν ήσασταν εσείς παρών. Ήταν ο κ. Μπούγας, ο Υφυπουργός, ο οποίος είπε εκ μέρους σας ότι τα κάνετε πάρα πολύ καλά και σέβεστε τις διαδικασίες. Ακούστε, λοιπόν, τι κάνατε. Την Τετάρτη το βράδυ το προηγούμενο –δεν θυμάμαι αν έφτασε μεσάνυχτα, όπου συνήθως γίνεται ή αν τα ξεπέρασε τα μεσάνυχτα- στείλατε αυτό το νομοσχέδιο που αποτελεί εφαρμογή διατάξεων κανονισμού ο οποίος ανάγεται στις 29 Απριλίου του 2021. Έχουν περάσει, δηλαδή, δυόμισι χρόνια από τον κανονισμό. Εσείς το φέρατε Τετάρτη βράδυ πριν από επτάμισι ημέρες και σήμερα ψηφίζεται στην Ολομέλεια. Συντμήσατε τη διαδικασία πρόσκλησης στην επιτροπή, τη διαδικασία πρόσκλησης και ακρόασης των φορέων, τη διαδικασία δεύτερης ανάγνωσης που πρέπει να είναι επτά ημέρες από την κατ’ άρθρον συζήτηση –εσείς το κάνατε μισή ημέρα- και τη διαδικασία συζήτησης στην Ολομέλεια.

Αυτό είναι στ’ αλήθεια η καλύτερη ποιότητα δημοκρατίας που μας λέτε; Οι φορείς δεν μπόρεσαν να τοποθετηθούν και έστειλαν επιστολές, τις οποίες θα τις καταθέσω μία προς μία στα Πρακτικά:

Πρώτη είναι αυτή της ολομέλειας των προέδρων των δικηγορικών συλλόγων, γιατί οι δικηγόροι ήταν οι πρώτοι οι οποίοι στοχοποιήθηκαν από τη μνημονιακή νομοθεσία των δικών σας πάλι κυβερνήσεων. Ήταν οι πρώτοι στους οποίους επιβλήθηκε το πρώτο χαράτσι, μαζί με τους εντολείς τους, τους πολίτες, το 24% της φορολογίας και είναι εκείνοι που και πάλι στοχοποιούνται από την Κυβέρνησή σας. Και την ώρα που αντιδρούν οι δικηγόροι και διεκδικούν και κάνουν αποχή –γιατί, ναι, ο δικηγόρος υπερασπιστής είναι επικίνδυνο στοιχείο, μπορεί να είναι και τρομοκρατικό στοιχείο, σίγουρα είναι δυσάρεστο στοιχείο για τα καθεστώτα και σίγουρα οι δικηγόροι εκείνοι που υπερασπίστηκαν τους πολιτικούς κρατούμενους και τους αγωνιστές του αντιδικτατορικού αγώνα ήταν πάρα πολύ δυσάρεστα στοιχεία- δεν είχαν τον χρόνο να τοποθετηθούν για το νομοσχέδιο. Λένε: «Ο χρόνος για την επεξεργασία του νομοσχεδίου μέσα από τα θεσμικά μας όργανα και η διαμόρφωση της θέσης της ολομέλειας των δικηγορικών συλλόγων δεν υπήρχε, γιατί η πρόσκληση για ακρόαση μας γνωστοποιήθηκε με μεγάλη καθυστέρηση».

Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Εθνική Επιτροπή Δικαιωμάτων του Ανθρώπου, το θεσμικό όργανο του κράτους για την παρακολούθηση του σεβασμού των ανθρωπίνων δικαιωμάτων, επίσης σας λέει: «Θα θέλαμε να σας ευχαριστήσουμε για την πρόσκληση και να επισημάνουμε ότι λόγω του περιορισμένου χρόνου αντίδρασης δεν υπήρχε η δυνατότητα συζήτησης και επεξεργασίας από την ολομέλεια της Εθνικής Επιτροπής Δικαιωμάτων του Ανθρώπου του εν λόγω σχεδίου νόμου, το οποίο περιέχει πέραν της ενσωμάτωσης του κανονισμού και λοιπές μη σχετικές διατάξεις».

Σας λέει και ότι κάνετε κακή νομοθέτηση, καθώς λέει: «Με την ευκαιρία αυτή και διά της επιτροπής, η Εθνική Επιτροπή Δικαιωμάτων του Ανθρώπου επανέρχεται στην υποχρέωση της πολιτείας να στέλνει έγκαιρα τα νομοθετήματα σε αυτήν, προ της κατάθεσης στη Βουλή και σε χρόνο που να καθιστά εφικτή την επεξεργασία τους, για τη διατύπωση της γνώμης της.

Η Πρόεδρος κ. Γαβουνέλη».

Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Αρχή Προστασίας Δεδομένων Προσωπικού Χαρακτήρα διά του κ. Μενουδάκου επίσης σας λέει: «Επισημαίνουμε ότι το εν λόγω σχέδιο νόμου δεν είχε υποβληθεί στην αρχή, ώστε να είναι σε θέση να εξετάσει πληρέστερα τις εισαγόμενες ρυθμίσεις και να γνωμοδοτήσει αναλυτικά».

Παρακάτω λέει: «Για παράδειγμα, προβλέπεται η σύσταση και λειτουργία μητρώων παρόχων φιλοξενίας και αντιπροσώπων τους, στα οποία ενδέχεται να περιλαμβάνονται και δεδομένα φυσικών προσώπων και τα οποία, εκ πρώτης όψεως, φαίνεται να πληρούν την αρχή της ελαχιστοποίησης των δεδομένων».

Ό,τι μπόρεσε να δει ο πρόεδρος και μόνο της αρχής σας λέει εκ πρώτης όψεως, αλλά δεν υποβάλατε το νομοσχέδιο.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

H Ένωση Συντακτών Ημερήσιου Τύπου, η ΕΣΗΕΑ, μετά την επεξεργασία από την επιτροπή, χθες, στέλνει: «Η ΕΣΗΕΑ αντιλαμβάνεται τη σημασία και την αναγκαιότητα της πρόληψης της διάδοσης τρομοκρατικού περιεχομένου στο διαδίκτυο, αλλά δεν αποτελεί ταυτόχρονα τον βαρύνοντα θεσμικό της ρόλο για την προάσπιση της ελευθεροτυπίας και της εν γένει ελευθερίας της έκφρασης. Ιδιαίτερα ως προς το ενημερωτικό περιεχόμενο θεωρούμε ότι η κρίση των αρμοδίων θεσμικών οργάνων δεν θα πρέπει να αφήνει την παραμικρή υπόνοια περιορισμού της ελευθερίας του λόγου».

Κατά συνέπεια οι διατάξεις τού υπ’ όψιν νομοσχεδίου θα κριθούν στην πράξη, αφού δεν έχετε λάβει τις πρόνοιες. Αν από την πρακτική εφαρμογή των διατάξεων τού υπό ψήφιση νομοσχεδίου ανακύψουν ζητήματα τροποποιήσεων ή βελτιώσεών του, θα τα υποδείξουμε και θα τα αναδείξουμε. Στο πόδι, στο ποδάρι η νομοθέτηση. Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όλοι οι θεσμικοί φορείς σάς λένε ότι δεν τους δώσατε χρόνο και εσείς επιχαίρετε ότι εφαρμόζουμε την καλύτερη ποιότητα δημοκρατίας.

Ο πρόεδρος της Ένωσης Διοικητικών Δικαστών επίσης σας έψεξε, λέγοντάς σας ότι αλλάζετε τον οργανισμό δικαστηρίων που εσείς ψηφίσατε πριν από δύο χρόνια –εννοώ η Κυβέρνηση της Νέας Δημοκρατίας- και τώρα χρήζει αλλαγών και άλλες διατάξεις δεν είναι ικανοποιητικές.

Βεβαίως και η εκπρόσωπος της Διεθνούς Αμνηστίας είπε: «Θα παραστώ για να παρακολουθήσω, αλλά εμείς έχουμε διαδικασίες επεξεργασίας των νομοσχεδίων, δεν μπορούμε να τοποθετηθούμε ανεύθυνα», όπως δηλαδή ζητάτε εσείς από τους Βουλευτές να τοποθετούνται και κάποιοι αποδέχονται να το κάνουν. Δεν μπορούμε για τέτοιο περιεχόμενο να τοποθετηθούμε με τόση ανευθυνότητα και βιασύνη.

Κύριε Υπουργέ, επειδή είναι πάρα πολύ αντιληπτό ότι δεν είναι δική σας η πρωτοβουλία να έλθει το νομοσχέδιο έτσι, είναι ο σχεδιασμός της Κυβέρνησης που θέλει με δικές της σκοπιμότητες να φέρνει τα νομοσχέδια την ώρα που την εξυπηρετεί.

Σας είπε η αγορήτρια του Κομμουνιστικού Κόμματος ότι υπάρχουν ήδη κρούσματα ακραίας λογοκρισίας σε αντιπολεμικές αναρτήσεις και σε αναρτήσεις μελών της νεολαίας. Καλά κατάλαβα, κυρία Κομνηνάκα;

**ΜΑΡΙΑ ΚΟΜΝΗΝΑΚΑ:** Του «ΟΔΗΓΗΤΗ».

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Του «ΟΔΗΓΗΤΗ». Υπάρχουν κρούσματα λογοκρισίας.

Για να συνοψίσουμε τι κάνει το νομοσχέδιο αυτό, τίθεται το ζήτημα ότι αυτό το νομοσχέδιο νομιμοποιεί έναν εισαγγελέα χωρίς δικαστική εγγύηση, με απλή αίτηση αλλοδαπής αρχής όποιου κράτους-μέλους να εκδίδει διαταγή κατάργησης περιεχομένου, «κατεβάσματος» δηλαδή περιεχομένου και ιστοσελίδας και αυτή τη διαταγή πρέπει σε μία ώρα να την εφαρμόζει η Εθνική Επιτροπή Τηλεπικοινωνιών και Ταχυδρομείων. Όχι οργουελικό σχέδιο, εφιαλτικό. Τι καφκικό να πούμε, κύριε Καζαμία και τι οργουελικό! Μιλάμε για εφιαλτικό μητσοτακικό. Σε μία ώρα!

Σας είπε ακόμα και η Εθνική Επιτροπή Τηλεπικοινωνιών και Ταχυδρομείων, που είναι της επιλογής σας πρόσωπα, ότι είναι ανεφάρμοστα αυτά και τι τους λέτε εσείς με το νομοσχέδιο; Όποιος δεν τα εφαρμόζει, διαπράττει το ποινικό αδίκημα της απείθειας και τιμωρείται με διατάξεις, οι οποίες επ’ ουδενί δεν αντέχουν στον έλεγχο των βασικών αρχών του ποινικού δικαίου -που ναι, το ξέρω καλά, κύριε που αντιδράσατε για τη γυναικοκτονία- και επιβάλλουν ο νόμος να είναι γραπτός, να είναι σαφής και να είναι συγκεκριμένος. Είναι συγκεκριμένη η ποινική διάταξη του άρθρου 12, ας πούμε, η οποία λέει τι; Ακούστε, κύριε Ξανθόπουλε, γιατί μπορεί να διωχθείτε.

**ΘΕΟΦΙΛΟΣ ΞΑΝΘΟΠΟΥΛΟΣ:** Την έχω διαβάσει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** «Με ποινή φυλάκισης έως τρία έτη και χρηματική ποινή 180 ευρώ –όχι ευρώ, 180 έως 360 ημερήσιες μονάδες, παρακαλώ- τιμωρείται α) η παράβαση της υποχρέωσης αφαίρεσης ή απενεργοποίησης της πρόσβασης σε τρομοκρατικό περιεχόμενο σε όλα τα κράτη-μέλη το αργότερο εντός μίας ώρας από την παραλαβή της εντολής αφαίρεσης που προβλέπεται στην παράγραφο 3 του άρθρου 3 του κανονισμού ΕΕ 2021/784 με την επιφύλαξη των παραγράφων 7 και 8 του άρθρου 3 του κανονισμού ΕΕ 2021/84, η παράβαση της υποχρέωσης άμεσης ενημέρωσης για τρομοκρατικό περιεχόμενο που συνεπάγεται επικείμενη απειλή για τη ζωή, σύμφωνα με την παράγραφο 5 του άρθρου 14 του κανονισμού ΕΕ 2021». Σαφέστατες οι διατάξεις. Μιλάμε ότι τις καταλαβαίνει ο καθένας. «Το ύψος της κάθε ημερήσιας μονάδας δεν μπορεί να είναι κατώτερο από 200 ευρώ ούτε ανώτερο από 1.000 ευρώ». Πολύ σαφής και η ποινή.

«Οι παραπάνω διατάξεις εφαρμόζονται σύμφωνα με τα προβλεπόμενα στο άρθρο 16 του κανονισμού ΕΕ 2021/784. Η ποινική δίωξη για την πράξη της περίπτωσης α της παραγράφου 1 ασκείται μετά από αίτηση της εθνικής αρχής άλλου κράτους-μέλους, η οποία εξέδωσε την εντολή αφαίρεσης ή των εθνικών αρχών του άρθρου 6».

Ουδείς κατάλαβε τίποτα, ούτε κι εσείς -αυτή είναι η πραγματικότητα- αλλά με αυτήν εδώ τη διάταξη μπορεί να συλληφθεί ποιος; Το λέτε στο επόμενο άρθρο. «Εκτός από τους φυσικούς αυτουργούς στα νομικά πρόσωπα, ιστοσελίδες» -οι απανταχού λειτουργούσες ιστοσελίδες να ακούν- «στα νομικά πρόσωπα και τις πάσης φύσεως νομικές οντότητες θεωρούνται ως αυτουργοί, τεκμήριο ενοχής ή συμμέτοχοι των πράξεων του άρθρου 12, εφόσον με οποιαδήποτε πράξη ή παράλειψη συντέλεσαν στην τέλεσή τους τα πρόσωπα που είναι εντεταλμένα είτε άμεσα από τον νόμο είτε από ιδιωτική βούληση είτε με δικαστική απόφαση είτε από οποιαδήποτε αιτία στη διοίκηση ή διαχείριση ή εκπροσώπηση αυτών, όπως πρόεδροι διοικητικών συμβουλίων, διευθύνοντες, εντεταλμένοι ή συμπράττοντες σύμβουλοι, διοικητές, γενικοί διευθυντές, διευθυντές, ομόρρυθμοι εταίροι, διαχειριστές, πρόεδροι, γραμματείς, ταμίες συνεταιρισμών και ενώσεων συνεταιρισμών, εκπρόσωποι κοινοπραξιών, κοινωνιών, αστικών συμμετοχικών ή αφανών εταιρειών, διευθυντές, αντιπρόσωποι και εκπρόσωποι αυτών κ.λπ.».

**ΠΡΟΕΔΡΕΥΩΝ (Γεώργιος Λαμπρούλης):** Κυρία Πρόεδρε, σας παρακαλώ. Φτάσαμε στα τριάντα λεπτά, στον διπλάσιο χρόνο. Σας παρακαλώ τώρα. Περιμένουν και οι Βουλευτές στωικά τόση ώρα να μιλήσουν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Λαμπρούλη, μην ανησυχείτε. Θα μαζέψουμε τον χρόνο. Νομίζω ότι μιλάω για πράγματα που μας αφορούν όλους. Εγώ θα ολοκληρώσω. Παρακαλώ να με διευκολύνετε για να ολοκληρώσω την τοποθέτησή μου.

Με αυτές, λοιπόν, τις διατάξεις ουσιαστικά δημιουργείτε ένα εργαλείο λογοκρισίας και τρομοκράτησης όποιου εκφράζεται με διαφορετικό, μη αρεστό τρόπο.

Φέρνετε διατάξεις για το απόρρητο των επικοινωνιών, ενώ έχει προηγηθεί το σκάνδαλο παρέμβασης της Κυβέρνησής σας στη σύνθεση της ΑΔΑΕ και μπλοκαρίσματος της έκδοσης πορίσματος Παρασκευή με ΦΕΚ το οποίο εκδόθηκε μεσάνυχτα της Πέμπτης. Φέρνετε διατάξεις για το Ανώτατο Ειδικό Δικαστήριο που γνωρίζετε ότι θα επιληφθεί των ενστάσεων για τις εκλογές. Δεν είναι ο τρόπος που ενδείκνυται για να το κάνετε αυτό.

Συνολικά θα σας έλεγα, για να κλείσω την τοποθέτησή μου, ότι είναι όχι τυχαίο, όχι ατυχές, αλλά είναι πραγματικό δυστύχημα να φέρνετε αυτό το νομοσχέδιο σήμερα, μια μέρα που θα έπρεπε η Βουλή με τη δράση και την πράξη της να τιμά την ελευθερία του λόγου, την ελευθερία της έκφρασης, την ασφάλεια όλων και την ασφάλεια ιδίως εκείνων που δεν συμφωνούν μαζί σας και με τις πολιτικές σας, ότι μπορούν ελεύθεροι να διατρανώνουν τις απόψεις τους και την αντίθεσή τους.

Αυτά τα είπαν και τα κατοχύρωσαν άνθρωποι πριν από αιώνες. Το γεγονός ότι πρέπει σήμερα να τα θυμηθούμε ξανά και να τα υπενθυμίσουμε και όχι να τα αναπολήσουμε ούτε να τα απεμπολήσουμε, όπως θέλετε, είναι κάτι που εμείς δεν θα αποφύγουμε να το θυμίσουμε, όπως δεν θα αποφύγουμε να θυμίσουμε την αυριανή επέτειο.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Ελπίζουμε –και με αυτό θα κλείσω- ότι όλα τα κόμματα, τουλάχιστον της Αντιπολίτευσης, θα υποστηρίξουν το ψήφισμά μας και επιτέλους η Ελληνική Δημοκρατία θα αναγνωρίσει ως επίσημη επέτειό της και επίσημη αργία αυτή τη δημοκρατική ημέρα μνήμης.

Ευχαριστώ.

(Ζωηρά και παρατεταμένα χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κωνσταντοπούλου, την Πρόεδρο της Πλεύσης Ελευθερίας.

Πριν καλέσω στο Βήμα την κ. Σεβαστή Βολουδάκη, Βουλευτή της Νέας Δημοκρατίας, έχει ζητήσει τον λόγο ο Υπουργός Δικαιοσύνης, ο κ. Φλωρίδης, για μια σύντομη παρέμβαση.

Κύριε Υπουργέ, έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε, για τα θέματα του νομοσχεδίου έγινε, νομίζω, αναλυτική συζήτηση στις επιτροπές και απάντησε επαρκώς ο Υφυπουργός. Απαντήσαμε σήμερα και με τις νομοτεχνικές βελτιώσεις που κάναμε και θα μιλήσει αναλυτικά ο Υφυπουργός. Εγώ ένα πολιτικό σχόλιο θέλω να κάνω.

Επειδή είπατε πολλά για τα όσα συμβαίνουν στην Παλαιστίνη, σήμερα στην Παλαιστίνη είναι ο Έλληνας Υπουργός Εξωτερικών, ο κ. Γεραπετρίτης. Είναι στην Παλαιστίνη και συναντήθηκε -τελείωσε πριν από λίγο η συνάντησή του- με τον Πρωθυπουργό της Παλαιστίνης και τον Υπουργό Εξωτερικών.

Ξέρετε γιατί είναι ο κ. Γεραπετρίτης στην Παλαιστίνη και όχι κανένας άλλος; Γιατί την Ελλάδα όλα τα μέρη την εμπιστεύονται, επειδή ακριβώς επί πάρα πολλές δεκαετίες ασκεί μια πολιτική, η οποία γίνεται αποδεκτή από αυτές τις χώρες.

Σήμερα, λοιπόν, είναι η Ελλάδα που καλείται εκεί, για να βοηθήσει στη δημιουργία των ανθρωπιστικών διαδρόμων. Η Ελλάδα, η οποία εκπροσωπείται από αυτή την Κυβέρνηση. Όμως, και αυτή η Κυβέρνηση «πατάει» πάνω σε πολιτικές προηγουμένων κυβερνήσεων, διότι αυτό είναι εθνική πολιτική. Δεν είναι τυχαίο ότι η Ελλάδα αναγνωρίζεται από όλους ως μια χώρα, την οποία μπορούν να εμπιστευθούν στην πιο κρίσιμη στιγμή, πάνω στην πιο σκληρή στιγμή του πολέμου που διεξάγεται εκεί.

Άρα, λοιπόν, ας μην το αγνοούμε αυτό και μην περιφρονούμε τη χώρα μας. Μην επιτιθέμεθα στη χώρα μας έτσι, με αυτό τον τρόπο, ότι δήθεν εμείς κάνουμε αυτό ή εκείνο εναντίον του ανθρωπιστικού δικαίου ή οτιδήποτε άλλο. Το γεγονός ότι σήμερα είναι η Ελλάδα εκεί σημαίνει αποδοχή μιας διαχρονικής πολιτικής της Ελλάδας, η οποία την καθιστά αξιόπιστη δύναμη για όλους, η οποία μπορεί να δώσει λύσεις στο μεγάλο πρόβλημα. Αυτό είναι που πρέπει να προστατεύσουμε.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, έχετε τον λόγο για τρία λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υπουργέ, δεν ξέρω γιατί είναι ο κ. Γεραπετρίτης εκεί και δεν είναι ο κ. Μητσοτάκης. Ξέρω, όμως, ότι ο κ. Μητσοτάκης πήγε μόνο στον Νετανιάχου, τον αγκάλιασε την ώρα που ετοιμαζόταν να διαπράξει τα εγκλήματα πολέμου που διέπραξε και διαπράττει και του έδωσε «πράσινο φως», λέγοντάς του: «Ό,τι γίνει, ας γίνει χωρίς να υπάρξει υπερβολικό ανθρωπιστικό κόστος». «Whatever happens, happens without too much of a humanitarian cost». Αυτές ήταν οι λέξεις του.

Ξέρω, λοιπόν, ότι δεν είναι εκεί ο κ. Μητσοτάκης, όπως επίσης ξέρω -και μιας και βλέπω και παιδιά που ήρθαν, να το μάθουν και αυτά- πολύ καλά ότι η χώρα μου είναι η Ελλάδα και όχι η Κυβέρνηση Μητσοτάκη. Δεν έχω πάθει τέτοια σύγχυση να νομίζω ότι η Κυβέρνηση είναι η χώρα μου. Και ούτε όταν επιτίθεμαι στην Κυβέρνηση, επιτίθεμαι στη χώρα μου. Αντιθέτως, η Κυβέρνηση Μητσοτάκη εκθέτει τη χώρα μας, διότι η χώρα μας, η Ελλάδα, διαχρονικά υπερασπίστηκε το ανθρωπιστικό δίκαιο και τους απανταχού αδικημένους και τους αγωνιζόμενους λαούς, και τον παλαιστινιακό λαό που είναι κατεχόμενος λαός, καταδυναστευόμενος λαός και η Κυβέρνηση Μητσοτάκη ψελλίζει ακατανόητες διατυπώσεις περί ανθρωπιστικών παύσεων και περί Διεθνούς Δικαίου, την ώρα που δεν καταδικάζει τα διεθνή εγκλήματα που διαπράττει το κράτος του Ισραήλ σε βάρος αμάχων και σε βάρος νεογνών. Αυτές τις ημέρες και αυτή τη στιγμή που μιλάμε, ασφυκτιούν και πεθαίνουν νεογνά, τα οποία είναι ανυπεράσπιστα, για τα οποία κανείς -ούτε ο πιο διαστροφικός εγκέφαλος- δεν μπορεί να πει ότι έφταιξαν και πληρώνουν. Γιατί και αυτά έχουμε ακούσει από την προπαγάνδα των ημερών, ότι φταίνε και τα παιδιά.

Ξέρω, επίσης, πολύ καλά ότι εάν δεν έφερνε η Πλεύση Ελευθερίας τον Παλαιστίνιο πρέσβη στην Αίθουσα της Ολομέλειας της Βουλής, για να υποχρεώσει όλα τα κόμματα και την Κυβέρνηση να τοποθετηθούν, ούτε και αυτή η τοποθέτηση, η στοιχειώδης, η υποτυπώδης της Κυβέρνησης, δεν θα γινόταν στη Βουλή.

Μακάρι, να ανακρούσει πρύμναν η Κυβέρνηση σε αυτή την πραγματικά ονειδιστική, ντροπιαστική πολιτική! Ο βαθμός της ντροπής έφτασε στο να λέει η κυρία Υφυπουργός Εξωτερικών στην αρμόδια Επιτροπή ότι όλοι έχουν το δικαίωμα στην αυτοάμυνα. Όλοι έχουν το δικαίωμα στην αυτοάμυνα, είπε, και ισραηλινός λαός και ο ελληνικός λαός και ο κυπριακός λαός. Την διέκοψα και της είπα: Ο παλαιστινιακός λαός;

Ξέρετε τι μου απάντησε; Μου απάντησε: «Μη με διακόπτετε».

Ο παλαιστινιακός λαός δεν είναι σαν τους άλλους λαούς, λοιπόν, δεν είναι σαν όλους που έχουν το δικαίωμα, είναι κατώτερου θεού τα παιδιά των Παλαιστινίων.

Κύριε Υπουργέ, επιτρέψτε μου να σας πω ότι είναι σημαντικό φυσικά ότι έχει πάει ο κ. Γεραπετρίτης στην Παλαιστίνη. Σημαντικότερο θα ήταν να πήγαινε ο κ. Μητσοτάκης, αλλά είναι βέβαιο ότι έχει δώσει διαβεβαιώσεις ότι δεν θα το κάνει. Ακόμη πιο σημαντικό είναι να υπάρξει σαφής θέση της Κυβέρνησης υπέρ της ειρήνης και κατά του πολέμου και αυτό περιμένουμε. Ακόμη πιο σημαντικό θα είναι να εργαστεί η Κυβέρνηση σε αυτή την κατεύθυνση και όχι σε άλλες κατευθύνσεις. Ακόμη πιο σημαντικό θα είναι να τιμήσετε ως Κυβέρνηση τις δεσμεύσεις της χώρας, που λένε ότι η γενοκτονία, τα εγκλήματα κατά της ανθρωπότητας, τα εγκλήματα πολέμου είναι διεθνή εγκλήματα που ποινικοποιούνται και τιμωρούνται και να προβείτε και ως Κυβέρνηση κράτους-μέλους του Διεθνούς Ποινικού Δικαστηρίου στην αναφορά που μπορεί να υποβάλει το κράτος μας για τα εγκλήματα τα οποία διαπράττονται.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής, ο κ. Μάντζος, έχει τον λόγο για ένα λεπτό.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ.

Κύριε Υπουργέ, σας ακούσαμε με προσοχή. Αναφερθήκατε στις πρωτοβουλίες του Υπουργού Εξωτερικών. Γνωρίζουμε γιατί είναι ο Υπουργός Εξωτερικών σήμερα εκεί, στη Ραμάλα, στη δυτική όχθη στην Παλαιστίνη. Διότι ο Πρωθυπουργός παρέλειψε να την επισκεφθεί, όταν κατέβηκε στη Μέση Ανατολή και είδε μόνο τον Ισραηλινό Πρωθυπουργό. Δεν ακολούθησε το παράδειγμα άλλων Ευρωπαίων ηγετών, όπως του Γάλλου Προέδρου, που συναντήθηκε και με τις δύο πλευρές στον κρίσιμο χρόνο.

Επίσης, δεν ακολούθησε η Ελλάδα –δυστυχώς!- μια θέση αρχών –προσέξτε, αρχών και όχι εξισορρόπησης- μέσα στη Γενική Συνέλευση του Οργανισμού Ηνωμένων Εθνών με το ψήφισμα για την ανθρωπιστική εκεχειρία.

Για να έρθει, λοιπόν, να διορθώσει αυτή την αρχικώς μονομερή προσέγγιση σε αυτή τη μεγάλη κρίση, την ανθρωπιστική πια κρίση ανυπολόγιστων διαστάσεων και απωλειών στη Μέση Ανατολή, έρχεται ο κύριος Υπουργός να πάρει αυτές τις πρωτοβουλίες αυτές τις ημέρες.

Και σας ακούσαμε, κύριε Υπουργέ, να εξιστορείτε την πάγια και διαχρονική εξωτερική πολιτική της χώρας, που δίνει το δικαίωμα σε αυτή τη χώρα, σε αυτή τη γωνιά του πλανήτη, να παίζει και να προσπαθεί να διαδραματίσει έναν ρόλο εγγυητή του Διεθνούς Δικαίου, του ανθρωπισμού, όπως θα όφειλε να κάνει, και της ειρήνης στην ευρύτερη περιοχή της Ανατολικής Μεσογείου. Σας ακούσαμε με ιδιαίτερη προσοχή και οφείλω να σας πω ότι συμφωνούμε στην εξιστόρηση αυτή που κάνατε, με τη μόνη διαφορά ότι παραλείψετε να πείτε εκείνη τη μαγική λέξη, το ΠΑΣΟΚ, που εγγυήθηκε αυτή την πολύτροπη, εξωστρεφή, σταθερή και αποτελεσματική εξωτερική πολιτική.

Γι’ αυτό, λοιπόν, κύριε Υπουργέ, εσείς που έχετε το προνόμιο και την πολυτέλεια να έχετε από προηγούμενα χρόνια γνώση αυτής ακριβώς της πολιτικής, αυτού ακριβώς του πολιτικού χώρου, να συμβουλεύσετε τον κύριο Πρωθυπουργό και Πρόεδρο του Κόμματος που ανήκετε πλέον, όταν έρχεται σε αυτό εδώ το Βήμα, να μην κάνει απόπειρα να ξαναγράψει την ιστορία, ούτε να προσβάλλει τη συλλογική μνήμη και το αποτύπωμα πολιτικών χώρων, πολιτικών που ακολουθήθηκαν και εγγυήθηκαν διαχρονικά με σφραγίδα του ΠΑΣΟΚ, του Ανδρέα Παπανδρέου, την ειρήνη, την ασφάλεια της πατρίδας μας και την προστασία των εθνικών μας συμφερόντων.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μάντζο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» σαράντα πέντε μαθήτριες και μαθητές και τέσσερις συνοδοί εκπαιδευτικοί από το 4ο Δημοτικό Σχολείο Λευκάδας και το Δημοτικό Σχολείο Σφακιωτών Λευκάδας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει η κ. Βολουδάκη για επτά λεπτά.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ πολύ, κύριε Πρόεδρε.

Εγώ θα τηρήσω τον χρόνο, σεβόμενη την κοινοβουλευτική διαδικασία και τους συναδέλφους, πόσο μάλλον επειδή υπάρχουν και παιδιά εδώ που μας παρακολουθούν και θα πρέπει αυτά να τα γνωρίζουν.

Κυρίες και κύριοι συνάδελφοι, από τη στιγμή που το διαδίκτυο εισήλθε στη ζωή μας και η χρήση του όλο και περισσότερο υποκαθιστά και τον Τύπο και την τηλεόραση, ήταν επόμενο και η διακίνηση ιδεών, απόψεων, απειλών και λοιπών εκδηλώσεων που κατατείνουν στην επιβολή του φόβου, της ανησυχίας και της αναταραχής στις δημοκρατικές κοινωνίες να επιχειρείται μέσω του μέσου αυτού, που, πέραν όλων των άλλων, διαθέτει και τα σημαντικά πλεονεκτήματα της ευκολίας, της ταχύτητας και της αμεσότητας.

Πρέπει να τονίσω ότι η συνεχής και αυξανόμενη παρουσία τρομοκρατικού περιεχομένου στο διαδίκτυο συνιστά έναν τεράστιο κίνδυνο για τους πολίτες και την ασφάλεια της κοινωνίας. Η συστηματική και επίμονη χρήση του διαδικτύου από τους τρομοκράτες διευκολύνει τη διάδοση των μηνυμάτων τους, αποβλέπει στην προσέλκυση θαυμαστών, φίλων και, τελικά, οπαδών μέσω της επανάληψης και της επίκλησης παραπλανητικών και δήθεν ανθρωπιστικών κοινωνικών και ειρηνόφιλων μηνυμάτων και στοχεύει στη στρατολόγηση, κυρίως, νέων ανθρώπων και την ενεργοποίησή τους για τη διεξαγωγή τρομοκρατικών επιθέσεων.

Επιπλέον, με τη διαφήμιση των αποτρόπαιων εγκληματικών ενεργειών τους, οι τρομοκράτες επιδιώκουν την εδραίωση του τρόμου στην καθημερινότητα των δημοκρατικών κοινωνιών και την επιβολή της αίσθησης ότι η δράση τους δεν μπορεί να ανακοπεί, αίσθηση που αν επικρατήσει ευρύτερα ως αντίληψη θα καταστήσει τις ελεύθερες κοινωνίες του κόσμου μας, του δυτικού κόσμου, υποχείρια και ομήρους των διαθέσεων των τρομοκρατών.

Χαρακτηριστικό παράδειγμα τέτοιας πράξης υπήρχε πριν από λίγο καιρό στην περιφέρεια όπου εκλέγομαι, στα Χανιά, όπου ένας Αιγύπτιος ιμάμης κήρυττε σε παράνομο τζαμί στην περιοχή και φέρεται μέσω των social media να δοξάζει τις ενέργειες της δύναμης κρούσης της Χαμάς, να καλεί σε αντίποινα και τζιχάντ τους μουσουλμάνους για την επίθεση του Ισραήλ στη Γάζα και να τους προτρέπει σε πράξεις βίας.

Με αυτά τα δεδομένα η πρόληψη της διάδοσης τρομοκρατικού περιεχομένου στο διαδίκτυο κρίνεται αναγκαίο να ρυθμιστεί και στη χώρα μας αφ’ ενός μεν για να εφαρμοστεί ο κανονισμός 784/2021 στην εθνική έννομη τάξη και αφ’ ετέρου για να διασφαλιστεί η ομαλή λειτουργία της ψηφιακής αγοράς σε μια ανοικτή και δημοκρατική κοινωνία, όπως είναι η ελληνική και να αντιμετωπιστεί η κατάχρηση των υπηρεσιών φιλοξενίας στο διαδίκτυο για τρομοκρατικούς σκοπούς.

Ειδικότερα, ο κανονισμός αποσκοπεί στην ταχεία αφαίρεση τρομοκρατικού περιεχομένου από το διαδίκτυο και θεσπίζει κανόνες σε ολόκληρη την Ευρωπαϊκή Ένωση οι οποίοι προβλέπουν:

Καθήκοντα μέριμνας, τα οποία πρέπει να εφαρμόζουν οι πάροχοι υπηρεσιών φιλοξενίας, όπως για παράδειγμα το Facebook, για την αντιμετώπιση της διάδοσης προς το κοινό τρομοκρατικού περιεχομένου μέσω των υπηρεσιών τους και για τη διασφάλιση της αφαίρεσης ή της απενεργοποίησης της πρόσβασης σε τέτοιου είδους περιεχόμενο.

Μέτρα που πρέπει να λάβουν τα κράτη-μέλη της Ευρωπαϊκής Ένωσης σύμφωνα με το δίκαιό της και με την επιφύλαξη κατάλληλων εγγυήσεων για την προστασία των θεμελιωδών δικαιωμάτων, έτσι ώστε αφ’ ενός μεν να εντοπίζουν και να διασφαλίζουν την ταχεία αφαίρεση τρομοκρατικού περιεχομένου και αφ’ ετέρου να διευκολύνουν τη συνεργασία μεταξύ των αρμόδιων αρχών κρατών-μελών. Διευκρινίζεται ότι υλικό που διατίθεται στο κοινό για εκπαιδευτικούς, δημοσιογραφικούς, καλλιτεχνικούς ή ερευνητικούς σκοπούς ή για την πρόληψη ή την καταπολέμηση της τρομοκρατίας, δεν θα θεωρείται, φυσικά, τρομοκρατικό περιεχόμενο.

Ο κανονισμός ορίζει μια σειρά μέτρων για την αντιμετώπιση της δημόσιας διάδοσης τρομοκρατικού περιεχομένου, όπως είναι οι εντολές αφαίρεσης, οι απαιτήσεις για τις διασυνοριακές εντολές αφαίρεσης, ειδικά μέτρα που πρέπει να προληφθούν και διατήρηση αυτού του περιεχομένου για διοικητικούς ή δικαστικούς σκοπούς. Περαιτέρω ορίζονται οι αρμόδιες εθνικές αρχές, εισαγγελικός λειτουργός για την έκδοση των εντολών αφαίρεσης και τον έλεγχο των διασυνοριακών εντολών αφαίρεσης και η Εθνική Επιτροπή Τηλεπικοινωνιών και Ταχυδρομείων για την εποπτεία εφαρμογής των ειδικών μέτρων και των προβλεπόμενων διοικητικών κυρώσεων.

Επισημαίνω ιδιαίτερα το άρθρο 12 του νομοσχεδίου που προβλέπει ποινικές κυρώσεις για συγκεκριμένες παραβάσεις, όπως αυτή της υποχρέωσης αφαίρεσης ή απενεργοποίησης της πρόσβασης σε τρομοκρατικό περιεχόμενο σε όλα τα κράτη-μέλη το αργότερο εντός μίας ώρας από την παραλαβή της εντολής και η παράβαση της υποχρέωσης άμεσης ενημέρωσης για τρομοκρατικό περιεχόμενο, που συνεπάγεται επικείμενη απειλή για τη ζωή.

Το νομοσχέδιο προβλέπει, επίσης, τη δημιουργία μητρώου παρόχων υπηρεσιών φιλοξενίας, κάτι το οποίο αποτελεί ελληνική καινοτομία και πρωτοβουλία, καθώς, επίσης και αρχείο εντολών αφαίρεσης. Ακόμα θέτει ένα πλαίσιο υποχρεώσεων διαφάνειας από τις αρμόδιες εθνικές αρχές, τους παρόχους υπηρεσιών φιλοξενίας και το Υπουργείο Δικαιοσύνης ως υπεύθυνο για τη συλλογή στοιχείων περί της αποτελεσματικής εφαρμογής του κανονισμού και της αποστολής στοιχείων σε ετήσια βάση στην Ευρωπαϊκή Επιτροπή.

Συμπερασματικά, το υπό συζήτηση νομοσχέδιο καλύπτει κενά των οποίων η πλήρωση είναι αναγκαία, αφ’ ενός μεν για την αποτελεσματικότερη αντιμετώπιση του κινδύνου που συνεπάγεται η δράση τρομοκρατών στις σύγχρονες κοινωνίες και αφ’ ετέρου για τη βελτίωση της λειτουργίας της δικαιοσύνης στη χώρα μας.

Αδιαμφισβήτητα, λοιπόν, πέρα από το ότι πρόκειται για έναν κανονισμό που έχουμε την υποχρέωση να εντάξουμε στο Εθνικό μας Δίκαιο, αυτό το νομοθέτημα μόνο καλό μπορεί να προσφέρει στην εθνική έννομη τάξη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Βολουδάκη. Πράγματι τήρησε τον χρόνο όπως υποσχέθηκε.

Καλείται στο Βήμα ο κ. Θεόφιλος Ξανθόπουλος, Κοινοβουλευτικός Εκπρόσωπος του ΣΥΡΙΖΑ. Θα ακολουθήσει ο κ. Παύλος Χρηστίδης, η κ. Ζωή Ράπτη, ο κ. Ελευθέριος Κτιστάκης και μετά ο κύριος Υπουργός.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, 16 Νοεμβρίου σήμερα και όσοι από εμάς είμαστε μιας ηλικίας και πάνω κάνουμε αναγωγές και η μνήμη είναι ζώσα και πυρέσσουσα θα έλεγα, γιατί ήταν η ημέρα που κορυφώθηκαν στην κυριολεξία οι εκδηλώσεις γύρω από το κατειλημμένο Πολυτεχνείο το 1973, έδειξαν ότι η χούντα τελειώνει και ώθησαν στο απονενοημένο διάβημα της εισβολής του τανκ στο Πολυτεχνείο.

Οι νέοι που εξεγέρθηκαν, όπως είπατε, κύριε Υπουργέ, «οι νέοι με τα πρησμένα πόδια που τους έλεγαν αλήτες» -για να πάρω την πάσα που δώσατε από τον Οδυσσέα Ελύτη- έδειξαν ότι υπάρχει ένας άλλος δρόμος, ο δρόμος της αξιοπρέπειας, ο δρόμος του αγώνα, ο δρόμος της προσωπικής ευθύνης. Και βεβαίως, η μέγιστη παρακαταθήκη του Πολυτεχνείου είναι ότι απονομιμοποίησε τη δικτατορία στη συνείδηση όλου του λαού και την κατέστησε ένα «άδειο πουκάμισο». Μετά ήρθε η προδοσία της Κύπρου και η Ελλάδα πλέον πέρασε σε αυτό που λέμε Μεταπολίτευση.

Τιμή και δόξα στους εξεγερμένους! Οι μειοψηφίες, οι εξεγερμένοι αλλάζουν τον κόσμο, αυτοί που συγκρούονται, αυτοί που βλέπουν ότι υπάρχει ένας άλλος δρόμος και παίρνουν το ρίσκο να τον ακολουθήσουν. Αυτό το παράδειγμα των νέων φωτίζει και το σήμερα και αυτά που ακούστηκαν στην Αίθουσα, ότι ήταν άλλο το Πολυτεχνείο του ’73 και άλλο οι αγώνες του σήμερα, δεν έχουν καταλάβει ούτε τι ήταν το Πολυτεχνείο του ’73 ούτε και τι είναι οι αγώνες του σήμερα.

Και θέλω να πω και κάτι άλλο. Έγινε μια προσπάθεια να γίνει μια αναλογία ανάμεσα στην Αριστερά και στην τρομοκρατία και είναι προφανές -τα είπε η κ. Κομνηνάκα, τα λέω και εγώ από την πλευρά μου- ότι είναι δύο έννοιες ασύμπτωτες. Όλοι εμείς που ανήκουμε στην Αριστερά αντιλαμβανόμαστε πολύ καλά ότι ο δρόμος της ατομικής τρομοκρατίας είναι αδιέξοδος. Το αντίθετο μάλιστα, ενισχύει τα κατασταλτικά μέτρα σε βάρος κάθε αγωνιστή. Γι’ αυτό, κυρίως, οι άνθρωποι που ήταν αριστεροί σε πολύ δυσμενέστερους καιρούς, είχαν την ευθύτητα, την εντιμότητα και το καθαρό πρόσωπο απέναντι στους διώκτες τους.

Επομένως, ας μη συγχέουμε πράγματα και έννοιες ασύμπτωτες και κυρίως, ας μη θολώνουν το στίγμα της κάθε παράταξης στο όνομα της πολιτικής αντιπαράθεσης.

Έρχομαι στο νομοσχέδιο. Ειλικρινά και ως Βουλευτής και ως τομεάρχης δικαιοσύνης την περασμένη κοινοβουλευτική περίοδο και ως Κοινοβουλευτικός στην παρούσα, θέλω να συμβάλω με όλες μου τις δυνατότητες και τις δυνάμεις και τις γνώσεις, ώστε να γίνει μια παραγωγική συζήτηση στην Εθνική Αντιπροσωπεία.

Είμαι από το πρωί εδώ, έχω ακούσει όλους τους ομιλητές της κυβερνητικής πλευράς, οι οποίοι μπαίνουν στην ουσία του νομοσχεδίου, αγνοώντας το μείζον διακύβευμα, που είναι τι εστί τρομοκρατία. Διότι αν δεν συμφωνήσουμε τι είναι τρομοκρατικές πράξεις, τι είναι τρομοκρατία, ό,τι και να περιλάβουμε στο νομοσχέδιο είναι ένα αδειανό πουκάμισο. Γι’ αυτόν τον λόγο, ακριβώς, έχει πολύ μεγάλη σημασία να τα πούμε, να καταγραφούν, γιατί περίπου θεωρείτε δεδομένο ότι αυτό που διαλαμβάνει το νομοσχέδιο προσδιορίζει επαρκώς και την έννοια της τρομοκρατίας.

Κάνω μια ιστορική αναδρομή. Κυρίες και κύριοι συνάδελφοι, τη δεκαετία του ’50 το Αλγέρι ήταν γαλλική αποικία και εκεί ξεκίνησε μια οργάνωση που κατά ιστορική σύμπτωση ιδιόρρυθμη, λεγόταν και εκείνο ΕΑΜ, Εθνικό Απελευθερωτικό Μέτωπο, ό,τι σημαίνει αυτό για τη χώρα, το περίφημο FLN, το οποίο, βεβαίως, ήταν αρχικά τρομοκρατική οργάνωση. Κατά τη δεκαετία του ’60, αν θυμάμαι καλά, ξεκίνησε άλλη μια οργάνωση στην Παλαιστίνη, η PLO, η Οργάνωση για την Απελευθέρωση της Παλαιστίνης, η οποία και αυτή στα αρχικά της βήματα θεωρήθηκε τρομοκρατική οργάνωση.

Τα λέω αυτά για να γίνουν ιστορικές αναγωγές και να ξέρετε ότι με τις φορτισμένες πολιτικά και ιδεολογικά έννοιες δεν τελειώνουμε εύκολα, με δύο γραμμές σε ένα νομοσχέδιο.

Διαβάζω, λοιπόν, από το κείμενο και κάθομαι στις νομοτεχνικές βελτιώσεις, με τις οποίες είχε την καλοσύνη ο κύριος Υπουργός να μας εφοδιάσει, όπου λέει στην παράγραφο 2 «Μετά τον πίνακα περιεχομένων προστίθεται στο σώμα του σχεδίου νόμου Μέρος Α΄ ως εξής: Μέρος Α΄ Εφαρμογή των διατάξεων του Κανονισμού ΕΕ 2021/784 του Ευρωπαϊκού Κοινοβουλίου και του Συμβουλίου της 29ης Απριλίου 2021, σχετικά με την πρόληψη της διάδοσης του τρομοκρατικού περιεχομένου».

Αυτό καθαυτό, όμως, το κείμενο στο οποίο παραπέμπει και σωστά ο κύριος Υπουργός για να τεκμηριώσει, να θεμελιώσει τη νομική διάσταση του κειμένου, λέει, λοιπόν, στην εισαγωγή στην παράγραφο 11 «Προκειμένου να εξασφαλιστεί σαφήνεια σχετικά με τις ενέργειες που θα πραγματοποιούν τόσο οι πάροχοι υπηρεσιών όσο και οι αρμόδιες αρχές, ο παρών κανονισμός θα πρέπει να θεσπίσει έναν ορισμό του τρομοκρατικού περιεχομένου για προληπτικούς σκοπούς, που θα είναι συνεπής με τους ορισμούς των οικείων εγκλημάτων της Οδηγίας 2017/541 του Ευρωπαϊκού Κοινοβουλίου και του Συμβουλίου». Δηλαδή είναι ζητούμενο η θέσπιση του ορισμού περί τρομοκρατίας.

Ο δε οργανισμός του Ευρωπαϊκού Συμβουλίου περί τρομοκρατίας στο άρθρο 3 λέει τι είναι τρομοκρατικά εγκλήματα: η προσβολή κατά της ζωής του προσώπου, προσβολή κατά της σωματικής ακεραιότητας προσώπου, απαγωγή και αρπαγή ομήρων, πρόκληση εκτεταμένων καταστροφών σε κυβερνητικές ή δημόσιες εγκαταστάσεις, κατάληψη αεροσκαφών και πλοίων, κατασκευή, κατοχή, κτήση, μεταφορά, προμήθεια ή χρήση εκρηκτικών υλικών και να μην τα διαβάζω όλα, είναι αρκετά, τα οποία, όμως, αυτά έρχονται και ενσωματώνονται στην εθνική έννομη τάξη με τον νόμο 4689 και στα άρθρα 28 και 30 γίνεται σαφής αναφορά σε αυτά.

Άρα, το θεσμικό μας πλαίσιο το έχουμε προδιαγράψει, το έχουμε προσδιορίσει. Με αυτή την έννοια, λοιπόν, πρέπει να είμαστε πάρα πολύ προσεκτικοί σε αυτό που θέλετε να μας πείτε ότι κάνετε, γιατί όλα αυτά εμπεριέχονται με την επιφύλαξη του ορισμού της τρομοκρατίας και του τι συνιστά τρομοκρατική πράξη.

Θέλω να μπω σε συγκεκριμένες διατάξεις, για να σας δείξω ότι κινδυνεύουμε, με την αγωνία που σας διακατέχει να προλάβετε τη διάδοση τρομοκρατικών ειδήσεων, τρομοκρατικών γεγονότων και τρομοκρατικών πράξεων, όπως το λέει η παροιμία «Μαζί με τα απόνερα, κινδυνεύουμε να πετάξουμε και το παιδί».

Είμαστε όλοι νομικοί. Στο άρθρο 13, κυρίες και κύριοι Βουλευτές, μόνο ο θυρωρός της οικοδομής ξεφεύγει από την ποινική ευθύνη. Ποια είναι αυτή η ratio, ποιος είναι ο δικαιολογητικός λόγος αυτής της διάταξης, όπου κάποιος που εμπλέκεται με την ανάρτηση μιας δημοσίευσης, η οποία, ενδεχομένως, κάποιος θα θεωρήσει ότι υπάγεται στις διατάξεις του νόμου έχει αυτές τις τρομερές ποινικές συνέπειες;

Πώς διευρύνετε έτσι αλόγιστα το πεδίο ευθύνης και εφαρμογής αυτής της διάταξης, η οποία έχει και πολύ σοβαρές ποινικές συνέπειες; Και ξαναλέω, μόνον ο θυρωρός γλιτώνει και αυτό, μάλλον υπό συγκεκριμένες προϋποθέσεις. Διότι αν ο θυρωρός έχει και μια σχέση με τα γραφεία εντός της οικοδομής, δεν ξέρω αν μπορεί να θεωρηθεί και αυτός συνεργός.

Να πάω στο άρθρο 17, που ειπώθηκε στην επιτροπή για τη δικαστική προσφυγή κατά των αποφάσεων της Εθνικής Επιτροπής Τηλεπικοινωνιών ότι προσδιορίζετε έναν επιπλέον λόγο για να γίνει δεκτή η αίτηση αναστολής και προσδιορίζετε και αναγράφετε μέσα την εθνική ασφάλεια.

Και το είπε πολύ σωστά ο κ. Ράμμος, τη νομική επάρκεια του οποίου και την ηθική ακεραιότητα ουδείς φαντάζομαι μπορεί να αμφισβητήσει, ότι ο δικαστής δεν μπορεί να έχει μια εγγενή γνώση κατά πόσον αυτό το πράγμα έχει σχέση με την εθνική ασφάλεια. Είναι το δημόσιο συμφέρον που την εμπεριέχει και αναγκαστικά αν το βάζετε ρητά ως πρόβλεψη, ως παράμετρο, ως προϋπόθεση, θα αναγκαστεί να δεχθεί την άποψη της διοίκησης που μπορεί να είναι ένα έγγραφο της ΕΥΠ και ξαναγυρίζουμε στο πρόβλημα της λειτουργίας της ΕΥΠ και όλων αυτών που περιγράψαμε στη συζήτηση που κάναμε στην Αίθουσα.

Μιλάω πάλι με αφορμή την ΕΥΠ για το ακροτελεύτιο άρθρο, το άρθρο 26. Ενώ υπάρχει ο κανονισμός λειτουργίας του δικαστικού σώματος, ο οργανισμός των δικαστικών λειτουργών, ο οποίος προβλέπει γενικώς απροσωπόληπτα και αδιαφοροποίητα πώς θα αντικαθίσταται ο κωλυόμενος δικαστικός λειτουργός, έρχεστε και δημιουργείτε μια ad hoc διαδικασία, ακριβώς για να αποκλείσετε την τυχαιότητα.

Και σας το λέω θεσμικά, έχετε βεβαρημένο παρελθόν σε ό,τι αφορά και στην ΕΥΠ και στις αρχές. Μην προκαλείτε επιπλέον και μη διεγείρετε τα αντανακλαστικά της δημοκρατικής κοινής γνώμης, διότι η λειτουργία των θεσμών μάς ξεπερνά. Σήμερα είστε Κυβέρνηση εσείς, την προπερασμένη περίοδο ήμασταν εμείς, αύριο θα είναι κάποιοι άλλοι. Οι θεσμοί πρέπει να λειτουργούν απρόσκοπτα και ανεξάρτητα από τους πολιτικούς συσχετισμούς.

Εάν, λοιπόν, εσείς υπονομεύετε έτσι την επιλογή του δεύτερου εισαγγελέα, τον οποίον εν χορδαίς και οργάνοις καθιερώσατε με τον νόμο 5002, γιατί δήθεν ο ΣΥΡΙΖΑ τον είχε καταργήσει και τον επαναφέρετε εσείς ως μια πρόσθετη διασφάλιση, βάζετε αυτή τη διάταξη, λοιπόν, έτσι ώστε να αποκλείσετε κάθε τυχαιότητα, εάν συγκεκριμένος άνθρωπος έχει κώλυμα ή αναγκαστεί να έχει κώλυμα. Γι’ αυτόν τον λόγο πραγματικά επανέρχεται μετ’ επιτάσεως το τι σχέση έχετε ως Κυβέρνηση και με τις ανεξάρτητες αρχές, αλλά και με τη λειτουργία του κράτους δικαίου.

Τελειώνω λέγοντας το εξής, κύριε Πρόεδρε. Η ελευθερία αξίζει και έχει πρακτική σημασία. Δεν είναι τόσο η ελευθερία αυτών που συμφωνούν όσο η ελευθερία των διαφωνούντων. Μας το έλεγε αυτό ο Αριστόβουλος Μάνεσης, ο καθηγητής μας, του οποίου είχαμε την τύχη να είμαστε φοιτητές και εσείς και εγώ, κύριε Υπουργέ.

Δηλαδή, έχει σημασία η ελευθερία εκείνων που σκέφτονται διαφορετικά. Ελευθερία μόνο για τους κατόχους της εξουσίας και τους οπαδούς της, οσοδήποτε πολυάριθμοι κι αν είναι αυτοί, δεν είναι ελευθερία. Άλλωστε η ελευθερία χάνει την αποτελεσματικότητά της όταν γίνεται προνόμιο. Με αυτή την έννοια, λοιπόν, αυτό το νομοσχέδιο που φέρνετε εδώ, ουσιαστικά, καθιστά μια διαδικασία κρίσης του δικαιώματος έκφρασης, ελευθερίας και ανάπτυξης των οποιωνδήποτε απόψεών μας και το βάζετε αυτό υπό την κρίση ενός κορσέ, ο οποίος αδιακρίτως και κυρίως, χωρίς εχέγγυα θα μπορεί να αποφαίνεται περί του αν αποτελεί τρομοκρατικό περιεχόμενο ή όχι.

Με αυτή την έννοια, λοιπόν, είναι ένα νομοθέτημα, το οποίο δεν απαντά στην ανάγκη των καιρών και κυρίως, δεν θεραπεύει την ελευθερία γνώμης, με την επιφύλαξη ή με την επίκληση της προστασίας από τα τρομοκρατικά δημοσιεύματα. Έτσι, λοιπόν, ξαναμπαίνει στη δημόσια συζήτηση ο προβληματισμός περί ασφάλειας και ελευθερίας.

Δεν θέλω να μακρηγορήσω, κύριε Πρόεδρε. Θα κλείσω με τον γνωστό αφορισμό, ότι όπου δεν υπάρχει ελευθερία εκεί δεν υπάρχει και ασφάλεια.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ξανθόπουλο.

Επόμενος ομιλητής είναι ο κ. Παύλος Χρηστίδης, Βουλευτής του ΠΑΣΟΚ - Κινήματος Αλλαγής, ο οποίος έχει τον λόγο για επτά λεπτά.

**ΠΑΥΛΟΣ ΧΡΗΣΤΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι πράγματι σήμερα μια ημέρα η οποία έχει εξαιρετική σημασία, διότι είναι η δεύτερη ημέρα του εορτασμού μιας επετείου η οποία για εμάς τους νεότερους είχε μια πολύ συμβολική στιγμή, μια στιγμή η οποία νοηματοδότησε την εξέγερση της νέας γενιάς, μια στιγμή η οποία νοηματοδότησε το αίτημα ανθρώπων να αποκτήσουν αυτό για το οποίο σήμερα συζητάμε, την ελευθερία τους.

Ήταν μια στιγμή η οποία οδήγησε μια ολόκληρη γενιά στο να πρωταγωνιστήσει και σε μια πολύ μεγάλη πολιτική αλλαγή, η οποία έγινε πράξη όλα τα επόμενα χρόνια, μια αλλαγή η οποία δεν ήταν δεδομένη. Διότι για πολλές δεκαετίες η πατρίδα μας είχε ανθρώπους στην εξουσία, οι οποίοι, επικαλούμενοι πολλές φορές κινδύνους και ζητήματα ασφάλειας, επιχειρούσαν να ποδηγετήσουν τον ελληνικό λαό και όχι μόνο προς συγκεκριμένες πολιτικές κατευθύνσεις, να ελέγξουν δηλαδή, τα πολιτικά αποτελέσματα στις κάλπες, αλλά όχι μόνο σε αυτές, με στόχο να επιβάλουν περιορισμό των ελευθεριών, γιατί θεωρούσαν ότι η χώρα έχει μιάσματα και ανθρώπους οι οποίοι θα έπρεπε να είναι στην εξορία και στις φυλακές και ανθρώπους οι οποίοι ανήκαν στην εξορία, ανθρώπους οι οποίοι ήταν υπέρ ενός «κράτους νυχτοφύλακα» και ανθρώπους οι οποίοι τη δεκαετία του 1980 έβρισκαν τα πολιτικά τους δικαιώματα να είναι περιορισμένα επειδή οι οικογένειές τους ψήφιζαν πολύ διαφορετικά από αυτά τα οποία το κράτος της Δεξιάς επέβαλε. Ήταν κυβερνήσεις αυτές οι οποίες συγκρούστηκαν τη δεκαετία του 1980 και οι οποίες έκαναν πολύ μεγάλες αλλαγές, βάζοντας στο χρονοντούλαπο της ιστορίας τον Εθνικό Διχασμό.

Το λέω αυτό, διότι πράγματι εδώ, εκτός από τη λέξη ΠΑΣΟΚ, η οποία έλειπε προφανώς από το λεξιλόγιο του Υπουργού όταν αναφέρθηκε στις κυβερνήσεις εκείνες οι οποίες έπαιξαν κομβικό ρόλο στην αποκατάσταση και στην εμβάθυνση των σχέσεων με τον αραβικό κόσμο -αλλά όχι μόνο, και με το Ισραήλ όπως ξεκίνησε το 2010- έλειπε και η αναφορά σε ένα πρόσωπο, ένα πρόσωπο το οποίο όχι μόνο έκανε ως πολιτική επιλογή τον σχηματισμό αυτών των σχέσεων, αλλά ήταν και ο πρώτος Έλληνας πρωθυπουργός ο οποίος τίμησε την επέτειο του Πολυτεχνείου, μπαίνοντας και καταθέτοντας στεφάνι. Κι αυτός δεν είναι άλλος από τον Ανδρέα Παπανδρέου.

Κι αυτό, κύριε Υπουργέ, αγαπητοί συνάδελφοι, δεν μπορεί να παραχαραχθεί, δεν μπορεί να διαγραφεί από τη μνήμη κανενός, δεν μπορεί να αλλάξει σήμερα, πενήντα χρόνια μετά τη συζήτηση και δεν μπορεί να αφήσει σε κανέναν από εμάς να περάσει απαρατήρητη μια συζήτηση, η οποία έχει ενδείξεις μιας απολιτίκ επανασυγγραφής της ιστορίας.

Το λέω αυτό, διότι δεν έχουν περάσει πολλά χρόνια από τότε που ακούσαμε τον κ. Μητσοτάκη να λέει για τη δολοφονία Λαμπράκη ότι δεν καταλαβαίνει για ποιον λόγο ένας δεκαεπτάχρονος πρέπει να γνωρίζει τι συνέβη πριν από λίγα χρόνια. Εμείς, όμως, οφείλουμε και να ξέρουμε, οφείλουμε και να θυμόμαστε, οφείλουμε και να βάζουμε στη δημόσια συζήτηση και στη δημόσια σφαίρα, μέσα και έξω από τη Βουλή, διαρκώς, ποια ήταν εκείνα τα αιτήματα τα οποία οδήγησαν εκατοντάδες χιλιάδες ανθρώπους να μπουν στο Πολυτεχνείο.

Και το βασικό αίτημα ήταν η καταπολέμηση του φόβου, κύριε Υπουργέ, αγαπητοί κύριοι της Κυβέρνησης. Ήταν η αντίδραση σε έναν φόβο που επέβαλε ένα καθεστώς που έβαζε την Ελλάδα στον γύψο. Κι αυτό ξέρετε είναι κάτι το οποίο σήμερα έχει πολύ μεγάλη σημασία. Έχει πολύ μεγάλη σημασία, διότι δεν μπορεί να έχουμε ελευθερία έτσι ακριβώς όπως την ονειρευόμαστε και για την οποία αγωνιζόμαστε πολλοί από εμάς, όταν η συζήτηση για το ψωμί μπαίνει σε όρους επικοινωνιακούς και όχι μόνο.

Διότι γνωρίζετε κι εσείς πάρα πολύ καλά, όπως το γνωρίζουν και όλοι όσοι συμμετέχουν εδώ, ότι τα στοιχεία τα οποία έχουμε στη διάθεσή μας είναι ότι τα ζητήματα της παιδικής φτώχειας έχουν τεράστιες αυξητικές ροές στην πατρίδα μας. Έχουμε σημαντικά ζητήματα που αφορούν στη φτωχοποίηση ενός πολύ μεγάλου κομματιού της κοινωνίας μας και δεν μπορούμε να γυρνάμε την πλάτη, όταν ξέρουμε ότι μέχρι πριν από λίγα χρόνια, λίγους μήνες υπήρχαν εδώ πέρα μέσα άνθρωποι οι οποίοι ήταν αρνητές της ιστορίας και του Πολυτεχνείου αλλά φυσικά και του τι αγώνες δόθηκαν τότε.

Και τώρα, στο σήμερα, αυτό το «Ψωμί-Παιδεία-Ελευθερία» έρχεται να μπει σε μια συζήτηση η οποία από τη δικιά σας Κυβέρνηση παραβιάζει την κοινή λογική. Διότι ακούμε μια κουβέντα, η οποία αφορά για παράδειγμα στην ασφάλεια στους δρόμους, ακούμε μια συζήτηση η οποία αφορά στην ασφάλεια και στην καταπολέμηση της τρομοκρατίας στο διαδίκτυο, πράγμα το οποίο πραγματευόμαστε και σήμερα, αλλά ταυτόχρονα ακούμε τον κ. Βορίδη να έρχεται και να λέει ότι δεν είναι θέμα ασφάλειας ή προς διερεύνηση το τι συνέβη με τη σύμβαση 717.

Και γι’ αυτόν ακριβώς τον λόγο η Νέα Δημοκρατία στο ζήτημα της πρότασης για την προανακριτική επιτροπή εκ των προτέρων λέει ότι δεν μπορούμε να το συζητήσουμε. Δεν μπορεί να συζητήσει η Νέα Δημοκρατία μια κουβέντα η οποία έχει να κάνει με το ότι εν έτει 2023 δύο τρένα μπήκαν στις ίδιες ράγες και συγκρούστηκαν και οδήγησαν στο θάνατο πενήντα επτά ανθρώπων.

Αφήνετε τη χώρα έρμαιο μιας ανεξέλεγκτης κατάστασης. Διότι στο τέλος της ημέρας, είτε αφορά στη Θεσσαλία είτε αφορά στα Τέμπη είτε αφορά σε άλλα κρίσιμα δεδομένα που έχουμε δει τα τελευταία χρόνια, δεν βλέπουμε τον τρόπο με τον οποίο η Βουλή, κάτω από τη δικιά σας πλειοψηφία, αφήνεται να λειτουργήσει και να φτάσουμε σε πραγματικά αποτελέσματα.

Φυσικά, όλο αυτό είναι ένα ζήτημα το οποίο βλέπουμε κορυφαίο στην υπόθεση των υποκλοπών. Διότι πουθενά στο Σύνταγμα δεν υπάρχει ερμηνεία, γράμμα, σκέψη, γραμμή, οποιουδήποτε, η οποία να λέει ότι είναι προνόμιο της Κυβέρνησης να κρατά στα χέρια της κρατικά απόρρητα, τα οποία δεν μπορούν να έρχονται στη Βουλή όταν παραβιάζονται δικαιώματα πολιτικών Αρχηγών, Βουλευτών, επιχειρηματιών, δημοσιογράφων. Ποιος μπορεί να μπει σε μια συζήτηση σήμερα, με όρους οι οποίοι αφορούν στη δημοκρατία μας, όταν αυτό το οποίο βλέπουμε τα τελευταία χρόνια να εξελίσσεται από μεριάς σας είναι όλες οι δυνατές και πιθανές τεχνικές συγκάλυψης μιας ιστορίας;

Και φυσικά, θέλω να πω, κύριε Υπουργέ, ότι πενήντα χρόνια μετά από την εξέγερση του Πολυτεχνείου πρέπει όλοι να αναλογιζόμαστε τι θα σήμαινε η εφαρμογή τέτοιων νόμων αν γυρνούσαμε τον χρόνο πίσω. Τι θα σήμαινε για τα πρόσωπα ανθρώπων που έπαιξαν κομβικό ρόλο στην εξέγερση του Πολυτεχνείου; Τι θα σήμαινε για το πρόσωπο του Κώστα Λαλιώτη όταν έβγαινε να διαπραγματευτεί με τους στρατηγούς της χούντας, οι οποίοι ήθελαν να μπουν και να ρίξουν την πόρτα του Πολυτεχνείου;

Τι θα σήμαινε για τη Μαρία Δαμανάκη και για τον Δημήτρη Παπαχρήστο, οι οποίοι έκαναν τον παράνομο ραδιοφωνικό σταθμό, για να μεταφέρουν και να μεταδώσουν τα μηνύματα των φοιτητών; Και φυσικά, εδώ πρέπει να δούμε τι συμβαίνει και στην υπόλοιπη Ευρώπη και πώς υποχωρεί η έννοια της ελευθερίας μπροστά στα ζητήματα της ασφάλειας κι αν στην πραγματικότητα σήμερα αυτό το οποίο φέρνετε είναι ένα ακόμα βήμα προς έναν εκφοβισμό της κοινωνίας μας και στην Ελλάδα και στην υπόλοιπη Ευρώπη, ένας εκφοβισμός ο οποίος βλέπουμε να τρέχει πολύ γρήγορα και ο οποίος οδηγεί τον κόσμο μας στο να υπαναχωρεί σε επίπεδο ελευθεριών μπροστά σε ένα ζήτημα το οποίο έχει να κάνει με την ασφάλεια. Όμως, ασφάλεια η οποία παραβιάζει το Σύνταγμα και τους νόμους, ασφάλεια η οποία δεν σέβεται τον άνθρωπο και την προσωπικότητά του δεν μπορεί να γίνει αποδεκτή. Κι αυτό, κύριε Υπουργέ, δεν το λέω μόνο για τη συγκεκριμένη συζήτηση την οποία κάνουμε σήμερα εδώ, το λέω και για αυτά τα οποία θα έχουμε να συζητήσουμε όλα τα επόμενα χρόνια μπροστά σε αυτά τα οποία έρχονται.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χρηστίδη.

Καλείται στο Βήμα η κ. Ζωή Ράπτη, Κοινοβουλευτική Εκπρόσωπος της Νέας Δημοκρατίας, η οποία έχει τον λόγο για δώδεκα λεπτά.

**ΖΩΗ ΡΑΠΤΗ:** Κύριε Πρόεδρε, κύριε Υπουργέ, κύριε Υφυπουργέ, κυρίες και κύριοι συνάδελφοι Βουλευτές, σε σχέση με όσα ακούστηκαν από τον Κοινοβουλευτικό Εκπρόσωπο της Ελληνικής Λύσης για εκχώρηση, δήθεν, κυριαρχικών μας δικαιωμάτων στο Καστελόριζο και αλλού, υπογραμμίζουμε για άλλη μία φορά και προς όλες τις κατευθύνσεις ότι δεν συζητούμε καμμία εκχώρηση κυριαρχικών μας δικαιωμάτων ή οποιωνδήποτε άλλων δικαιωμάτων που απορρέουν από την ελληνική κυριαρχία. Για παράδειγμα, η δυνατότητα να έχουμε Ένοπλες Δυνάμεις στα νησιά μας, στο ανατολικό Αιγαίο, απορρέει ακριβώς και ευθέως από την ελληνική κυριαρχία και επ’ αυτών η κυριαρχία μας είναι αδιαπραγμάτευτη.

Επιδιώκουμε καλές σχέσεις με την Τουρκία, ναι, -όπως έχει πει ο Πρωθυπουργός- πάντα, όμως, με σεβασμό στο Διεθνές Δίκαιο και στο Δίκαιο της Θάλασσας. Και είναι αληθές ότι στο ζήτημα της διαχείρισης του προσφυγικού, για παράδειγμα, επιδιώκουμε ακριβώς αυτή τη συνεργασία με την Τουρκία, όπως ενημέρωσε κι εδώ τη Βουλή ο Υπουργός Μετανάστευσης και Ασύλου, ο κ. Καιρίδης, και έχουμε κάνει βήματα ακριβώς για να περιορίσουμε, στον βαθμό που αυτό είναι εφικτό, τις βάρκες που φεύγουν από τα τουρκικά παράλια.

Τις εξελίξεις αυτές και άλλες πολλές συζήτησε ο Πρωθυπουργός με τον Καγκελάριο της Γερμανίας Όλαφ Σολτς και βεβαίως, εστίασε στο γεγονός ότι είναι πάρα πολύ πιθανό τα κράτη μας, όπως είναι η Ελλάδα, να αντιμετωπίσουμε πολύ ισχυρές πιέσεις στα σύνορά μας, λόγω του Μεσανατολικού και βεβαίως, να έχουμε και νέες ροές που θα προστεθούν, επιβαρύνοντας τις ήδη υπάρχουσες.

Τόνισε ότι η αρωγή της Ευρώπης οφείλει να γίνει εντονότερη και να εκδηλωθεί πολύπλευρα και συντονισμένα και ζήτησε το νέο ευρωπαϊκό σύμφωνο μετανάστευσης και ασύλου να ολοκληρωθεί σύντομα στη βάση της αλληλεγγύης και της δίκαιης κατανομής ευθυνών μεταξύ όλων των κρατών-μελών.

Επίσης, επέμεινε στο γεγονός ότι απαιτούνται και πρόσθετοι πόροι για την αντιμετώπιση του μεταναστευτικού, προκειμένου να βοηθήσουμε τις χώρες, όπως είναι η Ελλάδα, οι οποίες έχουν επιβαρυνθεί από πολύ βαριές υποδομές οι οποίες έχουν φτιαχτεί με ευρωπαϊκούς πόρους, αλλά πρέπει και να συντηρούνται και επίσης, πρέπει να συντηρούνται με ευρωπαϊκούς πόρους, για να κάνουμε τη διαχείριση του προσφυγικού πιο αποτελεσματική.

Τέλος, τόνισε ότι πρέπει να χρηματοδοτηθούν από την Ευρωπαϊκή Ένωση και τα φυσικά χερσαία σύνορα και τα φυσικά χερσαία εμπόδια, όπως είναι ο φράχτης που κατασκευάζουμε σήμερα στον Έβρο, ένας φράχτης ο οποίος έχει σκοπό να προστατεύσει όχι μόνο τα ελληνικά σύνορα, αλλά τα ευρωπαϊκά μας σύνορα, γι’ αυτό λοιπόν, πρέπει να λαμβάνει ευρωπαϊκής χρηματοδότησης.

Έρχομαι τώρα στο νομοσχέδιό μας. Κυρίες και κύριοι Βουλευτές, η τρομοκρατία, όπως έχουμε διαπιστώσει τις τελευταίες δεκαετίες, δεν αποτελεί δράση που φέρει δεινά αποτελέσματα μόνο σε τοπικό επίπεδο. Είναι μια πράξη που μπορεί να προκαλέσει παγκόσμια αναστάτωση, να φέρει ακόμα και χώρες και συνασπισμούς χωρών σε κατάσταση κοντά στην ένοπλη σύρραξη, όπως είδαμε να γίνεται με την περίπτωση των τρομοκρατικών επιθέσεων στους Δίδυμους Πύργους των Ηνωμένων Πολιτειών, όπως και στο Ισραήλ, η τρομοκρατία αφαιρεί χιλιάδες ζωές αθώων ανθρώπων, προκαλεί ανείπωτη θλίψη στις κοινωνίες που πλήττει και μπορεί να αποτελέσει τη μοιραία σπίθα στην παγκόσμια πυριτιδαποθήκη. Είναι άμεση, λοιπόν, και επείγουσα η ανάγκη και προτεραιότητα αυτό το φαινόμενο να ανασχεθεί, να καταπολεμηθεί με κάθε νόμιμο τρόπο και κάθε θεσμικό εργαλείο που προσφέρει, ακριβώς, το νομοθετικό μας οπλοστάσιο, όλων ημών των ευνομούμενων δημοκρατικών κρατών.

Η Ελλάδα έχει σταθεί και στέκεται δίπλα σε κάθε θύμα της τρομοκρατίας, καταδικάζοντάς την απερίφραστα. Έχει εκπεφρασμένη θέση σε αυτή τη μάστιγα και συμμετέχει ενεργά στη νομική θωράκιση των κοινωνιών μας, ενσωματώνοντας τις σχετικές διατάξεις στη νομοθεσία μας για τη διάδοση τρομοκρατικών μηνυμάτων μέσω διαδικτύου.

Στην εποχή της ψηφιακής επανάστασης που ζούμε, αλλά και της τεχνητής νοημοσύνης, το διαδίκτυο αποτελεί την εξέλιξη της αγοράς, τον χώρο στον οποίο συγκεντρώνονται οι πολίτες πλέον για να ενημερωθούν, να ψυχαγωγηθούν και να συνομιλήσουν. Η διάδοση των ιδεών μέσω διαδικτύου μπορεί να γίνει αστραπιαία και η εξάπλωσή τους να έχει παγκόσμιο αντίκτυπο. Γι’ αυτό κι εμείς εναρμονιζόμενοι με την εποχή μας, τον αγώνα ενάντια στην τρομοκρατία τον διεξάγουμε στο ίντερνετ.

Το παρόν σχέδιο νόμου έρχεται, ακριβώς, προς συζήτηση σε μια εξαιρετικά κρίσιμη χρονική στιγμή. Κι αυτή είναι η δεδομένη σύγκρουση Ισραήλ και Παλαιστίνης, αλλά και οι ευρύτερες προεκτάσεις που αυτή έχει στην ανατολική Μεσόγειο. Οι εξελίξεις αυτές καθιστούν επιπροσθέτως επιτακτική την ανάγκη λήψης προληπτικών μέτρων που θα δημιουργούν μια δικλίδα ασφαλείας, αλλά κι έναν μηχανισμό αντιμετώπισης αυτών των τρομοκρατικών απειλών που προέρχονται μέσω του διαδικτύου.

Τα συνεχή καλέσματα του «ISIS» για επιθέσεις στην Ευρώπη, μας υπενθυμίζουν πολύ έντονα τον τρόπο με τον οποίο αυτό το περιεχόμενο, το τρομοκρατικό περιεχόμενο στο διαδίκτυο διαδραματίζει πρωτεύοντα ρόλο και βεβαίως, σύμφωνα και με όλα τα στοιχεία τα οποία διαθέτουμε, τα στοιχεία της Europol, όπως είπε και η εισηγήτριά μας κ. Παπακώστα, μόνο το 2021 έχουν λάβει χώρα δεκαπέντε τρομοκρατικά συμβάντα στα κράτη-μέλη της Ευρωπαϊκής Ένωσης, οκτακόσιες εβδομήντα οκτώ τρομοκρατικές επιθέσεις που έχουν αποφευχθεί τυχαία, αλλά και βεβαίως, έχουν συλληφθεί χίλια πεντακόσια εξήντα άτομα για υπόνοιες που σχετίζονται με αδικήματα που αφορούν στην τρομοκρατία.

Οι δε αναρτήσεις που έχουν πραγματοποιηθεί –που είναι πάνω από ένα εκατομμύριο τετρακόσιες χιλιάδες- όπως είπε ο αρμόδιος Υφυπουργός κατέβηκαν με βάση μόνο τους εσωτερικούς κανονισμούς των παρόχων. Και σε καμμία από αυτές τις αναρτήσεις δεν υπήρξε εντολή αφαίρεσης από κρατικές αρχές.

Καταλαβαίνουμε όλοι ότι αυτό το νομοσχέδιο έρχεται, ακριβώς, να ρυθμίσει τις περιπτώσεις που ο πάροχος δεν σπεύδει, με τους δικούς του εσωτερικούς κανονισμούς, να κατεβάσει το τρομοκρατικό περιεχόμενο από το διαδίκτυο. Ως κράτη-μέλη της Ευρωπαϊκής Ένωσης οφείλουμε, ακριβώς, να μεριμνήσουμε για την ορθή εφαρμογή του κανονισμού 2021/84, ούτως ώστε να διασφαλίσουμε την ομαλή λειτουργία της ψηφιακής αγοράς σε μια ανοικτή και δημοκρατική κοινωνία και οφείλουμε, ακριβώς, να αντιμετωπίσουμε την κατάχρηση από τους τρομοκράτες των δυνατοτήτων που τους παρέχει ακριβώς το διαδίκτυο για τους τρομοκρατικούς σκοπούς, με σκοπό τη διάδοση των μηνυμάτων, τον εκφοβισμό, τη στρατολόγηση, τη διευκόλυνση διεξαγωγής τρομοκρατικών επιθέσεων και να συμβάλλουμε έτσι στην επίτευξη της δημόσιας ασφάλειας σε όλη την Ευρώπη.

Συγκεκριμένα, το νομοσχέδιο καθορίζει τη διαδικασία της έκδοσης εντολών αφαίρεσης ή αποκλεισμού του περιεχομένου εντός μιας ώρας από τους παρόχους υπηρεσιών φιλοξενίας και ελέγχου διασυνοριακών ελέγχων, ορίζει τις αρμόδιες αρχές για την έκδοση εντολών αφαίρεσης και ελέγχου διασυνοριακών εντολών τρομοκρατικού περιεχομένου, οι οποίες, ακριβώς, αποτελούν όργανα της δικαστικής λειτουργίας με εχέγγυα προσωπικής και λειτουργικής ανεξαρτησίας, όπως είναι ο εισαγγελικός λειτουργός. Ορίζει, βεβαίως, την Εθνική Επιτροπή Τηλεπικοινωνιών και Ταχυδρομείων ως εθνική αρχή εποπτείας της εφαρμογής των ειδικών μέτρων αντιμετώπισης της κατάχρησης υπηρεσιών φιλοξενίας και δημιουργεί ένα εθνικό μητρώο παρόχων υπηρεσιών φιλοξενίας, καθώς κι ένα αρχείο εντολών αφαίρεσης, μια ελληνική καινοτομία και πρωτοβουλία για πρώτη φορά, στοιχεία και αρχεία που τηρούνται από την Εθνική Αρχή Τηλεπικοινωνιών και Ταχυδρομείων.

Επίσης θεσπίζει την επιβολή ποινικών και διοικητικών κυρώσεων στους παρόχους που παραβιάζουν τις υποχρεώσεις που απορρέουν από τον κανονισμό.

Τέλος, θέτει ένα πλαίσιο διαφάνειας στις αρμόδιες αρχές, στους παρόχους υπηρεσιών φιλοξενίας, αλλά και στο ίδιο το Υπουργείο Δικαιοσύνης που καθίσταται πλέον υπεύθυνο για τη συλλογή στοιχείων υπέρ της αποτελεσματικής εφαρμογής του κανονισμού, αλλά και της αποστολής όλων αυτών σε ετήσια βάση στην Ευρωπαϊκή Ένωση.

Η χώρα μας δεν είναι η πρώτη φορά που νομοθετεί για το συγκεκριμένο ζήτημα και σε αυτό το πλαίσιο προβλέπεται η επικουρική εφαρμογή του άρθρου 36, άρθρο 36Α. του ν. 4689/2020 για τη δημόσια υποκίνηση σε τέλεση τρομοκρατικού εγκλήματος μέσω διαδικτύου, ακριβώς σε περιπτώσεις που πιθανολογούνται δυσχέρειες ή καθυστέρηση στην εκτέλεση της εντολής αφαίρεσης.

Επίσης, στο Μέρος Β΄ του νομοσχεδίου περιλαμβάνονται οι ρυθμίσεις για την τροποποίηση και συμπλήρωση του Κώδικα Οργανισμού Δικαστηρίων για τον ανακαθορισμό των καθηκόντων των συμβούλων, την επιτάχυνση της διαδικασίας ενώπιον του Ανωτάτου Ειδικού Δικαστηρίου, με τη χρήση ολοκληρωμένου πληροφοριακού συστήματος, αλλά και την αναπλήρωση του δεύτερου εισαγγελικού λειτουργού της παραγράφου 2 του άρθρου 4 του ν. 5002/2022, ακριβώς για την έγκριση της διαδικασίας άρσης του απορρήτου σε περιπτώσεις που πλήττεται η εθνική ασφάλεια.

Ισχυρίζεται η Αντιπολίτευση ότι υπάρχει μια ασάφεια σε ό,τι αφορά στον ορισμό της τρομοκρατίας και ότι η έννοια της τρομοκρατίας γίνεται ένα λάστιχο για να νομιμοποιηθούν μέτρα παρακολούθησης-σάρωσης του διαδικτύου.

Στην πραγματικότητα, όμως, δεν τίθεται κανένα ζήτημα περιορισμού της ελευθερίας του λόγου, γιατί, όπως ξέρουμε, τόσο η ελευθερία του λόγου, της σκέψης, αλλά και της έκφρασης προστατεύεται απολύτως όχι μόνο από τις διατάξεις του Συντάγματός μας, αλλά και από τα υπερνομοθετικά κείμενα των διεθνών οργανισμών, όπως είναι η Ευρωπαϊκή Σύμβαση των Δικαιωμάτων του Ανθρώπου και η Χάρτα των Ανθρωπίνων Δικαιωμάτων, τα οποία, βέβαια, η χώρα μας έχει κυρώσει και έχει ενσωματώσει στο εθνικό της δίκαιο.

Όμως, είναι προφανές ότι η ελευθερία του λόγου δεν μπορεί να είναι ασύδοτη και πρέπει οπωσδήποτε να προστατεύονται τα θεμελιώδη αυτά αγαθά από ρητορικές μίσους και ρητορικές οι οποίες έχουν ως στόχο τη διασάλευση της ειρήνης αλλά και της δημόσιας τάξης.

Όσον αφορά στον ορισμό της τρομοκρατίας, είναι προφανές ότι δεν μπορεί να δίνεται σε κάθε νομοσχέδιο. Ο ορισμός, αλλά και η παραπομπή γίνεται στις διατάξεις του Ποινικού Κώδικα και συγκεκριμένα, στο άρθρο 187Α και 187Β, όπως αυτές τις διατάξεις διατυπώθηκαν με τη σημερινή τους μορφή με τον ν. 4637/2019, που ψηφίστηκε από την κοινοβουλευτική πλειοψηφία του ΣΥΡΙΖΑ.

Τέλος, ισχυρίζεται η Αντιπολίτευση ότι ο τρόπος νομοθέτησης είναι αντικανονικός, είναι κατεπείγον χωρίς να υπάρχει αποχρών λόγος και αυτό συγκροτεί παραβίαση του Κανονισμού.

Επ’ αυτού επισημαίνω ότι το υπό συζήτηση σχέδιο νόμου έχει ανέβει στη διαβούλευση στις 25 Οκτωβρίου του 2023 και κατέβηκε από τη διαβούλευση στις 8 Νοεμβρίου του 2023. Άρα, όλοι οι πολίτες και βεβαίως, οι συνάδελφοί μας Βουλευτές και οι Κοινοβουλευτικές Ομάδες ήρθαν σε επαφή με το περιεχόμενο του νομοσχεδίου, είχαν τη δυνατότητα να το επεξεργαστούν, να κάνουν τις παρατηρήσεις τους και βεβαίως, όλα αυτά ελήφθησαν υπ’ όψιν από το Υπουργείο στην τελική διαμόρφωση του σχεδίου νόμου.

Κυρίες και κύριοι Βουλευτές, ήθελα να υπενθυμίσω στο Σώμα ότι το σύνθημα «νομιμότητα παντού» αποτέλεσε έναν ακρογωνιαίο λίθο των προεκλογικών δεσμεύσεων, έναν πυλώνα της δίκαιης Ελλάδας που οραματιζόμαστε και παραμένει έως σήμερα ο όρος του συμβολαίου αλήθειας την οποία έχουμε υπογράψει με τους πολίτες. Αυτό το σύνθημα αποτελεί, επίσης, τον τίτλο όλων των μεγάλων μεταρρυθμίσεων στον χώρο της δικαιοσύνης, προκειμένου να πολεμήσουμε την ατιμωρησία σε όλα τα επίπεδα.

Το σημερινό νομοσχέδιο του Υπουργείου Δικαιοσύνης αποτελεί ένα ακόμα βήμα προς αυτή την κατεύθυνση και γι’ αυτό σας καλώ όλους να το υπερψηφίσουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Ράπτη ειδικά για την τήρηση του χρόνου.

Επόμενος και τελευταίος ομιλητής είναι ο κ. Ελευθέριος Κτιστάκης, Βουλευτής της Νέας Δημοκρατίας. Μετά θα ακολουθήσει η ομιλία του Υπουργού Δικαιοσύνης, του κ. Γεωργίου Φλωρίδη.

Κύριε Κτιστάκη, έχετε τον λόγο για επτά λεπτά.

**ΕΛΕΥΘΕΡΙΟΣ ΚΤΙΣΤΑΚΗΣ:** Κύριε Πρόεδρε, κύριοι Υπουργοί, κυρίες και κύριοι, έχει ψηφιστεί από την ολομέλεια του Ευρωπαϊκού Κοινοβουλίου ένας κανονισμός, ο 784/2021, ο οποίος βέβαια είναι άμεσα, δεσμευτικά και καθ’ ολοκληρία εφαρμοστέος και ο οποίος αφήνει στα κράτη-μέλη τη δυνατότητα να ορίσουν επιμέρους θέματα της εφαρμογής του.

Με άλλα λόγια, οι ουσιαστικές διατάξεις του νομοθετήματος έχουν ήδη ψηφιστεί από το Ευρωπαϊκό Κοινοβούλιο. Είναι εφαρμοστές από την 7η Ιουνίου του 2022 και δεν μπορούμε να επέμβουμε, δεν μπορούμε να τις τροποποιήσουμε.

Τα περί της έκδοσης εντολής αφαίρεσης, οι προϋποθέσεις και οι όροι αυτής, οι υποχρεώσεις των παρόχων υπηρεσιών φιλοξενίας, οι υποχρεώσεις και η διασφάλιση της διαφάνειας, ο μηχανισμός καταγγελιών, αλλά και τα μέσα έννομης προστασίας των παρόχων, όλα αυτά έχουν ήδη νομοθετηθεί.

Ανάμεσα σε αυτά που έχουν νομοθετηθεί επισημαίνω τη χρονική προθεσμία της μίας ώρας που παρέχεται στους παρόχους ως προθεσμία αντίδρασης για την οποία η κυρία Πρόεδρος, η κ. Κωνσταντοπούλου αναφέρθηκε. Αυτό προβλέπεται στο άρθρο 3 παράγραφος 3 του Κανονισμού. Δεν νομοθετείται σήμερα. Έχει ήδη θεσπιστεί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιο προβλέπεται;

**ΕΛΕΥΘΕΡΙΟΣ ΚΤΙΣΤΑΚΗΣ:** Η χρονική προθεσμία της μίας ώρας, στην οποία αναφερθήκατε, ως αντίδραση εντός της οποίας πρέπει οι πάροχοι να αφαιρέσουν το επίμαχο περιεχόμενο. Προβλέπεται στο άρθρο 3 παράγραφος 3 του Κανονισμού.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το ξέρουν όλοι οι πάροχοι…

**ΕΛΕΥΘΕΡΙΟΣ ΚΤΙΣΤΑΚΗΣ:** Επειδή αναφερθήκατε κυρία Πρόεδρε, γι’ αυτό.

Τι εναπόκειται στα κράτη-μέλη; Τα άρθρα 12, 13, 14 και 18 του Κανονισμού αφήνουν το περιθώριο στα κράτη-μέλη να επιλέξουν τις εθνικές αρχές που θα είναι επιφορτισμένες με την επιβολή του, καθώς και τις ποινές που επισύρει η παραβίαση των διατάξεών του. Την υποχρέωση συμπλήρωσης αυτών ακριβώς των διατάξεων έρχεται το παρόν νομοσχέδιο να επιτελέσει.

Επειδή, όμως, ακούσαμε σήμερα από ορισμένους αγορητές της Αντιπολίτευσης να αναρωτιούνται και να ασκούν κριτική για ποιον λόγο δεν υπάρχει στο σχέδιο νόμου ο ορισμός της τρομοκρατίας και του τρομοκρατικού περιεχομένου, επισημαίνω ότι ο ίδιος ο Κανονισμός δίνει στο άρθρο 2 εδάφια 6 και 7 τους σχετικούς ορισμούς, παραθέτοντας, μάλιστα και περαιτέρω σχετικό Ενωσιακό Δίκαιο. Και υπενθυμίζω, βέβαια, ότι και στον Ποινικό μας Κώδικα και συγκεκριμένα, στο άρθρο 187Α υπάρχει σχετικός ορισμός των τρομοκρατικών πράξεων.

Άρα, γιατί εμείς πρέπει να νομοθετήσουμε σήμερα; Στην παράγραφο 5 του προοιμίου του Κανονισμού αναφέρεται χαρακτηριστικά: «Υπό το πρίσμα του κεντρικού τους ρόλου και των τεχνολογικών μέσων και ικανοτήτων που συνδέονται με τις υπηρεσίες που παρέχουν, οι πάροχοι υπηρεσιών φιλοξενίας έχουν ειδικές κοινωνικές ευθύνες να προστατεύουν τις υπηρεσίες τους από κατάχρηση από τους τρομοκράτες και να βοηθήσουν στην αντιμετώπιση της διάδοσης τρομοκρατικού περιεχομένου μέσω των υπηρεσιών στο διαδίκτυο, λαμβάνοντας ταυτόχρονα υπ’ όψιν τη θεμελιώδη σημασία της ελευθερίας έκφρασης, συμπεριλαμβανομένης της ελευθερίας λήψης και μετάδοσης πληροφοριών και ιδεών σε μια ανοικτή και δημοκρατική κοινωνία».

Στο πλαίσιο αυτό και επί του προκειμένου σχεδίου νόμου, ο κανονισμός δίνει τη δυνατότητα να ανατίθενται σε υφιστάμενο φορέα τα καθήκοντα που προβλέπονται σε αυτόν, καθώς και να επιλέξει αν είναι διοικητικές αρχές, αρχές επιβολής του νόμου ή δικαστικές αρχές. Αυτό ακολουθεί εν πολλοίς το νομοσχέδιο αναφορικά με την έκδοση εντολών αφαίρεσης, τον έλεγχο των εντολών, την εποπτεία των ειδικών μέτρων, την επιβολή ποινών.

Ειδικά όσον αφορά στην τελευταία περίπτωση της επιβολής ποινών, ο κανονισμός δίνει, μάλλον, ευρύ πλαίσιο για το αν είναι διοικητικής ή ποινικής φύσης και επίσης, των κατευθυντήριων γραμμών για τα πρόστιμα.

Είναι αξιοσημείωτο νομίζω να δώσουμε προσοχή στα άρθρα 14 και 15 του σχεδίου νόμου, όπου προσδιορίζονται οι διοικητικές κυρώσεις και η διαδικασία επιβολής τους αντίστοιχα. Στα άρθρα αυτά γίνεται σαφής -σαφέστατη, θα έλεγα- εφαρμογή της αρχής της αναλογικότητας.

Ειδικότερα, στο άρθρο 15 παράγραφος 4 του σχεδίου νόμου προβλέπεται ένα ευρύ πλέγμα κυρώσεων, από την απλή σύσταση προς συμμόρφωση μέχρι την επιβολή προστίμου έως ποσοστού 4% του κύκλου εργασιών.

Στην παράγραφο 5 του ίδιου άρθρου αναφέρονται ενδεικτικά και όχι περιοριστικά οι περιστάσεις που η Εθνική Επιτροπή Τηλεπικοινωνιών και Ταχυδρομείων λαμβάνει υπ’ όψιν, οι οποίες περιστάσεις κυμαίνονται από τη φύση και τη βαρύτητα της παράβασης μέχρι την οικονομική ισχύ του παρόχου, αλλά και τη συνεργασία του με τις αρχές. Και το σημειώνω αυτό, γιατί και για αυτό υπήρξε σχετική ανησυχία από την Αντιπολίτευση.

Κορωνίδα της εφαρμογής της αρχής της αναλογικότητας είναι η παράγραφος 6 του άρθρου 15, σύμφωνα με την οποία η εθνική επιτροπή δύναται να μην επιβάλει απολύτως καμμία κύρωση σε περιπτώσεις παράβασης ελαφράς φύσης.

Σημαντική πρόβλεψη του προκείμενου σχεδίου νόμου θεωρώ, επίσης, την εφαρμογή της αρχής «ne bis in idem» στο άρθρο 14 παράγραφος 2 για την καθολική απαγόρευση επιβολής διοικητικών κυρώσεων σε όποιο φυσικό πρόσωπο καταδικαστεί αμετάκλητα σε ποινικό δικαστήριο για τις ίδιες πράξεις.

Αναφορικά με τις ποινικές διατάξεις που αναφέρθηκε η κυρία Πρόεδρος, θα ήθελα να επισημάνω το εξής. Το πλαίσιο που αναφέρετε και το οποίο επικαλεστήκατε και διαβάσατε, υπάρχει σε όλον τον Ποινικό Κώδικα και σε όλες τις ποινικές διατάξεις. Πάντα προβλέπουν ένα πλαίσιο ποινών, εντός του οποίου κυμαίνεται το δικαστήριο ανάλογα με τις περιστάσεις τις συγκεκριμένες. Κυρία Πρόεδρε, μόνο μία ποινή είναι συγκεκριμένη, η ισόβια κάθειρξη για την ανθρωποκτονία. Καμμία άλλη ποινή. Σε όλες τις άλλες περιπτώσεις υπάρχει πλαίσιο ποινών, απειλούμενων ποινών. Και διορθώστε με αν κάνω λάθος.

Κυρίες και κύριοι, το Ευρωπαϊκό Κοινοβούλιο έχει θεσπίσει έναν μηχανισμό που επιτρέπει σε κράτη-μέλη να αφαιρούν τρομοκρατικό περιεχόμενο από το διαδίκτυο εντός μίας ώρας το αργότερο σε όλη την Ευρωπαϊκή Ένωση. Πρόκειται για έναν μηχανισμό που εξισορροπεί την ασφάλεια και την ελευθερία της έκφρασης και που προστατεύει το νόμιμο περιεχόμενο και την πρόσβαση κάθε πολίτη στην Ευρωπαϊκή Ένωση σε πληροφορίες, καταπολεμώντας παράλληλα την τρομοκρατία, μέσω της συνεργασίας και της εμπιστοσύνης μεταξύ των κρατών.

Ο κανονισμός αυτός δεν αφορά και δεν περιορίζει το υλικό που διαδίδεται για εκπαιδευτικούς, δημοσιογραφικούς, καλλιτεχνικούς ή ερευνητικούς σκοπούς. Σέβεται την ελευθερία και την πολυφωνία των μέσων ενημέρωσης, την ελευθερία της τέχνης και της επιστήμης. Μάλιστα, ρητά ορίζει ως μη τρομοκρατικό περιεχόμενο την έκφραση ριζοσπαστικών, επιθετικών ή αμφιλεγόμενων απόψεων στο πλαίσιο δημόσιας συζήτησης για ευαίσθητα πολιτικά θέματα.

Σήμερα θεσπίζουμε τη διαδικασία εφαρμογής του κανονισμού από τη χώρα μας με φιλοσοφία και τρόπο που ανταποκρίνεται πλήρως και απαρέγκλιτα στις ανωτέρω αρχές που διέπουν τον κανονισμό, αλλά και κάθε κράτους δικαίου. Συνεπώς, οφείλουμε, θεωρώ, όλοι να υπερψηφίσουμε το υπό συζήτηση σχέδιο νόμου.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κτιστάκη.

Καλείται στο Βήμα ο Υφυπουργός Δικαιοσύνης κ. Ιωάννης Μπούγας, ο οποίος έχει τον λόγο για εννέα λεπτά.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Σας ευχαριστώ, κύριε Πρόεδρε.

Κυρίες και κύριοι συνάδελφοι, ολοκληρώνεται σήμερα η συζήτηση του σχεδίου νόμου το οποίο θεσπίζει εφαρμοστικά μέτρα του κανονισμού 784 του 2021. Ο προαναφερόμενος κανονισμός συμπληρώνει, όπως είχα την ευκαιρία να πω και στην επιτροπή, προγενέστερα ενωσιακά νομοθετήματα που αφορούν στην καταπολέμηση της τρομοκρατίας. Ο κανονισμός αυτός, όμως, δεν θα μπορούσε να εφαρμοστεί χωρίς την ανάληψη εθνικής πρωτοβουλίας, σχετικά με το άρθρο 9 παράγραφος 2, και τα άρθρα 12, 13 και 18. Σε αντίθεση με άλλα κράτη-μέλη της Ευρωπαϊκής Ένωσης, η χώρα μας με το πρώτο μέρος του παρόντος σχεδίου νόμου παραδίδει ένα πλήρες και άρτιο νομοθέτημα που καλύπτει κάθε πτυχή του κανονισμού.

Πριν προχωρήσω στις επιμέρους διατάξεις του υπό συζήτηση σχεδίου νόμου, θα ήθελα να διευκρινίσω τι ισχύει σήμερα σχετικά με το τρομοκρατικό περιεχόμενο στο διαδίκτυο που φιλοξενούν οι πάροχοι υπηρεσιών φιλοξενίας. Ο πάροχος υπηρεσιών φιλοξενίας μπορεί να αποτρέψει τη διάδοση τρομοκρατικού περιεχομένου στο διαδίκτυο κατά την εφαρμογή, όπως είπα και στην επιτροπή, των εσωτερικών κανονισμών, ώστε να μην επιτρέψει να ανέβει αυτό το περιεχόμενο, θεωρώντας ότι περιέχει υποκίνηση σε τρομοκρατικές ενέργειες. Συνεπώς, το πεδίο εφαρμογής του συζητούμενου του σχεδίου νόμου εξαρτάται από το εάν ο πάροχος επιτρέψει, πέρα από το πλαίσιο της αυτορρύθμισης που έχει το δικαίωμα να κάνει, να ανέβει τελικά το τρομοκρατικό περιεχόμενο στο διαδίκτυο.

Ήδη από τα στοιχεία της Ευρωπαϊκής Ένωσης που έχουν τεθεί στη δημοσιότητα από τους παρόχους φιλοξενίας, όπως είναι η Google και το Youtube, προκύπτει ότι υπήρξαν ένα εκατομμύριο τετρακόσιες μία χιλιάδες τριακόσιες ενενήντα περιπτώσεις-αναρτήσεις με τρομοκρατικό περιεχόμενο, οι οποίες κατέβηκαν όλες, με βάση τους εσωτερικούς κανονισμούς των παρόχων. Σε καμμία περίπτωση δεν υπήρξε εντολή κυβερνητικού οργάνου αφαίρεσης αυτού του περιεχομένου. Και όλες αυτές οι περιπτώσεις, οι ένα εκατομμύριο τετρακόσιες μία χιλιάδες τριακόσιες ενενήντα, κατέβηκαν με πρωτοβουλία των παρόχων, βάσει των εσωτερικών κανονισμών. Οι εσωτερικοί αυτοί κανονισμοί δίδουν το δικαίωμα σε αυτόν ο όποιος θίγεται, να υποβάλλει παράπονα. Υπεβλήθησαν λοιπόν δεκαπέντε χιλιάδες διακόσιες ενενήντα πέντε αναφορές, με τις οποίες οι χρήστες ζήτησαν να αναθεωρηθεί η απόφαση των παρόχων. Από τις αναφορές αυτές απορρίφθηκαν οι δεκατρείς χιλιάδες πεντακόσιες δώδεκα και κρίθηκαν βάσιμες οι χίλιες επτακόσιες ογδόντα τρεις. Τι σημαίνει αυτό; Σημαίνει ότι μέχρι σήμερα, ακόμα και υπό το καθεστώς εφαρμογής του κανονισμού, δεδομένου ότι υπήρξε καθεστώς αυτορρύθμισης, δεν έχει δοθεί καμμία κρατική εντολή, βάσει των διατάξεων του κανονισμού.

Εκτός, όμως, των εσωτερικών κανονισμών των παρόχων, στην εθνική έννομη τάξη εφαρμόζεται ή δύναται να εφαρμοστεί και η διάταξη του άρθρου 36Α του ν.4689/2020. Τι λέει αυτή η διάταξη; Λέει ότι εφόσον διαπιστωθεί από τις αρμόδιες αρχές υποκίνηση σε τέλεση τρομοκρατικού εγκλήματος, δίδεται η εντολή από την αρχή, όχι μόνο να αφαιρεθεί το συγκεκριμένο περιεχόμενο, αλλά να απενεργοποιηθούν τα ονόματα χώρου, τα «domain names» και να διακόπτεται άμεσα και σε κάθε πολίτη η πρόσβαση σε αυτά. Πρόκειται, λοιπόν, για μια ιδιαίτερα αυστηρή διάταξη, η οποία, τουλάχιστον εξ όσων γνωρίζω, μέχρι σήμερα δεν έχει εφαρμοστεί. Επομένως, αυτό το ενδιάμεσο, θα λέγαμε, κενό στην περίπτωση που ο πάροχος δεν κατεβάσει το τρομοκρατικό περιεχόμενο στο πλαίσιο εφαρμογής του εσωτερικού του κανονισμού, προκειμένου να μην γίνει αυστηρή εφαρμογή του 36Α, καλύπτεται από τις διατάξεις του ζητούμενου σχεδίου νόμου.

Κυρίες και κύριοι συνάδελφοι, πρέπει εξ αρχής να τονίσω ότι η ελληνική πολιτεία σέβεται και εγγυάται απόλυτα την ελευθερία γνώμης που περιλαμβάνει αυτονόητα το δικαίωμα διαμόρφωσης γνώμης, το δικαίωμα έκφρασης γνώμης και διάδοσής της. Για εμάς η ελευθερία της γνώμης είναι αναγκαίος όρος, κατά τη λατινική έκφραση conditio sine qua non, της δημοκρατίας και συστατικό στοιχείο του δημοκρατικού πολιτεύματος. Άλλωστε η ελευθερία της γνώμης κατοχυρώνεται, υπενθυμίζω, σε όλα τα ελληνικά Συντάγματα από την επαναστατική εποχή με σαφείς επιρροές από τις σχετικές διακηρύξεις της Αμερικανικής και της Γαλλικής Επανάστασης. Επίσης, το άρθρο 14 του Συντάγματός μας κατοχυρώνει το δικαίωμα έκφρασης και διάδοσης των στοχασμών, διακηρύσσει την ελευθερία του Τύπου και απαγορεύει τη λογοκρισία. Όμοια, κατά περιεχόμενο, είναι και η διάταξη του άρθρου 10 της Ευρωπαϊκής Σύμβασης των Δικαιωμάτων του Ανθρώπου.

Σε αυτό, λοιπόν, το κανονιστικό πλαίσιο κινείται η ελληνική πολιτεία, προκειμένου να εφαρμόσει ο εφαρμοστής του δικαίου τις διατάξεις του σχεδίου νόμου. Το ίδιο, όμως, το Σύνταγμα -και αυτό το τονίζω διότι δεν έγινε μνεία κατά τη διάρκεια της συζήτησης του συζητούμενου σχεδίου νόμου- υποβάλλει, κυρίες και κύριοι συνάδελφοι, την ελευθερία της γνώμης στην επιφύλαξη του νόμου, όπως ο νόμος ορίζει. Η ελευθερία του λόγου, λοιπόν, δεν μπορεί σε καμμία περίπτωση να είναι ασύδοτη. Κάθε οργανωμένη και ευνομούμενη πολιτεία οφείλει να προστατεύει τους πολίτες της από αυτούς που επιχειρούν να υποκινήσουν πράξεις τρομοκρατίας, να δηλητηριάσουν την κοινή γνώμη και να πλήξουν με τον τρόπο αυτό τη δημόσια ασφάλεια. Αυτά είναι αγαθά τα οποία κάθε κράτος δικαίου οφείλει να προστατεύει.

Το συζητούμενο, λοιπόν, σχέδιο νόμου, όπως και ο κανονισμός, λαμβάνει όλες τις σχετικές θεσμικές εγγυήσεις ώστε να μην υπάρχει καμμία απολύτως πιθανότητα να στερηθεί το συνταγματικά κατοχυρωμένο δικαίωμα της ελευθερίας του λόγου ο πολίτης, αλλά και όποιος βρίσκεται στην ελληνική επικράτεια. Μάλιστα, στο παρόν σχέδιο νόμου λαμβάνονται μεγαλύτερες εξασφαλίσεις και εγγυήσεις από ό,τι στον κανονισμό. Στις περισσότερες χώρες οι οποίες ψήφισαν εφαρμοστικούς, του κανονισμού, νόμους, η αρμοδιότητα έκδοσης εντολής αφαίρεσης τρομοκρατικού περιεχομένου έχει ανατεθεί, όπως είχα την ευκαιρία να επισημάνω, κυρίες και κύριοι συνάδελφοι, στην Αστυνομική Αρχή. Η χώρα μας, ακολουθώντας το παράδειγμα καλής νομοθέτησης, περιφρούρησε θεσμικά τη διαδικασία με τη συμμετοχή των ανεξάρτητων εισαγγελικών αρχών που επιλέγονται από το Ανώτατο Δικαστικό Συμβούλιο του Αρείου Πάγου και βεβαίως, των εισαγγελέων της Αντιτρομοκρατικής. Πρόκειται, λοιπόν, για μείζονες εγγυήσεις, οι οποίες παρέχονται με βάση το συζητούμενο σχέδιο νόμου που θα αποτελέσει τον εφαρμοστικό του κανονισμού νόμο.

Κατά την επεξεργασία των διατάξεών του στην επιτροπή, τέθηκε από το σύνολο, θα έλεγα, των συναδέλφων της αντιπολίτευσης που πήραν τον λόγο, καθώς και σήμερα τέθηκε, το ζήτημα του ορισμού της τρομοκρατίας.

Στο συγκεκριμένο σχέδιο νόμου δεν χρειάζεται να περιλάβουμε ορισμό της τρομοκρατίας, διότι δίδεται από τις διατάξεις του κανονισμού στο άρθρο 2, με παραπομπή στην οδηγία 541 του 2017, όπου εκεί αναφέρεται τι συνιστά τρομοκρατικό περιεχόμενο και βεβαίως στις διατάξεις του άρθρου 187Α΄ του Ποινικού μας Κώδικα, όπου και εκεί παρέχεται ένα ασφαλές πεδίο για την εφαρμογή της έννοιας της τρομοκρατίας στον εφαρμοστή του δικαίου.

Αυτό αναφέρεται -και το επισημαίνω- και στο υπόμνημα το οποίο κατέθεσε η Ένωση Δικαστών και Εισαγγελέων, το οποίο καταλήγει στο ότι το ενδεχόμενο αυθαιρεσίας αναφέρεται σχετικά με την πιθανότητα να μην μπορεί εισαγγελικός λειτουργός να οριοθετήσει την έννοια της τρομοκρατίας. Περιορίζεται από το άρθρο 87Α΄ του Ποινικού Κώδικα, στο οποίο ο εισαγγελικός λειτουργός θα προσφύγει κατά την κρίση του, εάν επιβάλλεται η έκδοση εντολής αφαίρεσης τρομοκρατικού περιεχομένου.

Εφόσον, λοιπόν, αυτοί οι οποίοι θα κληθούν, οι Έλληνες εισαγγελείς, να εφαρμόσουν τις συζητούμενες διατάξεις, θεωρούν ότι δεν υπάρχει καμμία απολύτως πιθανότητα σύγχυσης για το τι συνιστά τρομοκρατία και τι όχι, νομίζω ότι παρέλκει η συζήτηση.

Σε κάθε περίπτωση όμως, για να μην αφεθεί κανένα απολύτως περιθώριο παρερμηνείας, με τις νομοτεχνικές διατάξεις τις οποίες κατέθεσε ο Υπουργός και ιδιαίτερα με την υποπερίπτωση 3 της παραγράφου 1 του άρθρου 6, που αφορά στην έκδοση εντολών αφαίρεσης, για τον χαρακτηρισμό ενός συγκεκριμένου υλικού ως τρομοκρατικού ή μη, παραπέμπουμε περαιτέρω ρητώς στις σκέψεις 11 και 12 του κανονισμού, προκειμένου να καμφθεί κάθε αμφιβολία για το τι μπορεί να χαρακτηριστεί ως τρομοκρατικό περιεχόμενο και πως ουδόλως θίγεται ή διακινδυνεύεται η ελευθερία λόγου και έκφρασης.

Η σκέψη 11 παρέχει σαφείς οδηγίες για τα κριτήρια σχετικά με το τι αποτελεί τρομοκρατικό περιεχόμενο. Ειδικότερα αναφέρει ότι πρέπει να καλύπτει το υλικό που υποκινεί ή καλεί στην τέλεση είτε συμβολή στην τέλεση τρομοκρατικών εγκλημάτων ή που καλεί στη συμμετοχή σε δραστηριότητες τρομοκρατικής ομάδας ή εξυμνεί τρομοκρατικές δραστηριότητες, συμπεριλαμβανομένης της διάδοσης υλικού που απεικονίζει τρομοκρατική επίθεση.

Ο ορισμός θα πρέπει επίσης να περιλαμβάνει το περιεχόμενο που παρέχει οδηγίες για την κατασκευή ή χρήση εκρηκτικών, πυροβόλων όπλων ή άλλων όπλων ή επιβλαβών ή επικίνδυνων ουσιών, καθώς και χημικών, βιολογικών, ραδιολογικών και πυρηνικών ουσιών ή σχετικά με άλλες ειδικές μεθόδους, τεχνικές συμπεριλαμβανομένης της επιλογής στόχου, ενώ η σκέψη 12 εξασφαλίζει πως το υλικό που διαδίδεται για εκπαιδευτικούς, δημοσιογραφικούς, καλλιτεχνικούς ή ερευνητικούς σκοπούς δεν συνιστά τρομοκρατικό περιεχόμενο.

Και ερωτώ, κυρίες και κύριοι συνάδελφοι, ήρθησαν οι επιφυλάξεις σας μετά και από αυτή τη νομοτεχνική βελτίωση η οποία επήλθε στο συζητούμενο σχέδιο νόμου; Αν όχι, περιμένω από τους εισηγητές και τους ειδικούς αγορητές των κομμάτων να μας πουν στις δευτερολογίες τους τι επιπροσθέτως θέλουν να περιληφθεί στη διάταξη του συζητούμενου σχεδίου νόμου, έτσι ώστε να είναι ικανοποιημένοι ότι προσδιορίζεται και οριοθετείται επακριβώς εννοιολογικά το τρομοκρατικό περιεχόμενο, κατά την άποψή τους. Διότι ακούσαμε ενστάσεις, ακούσαμε αιτιάσεις, ακούσαμε επιφυλάξεις, δεν ακούσαμε, όμως, προτάσεις.

Κυρία Πρόεδρε, γελάτε. Μάλλον δεν θα έχετε πρόταση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πώς; Δεν σας άκουσα.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Συνεχίζω.

Ως προς το συζητούμενο, λοιπόν, σχέδιο νόμου επιδιώκεται η διασφάλιση δίχως τη θέσπιση δυσανάλογων περιορισμών σε βάρος της ελευθερίας της έκφρασης στο διαδίκτυο και της ομαλής ψηφιακής ενιαίας αγοράς σε μια ανοικτή και δημοκρατική κοινωνία.

Δεν θα κάνω κατάχρηση του χρόνου, κύριε Πρόεδρε. Αναφέρθηκαν και οι συνάδελφοι, οι οποίοι πήραν τον λόγο, στις επιμέρους διατάξεις του κανονισμού. Θα ήθελα να τονίσω ότι η εφαρμογή των διατάξεων γίνεται από Έλληνες δικαστές, τους οποίους πρέπει να εμπιστευόμαστε και η ελληνική πολιτεία, το ελληνικό Σύνταγμα τους έχει θωρακίσει με εγγυήσεις προσωπικής και λειτουργικής ανεξαρτησίας.

Οι Έλληνες δικαστές κρίνουν υπό το πρίσμα των νομοθετικών διατάξεων, των διατάξεων του Συντάγματος και των διατάξεων υπερνομοθετικής ισχύος και βεβαίως και με τη νομολογία η οποία υπάρχει, τόσο των εθνικών όσο και των ευρωπαϊκών δικαστηρίων και τη νομολογία του Δικαστηρίου Ανθρωπίνων Δικαιωμάτων και κινούνται μέσα σε ένα πλαίσιο ερμηνείας ασφαλούς για τα ζητήματα τα οποία αποτέλεσαν αντικείμενο αμφισβήτησης σχετικά με το παρόν νομοσχέδιο.

Θα ήθελα να πω δυο λόγια για το δεύτερο μέρος του νομοσχεδίου. Εκεί ρυθμίζονται ζητήματα αρμοδιότητας του Υπουργείου Δικαιοσύνης. Στο άρθρο 24 ανακαθορίζονται τα καθήκοντα των επιθεωρητών συμβούλων παράλληλα με την επιθεώρηση τακτικών διοικητικών δικαστηρίων και των δικαστικών λειτουργών. Προβλέπεται πλέον η συμμετοχή συμβούλων επιθεωρητών στην ολομέλεια του Συμβουλίου της Επικρατείας και στο Ανώτατο Δικαστικό Συμβούλιο Διοικητικής Δικαιοσύνης, καθώς και η συνέχιση της συμμετοχής τους στα πειθαρχικά συμβούλια που είχαν οριστεί ως μέλη πριν από τον ορισμό των επιθεωρητών.

Με συγκεκριμένες παρεμβάσεις, επίσης, συμπληρώνεται ο κώδικας για το άρθρο 100 του Συντάγματος, του Ανωτάτου Δικαστηρίου. Πρόκειται για τις δικονομικές, κυρίως, διατάξεις, οι οποίες περιλαμβάνονται στο νόμο 345 του 1976. Δόθηκαν οι απαραίτητες διευκρινήσεις και αφαιρέθηκε το επίθετο «διακριτός» που αποτέλεσε αντικείμενο ερίδων στις επιτροπές. Νομίζω ότι πλέον δεν υπάρχει -και δεν άκουσα κατά τη συζήτηση μετά από τις νομοτεχνικές βελτιώσεις- αντίρρηση επί του άρθρου αυτού. Εντάσσεται, λοιπόν, στο σύστημα διοικητικής δικαιοσύνης και το σύστημα του Ανωτάτου Ειδικού Δικαστηρίου.

Τέλος, η παράλειψη ρητής πρόβλεψης αναπληρωτή του δεύτερου εισαγγελικού λειτουργού της παραγράφου 2, η οποία θα μπορούσε να προκαλέσει ενδεχόμενη δυσλειτουργία σε υποθέσεις εθνικού ενδιαφέροντος, θεραπεύεται με τη διάταξη του άρθρου 26 του παρόντος νομοσχεδίου. Άλλωστε για λόγους ασφάλειας δικαίου προκρίνεται η ρητή νομοθετική πρόβλεψη σε σχέση προς τη δυνατότητα εφαρμογής της παραγράφου 6 του άρθρου 27 ή της παραγράφου 6 του άρθρου 28 του Κώδικα Οργανισμού Δικαστηρίων, διότι αλλιώς θα μπορούσε να υποστηριχθεί ότι οι εν λόγω διατάξεις καλύπτουν διαφορετικά πεδία και καθήκοντα από τα ανατιθέμενα στον εισαγγελικό λειτουργό του άρθρου 4 του ν.5002 του 2022.

Τελειώνοντας, θα ήθελα να επισημάνω ότι το συζητούμενο σχέδιο νόμου ενισχύει το θεσμικό μας οπλοστάσιο για την αντιμετώπιση της τρομοκρατίας και περιλαμβάνει σημαντικές ρυθμίσεις, οι οποίες ούτε θίγουν ούτε θα μπορούσαν σε αυτό το περιβάλλον δικαίου, το οποίο ανέφερα, να θίξουν το δικαίωμα ελεύθερης έκφρασης μέσω του διαδικτύου ή με οποιονδήποτε άλλο τρόπο.

Θέλω ολοκληρώνοντας να ευχαριστήσω θερμά τους συναδέλφους Βουλευτές της Νέας Δημοκρατίας για την υποστήριξη και για τις παρατηρήσεις τους στο σχέδιο νόμου, καθώς επίσης και τους Βουλευτές συναδέλφους της Αντιπολίτευσης, οι οποίοι με χρήσιμες παρατηρήσεις βελτίωσαν, όπως άλλωστε διαπιστώνεται με τις νομοτεχνικές βελτιώσεις που επήλθαν, τις συζητούμενες διατάξεις έτσι ώστε να έχουμε ένα πλήρες και ασφαλές νομοθέτημα, το οποίο όχι μόνο θα βελτιώσει, όπως είπα, το σύστημα απέναντι στην τρομοκρατία, αλλά θα παρέχει πλέον ένα ασφαλές πεδίο ώστε να εκφράζονται ελεύθερα οι ιδέες, ενώ ταυτόχρονα θα βάζει τροχοπέδη στην υποκίνηση τρομοκρατικών απόψεων και τρομοκρατικών ενεργειών.

Σας ευχαριστώ θερμά για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υφυπουργό, τον κ. Ιωάννη Μπούγα.

Θέλετε να κάνετε μια παρέμβαση, κυρία Πρόεδρε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Αν έχετε την καλοσύνη, για δύο λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υφυπουργέ, κλείσατε αναφερόμενος σε τρομοκρατικές απόψεις και πράγματι μας τρομοκρατεί η ιδέα ότι μπορεί να υπάρχουν τρομοκρατικές απόψεις στην αντίληψη της Κυβέρνησης. Είναι αυτό ακριβώς το οποίο λέμε όλες αυτές τις ημέρες, αυτές τις λίγες μάλλον ημέρες από την προηγούμενη Παρασκευή, ότι αυτό είναι ένα νομοσχέδιο στα αλήθεια περιορισμού της ελευθερίας του λόγου, της σκέψης και της έκφρασης και όχι ένα νομοσχέδιο περιορισμού της τρομοκρατίας.

Η σιγουριά με την οποία αναφερθήκατε στο τι είναι τρομοκρατικό περιεχόμενο προσκρούει στο γεγονός ότι δεν φέρνετε ορισμό και δεν γνωρίζω αν είστε νομικός ή όχι. Συγχωρήστε με, μπορεί να είστε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Είναι διδάκτωρ…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είστε διδάκτωρ, πολύ ωραία. Άρα, με τη γνώση σας αυτή σίγουρα γνωρίζετε ότι δεν υπάρχει νομοθεσία και μάλιστα ποινική διάταξη, κατά το Σύνταγμα, η οποία να μην έχει περιβληθεί τον τύπο του νόμου του κράτους.

Η αρχή της νομιμότητας που αποτελεί θεμελιώδη αρχή του Συντάγματος και της δημοκρατίας λέει ότι οι νόμοι ψηφίζονται από τη Βουλή στο όνομα του ελληνικού λαού και δεν υπάρχει, βεβαίως -και αυτό επειδή σας αρέσουν τα λατινικά, θα σας το πω και στα λατινικά στη συνέχεια- έγκλημα ούτε ποινή χωρίς νόμο από τη Βουλή ο οποίος να είναι γραπτός, να είναι σαφής και να είναι συγκεκριμένος: «nullum crimen, nulla poena sine lege scripta, stricta et certa». Αυτές είναι αρχές τις οποίες δεν επιτρέπεται ούτε να αγνοείτε ούτε να παραγνωρίζετε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Προέδρου της Πλεύσης Ελευθερίας)

Δεν επιτρέπεται, λοιπόν, να μας λέτε ότι οι διατάξεις του νόμου παραπέμπουν σε σκέψεις και κανονισμούς, οι οποίοι δεν έχουν αποτελέσει αντικείμενο νομοθέτησης, ούτε βεβαίως επιτρέπεται να έρχεστε στην ελληνική Βουλή και να λέτε ότι ένας εισαγγελέας θα κρίνει τι είναι τρομοκρατικό και τι δεν είναι τρομοκρατικό, χωρίς μάλιστα ορισμό και ότι αυτό αποτελεί δημοκρατική εγγύηση. Αλίμονο! Είναι δεκαετιών η ρήση ότι ο τρομοκράτης για έναν μπορεί να είναι ο μαχητής της ελευθερίας για άλλον «One man’s terrorist is another man’s freedom fighter».

Η διεθνής νομολογία, θεωρία και πολιτική θεωρία για τα θέματα αυτά αναγνωρίζει ότι είναι ένα πεδίο εξαιρετικά αμφίσημο ο δημόσιος λόγος περί τρομοκρατίας. Γνωρίζετε πολύ καλά ότι η έννοια της τρομοκρατίας έχει εργαλειοποιηθεί διαχρονικά για να ποινικοποιηθεί η αντίθεση, η αντιπολίτευση, η αντίθετη γνώμη, οι κοινωνικοί αγώνες, τα κοινωνικά κινήματα. Και υπό αυτή την έννοια -εγώ δεν το λέω τώρα για εσάς, δεν θα σας πείσω, το λέω για τον ιστορικό του μέλλοντος και για όσους θα διαπιστώσουν τι φέρατε και τι ψηφίσατε μεθαύριο- είναι εντελώς προκλητικό και προσβλητικό να έρχεστε και να λέτε ότι κατά παραπομπή σε σκέψεις και μη νομοθετημένες διατάξεις ένας εισαγγελέας θα κρίνει τι είναι τρομοκρατικό περιεχόμενο.

Και είναι βεβαίως προκλητική και προσβλητική αντίστοιχα και αυτή η αντίληψη που εκφράσατε, ότι επειδή με ένα έγγραφο-υπόμνημα η πρόεδρος κ. Στενιώτη και η γενική γραμματέας της Ένωσης Δικαστών και Εισαγγελέων, η κ. Κώνστα, λένε «υπάρχει θέμα, αλλά πιστεύουμε ότι ο εισαγγελέας θα εφαρμόσει σωστά τον νόμο», ότι με αυτή την παραπομπή τελικώς εγγυάστε την ελευθερία του λόγου, της σκέψης, της έκφρασης, της αντίδρασης, του αγώνα.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, ολοκληρώστε, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

Επιτρέψτε μου, επίσης, να σας πω -και να το πω κυρίως στην Κοινοβουλευτική Εκπρόσωπο της Νέας Δημοκρατίας που αποχώρησε, τόση ήταν η παραμονή- ότι το νομιμότητα παντού…

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Δεν αποχώρησε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν αποχώρησε; Ωραία. Μακάρι να μας ακούει από εκεί που είναι.

Επιτρέψτε μου, λοιπόν, να σας πω ότι το νομιμότητα παντού και το τέλος της ατιμωρησίας, στο οποίο αναφέρθηκε, περιμένουμε να το υλοποιήσει η Κυβέρνηση -και ας το πει και στον κ. Βορίδη- ανακαλώντας τις χθεσινές δηλώσεις περί καταψήφισης της ποινικής διερεύνησης του εγκλήματος των Τεμπών και ψηφίζοντας θετικά για την προανακριτική διερεύνηση των ποινικών ευθυνών και της σημερινής Κυβέρνησης και άλλων κυβερνήσεων για το έγκλημα αυτό.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Πρόεδρο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, κύριε Υφυπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κύριε Πρόεδρε, νομίζω ότι μετά από τις εξηγήσεις που δόθηκαν, δεν θα έπρεπε, αν η κυρία Πρόεδρος δεν ήθελε οπωσδήποτε να πάρει τον λόγο, να έχει καμμία απολύτως αμφιβολία ότι πρόκειται για πλήρη και σαφή ορισμό της τρομοκρατίας.

Κυρία Πρόεδρε, νομίζω ότι δεν αγνοείτε πως η πάγια νομολογία του Αρείου Πάγου, αλλά και η θέση των νομικών είναι πως όταν δεν έχουμε να κάνουμε με μία ασαφή νομική έννοια, αλλά έχουμε να κάνουμε με μία έννοια νομική, όπως είναι η έννοια της τρομοκρατίας που περιέχεται σε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τρομοκρατικό περιεχόμενο λέμε.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κυρία Πρόεδρε.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Το τρομοκρατικό περιεχόμενο είναι περιεχόμενο της τρομοκρατίας.

Εδώ, λοιπόν, η έννοια αυτή προσδιορίζεται πλήρως με την παραπομπή η οποία έγινε για να αρθεί κάθε αμφιβολία στο σχέδιο νόμου το οποίο συζητούμε σήμερα. Επομένως, με την παραπομπή αυτή σε έναν σαφώς προσδιορισμένο εννοιολογικά όρο εσείς τι θεωρείτε ότι θα έπρεπε να παρέχεται επιπλέον; Να αντιγράψουμε και στη διάταξη αυτή ό,τι λέει το περιεχόμενο της οδηγίας το οποίο σας ανέγνωσα; Αυτή είναι η άποψή σας ή θα πρέπει να αποκλείσουμε τον Έλληνα δικαστή ο οποίος όταν έχει να κρίνει μια τέτοια περίπτωση, να καταφύγει στο άρθρο 187 που και εκεί δίνεται ορισμός της τρομοκρατίας; Δεν καταλαβαίνω ποια είναι η άποψή σας. Ή θέλετε να διαφωνήσετε μόνο για να καταγραφεί η διαφωνία σας ή αν έχετε μια άλλη άποψη, παρακαλώ να την πείτε. Τι θέλετε ακριβώς να περιλαμβάνει η διάταξη, έτσι ώστε να μπορούμε κι εμείς να τη βελτιώσουμε με βάση τη δική σας πρόταση;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, κυρία Πρόεδρε, έχετε τον λόγο και εδώ ολοκληρώνεται ο διάλογος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υφυπουργέ, νομίζω ότι ήμουν σαφής. Θέλουμε να αποσύρετε τη διάταξη. Είναι ανεπίδεκτη βελτίωσης. Δεν μπορεί να βελτιωθεί μια διάταξη η οποία περιστέλλει δικαιώματα και ελευθερίες κατ’ αυτόν τον τρόπο. Και όταν φέρνετε παραβιάσεις, μη ζητάτε να σας προτείνουμε κάποιες βελτιώσεις των παραβιάσεων. Αυτό ακριβώς σας λέμε. Ότι κάποιες αρχές και κάποιες αξίες είναι απόλυτες. Όπως συγκρούστηκα με εκείνους οι οποίοι είπαν ότι θα φέρουμε εμείς τρίτο μνημόνιο, αλλά θα το φέρουμε καλύτερα και τι έχετε να προτείνετε, έτσι αντιπαρατίθεμαι και μαζί σας και έτσι σας λέω ότι αυτό που λέτε είναι ισάξιο με αυτό που κάνει η Κυβέρνησή σας συνολικά και ο κ. Μητσοτάκης σε σχέση με την Παλαιστίνη. Ανθρωπιστικές παύσεις, έτσι λίγο να βελτιώσουμε και να απαλύνουμε τον πόνο των θυμάτων. Όχι, κύριε Υφυπουργέ! Εμείς δεν δεχόμαστε το έγκλημα, δεν δεχόμαστε τις παραβιάσεις, δεν δεχόμαστε την περιστολή της δημοκρατίας, δεν δεχόμαστε την εργαλειοποίηση της τρομοκρατίας ως προσχήματος για να περιστέλλετε δικαιώματα και ελευθερίες. Άρα, μη μας λέτε τι θέλουμε να κάνετε για να δεχθούμε αυτά τα οποία η ύπαρξή μας και όλη μας η πολιτική θέση, στάση και διαδρομή δεν πρόκειται να τα δεχθεί, με όποιο κόστος.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Πρόεδρο.

Κυρίες και κύριοι συνάδελφοι, θα ολοκληρώσουμε τη συνεδρίασή μας με τις δευτερολογίες των εισηγητών, με όποιους από αυτούς θέλουν να δευτερολογήσουν. Και θα ξεκινήσουμε αντίστροφα με την κ. Γεωργία Κεφαλά, την εισηγήτρια της Πλεύσης Ελευθερίας.

Ορίστε, κυρία Κεφαλά, έχετε τον λόγο.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ πολύ, κύριε Πρόεδρε.

Όπως είπε και η κ. Κωνσταντοπούλου, είναι αδύνατο να περιχαρακώσουμε αυτές τις έννοιες και είναι αδύνατο να βγάλουμε ένα τέτοιου τύπου νομοσχέδιο ενάντια στην τρομοκρατία. Εδώ δεν ξέρουμε τι είναι τέχνη. Μπορείτε να μου πείτε τον ορισμό της τέχνης, τι είναι καλλιτεχνικό έργο; Κανείς δεν μπορεί να το πει αυτό. Μπορεί να βγει ένας τρομοκράτης και να πει «θα σας φάω τα λαρύγγια» τραγουδιστά. Επειδή, δηλαδή, αυτό ήταν τέχνη, δεν θα θεωρηθεί τρομοκρατία; Είναι χαώδες αυτό που πάτε να κάνετε.

Δεν ήρθαμε σήμερα εδώ για να συζητήσουμε τι είναι τρομοκρατία. Δεν έχει σημασία τι πιστεύουμε εμείς για το τι είναι τρομοκρατία, όπως δεν έχει σημασία, κύριε Υπουργέ -με όλο τον σεβασμό- και το τι πιστεύετε εσείς για το τι είναι τρομοκρατία ή οι άλλοι.

Ήρθαμε εδώ να ψηφίσουμε εικασίες, ένα νομοσχέδιο το οποίο είναι βασισμένο σε εικασίες, όπως ήταν εικασίες και το παράδειγμα που φέρατε για το πανεπιστήμιο και αυτούς που προπηλάκισαν τους πολιτικούς στο Πολυτεχνείο, ότι αν ήταν γεννημένοι το 1973 δεν θα ήταν ούτε καν στην περίμετρο του Πολυτεχνείου. Δεν είναι επιχειρήματα αυτά ούτε αυτά που συζητάμε σήμερα ούτε αυτά που μας είπατε εσείς.

Δεν μας ενδιαφέρουν επί του παρόντος οι προσωπικές εκτιμήσεις, λοιπόν, οι εικασίες, οι φοβίες του καθενός, αλλά η επικινδυνότητα οι απόψεις κάποιων να γίνουν καθεστώς. Αυτό είναι το πρόβλημα. Την αποφυγή του κινδύνου αυτού τιμούμε αύριο. Θέλουμε χώρο να εκφράζουμε απόψεις, με σαφείς οριζόντιους κανόνες, ναι, και όχι με «Νομίζω ότι..» και αυτοματοποιημένους λογάριθμους. Υπάρχουν κανόνες. Στο Facebook, σε μια απλή ομάδα να μπει κάποιος, μιλάει για σεβασμό της ομάδας, να μην υπάρχουν βρισιές, να μην υπάρχουν απειλές, να μην υπάρχουν προσβολές. Όλα αυτά τα δεχόμαστε και σεβόμαστε τη γνώμη των άλλων και την προστασία του να μπορείς να μπαίνεις σε έναν πάροχο και να λες τη γνώμη σου.

Εν κατακλείδι, ας κρίνει ο κόσμος πόσο ασφαλές και δημοκρατικό είναι αυτό που ψηφίζετε σήμερα.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κεφαλά.

Επόμενος είναι ο κ. Γεώργιος Ρούντας.

Θέλετε να δευτερολογήσετε, κύριε συνάδελφε;

**ΓΕΩΡΓΙΟΣ ΡΟΥΝΤΑΣ:** Όχι, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ο κ. Πέτρος Δημητριάδης;

**ΠΕΤΡΟΣ ΔΗΜΗΤΡΙΑΔΗΣ:** Όχι, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ούτε εσείς.

Ο κ. Παύλος Σαράκης;

**ΠΑΥΛΟΣ ΣΑΡΑΚΗΣ:** Όχι, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ούτε εσείς θέλετε.

Η κ. Κομνηνάκα θα ήθελε τον λόγο;

**ΜΑΡΙΑ ΚΟΜΝΗΝΑΚΑ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, έχετε τον λόγο.

**ΜΑΡΙΑ ΚΟΜΝΗΝΑΚΑ:** Κύριε Πρόεδρε, δεν είχα σκοπό να δευτερολογήσω. Όμως, η ομιλία του κυρίου Υφυπουργού μας έδωσε πάτημα.

Θα ήθελα να πω μια κουβέντα μόνο, κύριε Υπουργέ. Ξέρετε, υπάρχει πολλή εμπειρία και εγχώρια και διεθνής, για το πώς έχει αξιοποιηθεί η έννοια της τρομοκρατίας για να τυλίγονται σε μια κόλλα χαρτί άνθρωποι που καμμία σχέση δεν έχουν με αυτό και να αντιμετωπίζουν πολύ βαριές κατηγορίες και διώξεις. Θα ήθελα να θυμίσω ένα περιστατικό πρόσφατα στη χώρα μας, επειδή αναφερθήκατε και στον τρομονόμο και στο 187Α το οποίο με απανωτές τροποποιήσεις έχει εμπλουτιστεί και από τη δική σας Κυβέρνηση και από την προηγούμενη κυβέρνηση του ΣΥΡΙΖΑ που κάποτε το κατήγγειλε και έλεγε ότι θα το καταργήσει, εντάσσοντας μέσα ακόμα και ταξίδια που μπορεί να θεωρηθούν ύποπτα για ενίσχυση της τρομοκρατίας, εντάσσοντας μέσα ακόμα και τις ιδιωτικές συζητήσεις που μπορεί να θεωρηθούν ότι προκαλούν για την τρομοκρατία. Με τέτοιου είδους διατάξεις, λοιπόν, μερικά χρόνια πριν είχαμε τη γνωστή υπόθεση της Ηριάννας που προσπαθούσε να αποδείξει ότι δεν είναι ελέφαντας, γιατί αξιοποιήθηκαν αυτές οι διατάξεις και σερνόταν για πόσο καιρό να αντιμετωπίζει βαρύτατες κατηγορίες για τρομοκρατία κ.λπ..

Η διάταξη που φέρνετε και θεωρείτε ότι είναι εγγύηση για τον ασφαλή ορισμό της τρομοκρατίας αναφέρει–και ιδίως όταν σήμερα υπάρχουν και στα ίδια τα κείμενα της Ευρωπαϊκής Ένωσης στα οποία παραπέμπει και ο κανονισμός- διατάξεις, ψηφίσματα, εκθέσεις με βάση τις οποίες βγαίνουν και οδηγίες που μπορεί να εκδοθούν και από άλλα κράτη-μέλη, εντολές, κ.λπ.. Όταν, λοιπόν, υπάρχουν αυτού του είδους οι οδηγίες και τα κείμενα, τα οποία κατ’ επανάληψη σας έχουμε αναφέρει ότι περιγράφουν πράξεις που επιλέγει το λαϊκό κίνημα ως επικίνδυνες και φυτώριο της τρομοκρατίας, δεν μπορεί αυτό να καθησυχάζει σήμερα επειδή βγαίνετε και προσπαθείτε να δημιουργήσετε μια τέτοια εντύπωση.

Εξάλλου, ακόμα και αυτό που είπατε για τα εκατομμύρια των βίντεο, κ.λπ., που αποκλείονται από τους παρόχους από όλους τους εσωτερικούς κανονισμούς, δείχνουν ήδη μια τάση που υπάρχει, όταν αυτοί οι εσωτερικοί κανονισμοί έχουν αξιοποιηθεί κατ’ επανάληψη για να αποκλειστούν καλλιτεχνικά δημιουργήματα, τραγούδια με αντιφασιστικό περιεχόμενο, με ταξικό περιεχόμενο, για να αποκλειστούν blog γνωστών. Εδώ, ακόμα και της Βουλευτού του ΚΚΕ, της Σεμίνας Διγενή, είχε αποκλειστεί παλαιότερα με τέτοιου είδους χαρακτηρισμούς ένα blog που διατηρούσε. Και σήμερα, μια σειρά τέτοιων μηνυμάτων αντιπολεμικού περιεχομένου που μια σειρά χρήστες όχι μόνο στη χώρα μας, αλλά και σε άλλες χώρες αναπαράγουν στο διαδίκτυο, είτε αποκλείονται είτε χαρακτηρίζονται ως αντισημιτικά αξιοποιώντας τη γνωστή ρητορική του μίσους.

Άρα, καμμία εμπιστοσύνη δεν έχουμε σ’ αυτού του είδους τους κανονισμούς που γίνονται «λάστιχο» και αξιοποιούν, αν θέλετε, αυτή την αοριστία, ακριβώς για να μπορούν να γίνονται «λάστιχο» ανάλογα με τις συγκυρίες.

**ΠΡΟΕΔΡΕΥΩΝ (Βασίλειος Βιλιάρδος):** Η κ. Αποστολάκη θα ήθελε να δευτερολογήσει;

**ΜΙΛΕΝΑ ΑΠΟΣΤΟΛΑΚΗ:** Όχι, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ο κ. Σαρακιώτης;

**ΙΩΑΝΝΗΣ ΣΑΡΑΚΙΩΤΗΣ:** Όχι, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Η κ. Παπακώστα;

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ-ΠΑΛΙΟΥΡΑ:** Κύριε Πρόεδρε, δεν είχα σκοπό κι εγώ να δευτερολογήσω.

Πολύ σύντομα θα ήθελα να πω το εξής: Άκουσα με πάρα πολύ μεγάλη προσοχή από την έναρξη της διαδικασίας στις επιτροπές τις τοποθετήσεις όλων των εκλεκτών συναδέλφων, της κυρίας Προέδρου, των Υπουργών μας και του αρμόδιου Υφυπουργού. Αντιπαρέρχομαι όλα τα θέματα –δεν θέλω να γίνω κουραστική, έχει περάσει η ώρα- όσον αφορά στα διαδικαστικά που απαντήθηκαν ή γιατί το νομοσχέδιο να έρθει τώρα ή γιατί δεν ήρθε πιο νωρίς.

Θα συμφωνήσω εδώ με την κ. Αποστολάκη ότι έπρεπε αυτό το νομοσχέδιο να έχει έρθει πιο νωρίς για ευνόητους λόγους. Και τώρα, όμως, νομίζουμε ότι λόγω και της διεθνούς συγκυρίας –και όχι μόνο- έπρεπε κάποια πράγματα να μπουν στη θέση τους. Κάποιοι εδώ μέσα, προφανώς, είναι υπέρ της ασυδοσίας γενικότερα, να μην υπάρχει κανένας έλεγχος, να μην υπάρχουν όρια πουθενά, τίποτα. Προφανώς, αυτό αποτελεί διαφορετική οπτική στο πώς αντιλαμβανόμαστε τα πράγματα και έτσι μπορώ να το κατανοήσω και μέσα από την ιδεολογική προσέγγιση που μπορεί να γίνει από κάποιους από εμάς.

Αυτό που δεν μπορώ να κατανοήσω, όμως, σε καμμία περίπτωση είναι γιατί υπάρχει τόση έλλειψη εμπιστοσύνης στις ανεξάρτητες αρχές και στην ελληνική δικαιοσύνη. Εγώ κρατώ από την τοποθέτηση και του Υπουργού και του αρμόδιου Υφυπουργού ότι εμείς δεν ήρθαμε σήμερα εδώ να σας πούμε ότι αναθέτουμε στην Αστυνομία, όπως έκαναν πολλές άλλες ευρωπαϊκές χώρες, τον έλεγχο, αν θέλετε, του περιεχομένου αυτού ως τρομοκρατικού, ποιος θα το προσδιορίσει, κ.λπ..

«Αρχηγός της Αστυνομίας» σημαίνει «πολιτική επιλογή», σημαίνει «κάτω από τον έλεγχο του Υπουργού Προστασίας του Πολίτη», σημαίνει «κυβέρνηση». Εμείς δεν λέμε ότι εμείς ως Κυβέρνηση θα ελέγξουμε ποιο θα είναι το τρομοκρατικό περιεχόμενο και ποιος server θα πρέπει να κατασταλεί. Λέμε ανεξάρτητη αρχή –εκτός κι αν δεν τις εμπιστευόμαστε, να το πείτε κάποια άλλη στιγμή φαντάζομαι…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τώρα όχι;

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ-ΠΑΛΙΟΥΡΑ:** Και τώρα, αν θέλετε, κυρία Κωνσταντοπούλου. Εντάξει. Εγώ προσπαθώ να σεβαστώ τους συναδέλφους οι οποίοι με πολλή υπομονή κάθονται μέχρι αυτή την ώρα. Εντάξει, το δέχομαι ότι είναι μέσα στα κοινοβουλευτικά μας καθήκοντα και είναι υποχρέωσή μας. Όμως, ούτε τους εισαγγελικούς λειτουργούς εμπιστευόμαστε; Εντάξει, να δεχθώ την παρατήρηση της κ. Αποστολάκη «Ενδεχομένως γιατί να μην είναι αρχαιότερος», «Γιατί εμείς να προτείνουμε κάτι άλλο;». Όλα αυτά είναι μέσα στο πλαίσιο της συζήτησης. Όμως, υπάρχει τόσο μεγάλη έλλειψη εμπιστοσύνης γενικότερα; Και δείχνουμε αντιθέτως απόλυτη εμπιστοσύνη σε όλους αυτούς οι οποίοι κινούνται διαδικτυακά και μπορούν ανά πάσα στιγμή να διαρρέουν ή να λένε οτιδήποτε; Δηλαδή, έχουμε μεγαλύτερη εμπιστοσύνη εκεί και όχι στις αρμόδιες αρχές και, αν θέλετε, στην ανεξάρτητη αρχή της δικαιοσύνης;

Δεν θέλω να πω τίποτε άλλο επί του νομοσχεδίου. Θα ήθελα, όμως, να πω κάτι επί προσωπικού. Πριν από μερικές ημέρες τοποθετήθηκα σε σχέση με μια –εντός εισαγωγικών- «αντιπαράθεση» με την κ. Κωνσταντοπούλου, η οποία εξέφρασε την άποψή της για κάποια πράγματα και είχα διαφορετική άποψη και τοποθετήθηκα.

Όσον αφορά στον Παλαιστίνιο, πολλοί συνάδελφοι ακόμη και σήμερα τοποθετήθηκαν για το συγκεκριμένο θέμα και είπαν ότι η εισηγήτρια αυτού του νομοσχεδίου ήρθε εδώ για να πει «fake news». Μάλιστα, κάνατε και συσχετισμό της έννοιας του αντικειμένου αυτού του νομοσχεδίου με βάση το τι είπα εγώ.

H πορεία μου μέχρι σήμερα –πολλοί δεν με γνωρίζετε- το ήθος μου και το αξιακό μου σύστημα δεν μου επιτρέπουν να μην το αποδέχομαι όταν πράγματι κάτι το έχω κάνει λάθος. Εδώ έχει δίκιο η κ. Κωνσταντοπούλου, όταν με διόρθωσε στην τοποθέτηση, όταν μίλησα για κατέβασμα της ελληνικής σημαίας, αλλά άλλο πράγμα αυτό το οποίο είπα εγώ και αυτό που είπε η κ. Κωνσταντοπούλου και άλλο αυτό το οποίο αναπαρήγατε εσείς.

Εγώ θα σας πω γιατί μιλάμε για fake news και ζητώ λίγο την υπομονή όλων σας. Εγώ είμαι πολύ προσεκτική σ’ αυτό που είπα και θα πω και για το λάθος μου και θα ζητήσω και δημόσια συγγνώμη.

Είπα, λοιπόν: «Είχατε να πείτε σήμερα για τον Παλαιστίνιο που σας ενόχλησε και αυτό ότι δήθεν εμείς στοχοποιήσαμε την ανύψωση παλαιστινιακής σημαίας. Δεν μιλήσατε, όμως, για το κατέβασμα της ελληνικής σημαίας, διότι αυτό ενόχλησε την ελληνική κοινωνία, το ότι κάποιος, όποιος κι αν ήταν αυτός, προσπάθησε να ανεβάσει τη δική του σημαία» -προσέξτε, όποιος κι αν ήταν αυτός- «κατεβάζοντας την ελληνική».

Κοιτάξτε να δείτε: Για κάποιους από εμάς η ελληνική σημαία μπορεί να είναι ένα σύμβολο χωρίς καμμία σημασία, μπορεί να είναι ένα κουρέλι, μπορεί να είναι ένα σκουπίδι. Για κάποιους από εμάς είναι κάτι πολύ ιερό. Εγώ αναγνωρίζω το λάθος μου, την αβλεψία μου, αν θέλετε, την αστοχία μου ότι έμεινα στην πρώτη ανάγνωση της ειδησεογραφίας και δεν πήγα στη δεύτερη ανάγνωση και -αν θέλετε- και στη δήλωση του αρμόδιου Υπουργού, ο οποίος δήλωσε ότι ο συγκεκριμένος άνθρωπος, τέλος πάντων, δεν κατέβασε την ελληνική σημαία. Δεν το ήξερα. Σας μιλάω ειλικρινά, το ομολογώ. Λάθος δικό μου. Σπανίως είμαι αδιάβαστη.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, ολοκληρώστε.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ-ΠΑΛΙΟΥΡΑ:** Όμως, το να έρχεται ο «ΡΙΖΟΣΠΑΣΤΗΣ» -εγώ σας διάβασα τη δήλωσή μου και θα την καταθέσω στα Πρακτικά- και άλλα αριστερόστροφα site και να λένε ότι διά στόματος της εισηγήτριας της Νέας Δημοκρατίας ο εικοσιδυάχρονος Παλαιστίνιος συνελήφθη γιατί κατέβασε την ελληνική σημαία, ενώ ποτέ δεν είπα αυτό, για εμένα αυτό αποτελεί fake news.

Άρα, λοιπόν, αν θέλουμε να μιλάμε, να βλέπουμε και τις δύο όψεις του νομίσματος. Εγώ αναπαραγωγή fake news μέχρι και σήμερα στη ζωή μου δεν έχω κάνει ποτέ και ούτε πρόκειται. Να ξεκαθαρίσουμε κάποια πράγματα. Εξήγησα και εξηγήθηκα. Εξηγήστε κι εσείς, όμως, στα δικά σας μέσα ενημέρωσης ότι μάλλον αυτοί αναπαράγουν fake news και όχι εγώ.

Ευχαριστώ πολύ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Όχι, κυρία Πρόεδρε. Τελείωσε η συζήτηση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για δύο λεπτά μόνο, κύριε Πρόεδρε, είναι σημαντικό.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, έχει κλείσει η συζήτηση. Δεν γίνεται να αρχίσουμε διάλογο. Παρακαλώ πολύ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επειδή αναφέρθηκε σε εμένα η κυρία …

**ΠΡΟΕΔΡΕΥΩΝ (Βασίλειος Βιλιάρδος):** Ναι, αλλά αυτή είναι η διαδικασία. Έχετε επέμβει αρκετές φορές. Κλείνει η συνεδρίαση, κυρία Πρόεδρε. Δεν μπορούμε να τη συνεχίσουμε. Θα ζητήσουν και άλλοι συνάδελφοι τον λόγο και δεν γίνεται αυτό. Αναφέρθηκε και σε άλλους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν θα ζητήσουν άλλοι συνάδελφοι …

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, κυρία Πρόεδρε. Αυτή είναι η διαδικασία. Σας παρακαλώ, τηρήστε την αυτή τη φορά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, επιτρέψτε μου για ένα λεπτό.

**ΠΡΟΕΔΡΕΥΩΝ (Βασίλειος Βιλιάρδος):** Όχι, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, δεν είναι σωστό αυτό.

**ΠΡΟΕΔΡΕΥΩΝ (Βασίλειος Βιλιάρδος):** Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Εφαρμογή διατάξεων του κανονισμού (ΕΕ) 2021/784 του Ευρωπαϊκού Κοινοβουλίου και του Συμβουλίου της 29ης Απριλίου 2021 σχετικά με την πρόληψη της διάδοσης τρομοκρατικού περιεχομένου στο διαδίκτυο και λοιπές ρυθμίσεις του Υπουργείου Δικαιοσύνης».

Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, 26 άρθρα, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Βασίλειος Βιλιάρδος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Εφαρμογή διατάξεων του κανονισμού (ΕΕ) 2021/784 του Ευρωπαϊκού Κοινοβουλίου και του Συμβουλίου της 29ης Απριλίου 2021 σχετικά με την πρόληψη της διάδοσης του τρομοκρατικού περιεχομένου στο διαδίκτυο και λοιπές ρυθμίσεις του Υπουργείου Δικαιοσύνης |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 6 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 9 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 13 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 16 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 25 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς το σχέδιο νόμου του Υπουργείου Δικαιοσύνης: «Εφαρμογή διατάξεων του κανονισμού (ΕΕ) 2021/784 του Ευρωπαϊκού Κοινοβουλίου και του Συμβουλίου της 29ης Απριλίου 2021 σχετικά με την πρόληψη της διάδοσης τρομοκρατικού περιεχομένου στο διαδίκτυο και λοιπές ρυθμίσεις του Υπουργείου Δικαιοσύνης» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 383α)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 19.20΄ λύεται η συνεδρίαση για αύριο, ημέρα Παρασκευή 17 Νοεμβρίου 2023 και ώρα 9.00΄, με αντικείμενο εργασιών του Σώματος: αναφορά στην επέτειο της 17ης Νοεμβρίου για την εξέγερση του Πολυτεχνείου και τήρηση ενός λεπτού σιγής στη μνήμη των αγωνιστών και θυμάτων της εξεγέρσεως του Πολυτεχνείου και της δημοκρατίας.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**